Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 7 Δεκεμβρίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 199/3-12-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Εσωτερικών, με θέμα: «Διάσπαση του Δήμου Λέσβου». 2. Η με αριθμό 194/3-12-2018 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Διορισμός νέου Γενικού Γραμματέα Ενημέρωσης και Επικοινωνίας». 3. Η με αριθμό 207/4-12-2018 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς τον Υπουργό Περιβάλλοντος και Ενέργειας, με θέμα: «Προβλήματα στην κάλυψη ατομικών αναγκών σε καυσόξυλα των κατοίκων του Δήμου Μύκης στην Περιφερειακή Ενότητα Ξάνθης». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 198/3-12-2018 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Παιδείας, Έρευνας και Θρησκευμάτων, με θέμα: «Μεταφορά θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής». 2. Η με αριθμό 205/4-12-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας και Ανάπτυξης, με θέμα: «Να παραταθεί ο ν.3869/10 για την προστασία της α΄ κατοικίας των υπερχρεωμένων νοικοκυριών». 3. Η με αριθμό 211/4-12-2018 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Περιβάλλοντος και Ενέργειας, σχετικά με την «περιοχή Άγιος Ανδρέας, στη Νέα Μάκρη Αττικής και τις παράνομες διεκδικήσεις της Εκκλησίας». 4. Η με αριθμό 121/1-11-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Παιδείας, Έρευνας και Θρησκευμάτων, με θέμα: «Μεικτή διεπιστημονική επιτροπή εμπειρογνωμόνων». 5. Η με αριθμό 74/16-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ο σχεδιασμός για την ναυτική εκπαίδευση». 6. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου». 7. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2854/29-10-2018 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Παιδείας, Έρευνας και Θρησκευμάτων, σχετικά με την μεταφορά μιας θέσης μέλους ΔΕΠ από την Ιατρική Σχολή του Δημοκριτείου Πανεπιστημίου Θράκης στο νεοσύστατο Πανεπιστήμιο Δυτικής Αττικής. Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν ξεκινήσουμε τη συζήτηση των προγραμματισμένων για σήμερα επικαίρων ερωτήσεων, να ανακοινώσω τις επίκαιρες ερωτήσεις που δεν θα συζητηθούν: Η δεύτερη με αριθμό 193/30-11-2018 επίκαιρη ερώτηση πρώτου κύκλου του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Τη συνδιαχείριση του Αιγαίου προωθεί η κυβέρνηση», δεν θα συζητηθεί. Η τρίτη με αριθμό 120/1-11-2018 επίκαιρη ερώτηση του Βουλευτή Α΄ Πειραιά του δεύτερου κύκλου του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα: «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί. Η τέταρτη με αριθμό 75/16-10-2018 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί. Η πέμπτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της συμφωνίας Ελλάδας - Σκοπίων», δεν θα συζητηθεί. Υπάρχει η αντίστοιχη επιστολή από τον Γραμματέα της Κυβέρνησης. Αρχίζουμε με τη συζήτηση της τρίτης με αριθμό 206/4-12-2018 επίκαιρης ερώτησης πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς την Υπουργό Πολιτισμού και Αθλητισμού, με θέμα: «Για το χαράτσι των 5 ευρώ ανά αθλούμενο που έχει επιβληθεί από το Εθνικό Αθλητικό Κέντρο Ηρακλείου (ΕΑΚΗ)». Στην επίκαιρη ερώτηση θα απαντήσει ο Υφυπουργός Πολιτισμού και Αθλητισμού κ. Γεώργιος Βασιλειάδης. Κύριε Συντυχάκη, έχετε τον λόγο.
Ευχαριστώ, κύριε Πρόεδρε. Χρόνια πολλά στον Νίκο και στη Νίκη σήμερα. Κύριε Υφυπουργέ, το Εθνικό Αθλητικό Κέντρο Ηρακλείου από τον περασμένο Οκτώβρη, και μάλιστα εις γνώση σας, έχει επιβάλει χαράτσι 5 ευρώ στη χρήση του κολυμβητηρίου ανά αθλητή για τη συντήρηση και λειτουργία της εγκατάστασης, με στόχο, όπως λέει, την αναβάθμιση της εικόνας του κολυμβητηρίου, προκαλώντας δικαιολογημένα την αγανάκτηση των αθλούμενων και, κυρίως, των γονέων χιλίων διακοσίων και πλέον παιδιών. Πίσω από αυτές τις δικαιολογίες βρίσκεται η πρόθεση, κατά την άποψή μας, να ενισχυθεί η ανταποδοτική λειτουργία ενός δημόσιου κολυμβητηρίου, πρακτική που ακολουθεί η διοίκηση του ΕΑΚΗ και στους άλλους χώρους άθλησης που διαχειρίζεται, όπως είναι το Κλειστό Γυμναστήριο του Λίντο και το Αθλητικό Κέντρο του Σταδίου Ελευθερίας, επικαλούμενη ανεπαρκή κρατική χρηματοδότηση. Στην ουσία σημαίνει διπλή και άδικη φορολογία, για τις υπηρεσίες που ήδη έχουν πληρώσει οι δημότες στο κεντρικό κράτος. Η διοίκηση του ΕΑΚΗ επικαλείται τη δική σας παρότρυνση για την επιβολή του πεντάευρου. Εσείς, προσωπικά, το διαψεύσατε, λέγοντας «είπα στη διοίκηση ότι έχει το ελεύθερο να αναζητήσει επιπλέον πόρους». Σε δεύτερο χρόνο είπατε ότι η χρέωση των 5 ευρώ δεν πρέπει να επιβαρύνει επιπλέον τους αθλούμενους, αλλά να αφαιρείται από τα σωματεία, το οποίο όμως μέχρι σήμερα, τουλάχιστον, δεν έχει εφαρμοστεί. Για να μην παίζουμε με τις λέξεις και κοροϊδευόμαστε, στην ουσία και το ΕΑΚΗ και εσείς εννοείτε το ίδιο πράγμα. Αναζήτηση πόρων που σε τελική ανάλυση το κόστος θα το επωμίζεται ο αθλούμενος. Στην πράξη αυτό που γίνεται, και μάλιστα εκβιαστικά, είναι ότι οι γονείς αναγκάζονται να πληρώνουν 5 ευρώ παραπάνω κάθε μήνα, απ' όσα πλήρωναν προηγουμένως για τη συνδρομή τους. Δυστυχώς αυτή είναι η μεταμνημονιακή κανονικότητα της συγκυβέρνησης ΣΥΡΙΖΑ - ΑΝΕΛ, να ενισχύεται η επιχειρηματική λειτουργία δημόσιων αθλητικών χώρων, να θεωρούνται οι αθλητές πελάτες και να γίνεται το δικαίωμα στον αθλητισμό πανάκριβο εμπόρευμα. Σας ρωτάμε, κύριε Υφυπουργέ, τι μέτρα θα πάρετε, έτσι ώστε άμεσα, δηλαδή εδώ και τώρα, να σταματήσει το επιπλέον χαράτσωμα των 5 ευρώ ανά αθλητή στο κολυμβητήριο και το αντίστοιχο ποσό για τους υπόλοιπους αθλητικούς χώρους που διαχειρίζεται το ΕΑΚΗ. Και δεύτερον, να αυξήσετε την κρατική χρηματοδότηση - επιχορήγηση από τον κρατικό προϋπολογισμό στο ύψος των αναγκών για την άμεση συντήρηση των εγκαταστάσεων του κολυμβητηρίου, τις αναγκαίες προσλήψεις μόνιμου προσωπικού και την αύξηση της τακτικής επιχορήγησης στα ερασιτεχνικά σωματεία, ώστε να υπάρχουν προγράμματα μαζικού αθλητισμού δωρεάν για όλους. Ευχαριστώ, κύρει Πρόεδρε.
Κύριε Υφυπουργέ, έχετε τον λόγο.
Οι εθνικές αθλητικές εγκαταστάσεις - οι εγκαταστάσεις που ανήκουν στη Γενική Γραμματεία Αθλητισμού - χρηματοδοτούνται, όπως καλά γνωρίζετε, από τον προϋπολογισμό της Γενικής Γραμματείας Αθλητισμού και η χρηματοδότησή τους βαίνει συνεχώς αυξανόμενη - και θα σας πω λεπτομέρειες αργότερα - κάθε χρόνο. Για το αποκαλούμενο «χαράτσι» για το οποίο μιλήσατε, να δούμε τι σημαίνει χαράτσι. Χαράτσι σημαίνει οτιδήποτε σου βάζουν να πληρώσεις πάνω από αυτό που πλήρωνες, επιπλέον από αυτό που καλούσουν να πληρώσεις. Αυτό είναι το ένα δεδομένο. Το δεύτερο δεδομένο είναι ότι, πραγματικά, εμείς ζητήσαμε από το σύνολο των σωματείων που χρησιμοποιούν το σύνολο των αθλητικών εγκαταστάσεων, και με δεδομένο ότι για την παροχή των υπηρεσιών τους αυτοί χρεώνουν τους πολίτες, ένα ποσό από τα έσοδα αυτά να επιστρέφει πίσω στην εγκατάσταση. Το ίδιο ακριβώς συνέβη και στο Ηράκλειο. Στο Ηράκλειο, λοιπόν, αποφασίσαμε - και ορθά αποφασίσαμε - το εξής: Βάλαμε πλαφόν στις ανώτερες τιμές που μπορεί κάθε σωματείο να χρεώσει τον αθλούμενο. Μειώσαμε για το σωματείο απευθείας το κόστος μίσθωσης της εγκατάστασης και την ίδια στιγμή από τη συνδρομή αυτή που είναι ίδια με τα προηγούμενα χρόνια, βάλαμε τα σωματεία και υπογράψανε συμβάσεις με το ΕΑΚΗ, που δεσμεύθηκαν για το ισόποσο της συνδρομής και την αφαίρεση από τη συνδρομή των 5 ευρώ. Ζητήσαμε, λοιπόν, τα 5 ευρώ, αντί να τα καταβάλλει ο κάθε αθλούμενος στο σωματείο να τα καταβάλει στο ΕΑΚΗ, για να δημιουργήσουμε παράλληλα κι έναν κουμπαρά, που θα μπορούμε να τον χρησιμοποιούμε εύκολα, άμεσα, για τις καθημερινές ανάγκες του κολυμβητηρίου και των κλειστών γυμναστηρίων. Αυτό δεν ισχύει μόνο στα κολυμβητήρια, ισχύει και στα κλειστά γυμναστήρια. Δεν υπάρχει καμμία επιβάρυνση επιπλέον. Έχουμε ξανατονίσει ότι αν γονιός πέρυσι πλήρωνε λιγότερα και φέτος πληρώνει παραπάνω, να το καταγγείλει, για να διώξουμε το σωματείο από την εγκατάσταση. Αυτό είναι σαφές. Και δεν έρχεται να καλύψει κάποιο έλλειμμα χρηματοδότησης. Τα νούμερα, κύριε Συντυχάκη, μιλάνε από μόνα τους. Το 2014, το ΕΑΚ του Ηρακλείου χρηματοδοτούνταν από τον κρατικό προϋπολογισμό με 580.000 ευρώ. Το 2018, η τελική εκταμίευση προς το ΕΑΚ Ηρακλείου φτάνει στις 800.000 ευρώ, 50% αύξηση χρηματοδότησης μέσα σε αυτές τις δύσκολες δημοσιονομικές συνθήκες. Και την ίδια στιγμή εκσυγχρονίζουμε τις εγκαταστάσεις. Ξεκινάει τώρα ο διαγωνισμός για την επισκευή του Λίντο. Έχει ξεκινήσει η διαδικασία για τη μελέτη και την επισκευή του Παγκρήτιου Σταδίου σε συνεργασία με την περιφέρεια και το αμέσως επόμενο διάστημα μέσα στον αμέσως επόμενο μήνα θα ξεκινήσει ο διαγωνισμός για την αποκατάσταση του ταρτάν στο Στάδιο της Ελευθερίας. Την ίδια δε στιγμή που η ίδια η Κολυμβητική Ομοσπονδία Ελλάδος και ο αντιπρόεδρός της δήλωσε ότι, η πισίνα, το κολυμβητήριο του Ηρακλείου, είναι σε εξαιρετική κατάσταση και είναι και από τις καλύτερες στη χώρα, και αυτό γίνεται με πολύ μεγάλο κόπο από την Επιτροπή Διοίκησης και από την Μαρία Καλουδιώτη που είναι εκεί Πρόεδρος. Και για πρώτη φορά, και μέσα σε αυτά τα χρόνια, καταφέραμε και λειτουργούμε το κολυμβητήριο δώδεκα μήνες τον χρόνο με την αρωγή της περιφέρειας και του κ. Αρναουτάκη. Επομένως, κύριε Συντυχάκη, κατά την άποψή μας και αν υπάρχουν αντίθετες καταγγελίες για αντίθετες πρακτικές από τις συμπεφωνημένες από τα σωματεία, πρώτος δήλωσα και η διοίκηση δήλωσε «δώστε το μας εδώ για να βγάλουμε αυτούς που σπάνε αυτή τη συμφωνία - και είναι συμφωνία τελικά μη επιβάρυνσης των γονιών και μη επιβάρυνσης των αθλητών και ανώτατου ορίου συνδρομές - και ελάτε για να πάρουμε μέτρα κατά του σωματείου». Όμως χρήση των δημόσιων αθλητικών εγκαταστάσεων από σωματεία τα οποία χρεώνουν τους πολίτες χωρίς να βάζουν το μερίδιό τους για τη συντήρηση του σταδίου και της εγκατάστασης, δεν θα ξαναϋπάρξει πουθενά στην Ελλάδα.
Τα υπόλοιπα στη δευτερολογία. Τον λόγο έχει ο κ. Συντυχάκης.
Η τοποθέτησή σας, κύριε Υφυπουργέ, είναι ομολογία ότι όντως σε συνεννόηση με τη διοίκηση του ΕΑΚΗ η Γενική Γραμματεία Αθλητισμού, εσείς, προχωρήσατε στην επιβολή αυτού του πεντάευρου ως χαράτσι. Και επιμένουμε στη διατύπωση αυτή ως «χαράτσι». Υπάρχει μία πολύ συγκεκριμένη πρακτική εκβιασμού από την πλευρά των γονέων και μάλιστα με σεκιούριτι στην είσοδο για πρώτη φορά, ο οποίος άνθρωπος, βέβαια, προς το παρόν απλώς προειδοποιεί ότι, εάν δεν πληρώσετε δεν θα έχετε το δικαίωμα εισόδου στο κολυμβητήριο. Σε ποιους τα λέει αυτά; Τα λέει στους αθλούμενους και στους γονείς, που έχουν πληρώσει στα σωματεία από 35 έως και 45 ευρώ, ανάλογα το σωματείο, χωρίς να υπάρχει καμμία, μα καμμία απολύτως μείωση σε σχέση με πέρυσι. Για ποιον λόγο; Για τη χρήση της πισίνας και των αθλητικών εγκαταστάσεων. Δηλαδή για τη χρήση της πισίνας πληρώνουν δυο φορές. Πληρώνουν το σωματείο, πληρώνουν και το πεντάευρο προς τη διοίκηση του ΕΑΚΗ. Δηλαδή αναγκαστικά, εκβιαστικά τους καλεί να ξαναπληρώσουν για τον ίδιο λόγο, ενώ έχουν ήδη πληρώσει στα σωματεία για τη χρήση της πισίνας. Σε απόδειξη όσων σας λέω, σας δείχνω αυτή την καρτούλα: «Δελτίο Εισόδου Αθλούμενου». Γράφει: «Υπουργείο Αθλητισμού. Γενική Γραμματεία Αθλητισμού. Εθνικό Αθλητικό Κέντρο Ηρακλείου. Δελτίο Εισόδου Αθλούμενου» Από πίσω είναι οι στήλες ανά μήνα για την πληρωμή. Τα σωματεία, κύριε Υφυπουργέ, συνεχίζουν να παίρνουν κανονικά τη συνδρομή των γονέων, χωρίς τη μείωση κατά το ποσό των πέντε ευρώ που εσείς λέτε. Από τα έντεκα σωματεία μόνο ένα απορροφά το πεντάευρο. Και αυτό ξέρετε γιατί; Γιατί έχει αυξημένη συνδρομή μηναία 40 ή 45 ευρώ - δεν θυμάμαι - σε σχέση με τα άλλα που είναι 30 ή 35 ευρώ. Άρα έχει την ευχέρεια να το κάνει αυτό το σωματείο. Τι μου λέτε τώρα; Δηλαδή θα πετάξετε έξω δέκα σωματεία από τα έντεκα; Αυτό μου λέτε τώρα. Θα τα πετάξετε έξω; Και θα πει κάποιος «έλα μωρέ τώρα για ένα πεντάευρο κάνεις έτσι;» Προφανώς αποτελεί το πρώτο βήμα στο όνομα των αναγκών για το καλό των παιδιών, με την υπόσχεση ότι στην πορεία θα φτιάξουν τα πράγματα και πάει λέγοντας. Είναι μία κλασική μέθοδος για να μονιμοποιηθεί και να νομιμοποιηθεί η ανταποδοτική παροχή υπηρεσιών κοινωνικού χαρακτήρα, που θα έπρεπε να παρέχεται δωρεάν από το κράτος και μάλιστα χωρίς τη διαμεσολάβηση, θα έλεγα, των σωματείων, τα οποία επ' αμοιβή σε βάρος της λαϊκής οικογένειας, έρχονται να καλύψουν την απουσία του κράτους. Δηλαδή το κράτος βγάζει την ουρά του απ' έξω σε τελική ανάλυση, γιατί περί αυτού πρόκειται. Δεύτερον, ενώ οι γονείς των αθλητών πληρώνουν αδρά για την κολύμβηση των παιδιών τους, επιβαρύνονται επιπλέον με τον εξοπλισμό της κολύμβησης, το κόστος συμμετοχής στις ημερίδες και στα πρωταθλήματα, τα έξοδα διαμονής και μεταφοράς σε όλες τις κολυμβητικές αποστολές εντός και εκτός Κρήτης, τις ανανεώσεις ατομικών δελτίων υγείας και άλλα πολλά. Για συνυπολογίστε πόσα πεντάευρα και πενηντάευρα πληρώνει η λαϊκή οικογένεια για τις ανάγκες του παιδιού, του σπιτιού, για τη ζωή τους, την καθημερινότητά τους. Και στο κάτω - κάτω εάν η διοίκηση του ΕΑΚΗ έχει ανοικτούς λογαριασμούς με τα σωματεία, ας τα βρουν μεταξύ τους. Βρείτε τα μεταξύ σας. Δεν μπορεί να μετακυλίεται το πρόβλημα στις πλάτες των γονιών και των αθλητών. Δηλαδή δεν μπορούν να γίνουν οι γονείς καρπαζοεισπράκτορες της διοίκησης του ΕΑΚΗ ή να γίνουν οι χρηματοδότες του κολυμβητηρίου, επειδή το Υπουργείο δεν χρηματοδοτεί τους αναγκαίους πόρους, ως οφείλει να το κάνει. Με την απόφαση για το πεντάευρο η διοίκηση του ΕΑΚΗ και με τη σιωπηρή συγκατάθεσή σας προσπαθεί - προσέξτε - να ανοίξει μέτωπο με τα σωματεία, έχοντας ως ασπίδα γονείς και παιδιά. Είναι ό,τι χειρότερο, απαράδεκτο.
Κύριε Συντυχάκη, μαζέψτε το λίγο.
Κατά συνέπεια προσπαθείτε με αυτόν τον τρόπο να τους κάνετε συνένοχους, να βάλουν βαθιά το χέρι στην τσέπη και να αποδεχθούν αυτή την αντιλαϊκή, αντιαθλητική πολιτική της Κυβέρνησης. Επαναφέρω, λοιπόν, τα ερωτήματα που σας διατύπωσα. Σας το ζητούν, όχι εγώ, το ΚΚΕ κ.λπ., οι γονείς, οι οικογένειες χιλίων διακοσίων παιδιών και οι αθλούμενοι σε όλα τα αθλητικά κέντρα. Τι θα κάνετε για να ακυρώσετε - αυτό είναι το ζητούμενο και δεν απαντήσατε - το χαράτσι που έχει επιβληθεί, να επιστραφούν τα λεφτά στους γονείς; Επιστρέψτε τα! Και φυσικά όσα είπατε για τον προϋπολογισμό, να ξέρετε ότι τα 800 χιλιάρικα που λέτε, είναι σταγόνα στον ωκεανό! Και μην κάνετε συγκρίσεις με τους προηγούμενους.
Ελάτε, κύριε Συντυχάκη, σας παρακαλώ ολοκληρώστε.
Ολοκληρώνω. Γνωρίζετε ότι τα 3/4 του προϋπολογισμού του ΕΑΚΗ ανά έτος, νερό, χημικά, ρεύμα, πετρέλαιο, καθαριότητα και όχι μόνο, ζητιανεύονται από την περιφέρεια, από τον δήμο και πάει λέγοντας. Είναι, λοιπόν, ντροπή στην πόλη του Ηρακλείου, τέταρτη στην Ελλάδα, να υπάρχει ένα τέτοιο κολυμβητήριο κάτω από αυτές τις συνθήκες, ενώ χρειάζεται και δεύτερο κολυμβητήριο.
Κύριε Συντυχάκη, σας παρακαλώ. Θα αναγκαστώ να σας διακόψω.
Εντάξει, κύριε Πρόεδρε, ευχαριστώ.
Φτάσατε τα έξι λεπτά. Για όνομα του θεού! Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής σαράντα μία μαθήτριες και μαθητές και δύο εκπαιδευτικοί συνοδοί τους από το 17ο Δημοτικό Σχολείο Καλλιθέας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο Βουλευτής κ. Νικόλαος Συρμαλένιος ζητεί άδεια ολιγοήμερης απουσίας στο εξωτερικό. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Χρόνια πολλά στον κ. Συρμαλένιο. Χρόνια πολλά σε όλους τους Νίκους και Νίκες της Βουλής. Επίσης έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Τουρισμού: «Θεματικός τουρισμός - Ειδικές μορφές τουρισμού - Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - Στήριξη τουριστικής επιχειρηματικότητας και άλλες διατάξεις». Τον λόγο έχει τώρα ο κ. Βασιλειάδης.
Κύριε Συντυχάκη, πάλι ξανά γιατί πάλι, είναι σαν κοροϊδευόμαστε μεταξύ μας. Είπαμε ότι το πεντάευρο αυτό, είναι ενσωματωμένο επί της ουσίας στη συνδρομή, ότι δεν υπάρχει επιπλέον επιβάρυνση σε σχέση με πέρυσι. Ίσα ίσα που σε κάποια αθλήματα υπάρχουν και μειώσεις, γιατί βάλαμε ανώτατο όριο συνδρομής στα σωματεία, το οποίο το αποδέχτηκαν τα σωματεία. Εάν υπάρχει καταγγελία ότι τα σωματεία χρεώνουν επιπλέον αυτών των πέντε ευρώ, δηλαδή δεν έχουν απορροφήσει αυτή τη μείωση, τότε είμαστε ανοικτοί και σας είπα την επόμενη στιγμή ότι θα καταγγελθεί η σύμβαση οποιουδήποτε σωματείου. Αμφισβητείτε ότι τα σωματεία πρέπει να συμμετέχουν; Εμείς έχουμε διαφορετικά στοιχεία. Σας ξαναλέω - και αυτό είναι σαφές - ότι για αυτό οι συμβάσεις ανανεώνονται κάθε δύο μήνες με τα σωματεία. Τον Ιανουάριο θα ανανεωθούν και θα επανεξεταστούν όλα αυτά, εάν υπάρχει αυτή η επιβάρυνση του γονιού. Επί της ουσίας είναι αλλαγή στον τρόπο πληρωμής. Ο γονιός πάλι θα πλήρωνε, αλλά δεν θα δώσει στο σωματείο και το σωματείο στο ΕΑΚΗ. Ο γονιός το δίνει απευθείας στην εγκατάσταση. Σας ξαναλέω - και ήμουν σαφής και η διοίκηση του ΕΑΚΗ είναι σαφής σε αυτό - πως εάν οι γονείς έχουν καταγγελίες ότι η επιβάρυνση είναι επιπλέον και υπάρχουν διαφορές σε σχέση με πέρυσι, τότε εμείς θα προχωρήσουμε άμεσα σε κινήσεις. Από εκεί και πέρα σχετικά με τα σεκιούριτι, προφανώς, θέλουμε να ελέγχουμε ποιος μπαίνει και ποιος βγαίνει. Ο έλεγχος δεν γίνεται μόνο για το αν κάποιος είναι εντάξει στις συνδρομές του, αλλά να ξέρουμε ότι έχει φέρει τα δικαιολογητικά υγείας - δεν μπορεί να μπει κάποιος ο οποίος δεν είναι ελεγμένος, δεν είναι καταχωρημένος ούτε να μπαίνει όποιος θέλει μέσα στο κολυμβητήριο - αλλά την ίδια στιγμή για να ελέγχονται και οι προπονητές ότι έχουν τα ελάχιστα προαπαιτούμενα, ότι είναι δηλωμένοι, ότι είναι απόφοιτοι σχολών. Πιάνοντας το θέμα των προπονητών, επειδή έχει γίνει πολλή συζήτηση τις τελευταίες μέρες σχετικά με το σχέδιο νόμου που φέραμε στη διαβούλευση, προσπαθήσαμε με αυτό το σχέδιο νόμου να βάλουμε στα θέματα των προπονητών που εμείς έχουμε πάρει πρωτοβουλίες και εμείς έχουμε επιβάλει διά νόμου, διά κανονισμών, διά του τρόπου λειτουργίας των διοικήσεων ότι, δεν υπάρχει άνθρωπος και σωματείο που θα χρησιμοποιεί τις δημόσιες αθλητικές εγκαταστάσεις και δεν θα έχει νόμιμα δηλωμένο προπονητή, που ασκεί νόμιμα το επάγγελμα. Θέλαμε να το ρυθμίσουμε. Φέραμε μια πρόταση για διαβούλευση. Αυτό είναι το νόημα της διαβούλευσης, να υπάρχει συζήτηση κ.λπ.. Ο καθένας ερμήνευσε όπως ήθελε, χωρίς να διαβάσει τον νόμο, το σχετικό σχέδιο. Μέσα στον ορυμαγδό των φωνών υπήρχαν και οι φωνές ψυχραιμίας, τις οποίες εμείς αποδεχθήκαμε και στις συζητήσεις με τους πρυτάνεις, με τους κοσμήτορες και με τους προέδρους σχολών. Θέλω να δηλώσω δημόσια από το Βήμα αυτό και προς εσάς, κύριε Συντυχάκη, - μπορεί να μη σχετίζεται άμεσα με το θέμα του ΕΑΚΗ, αλλά έχει σχέση με τον τρόπο χρήσης και λειτουργίας των σωματείων και των κολυμβητηρίων - ότι αποδεχόμαστε τις προτάσεις των κοσμητόρων, σχετικά με το θέμα των επαγγελματικών δικαιωμάτων των προπονητών και τις διαφορετικές διαβαθμίσεις που ενδεχόμενα θα πρέπει να υπάρχουν, που έχουν κάποιες διαφοροποιήσεις από αυτό που προτείναμε εμείς στο σχέδιο νόμου, κάποιες όχι πολύ μεγάλες, θέτοντας ως βάση την εξαιρετική απόφαση - ψήφισμα του ΤΕΦΑA Σερρών και βάζοντας και αυτό στο τραπέζι του διαλόγου. Πρέπει να βρεθεί μια λύση για τα επαγγελματικά δικαιώματα, για να κατοχυρωθούν πραγματικά αυτά τα παιδιά, γιατί αυτή τη στιγμή είναι όλα στον αέρα. Δεν τολμούσε κανένας να ανοίξει αυτή τη συζήτηση. Εμείς την ανοίγουμε, διασφαλίζοντας και τα πανεπιστήμια μας και τους αποφοίτους μας και το σύνολο της δομής της παιδείας στη χώρα. Σας ευχαριστώ πολύ.
Κύριες και κύριοι συνάδελφοι, μόλις αφίχθη στην Αίθουσα ο κ. Σπίρτζης και προχωράμε στις δύο επόμενες επίκαιρες ερωτήσεις. Θα συζητηθεί η πρώτη με αριθμό 197/3-12-2018 επίκαιρη ερώτηση πρώτου κύκλου του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Υποδομών και Μεταφορών, με θέμα: «Η κοροϊδία με τις προκηρύξεις των γραμματέων συνεχίζεται». Κύριε Γεωργαντά, έχετε τον λόγο.
Ευχαριστώ, κύριε Πρόεδρε. [[Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, υποχρεώθηκα να κάνω αυτή την ερώτηση, αν και μέχρι τώρα απευθύνθηκα στην Υπουργό Διοικητικής Ανασυγκρότησης για όλα τα ζητήματα των διοικητικών και τομεακών γραμματέων τα οποία έχουν προκύψει, πλην όμως απάντηση δεν έλαβα σε πολλά από τα ζητήματα που έθεσα. Όμως στο δικό σας Υπουργείο έχουν γίνει κάποιες ενέργειες, κάποιες επιλογές σας, οι οποίες θεωρώ ότι πρέπει να αιτιολογηθούν ενώπιον του Κοινοβουλίου. Οι προκηρύξεις για τις θέσεις των τριών διοικητικών και τομεακών γραμματέων των Υπουργείων σας ήταν από τις είκοσι δύο για τις οποίες ξέρουμε πολύ καλά ότι από το σύνολο των εξήντα εννιά σε συμφωνία με τους θεσμούς, με την επιτροπή συμμόρφωσης, όπως θέλετε πέστε το, αποφασίστηκε να τροποποιηθούν και να αλλάξουν, καθώς ο τρόπος με τον οποίο ήταν διατυπωμένες οι προκηρύξεις, είναι ένας τρόπος ο οποίος δεν έδινε τη δυνατότητα με ομοιόμορφο τρόπο και με ίδια χαρακτηριστικά, να θέσει να μπορεί να υποβάλει την υποψηφιότητά του ο καθένας που είχε τα αναγκαία προσόντα για αυτή τη θέση. Είναι, λοιπόν, αυτές οι τρεις θέσεις μέσα στις είκοσι δύο που συμφωνήθηκε να επαναπροκηρυχθούν. Τα ερωτήματα που προκύπτουν είναι τα εξής: Ερώτημα πρώτο: Οι προηγούμενες τρεις προκηρύξεις του Υπουργείου σας από όσο μπορούμε να γνωρίζουμε, οι δύο εξ αυτών είχαν σχεδόν ολοκληρωθεί, είχαν τελειώσει και τη διαδικασία των συνεντεύξεων. Αυτό σημαίνει ότι πρέπει το Υπουργείο να έρθει με κάποιο τρόπο και να ακυρώσει, αν πρέπει να ακυρώσει, εκείνες τις τρεις προηγούμενες προκηρύξεις που κακώς είχαν γίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αυτή τη στιγμή υπάρχει μια νομική εκκρεμότητα - ολοκληρώνω, κύριε Πρόεδρε, σε μισό λεπτό - η οποία όμως έχει και ηθικό και θεσμικό αντίκτυπο και ουσιαστικό. Δεν μπορούμε μια προκήρυξη, η οποία για δικούς σας λόγους και με δική σας απόφαση την οποία πρέπει να αιτιολογήσετε, ακυρώνεται, να αφήνεται έτσι στην τύχη της, χωρίς να αναφέρετε με κανένα τρόπο τι θα γίνει με αυτή και να ξεκινάτε με το ίδιο πράγμα μια καινούργια. Αυτοί όλοι όσοι συμμετείχαν στην πρώτη προκήρυξη και μάλιστα η οποία ολοκληρώθηκε, δεν πρέπει να λάβουν μια απάντηση από εσάς, για τον λόγο για τον οποίο έγινε αυτό; Το ΑΣΕΠ δεν πρέπει να είναι κατοχυρωμένο, για να ξεκινήσει τη νέα προκήρυξη και τη διαδικασία ολοκλήρωσής της, αφού δεν έχει ολοκληρωθεί η προηγούμενη; Ένα δεύτερο στοιχείο το οποίο προκύπτει από τη σύγκριση των προκηρύξεων, είναι ότι αντί να έχουμε μια μεγαλύτερη ευρύτητα τελικά στη δυνατότητα συμμετοχής όσο το δυνατόν περισσότερων υποψηφίων, έτσι ώστε να μπορούν συγκριτικά μεταξύ τους να επιλεγεί τελικά ο καλύτερος, έχουμε περιορισμό των στοιχείων που πρέπει να χαρακτηρίζουν αυτές τις θέσεις, το οποίο οδηγεί σε συμπεράσματα περί φωτογραφικής πρόβλεψης. Είμαι εδώ για να ακούσω τις απαντήσεις επί των δύο αυτών σοβαρών ζητημάτων, τα οποία έχουν και έναν συμβολικό χαρακτήρα συνολικά για τον τρόπο με τον οποίο λειτουργεί η Κυβέρνηση στα Υπουργεία με τις θέσεις των διοικητικών και τομεακών γραμματέων.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Γεωργαντά, θα ήθελα να θυμηθούμε λίγο το πρόσφατο παρελθόν, παρ' ότι δεν είναι αρμοδιότητα του Υπουργείου Υποδομών και Μεταφορών. Η Κυβέρνηση, όπως γνωρίζετε, υλοποίησε μια σειρά μεταρρυθμιστικών πρωτοβουλιών για τον ουσιαστικό μετασχηματισμό της δημόσιας διοίκησης, για να μπορεί να συμβάλλει καθοριστικά στην παραγωγική ανασυγκρότηση της χώρας, στον ρόλο που πρέπει να παίξει ο δημόσιος τομέας προς όφελος των πολιτών και της κοινωνίας. Σε αυτό, λοιπόν, το πλαίσιο επιχειρούμε την αποκομματικοποίηση της δημόσιας διοίκησης που εσείς είχατε κάνει. Σε αυτό το πλαίσιο με τον ν.4369/2016 προβλέφθηκε η δημιουργία ενός νέου θεσμού των διοικητικών, των αναπληρωτών διοικητικών, των τομεακών και των ειδικών τομεακών γραμματέων μέσω το ΑΣΕΠ. Αν θυμάμαι καλά εσείς, δηλαδή το κόμμα σας - δεν θέλει να πω κάποια βαριά έκφραση - πήγατε σε όλο τον πλανήτη, να καταγγείλετε αυτή τη διαδικασία. Το καταλαβαίνουμε αυτό, γιατί δεν θέλετε να αποκομματικοποιήσετε τον δημόσιο τομέα, και το καταλαβαίνουμε πάρα πολύ καλά. Πήγατε στους θεσμούς όπως συνηθίζατε κάτω από το τραπέζι, να καταγγείλετε τη διαδικασία του ΑΣΕΠ, δηλαδή την Ανεξάρτητη Αρχή που είναι και πραγματική Ανεξάρτητη Αρχή και δεν είναι σαν τις άλλες που είχατε στήσει, είναι κανονικά συνταγματικά κατοχυρωμένη. Πήγατε στο Ευρωπαϊκό Λαϊκό Κόμμα, βάλατε τον γνωστό φιλικό σας Τύπο - για να μην πω τίποτα ακόμη πιο βαρύ - να λέει για τη διαδικασία των γενικών γραμματέων και στο τέλος μετά το θόρυβο που προκαλέσατε, έγινε μια συνεννόηση με την επιτροπή παρακολούθησης από το αρμόδιο Υπουργείο, προκειμένου να είναι ομοειδή τα χαρακτηριστικά και οι προδιαγραφές που έπρεπε να βγουν, οι προκηρύξεις των γενικών γραμματέων. Εσείς το κάνατε αυτό, με τον προσφιλή τρόπο που έχετε να κατασυκοφαντείτε τη χώρα όλα αυτά τα χρόνια με δικό σας προφανή στόχο, πρώτον, να μη βγούμε ποτέ από τα μνημόνια, γιατί ήταν βασικό στοιχείο της τρίτης αξιολόγησης για να ολοκληρωθεί και δεύτερον, να μην αποκομματικοποιηθεί το κράτος. Είχατε και την προσδοκία πριν δύο χρόνια ότι κάθε δίμηνο θα πηγαίναμε σε εκλογές. Νομίζατε ότι θα βγείτε κυβέρνηση. Τι να γίνει; Τα έχει αυτά η ζωή. Δεν πρόκειται να βγείτε κυβέρνηση. Στην προσπάθειά σας αυτή καταφέρατε να γίνει επαναπροκήρυξη σε είκοσι δύο γενικές γραμματείες. Για να δούμε, λοιπόν. Στην παλιά - που μας καταγγείλατε για την παλιά - προβλεπόταν δίπλωμα μηχανικού. Χρειάζεται ο Γενικός Γραμματέας Υποδομών να έχει δίπλωμα μηχανικού; Προβλέπεται και τώρα. Τώρα προβλέπεται να έχει εμπειρία πέντε χρόνων σε δημόσια ή ιδιωτική θέση και να είναι και τα δύο σε διακριτή θέση. Πού βλέπετε τη φωτογραφία; Τι πρέπει να είναι ο Γενικός Γραμματέας Υποδομών και Μεταφορών, αν δεν έχει αυτά τα χαρακτηριστικά για να είναι ομοειδή; Η αβασιμότητα των καταγγελιών φαίνεται, από το ότι όταν ήταν πιο χαλαρά αυτά τα χαρακτηριστικά, στην πρώτη προκήρυξη, δηλαδή, βγήκατε και τα καταγγείλατε. Εσείς το προκαλέσατε. Ζητάτε και τα ρέστα τώρα. Ευχαριστώ, κύριε Πρόεδρε.
Κύριε Γεωργαντά, έχετε τον λόγο.
Ευχαριστώ, κύριε Πρόεδρε. Πραγματικά αναρωτιέμαι, αν έχει καταλάβει ο Υπουργός τι είπε μόλις πριν. Είπε ότι εμείς, ως Νέα Δημοκρατία, καταφέραμε να πείσουμε τους θεσμούς να πιέσουν την Κυβέρνηση, ώστε είκοσι δύο από τις εξήντα εννέα προκηρύξεις να αναδειχθούν ως φωτογραφικές και να αναγκαστεί η Κυβέρνηση να τις πάρει πίσω. Πρώτον, μπράβο στη Νέα Δημοκρατία για την αντιπολίτευσή της, αν το κατάφερε αυτό. Δεύτερον και σημαντικότερο, η Κυβέρνηση υπερασπίζεται τις προκηρύξεις αυτές και δεν καταλαβαίνει τίποτα από κανένα θεσμό και από καμμία τρόικα. Τουλάχιστον έτσι διατείνεστε και έτσι λέτε ή σας πιάσαμε με τη γίδα στην πλάτη και αλλάξατε τις είκοσι δύο προκηρύξεις. Δεν υπάρχει τίποτα άλλο. Ή ήταν σωστές οι πρώτες προκηρύξεις και έπρεπε να τις υπερασπιστείτε και να αρνηθείτε τις υποδείξεις που σας έγιναν ή σας έπιασαν και τις γυρίσατε πίσω ένα από τα δύο. Νομίζω, όμως, ότι ο τρόπος με τον οποίο εκφραστήκατε, δείχνει και τον τρόπο με τον οποίο τελικά λειτουργεί αυτή η Κυβέρνηση. Επιχειρεί να περάσει ό,τι μπορεί, προσπαθεί και όταν βλέπει ότι αυτό δεν μπορεί να γίνει με κανέναν άλλο τρόπο, γιατί είναι καταφανέστατα παράνομο, τότε το σταματάει. Οι προκηρύξεις αυτές δεν έπρεπε να γίνονται από τους γενικούς γραμματείς των Υπουργείων. Οι ίδιοι γενικοί γραμματείς των Υπουργείων κάνουν προκηρύξεις για τους εαυτούς τους ή για συναδέλφους τους. Έπρεπε να γίνεται από μία ενιαία αρχή με ομοιόμορφα χαρακτηριστικά. Τότε θα ήταν λιγότερες οι πιθανότητες να σας κατηγορήσει κάποιος για οτιδήποτε. Τώρα, όμως, έχουμε το φοβερό φαινόμενο, ο κάθε γενικός γραμματέας Υπουργείου να κάνει μία προκήρυξη για τα επόμενα τέσσερα χρόνια με θητεία είτε φωτογραφίζοντας τον εαυτό του είτε κάποιο συνάδελφό του, γιατί γίνονται και αυτά από το ένα Υπουργείο στο άλλο. Εγώ, όμως, κύριε Υπουργέ, θα ρωτήσω και κάτι άλλο. Βλέπω τρεις ανακοινώσεις της Πανελλήνιας Ομοσπονδίας Σωματείων Εργαζομένων ΥΠΕΧΩΔΕ, οι οποίες καταγγέλλουν πράγματα ανήκουστα και για τις επιλογές σας σε σχέση με τις γενικές διευθύνσεις και με τους διευθυντές. Ακούω για προσφυγές στα διοικητικά δικαστήρια. Το Υπουργείο δεν είναι τσιφλίκι κανενός Υπουργού και καμμίας κυβέρνησης. Υπάρχουν κανόνες οι οποίοι πρέπει να τηρούνται στις επιλογές αυτές, έστω αυτοί που θεσπίσατε εσείς. Εδώ, όμως, βλέπω ότι και το ίδιο το Υπουργείο Διοικητικής Ανασυγκρότησης, με έγγραφο που θα καταθέσω στα Πρακτικά της Βουλής, σε ερωτήματα που έγιναν, λέει ότι ουσιαστικά είναι μη νόμιμη η διαδικασία που έχετε επιλέξει, γιατί δεν πήρατε συνυπογραφή, δεν πήρατε έγκριση από το Υπουργείο, δεν έγινε η έγκριση των περιγραμμάτων θέσεων έτσι όπως έπρεπε να γίνει. Το λέει το Υπουργείο Διοικητικής Ανασυγκρότησης με τον γενικό διευθυντή του. Εγώ έχω να κάνω μία τελευταία ερώτηση…
Να κατατεθεί.
Βεβαίως το καταθέτω τώρα. Έχει ημερομηνία 19 Σεπτεμβρίου 2018. Είναι απάντηση προς την πανελλήνια ομοσπονδία και το καταθέτω τώρα. Επειδή, τουλάχιστον δεν πτοείστε στο να απαντάτε, εγώ θέλω να σας προκαλέσω σε κάτι σήμερα και, βεβαίως, έγκειται στην επιλογή σας, αν θα απαντήσετε ή όχι. Είστε ένας από τους τέσσερις Υπουργούς, που ζήτησαν και πήραν από το ΑΣΕΠ τα αντίγραφα των στοιχείων των φακέλων για τις θέσεις των διοικητικών και τομεακών γραμματέων; Το ρωτάω και, αν θέλετε, μπορείτε να πείτε ναι ή όχι. Γιατί υπάρχει επίσημο έγγραφο του ΑΣΕΠ ότι τέσσερις Υπουργοί ζήτησαν και πήραν αντίγραφα των στοιχείων των φακέλων από αυτό πριν τελειώσει η διαδικασία χωρίς κανένα νόμιμο δικαίωμα. Αν θέλετε, απαντήστε μου επί αυτής της ερωτήσεως. Αν πράξατε το σωστό δικαιολογήστε το. Αν όχι θα αξιολογηθείτε από τον ελληνικό λαό. Ευχαριστώ, κύριε Πρόεδρε.
Κύριε Σπίρτζη, έχετε τον λόγο.
Κύριε Γεωργαντά, μπερδεύεστε. Αν σας παρακολουθούσε ένας πολίτης τώρα από τα θεωρεία, δεν θα καταλάβαινε τι ρωτάτε. Καταγγέλλετε την πρώτη προκήρυξη ή τη δεύτερη; Η επίκαιρη ερώτηση που κάνατε, είναι για τη δεύτερη. Θέλετε να συζητήσουμε για την πρώτη; Τι από τα δύο για να σας απαντήσω.
Όλα μαζί.
Καταγγέλλετε και τις δύο; Γιατί δεν λέτε, κύριε Γεωργαντά, την αλήθεια, ότι δεν θέλετε να υπάρχουν γενικοί γραμματείς επιλεγμένοι από αυτή τη διαδικασία; Γιατί δεν το λέτε αυτό; Γιατί κρύβεστε, όπως κάνατε τέσσερα χρόνια συνέχεια με ιδιαίτερες σχέσεις κάτω από το τραπέζι με τους θεσμούς, για να δίνετε τη χώρα; Η πρώτη φορά ήταν που το κάνετε αυτό; Και λέτε μπράβο στη Νέα Δημοκρατία; Μπράβο που κάνατε τι; Που πηγαίνατε με μία σειρά από θέματα και λέγατε «Όχι έτσι όχι διαφορετικά» στους θεσμούς, δίνοντας τη χώρα για να μην κλείσουν οι αξιολογήσεις, κάθε φορά που είχαμε αξιολόγηση σε κάθε θέμα; Κάνατε μία ερώτηση και καταθέσατε και έγγραφο. Το λέω για να δείτε το μέγεθος του λαϊκισμού που σας διακρίνει. Προφανώς όταν γίνεται μία σοβαρή δουλειά και όχι δουλειά πασαλείμματος, όπως αυτή που κάνατε εσείς για να βολέψετε τα δικά σας παιδιά, σε κάθε θέση του Υπουργείου πρέπει να προδιαγράφονται επακριβώς τα στοιχεία, τα χαρακτηριστικά που πρέπει να έχει ο άνθρωπος που διεκδικεί αυτή τη θέση η εμπειρία, η επιστημονική ειδικότητα και βέβαια το περίγραμμα θέσης. Έγιναν κανονικότατα. Η καταγγελία ξέρετε πού έγκειται; Στο ότι εμείς δεν βάλαμε θεολόγο στα μητρώα, όπως είχατε εσείς στο περίγραμμα θέσης. Έγκειται στο ότι έπρεπε υποχρεωτικά συγκεκριμένες ειδικότητες και κατηγορίες να αναλάβουν τις θέσεις ευθύνης. Πραγματικά θα ήθελα να έρθετε μία βόλτα από το Υπουργείο. Θα δείτε ειδικούς και γενικούς γραμματείς της Νέας Δημοκρατίας, να έχουν κριθεί γενικοί διευθυντές. Δεν τα ξέρετε αυτά, κύριε Γεωργαντά; Δεν σας ενημέρωσε κανένας γενικός ή ειδικός γραμματέας της Νέας Δημοκρατίας ότι επιλέχθηκαν γενικοί διευθυντές και διευθυντές και τοποθετήθηκαν; Να το μέγεθος της σπέκουλας και του λαϊκισμού που συνεχίζετε να έχετε. Είστε σε αυτή την πλευρά του λαϊκιστικού κομματιού της Ευρώπης. Είναι φαινόμενα των καιρών, τι να κάνουμε; Θα σας απαντήσω και στα υπόλοιπα θέματα που θέσατε. Υπάρχει, λέει, νομικό θέμα για το ΑΣΕΠ; Όλα - και η πρώτη προκήρυξη και η ιδιαίτερη εμπειρία στην πρώτη προκήρυξη και η εμπειρία και οι ομοειδείς διαδικασίες στη δεύτερη προκήρυξη - είναι εγκεκριμένα από το ΑΣΕΠ. Τα περιγράμματα θέσεων, τα προεδρικά διατάγματα που βγήκαν για τον οργανισμό του Υπουργείου, οι ιδιαίτερες δεξιότητες και προδιαγραφές που τέθηκαν, είναι εγκεκριμένες από το Συμβούλιο της Επικρατείας.
Μη λέτε ψέματα. Το ΑΣΕΠ δεν εγκρίνει.
Δεν ξέρετε τι σας γίνεται.
Εγώ δεν ξέρω; Εσείς δεν ξέρετε.
Αν θυμάμαι καλά, ως προς το ΑΣΕΠ, επειδή είναι Ανεξάρτητη Αρχή, τους ανθρώπους που μπήκαν εκεί τους ψηφίσατε και εσείς. Χρειάζεται ευρεία πλειοψηφία στην αρμόδια Επιτροπή Θεσμών και Διαφάνειας της Βουλής. Είναι κατανοητή η πρεμούρα που έχετε, να μην μπουν γενικοί διευθυντές με αξιοκρατικό τρόπο. Είναι κατανοητή ακόμη πιο πολύ η πρεμούρα που έχετε, να μην μπουν γενικοί γραμματείς με τέτοιες διαδικασίες, για να συνεχίζετε μέσα από τον κρατικό μηχανισμό να κάνετε αυτό που κάνατε τέσσερα χρόνια δολιοφθορά στην Κυβέρνηση. Προφανώς δεν μπαίνει θέμα νομιμότητας. Επανήλθατε σε μία δήθεν καταγγελία και πάλι ότι πήραμε στοιχεία των φακέλων, ότι πήραμε τους φακέλους;
Αντίγραφα από τα στοιχεία των φακέλων.
Διαβάζετε λάθος τύπο. Κάνετε το εξής πάλι…
Έχω έγγραφο του ΑΣΕΠ στα χέρια μου.
Μην κάνετε συζήτηση. Έχει καλυφθεί ο χρόνος. Με ένα ναι ή με ένα όχι η απάντηση.
Κάνετε πάλι το εξής ατόπημα. Αφού δίνετε ψεύτικες καταγγελίες και κατηγορίες στον φιλικό σας Τύπο, μετά τις διαβάζετε και πείθεστε από αυτές, σαν την καταγγελία που δώσατε από τους εργαζόμενους. Την καταθέσατε; Φέρτε τη.
Κατατέθηκε, κύριε Υπουργέ. Την υπέγραψα ήδη.
Να μας την φέρετε, για να δούμε το μέγεθος του λαϊκισμού του κ. Γεωργαντά και της παράταξής του. Φέρτε τη να την διαβάσουμε.
Δεν θα περιμένουμε. Ήδη έχετε συμπληρώσει. Σε μεθεπόμενη συνάντηση.
Μπαίνει σε συντεχνιακές αντιδικίες για να καταγγείλει την Κυβέρνηση. Δηλαδή μπαίνει και λέει, αν σε μια θέση έπρεπε να είναι πολιτικοί μηχανικοί ή χημικοί μηχανικοί, αν πρέπει να είναι ΠΕ μηχανικοί, ΤΕ μηχανικοί ή ΔΕ μηχανικοί. Αυτά γράφει.
Ωραία. Κλείστε, κύριε Υπουργέ.
Κλείνω, λέγοντας το εξής: Κύριε Γεωργαντά, είτε το θέλετε είτε δεν το θέλετε, το ελληνικό δημόσιο όπως και όλη η χώρα έχει αλλάξει σελίδα. Δεν θα σας περάσει. Αν έχετε οποιοδήποτε πρόβλημα είτε με την πρώτη είτε με τη δεύτερη προκήρυξη για τους γενικούς γραμματείς, να πάτε στα αρμόδια όργανα - το ΑΣΕΠ είναι ή το Συμβούλιο της Επικρατείας - να ακυρώσετε αυτές τις προκηρύξεις. Πάνε αυτά που ξέρατε, να πάτε πάλι στους θεσμούς και στο Λαϊκό Κόμμα στην Ευρώπη. Πάνε αυτά.
Μην κάνουμε τους ντεντέκτιβ τώρα, κύριε Υπουργέ. Κλείσαμε. Προχωράμε στη συζήτηση της δεύτερης με αριθμό 169/20-11-2018 επίκαιρης ερώτησης δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Αντιμετώπιση επιπτώσεων από την κατασκευή και λειτουργία του αεροδρομίου στο Καστέλι - Αναγκαία έργα και ανταποδοτικά οφέλη για την περιοχή». Κύριε Κεγκέρογλου, ορίστε έχετε τον λόγο.
Ευχαριστώ, κύριε Πρόεδρε. Το νέο διεθνές αεροδρόμιο Καστελίου Κρήτης, όπως το αποφασίσαμε, όπως το οραματιστήκαμε, όπως σχεδιάστηκε, έρχεται να εξυπηρετήσει τις μεγάλες ανάγκες και του τουρισμού αλλά και της επικοινωνίας της Κρήτης με την Ελλάδα και τον έξω κόσμο και, βεβαίως, αυτό το καθιστά ως ένα από τα σημαντικότερα έργα στη χώρα μας. Εδώ και καιρό συζητάμε για την έναρξη των εργασιών του και τις προϋποθέσεις, ούτως ώστε αυτό να λειτουργήσει απρόσκοπτα, να είναι αποδοτικό και, βεβαίως, να έχει την κοινωνική συναίνεση και τη συναίνεση ευρύτερα της περιοχής. Τέσσερις είναι οι κρίσιμοι παράγοντες, για να πετύχουμε κάτι τέτοιο. Ο πρώτος είναι να αντιμετωπίσουμε τις επιπτώσεις κατά τη διάρκεια της κατασκευής και από τη λειτουργία του, που αφορούν όλα όσα έχουμε συζητήσει και συμπεριλαμβάνονται μέσα και στις παρατηρήσεις για τη μελέτη περιβαλλοντικών επιπτώσεων. Ο δεύτερος παράγοντας είναι τα αναγκαία έργα κατά τη λειτουργία του, που πρέπει να έχουν ολοκληρωθεί και, βεβαίως, τα έργα που πρέπει να προηγηθούν. Ο τρίτος παράγοντας είναι τα ανταποδοτικά οφέλη, η γενικότερη ωφέλεια για την περιοχή που θα άρει σε έναν βαθμό τις αρνητικές επιπτώσεις από τη λειτουργία του. Τέλος, επίσης σημαντικός παράγοντας είναι οι δίκαιες αποζημιώσεις που πρέπει να δοθούν στους κατοίκους, στους ιδιοκτήτες που θα μείνουν σε σημαντικό βαθμό - και σε αυτό μόνο θα αναφερθώ στην πρωτομιλία μου - χωρίς περιουσία. Είναι μια καθαρά αγροτική περιοχή, και υπάρχουν ιδιοκτήτες που χάνουν ακόμα και το 100% της περιουσίας τους, άλλοι το 80%, άλλοι το 70%. Σε σημαντικό βαθμό θα αλλάξει μορφή η περιοχή, θα πρέπει να αλλάξουν επάγγελμα οι άνθρωποι, θα πρέπει να μεταμορφωθεί όλο αυτό το κοινωνικό και οικονομικό γίγνεσθαι που σήμερα υπάρχει. Με βάση και τις δικές σας δηλώσεις ότι οι αποζημιώσεις οι οποίες προβλέπονται δεν είναι δίκαιες - σαφής τοποθέτηση κατά τα εγκαίνια της αίθουσας στο αεροδρόμιο «ΝΙΚΟΣ ΚΑΖΑΝΤΖΑΚΗΣ» - και, βέβαια, με βάση τις αποφάσεις οι οποίες εκδίδονται, αυτό δυστυχώς γίνεται μια πραγματικότητα, που οδηγεί στην αντίδραση των κατοίκων - είναι οργανωμένη, είναι συγκεκριμένη, τεκμηριωμένη - και συγκρίνουν τιμές αποζημίωσης με διπλανές περιοχές, που αυτό δεν το κάνουν οι υπηρεσίες. Κλείνω με αυτό, κύριε Πρόεδρε. Δυστυχώς στις πολλαπλές κοινοβουλευτικές μου παρεμβάσεις μια φορά εδέησε η αρμόδια υπηρεσία να μου απαντήσει και η απάντηση, δυστυχώς, είναι γκρίζα. Είναι γκρίζα, γιατί μου συγκρίνει έναν δανειοθάλαμο σε ένα διπλανό έργο, δηλαδή χώρο που κατά τεκμήριο δεν είναι κατάλληλος για αγροτική εκμετάλλευση για το έργο Αποσελέμη, με μια καθαρά αγροτική περιοχή αλλά μόνο για τα υπερκείμενα, πόσο δηλαδή είναι η ελιά, πόσο αποζημιώνεται ο κορμός της ελιάς - που δεν υπήρχε στην προηγούμενη περίπτωση - ή άλλα υπερκείμενα.
Τα επόμενα στη δευτερολογία.
Δεν συγκρίνει την αξία της γης. Να πω, λοιπόν, το στοιχείο. Για μεν το έργο του Αποσελέμη οι αποζημιώσεις για τη γη είναι από 4.000 ευρώ το στρέμμα μέχρι 16.000 ευρώ το στρέμμα, ενώ για την περίπτωση του αεροδρομίου Καστελίου οι αποζημιώσεις είναι από 1.560 ευρώ το στρέμμα έως 4.000 ευρώ περίπου.
Κύριε Κεγκέρογλου, δεν μπορώ να σας αφήσω άλλο. Κλείστε, παρακαλώ.
Δυστυχώς αυτή η σύγκριση καθιστά επιτακτική την ανάγκη να υπάρξει ρύθμιση στο θέμα.
Ωραία. Το ερώτημα είναι σαφές. Κύριε Υπουργέ, ορίστε, έχετε τον λόγο επί του ερωτήματος.
Κατ' αρχάς, κύριε συνάδελφε, χαίρομαι που αναγνωρίζετε τη σημαντικότητα του έργου για το νέο διεθνές αεροδρόμιο στο Καστέλι ένα πολύ σημαντικό αναπτυξιακό έργο. Θα ήθελα να πω για ενημέρωσή σας ότι ήταν τόση η βιασύνη και η προχειρότητα τα προηγούμενα χρόνια, όταν εξαγγελλόταν πριν πολλές δεκαετίες το έργο, όπου η τότε πολιτική ηγεσία του Υπουργείου στο σχετικό χάρτη που είχε κυκλοφορήσει, είχε βάλει την πινέζα του έργου στα Ανώγεια και όχι στο Καστέλι που ήταν να γίνει το αεροδρόμιο. Το έργο έχει προκηρυχθεί πάρα πολλές φορές και έχει ακυρωθεί ο διαγωνισμός ή έχει αναβληθεί. Πιστεύω ότι το ότι προωθήσαμε αυτό το έργο, είναι πολύ σημαντικό για την Κρήτη και για τη χώρα, παρά τις αντιδράσεις που υπήρχαν για να μην προκηρυχθεί. Δεν μιλάω για τους ανθρώπους, που για ιδεολογικούς ή πολιτικούς λόγους στην Κρήτη αντιδρούσαν. Μιλάω για συγκεκριμένα συμφέροντα, που ήθελαν και γι' αυτό το έργο, όπως και για το «ΘΡΙΑΣΙΟ», να μη γίνει ο διαγωνισμός. Τι κάναμε, λοιπόν; Επειδή μιλήσατε για την αναγκαιότητα των συνοδών έργων που πρέπει να γίνουν στο Καστέλι και στην ευρύτερη περιοχή, προχωρήσαμε σε πολύ σημαντικές παρεμβάσεις και αλλαγές και προβλέψαμε αύξηση του ποσοστού του ελληνικού δημοσίου στο αεροδρόμιο στο Καστέλι. Η διαγωνιστική διαδικασία μάς έδωσε το 46%. Άρα το δημόσιο έχει ένα σημαντικό περιουσιακό στοιχείο, προκειμένου από τα έσοδα αυτά να μπορούν να ζήσουν και τα υπόλοιπα αεροδρόμια της χώρας. Εντάχθηκαν οι οδικές συνδέσεις στο έργο που δεν υπήρχαν, αυξήθηκε η βαρύτητα της οικονομικής προσφοράς του διαγωνιζόμενου. Η χρηματοδοτική συμβολή του δημοσίου περιορίστηκε στα 180 εκατομμύρια, αυξήθηκε σε 2% το ποσοστό επί των ακαθαρίστων εσόδων του αερολιμένα, που προκύπτουν από την εκμετάλλευση του έργου παραχώρησης. Ήταν 0,5% όταν είχε βγει ο διαγωνισμός και είχε ακυρωθεί. Αυτά τα χρήματα θα διατεθούν στο 1% στον Δήμο Μινώα Πεδιάδας και στο 1% στους όμορους δήμους, στην Περιφερειακή Ενότητα Ηρακλείου, στην αρχή προκειμένου να γίνουν έργα που τα χρειάζεται η περιοχή. Τονώνεται δραστικά η απασχόληση και εκεί θα υπάρξει μέριμνα για να δοθεί προτεραιότητα στην απασχόληση των ανέργων της περιοχής. Τροποποιήθηκε ριζικά ο τρόπος επιλογής του ανεξάρτητου μηχανικού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δεν ήρθε ο ανεξάρτητος μηχανικός με τον προσφέροντα. Έγινε ξεχωριστός διαγωνισμός. Το κτήριο του αεροσταθμού θα σέβεται την πολιτιστική…
Κύριε Υπουργέ, συγγνώμη που παρεμβαίνω, αλλά το ερώτημα δεν ήταν να κάνετε τον απολογισμό του έργου.
Όχι, δεν κάνω απολογισμό.
Μα αυτό κάνετε εδώ και δύο λεπτά.
Κύριε Πρόεδρε…
Είμαι υποχρεωμένος να παρέμβω, γιατί ο χρόνος συμπληρώθηκε και το βασικό ερώτημα ήταν, αν οι τιμές απαλλοτρίωσης θα βελτιωθούν ή όχι.
Όχι, αυτό ήταν το δεύτερο ερώτημα.
Επ' αυτού. Συγγνώμη αλλά να ξέρουμε τι σημαίνει κοινοβουλευτικός έλεγχος.
Το πρώτο ήταν τα έργα που πρέπει να γίνουν…
Ωραία. Σας παρακαλώ, σε ένα λεπτό ολοκληρώστε την πρωτολογία σας.
Αν θέλετε, τα λέω στη δευτερολογία μου και να περιλάβω και τα έργα. Κύριε Κεγκέρογλου, συγγνώμη θα έχω στην πρωτολογία μου τα έργα που πρέπει να γίνουν και στη δευτερολογία μου το τι θα κάνουμε με τις αποζημιώσεις. Το κτήριο του αεροσταθμού θα είναι βιοκλιματικών προδιαγραφών και θα σέβεται την αρχιτεκτονική κληρονομιά του τοπίου, γιατί έχει προβλεφθεί ειδική αρχιτεκτονική επιτροπή. Στη ζώνη εμπορικών χρήσεων δημιουργείται σε έκταση δέκα στρεμμάτων συνεδριακός εκθεσιακός χώρος, που θα είναι μόνο για την προβολή των τοπικών προϊόντων και των κρητικών εταιρειών. Θα υπάρχει εγκατάσταση βιολογικού καθαρισμού εντός των ορίων του αεροδρομίου, που θα υποδέχεται τα λύματα και των όμορων οικισμών. Σε συνεργασία με τον Δήμο Μινώα Πεδιάδας χρηματοδοτούμε την εκπόνηση μελέτης για τον χωροταξικό σχεδιασμό της ευρύτερης περιοχής, προκειμένου να μην πηγαίνει κάποιος στο αεροδρόμιο και συναντά ένα χωροταξικό χάος, όπως γίνεται συνήθως, αλλά να είναι ρυθμισμένα τα πάντα και να υπάρχει συγκεκριμένο χωροταξικό σχέδιο. Εκπονείται η μελέτη για το αναπτυξιακό σχέδιο της ευρύτερης περιοχής, προκειμένου να έχουμε ένα τοπικό αναπτυξιακό σχέδιο με τα απαραίτητα έργα, τις υποδομές, μαζί με τον δήμο και την περιφέρεια. Τα υπόλοιπα θα σας τα πω στη δευτερομιλία μου. Έχετε δίκιο, πάντως, για τις απαλλοτριώσεις.
Ορίστε, κύριε Κεγκέρογλου, έχετε τον λόγο.
Κύριε Πρόεδρε, λέω επακριβώς - διότι προηγουμένως έκανα και ένα μικρό λάθος - ότι με απόφαση του 2017, οι αποζημιώσεις σε διπλανή περιοχή είναι από 4.000 ευρώ το στρέμμα μέχρι 15.000 ευρώ το στρέμμα, ενώ για την περιοχή δημιουργίας του αεροδρομίου Καστελίου είναι από 1.500 ευρώ το στρέμμα έως 2.600 ευρώ το στρέμμα. Έκανα λάθος προηγουμένως που μίλησα για 4.000 ευρώ. Ας αναφερθούμε κατ' αρχάς στα απαραίτητα έργα προετοιμασίας. Δεν προκηρύχθηκε το ΣΧΟΟΑΠ ή ένα ειδικό χωροταξικό ή όπως αλλιώς θέλετε ονομάστε το, για να αντιμετωπιστεί η άναρχη δόμηση και οι εξελίξεις στην περιοχή. Έχετε πρόβλημα, βεβαίως, να το αποδεχθείτε. Εγώ νομίζω ότι θα πρέπει να σέβεστε το έργο που είχε γίνει πριν και το παραλάβατε. Βεβαίως και εγώ από την πλευρά μου αναγνωρίζω και θα αναγνωρίζω τις βελτιώσεις τις οποίες κάνετε. Όμως δεν μπορώ να μην επισημαίνω τις οπισθοδρομήσεις και τα λάθη. Δεν γίνεται αυτό το πράγμα. Έτσι, λοιπόν, κάνετε λάθος που δεν προκηρύξατε το ΣΧΟΟΑΠ ή ένα ειδικό χωροταξικό για την περιοχή. Το θέμα των απαλλοτριώσεων δεν μας το απαντήσατε, οπότε περιμένουμε. Έχουμε άλλες επιπτώσεις που αναγράφονται στην περιβαλλοντική μελέτη σε σχέση με το φυσικό περιβάλλον, με τα νερά και με τη διαχείριση του όλου προβλήματος, στα οποία πρέπει να δοθούν απαντήσεις και λύσεις τώρα. Είναι το ευρύτερο οδικό δίκτυο που θα συνδέει τον Βορρά με τον Νότο της Κρήτης και με το υπάρχον οδικό σύστημα, δηλαδή με τον ΒΟΑΚ, αλλά και τα μεγάλα αστικά κέντρα με το Ηράκλειο. Υπάρχουν οι ανάγκες να συνδεθεί η Μεσσαρά με την Ιεράπετρα. Όλα αυτά δεν φαίνεται να προχωρούν. Μόνο ο δρόμος Χερσόνησος - Καστέλι περιλαμβάνεται στη μελέτη στη συμφωνία παραχώρησης. Να πω, λοιπόν, εδώ ότι υπάρχουν ζητήματα, που πρέπει να αντιμετωπιστούν τώρα, γιατί η τοπική κοινωνία που ήταν υπέρ της κατασκευής του αεροδρομίου, στη μεγάλη της πλειοψηφία, έχει αρχίσει και στρέφεται ενάντια. Αυτό εμένα με στεναχωρεί πάρα πολύ, διότι είμαι υπέρ της δημιουργίας του έργου, αλλά δεν μπορώ να μην κάνω όλο τον αγώνα που χρειάζεται, για να δικαιωθούν αυτοί οι άνθρωποι. Από τη στιγμή, μάλιστα, που το αναγνωρίζετε, σας κάνω μια συγκεκριμένη πρόταση, κύριε Υπουργέ, για τις αποζημιώσεις και τα άλλα θα έχουμε την ευχέρεια να τα συζητήσουμε σε μία άλλη ερώτηση, διότι έτσι όπως πήγατε τη δευτερολογία σας, δεν μπορώ να αναφερθώ. Έχουμε, λοιπόν, το θέμα των αποζημιώσεων για τους ανθρώπους που χάνουν μέχρι και το 100% της περιουσίας τους, όπως είπα, και πρέπει να αλλάξουν επάγγελμα. Δεν γίνεται με μια απλή αποζημίωση. Υπάρχει προηγούμενο σε άλλα έργα. Με βάση μια προοδευτική κλίμακα από 5% έως 50% να αποζημιωθούν μ' αυτή την προοδευτική κλίμακα επιπλέον οι άνθρωποι που χάνουν την περιουσία τους μέχρι και 100%. Για παράδειγμα όποιος χάνει 100% την περιουσία του, να έχει μια προσαύξηση 50% στην αποζημίωση και όποιος τη χάνει κατά 50% να έχει μια προσαύξηση 25% και αναλογικά με αυτά τα ποσοστά. Είναι μια συγκεκριμένη πρόταση, που έχει εφαρμοστεί από την ελληνική πολιτεία σε άλλα έργα. Είναι ένα έργο που αλλάζει τα δεδομένα όχι μόνο για τα χωράφια που απαλλοτριώνονται και τα οικόπεδα αλλά και για την ευρύτερη περιοχή. Μη μου πείτε ότι έξω από το συρματόπλεγμα που δεν απαλλοτριώνεται, είναι απόλυτα κατάλληλος ο χώρος για παραγωγή ελαιολάδου ή μποστανικών. Αυτό δεν γίνεται να μου το πείτε. Γι' αυτό σας λέω ότι έχουμε θέματα που πρέπει να αντιμετωπιστούν. Τελειώνω με μια συμβολική πρόταση, κύριε Πρόεδρε, που αφορά το αεροδρόμιο. Είχαμε συμφωνήσει ότι θα είναι «Νέο Διεθνές Αεροδρόμιο Καστελίου Κρήτης». Εδώ, στην απάντηση που μου στέλνουν, μου γράφουν πάλι «Νέο Διεθνές Αεροδρόμιο Ηρακλείου». Έτσι θα ονομάζεται; Σε κάθε περίπτωση το αεροδρόμιο είναι διαφορετικό από το «ΝΙΚΟΣ ΚΑΖΑΝΤΖΑΚΗΣ» και προτείνω ο τίτλος του να είναι απόλυτα σωστός και συμβατός με την τοποθεσία που γίνεται, δηλαδή να είναι νέο Διεθνές Αεροδρόμιο στο Καστέλι Ηρακλείου Κρήτης, με το όνομα «ΑΝΤΩΝΗΣ ΤΡΥΦΙΤΣΟΣ». Είναι ο αρχηγός του εθνικοαπελευθερωτικού αγώνα της ανατολικής Κρήτης και θα πρέπει, πραγματικά, να τιμηθεί και η περιοχή συμβολικά και ουσιαστικά με τις δίκαιες αποζημιώσεις που σας είπα προηγουμένως, αλλά, βεβαίως, και με τα ανταποδοτικά που θα τα συζητήσουμε και κατά τη συζήτηση της σύμβασης εδώ στη Βουλή. Ευχαριστώ, κύριε Πρόεδρε.
Ορίστε, κύριε Υπουργέ, έχετε τον λόγο.
Κύριε Κεγκέρογλου, κατ' αρχάς θα ήθελα να σας ευχαριστήσω γιατί απαντάτε και μόνος σας, αλλά δεν είναι το Υπουργείο Υποδομών αρμόδιο για όλα. Δηλαδή για ένα έργο που βγήκε πριν από δεκαπέντε χρόνια, μας λέτε ότι δεν έγινε ΣΧΟΟΑΠ. Εντάξει δεν μηδενίζω τη δουλειά που έγινε τα προηγούμενα χρόνια. Όμως τι έγινε τα δεκαπέντε χρόνια για να γίνει το αεροδρόμιο;
Κάντε ΣΧΟΟΑΠ τώρα.
Έχετε δίκιο σε αυτό και γι' αυτό χρηματοδοτούμε - το είπα και προηγουμένως - τον Δήμο Μινώα Πεδιάδας προκειμένου να βγει. Είμαστε σε στενή συνεργασία με την τοπική αυτοδιοίκηση, δηλαδή και με την περιφέρεια και με τον δήμο, σε περίπτωση που δεν μπορούν οι τεχνικές υπηρεσίες να προχωρήσουν σ' αυτή την προκήρυξη, να την κάνει το Υπουργείο Υποδομών, το Υπουργείο Χωροταξίας. Επίσης έχετε πει - και είναι απολύτως σωστό - ότι ο άξονας που έχει προβλεφθεί και είναι στο ίδιο έργο και ενώνει τον ΒΟΑΚ και τον ΝΟΑΚ, είναι και το οδικό έργο της σύνδεσης του αεροδρομίου…
Μέχρι το Καστέλι προβλέπεται.
Μέχρι το Καστέλι ναι. Λέω για τον δρόμο που τα ενώνει, διότι στην Κρήτη υποφέρουμε ακόμη με αεροδρόμια που έγιναν και δεν έχουν δρόμο για να τα προσεγγίσει κανείς λόγω αυτών που γίνονταν στο παρελθόν. Μιλάω για το αεροδρόμιο στο Λασίθι.
Πρώτα θα γίνουν οι δρόμοι και μετά τα αεροδρόμια;
Δεν φταίτε εσείς. Άλλη κυβέρνηση το έκανε αυτό, δεν το έκανε η δική σας. Σε σχέση τώρα με τα υπόλοιπα που είπατε, η πολιτική ηγεσία του Υπουργείου χωρίς να κρυφτεί, είναι δίπλα στους κατοίκους για να λάβουν τις αποζημιώσεις που πρέπει να λάβουν. Προφανώς οι εκτιμητές και η διαδικασία των απαλλοτριώσεων είναι πολύ συγκεκριμένα και ορίζονται με δικαστικές αποφάσεις. Δεν μπορεί, λοιπόν, η πολιτική ηγεσία του Υπουργείου να παρέμβει στη δικαιοσύνη, για να οριστεί υψηλότερο ή χαμηλότερο τίμημα.
Δεν είπα αυτό.
Άλλο λέω εγώ. Δεν είναι έτσι, διότι όποια απόφαση πρωτόδικα κι αν έχει πάρει η υπηρεσία - το ξέρετε από την εμπειρία σας πάρα πολύ καλά - οι δικαστικές αποφάσεις μπορούν να την ανατρέψουν πολλαπλάσια σε όλη την Ελλάδα. Είναι ένα θέμα το οποίο πρέπει να απασχολήσει και το Κοινοβούλιο και τα αρμόδια Υπουργεία που δεν είναι το Υποδομών. Αυτό, λοιπόν, για το οποίο θέλω να δεσμευθώ, είναι ότι θα ληφθεί μέριμνα γι' αυτό. Ήδη έχουμε επικοινωνήσει και με την περιφέρεια και με άλλους φορείς, για να βρούμε, πρώτον, μια δημόσια έκταση στην περιοχή, ώστε να μη χάσουν το παραγωγικό εργαλείο που έχουν οι άνθρωποι - όσοι θέλουν - που έχουν απαλλοτριωθεί τα χωράφια τους, τα ελαιόδεντρά τους και, κατά δεύτερον, να δούμε μαζί με το Υπουργείο Οικονομίας που έχει την αρμοδιότητα, μια άλλη διαδικασία εκτίμησης όταν απαλλοτριώνεις κάτι που είναι το παραγωγικό εργαλείο του αγρότη ή οποιοδήποτε άλλο. Εγώ πιστεύω ότι θεσμικά αυτή είναι η λύση και θα το προχωρήσουμε άμεσα. Σας ευχαριστώ πολύ.
Για τα βαφτίσια θα πούμε κάτι;
Θα πούμε. Ευχαριστώ που μου το θυμίσατε. Κύριε Κεγκέρογλου, δεν είναι η ώρα για να πάρει το όνομα το αεροδρόμιο. Θα το πάρει την ώρα που πρέπει. Πάλι κυβέρνηση θα είμαστε εμείς. Και όπως θυμάστε πολύ καλά από την ονοματοδοσία και των σηράγγων στην Κορίνθου - Πατρών ιδιαίτερα, τιμάμε προτάσεις ιστορικών ηγετών και της Εθνικής Αντίστασης και το προοδευτικού χώρου. Επομένως είναι μία πρόταση που θα εξεταστεί αυτή που κάνετε.
Ωραία. Προχωράμε στη συζήτηση της πρώτης με αριθμό 196/3-12-2018 επίκαιρης ερώτησης δεύτερου κύκλου του Βουλευτή Αργολίδας της Νέας Δημοκρατίας κ. Ιωάννη Ανδριανού προς τον Υπουργό Αγροτικής Ανάπτυξης και Τροφίμων, με θέμα: «Βαρύτατες οι συνέπειες στους ελαιοπαραγωγούς της Αργολίδας από την ολιγωρία της πολιτείας στην υλοποίηση των προγραμμάτων δακοκτονίας». Κύριε Ανδριανέ, έχετε τον λόγο.
Ευχαριστώ, κύριε Πρόεδρε. Κύριε Υπουργέ, όπως γνωρίζετε πολύ καλά και από σειρά ερωτήσεων που έχω καταθέσει, με τις οποίες έχω υπογραμμίσει την ολιγωρία της πολιτείας στην υλοποίηση των προγραμμάτων δακοκτονίας, τόσο στην Αργολίδα, όσο και σε άλλες ελαιοπαραγωγικές περιοχές της χώρας, αυτή η ολιγωρία και αυτές οι διαδικασίες που δεν έγιναν, προφανώς, όπως έπρεπε, είχαν φέτος βαρύτατες συνέπειες στην παραγωγή και στις τιμές του ελαιολάδου. Επισημαίνω ενδεικτικά ότι στην Αργολίδα υπάρχουν περιοχές όπου χάθηκε πάνω από το 60% του ελαιοκάρπου. Και, βεβαίως, οι επιπτώσεις στην ποιότητα του ελαιολάδου, λόγω της προσβολής από το δάκο και από το γλοιοσπόριο - όπως γνωρίζετε, λόγω της περιοχής όπου εκλέγεστε - ήταν πραγματικά σοβαρές, με αποτέλεσμα να υπάρχουν μειωμένες τιμές. Όπως χαρακτηριστικά αναφέρουν οι παραγωγοί, τα έσοδα δεν αξίζουν ούτε για τη συλλογή του ελαιοκάρπου. Τα έσοδα είναι τόσο χαμηλά που δεν μαζεύουν τις ελιές τους. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Οι ψεκασμοί έπρεπε να ξεκινήσουν από τις πρώτες ημέρες του Ιουνίου, όπως επισημαίνεται από αρμοδίους και γεωπόνους. Αυτό δεν έγινε, για διαφόρους λόγους, και βεβαίως, με αποκλειστική ευθύνη της πολιτείας είτε είναι η περιφέρεια είτε είναι Υπουργεία. Αυτό, όμως, δεν ενδιαφέρει τον παραγωγό. Το σίγουρο είναι ότι δεν ευθύνονται οι παραγωγοί, γι' αυτήν την κατάσταση. Επιπλέον, τα χρήματα, όπως λένε οι ΔΑΟΚ, ήταν λίγα για να κάνουν τους επιπλέον ψεκασμούς, που χρειάζονταν, λόγω των κλιματικών συνθηκών που επικράτησαν φέτος, οι οποίες ευνόησαν την ανάπτυξη του δάκου. Δεν υπήρχε, λοιπόν, η ευελιξία να γίνουν από δύο, τέσσερις οι ψεκασμοί, που χρειάζονταν στις συγκεκριμένες συνθήκες. Ήταν, λοιπόν, τα χρήματα λιγότερα και δεν έφταναν για τους ψεκασμούς. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Με δεδομένο, λοιπόν, ότι οι παραγωγοί, οι οποίοι στη μεγάλη πλειονότητα δίνουν καθημερινή μάχη επιβίωσης, πληρώνουν υποχρεωτικά οι ίδιοι κάθε χρόνο τη δακοκτονία, την οποία έχουν αναλάβει οι αρμόδιοι φορείς της πολιτείας, είναι επιτακτικό, αφενός να αποζημιωθούν οι πληγέντες για της ζημιές που υπέστησαν, χωρίς να ευθύνονται κατ' ελάχιστον οι ίδιοι γι' αυτές, αλλά και για να διασφαλιστεί αποτελεσματικά ότι δεν θα ξαναδούμε παρόμοια ολιγωρία στο μέλλον. Σας καλώ, λοιπόν, να μου απαντήσετε σε αυτά τα δύο ερωτήματα και να μας πληροφορήσετε ως προς τις προθέσεις της Κυβέρνησης για τον προγραμματισμό της Κυβέρνησης και για την τροποποίηση του καταλόγου καλυπτομένων ζημιών του ΕΛΓΑ, αλλά βασικά, για τους τρόπους αποζημίωσης των πληγέντων παραγωγών, γιατί πραγματικά, η κατάσταση είναι απελπιστική. Είχαμε την ευκαιρία να σας επισκεφθούμε και στο Υπουργείο. Είδατε τι συμβαίνει και με την κλημεντίνη.
Ολοκληρώστε, παρακαλώ.
Τελειώνω, κύριε Πρόεδρε. Είναι πολύ σοβαρό θέμα. Οι παραγωγοί κλημεντίνης φέτος στην Αργολίδα δεν έχουν τη δυνατότητα να έχουν έσοδα, γιατί καταστράφηκε από τη μονίλια. Είναι και αυτό ένα αποτέλεσμα της κλιματικής αλλαγής. Όλα αυτά, λοιπόν, μαζί με τον «Φραγκίστα», που έκλεισε ένα εργοστάσιο εξαγωγικό, ένα συσκευαστήριο εξαγωγικό, που χρωστάει αρκετά χρήματα σε επτακόσιους παραγωγούς και τετρακόσιοι εργαζόμενοι δεν έχουν πλέον δουλειά, η κατάσταση στην Αργολίδα είναι πολύ σοβαρή. Βεβαίως, και στο κτηνοτροφικό τομέα, και τελειώνω, κύριε Πρόεδρε…
Τελειώστε, όμως!
…υπάρχει το πρόβλημα της εξισωτικής. Και θέλω μία απάντηση σε αυτό, κύριε Υπουργέ, διότι, δυστυχώς, εξαιρέθηκαν από την εξισωτική όλες οι περιοχές της Αργολίδας και υπάρχει πρόβλημα, ιδιαίτερα στις περιοχές της Ερμιονίδας, όπου θα υπάρξουν μεγάλες επιπτώσεις στους κτηνοτρόφους.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πράγματι, κύριε συνάδελφε, φέτος ήταν μία δύσκολη χρονιά για την ελαιοπαραγωγή στη χώρα μας, τόσο από άποψη ποσότητας, όσο και από άποψη ποιότητας, που είχε άμεση συνέπεια στην τιμή του προϊόντος, άρα στο συνολικό παραγόμενο και διαθέσιμο εισόδημα από τον παραγωγό. Ωστόσο, όπως συμβαίνει με κάθε πρόβλημα, ποτέ αυτό δεν είναι μονοπαραγοντικό, είναι πολυπαραγοντικό. Υπάρχουν πολλές συνθήκες, που συμβάλλουν στο να διογκωθεί ένα πρόβλημα. Στο λίγο χρόνο που έχω, θα ξεκινήσω να σας τα πω εν τάχει: Το πρώτο είναι ότι η ελιά, ως γνωστόν, παρενιαυτοφορεί, δηλαδή τη μία χρονιά έχει παραγωγή, την άλλη δεν έχει. Το 2017, λοιπόν, ήταν μία εξαιρετική χρονιά, τόσο από άποψη ποσότητας, όσο και από άποψη ποιότητας. Αυτό το δείχνουν και οι πρώτες τιμές, οι οποίες ήταν ιδιαίτερα υψηλές και ανταποκρίνονταν στην ποιότητα του ελαιολάδου. Την επόμενη χρονιά, λοιπόν, το 2018 αναμενόταν εκ των πραγμάτων ότι η παραγωγή θα ήταν μικρότερη. Άρα, για το δάκο, για τη συγκεκριμένη προσβολή, θα υπήρχε λιγότερη ποσότητα τροφής και η προσβολή θα ήταν μεγάλη. Ήταν αναμενόμενο. Δεύτερον, οι καιρικές συνθήκες: Ο δάκος, όπως γνωρίζετε καλά, είναι ένα έντομο, του οποίου η βιολογία εξαρτάται από τις κλιματικές συνθήκες. Το 2017 που ήταν δυσμενείς, δεν είχαμε δακοπροσβολή. Το 2018 που ήταν ευνοϊκές, είχε ιδιαίτερους πολλαπλασιασμούς, πολλές γενιές. Και δεν ήταν μόνο ο δάκος. Ήταν και ο πυρηνοτρήτης, ήταν και ο ρυγχίτης, ήταν και μια σειρά από άλλα έντομα, όπως η παρλατόρια, τα οποία στα ανοίγματα που έκαναν στον καρπό της ελιάς, πάνω σε αυτά αναπτύχθηκε το γλοιοσπόριο, η ξηροβούλα και μία σειρά από άλλες μυκητολογικές παθήσεις. Άρα, μιλάμε για έναν ζωντανό οργανισμό, που εξαρτάται άμεσα από τις καιρικές συνθήκες. Το τρίτο - όπως πολύ σωστά επισημάνατε κι εσείς - είναι το εξής: Το πρόβλημα για τη φετινή χρονιά δεν ήταν μόνο η ελιά. Είχαμε πρόβλημα και στην κλημεντίνη, είχαμε πρόβλημα και στα καπνά, είχαμε πρόβλημα και στα ροδάκινα και σε μία σειρά από άλλες καλλιέργειες στη χώρα μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Το τέταρτο - και εδώ θέλω να σταθώ - είναι ότι οι ίδιες διαδικασίες που ακολουθήθηκαν το 2018, από τους ίδιους ανθρώπους, από τις ίδιες υπηρεσίες, ακολουθήθηκαν και το 2017 και το 2015 και το 2013, όπου είχαμε επιτυχία του προγράμματος δακοκτονίας. Πρέπει να αναρωτηθούμε το εξής: Γιατί οι ίδιοι άνθρωποι το 2017 ήταν καλοί και έκαναν καλά τη δουλειά τους; Και θα παρακαλούσα να σταματήσειαυτή η ανθρωποφαγία - και δεν απευθύνομαι προφανώς σε εσάς, τα λέω με την ευκαιρία της ερώτησής σας - γιατί αυτή η ανθρωποφαγία, αυτή η ανταλλαγή αλληλοκατηγοριών, αυτή η προσπάθεια μετάθεσης ευθύνης - ποιος φταίει περισσότερο, ποιος φταίει λιγότερο, ποιος έχει την ουρά του απ' έξω - δεν είναι η σωστή αντιμετώπιση των πραγμάτων. Για να είμαστε αποτελεσματικοί, πρέπει να μείνουμε στα αίτια, να τα βρούμε, να τα εντοπίσουμε και να βελτιώσουμε τους τρόπους αντιμετώπισης. Ένα άλλο κομμάτι που πρέπει να δούμε, είναι η κλιματική αλλαγή με τους ήπιους χειμώνες. Την περσινή χρονιά - δηλαδή τον χειμώνα 2017 προς 2018- δεν είχαμε ελάχιστες θερμοκρασίες. Οι ελάχιστες θερμοκρασίες δεν έπεσαν κάτω, στις περισσότερες ελαιοπαρωγικές περιοχές, από 2 βαθμούς κελσίου. Αυτό τι σημαίνει; Ότι το έντομο διαχείμασε, έμεινε ζωντανό όλο το έτος. Αυτό είναι το ένα στοιχείο. Το δεύτερο στοιχείο είναι ότι με τους ήπιους χειμώνες, με την πρωίμιση της καρπόδεσης είχαμε σκλήρυνση του πυρήνα πολύ νωρίτερα από ό,τι είχαμε στη βιβλιογραφία από αυτά που ξέρουμε. Και αυτό είναι ένα φαινόμενο, που επαναλαμβάνεται τα τελευταία χρόνια και πρέπει να το λάβουμε σοβαρά υπόψη μας στην αντιμετώπιση στα επόμενα χρόνια. Άρα, έχουμε νέα δεδομένα και στην επιστήμη τα τελευταία χρόνια, την τελευταία χρονοσειρά, την τελευταία δεκαετία, που πρέπει να τα λάβουμε υπόψη μας, αν θέλουμε να είμαστε αποτελεσματικοί στο μέλλον.
Κλείστε, κύριε Υπουργέ.
Ναι, θα κλείσω. Και φυσικά, δεν θα αρνηθώ ότι υπάρχει πρόβλημα στη γραφειοκρατία, με το πρόγραμμα, που αντιμετωπίζεται η δακοκτονία. Όμως, αυτό φάνηκε έντονα σε μία χρονιά με τα προηγούμενα χαρακτηριστικά. Όσον αφορά, λοιπόν, την εγρήγορση των εμπλεκόμενων φορέων, αναφέρω χαρακτηριστικές ημερομηνίες: Στις 12-2-2018 η αρμόδια Διεύθυνση του ΥΠΑΑΤ ξεκινά τη διαδικασία. Ο κύκλος των υπογραφών, που καθόριζε το προσωπικό, ολοκληρώθηκε στις 7-6-2018. Και στις 15 Ιουνίου έχουμε την απόφαση του Υπουργού Αγροτικής Ανάπτυξης, όπου κατανεμήθηκε το προσωπικό αμέσως μόλις ολοκληρώθηκε η διαδικασία. Όπως γνωρίζετε και όπως είπατε, την ευθύνη της εφαρμογής του προγράμματος την έχουν οι Διευθύνσεις Αγροτικής Ανάπτυξης και Οικονομίας των Περιφερειών, οι οποίες περιμένουν να ολοκληρωθούν οι επιμέρους διαδικασίες, για να ξεκινήσουν το πρόγραμμα. Όσον αφορά τα χρήματα, θα σας ενημερώσω ότι το συνολικό ύψος των πιστώσεων ήταν 20.100.000 ευρώ. Από αυτά, καταναλώθηκαν τα 19.000.000 ευρώ και η Αργολίδα πήρε 422.000 ευρώ. Άρα, δεν υπήρχε ζήτημα χρημάτων. Όπως επίσης, δεν υπήρχε ζήτημα…
Κύριε Υπουργέ, στη δευτερολογία σας τα υπόλοιπα. Κλείστε, σας παρακαλώ.
Να ολοκληρώσω μόνο αυτή τη φράση, κύριε Πρόεδρε. Όπως δεν υπήρχε και πρόβλημα διάθεσης υλικών. Και αυτό το αναγνωρίζουν όλοι στην Ελλάδα, όλες οι ΔΑΟΚ. Άρα, αλλού ήταν το πρόβλημα. Τα υπόλοιπα στη δευτερολογία μου.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία είκοσι πέντε μαθήτριες και μαθητές και τέσσερις εκπαιδευτικοί συνοδοί τους από το 11ο Δημοτικό Σχολείο Κέρκυρας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Ανδριανέ, έχετε τον λόγο.
Ευχαριστώ, κύριε Πρόεδρε. Κύριε Υπουργέ, πραγματικά δεν πήρα απαντήσεις για το βασικό ερώτημα που έθεσα, πώς θα αποζημιωθούν - και περιμένω τη δευτερολογία σας - αυτοί οι άνθρωποι, οι παραγωγοί, που αυτή τη στιγμή δεν μπορούν να καλλιεργήσουν, δεν έχουν τη δυνατότητα να πληρώσουν τα έξοδα της νέας καλλιεργητικής περιόδου. Στην Αργολίδα είναι τρίτη κακή χρονιά για το ελαιόλαδο. Αν θυμάστε, τα δύο, τρία τελευταία χρόνια, έχω κάνει επίκαιρες ερωτήσεις και ερωτήσεις για την ακαρπία. Είπατε, επίσης, ότι η δακοκτονία ήταν επιτυχημένη το 2017, το 2015, κ.λπ.. Αυτό δεν το αμφισβητεί κάποιος. Όμως, ήταν άλλες οι συνθήκες. Αυτό που σας επισημαίνω εδώ είναι - και ως γεωπόνος νομίζω ότι το γνωρίζετε πολύ καλά, αλλά και ως εκλεγόμενος στη Λακωνία - το εξής: Οι συνθήκες ήταν διαφορετικές φέτος, όπως είπατε. Επομένως, έπρεπε να υπήρχε ευελιξία. Όσον αφορά στα χρήματα που είπατε για την Αργολίδα, μου επισημάνθηκε ότι δεν έφταναν. Είναι για 2,3 ψεκασμούς, όταν χρειάζονταν τέσσερις ψεκασμοί φέτος. Δεν μπορεί, δηλαδή, να έχουμε τους ίδιους ψεκασμούς σε μια καλή χρονιά, που δεν ευνοείται ο δάκος και σε μια κακή χρονιά, που οι κλιματικές συνθήκες ευνοούν τον δάκο, να έχουμε την ίδια αντιμετώπιση. Κάτι δεν πάει καλά και πρέπει να το αντιμετωπίσετε. Επίσης, αυτό που περιμένουν οι αγρότες σήμερα είναι πώς θα επιβιώσουν. Έπαθαν τη ζημιά του ελαιοκάρπου με την πτώση πάνω από 60%. Χαμένες οι τιμές για φέτος. Η κλημεντίνη, όπως είπαμε - και το γνωρίζετε πολύ καλά, είχαμε και τη σύσκεψη - καταστράφηκε και πλέον δεν έχουν έσοδα. Στην κτηνοτροφία, με τις χαμηλές τιμές γάλακτος - και πρέπει να το δείτε - ενώ έχουμε ζήτηση φέτας, από την άλλη μεριά, κατρακυλούν οι τιμές του παραγωγού. Και έχουμε την Ερμιονίδα να εξαιρείται από τον νέο εξισωτικό χάρτη. Θέλω να το δείτε αυτό, ειδικά για την Ερμιονίδα. Υπάρχουν ορεινές περιοχές, όπου οι κάτοικοι ασχολούνται μόνο με την κτηνοτροφία - και στην Επίδαυρο - οι οποίες ήταν μειονεκτικές και τώρα δεν είναι. Μιλάμε για καταστροφή. Ελπίζω να το δείτε και αν υπάρχει περιθώριο - και πρέπει να υπάρξει περιθώριο - να το διορθώσετε. Όπως πρέπει σε όλη αυτή την κακή κατάσταση για τον πρωτογενή τομέα στην Αργολίδα, να προσθέσω και το θλιβερό γεγονός, που είχαμε, να σταματήσει η λειτουργία του εργοστασίου «Φραγκίστας», με αποτέλεσμα να χρωστάει, να οφείλει τα πορτοκάλια της περσινής περιόδου σε επτακόσιους παραγωγούς και πλέον, οι άνεργοι εργαζόμενοι εκεί να είναι τετρακόσιοι, κ.λπ.. Είναι, λοιπόν, μια κατάσταση, πραγματικά απελπιστική. Αυτό που θέλω να ακούσω από εσάς είναι πρώτον, πώς θα αποζημιωθούν οι ελαιοπαραγωγοί, που πραγματικά έχασαν την παραγωγή τους φέτος. Ένας τρόπος, όπως είπαμε, είναι το πρόγραμμα «de minimis» για την κλημεντίνη. Και δεύτερον, να δείτε το θέμα των κτηνοτρόφων στις περιοχές αυτές. Και, βεβαίως, σας επισημαίνω το θέμα του «Φραγκίστα». Δεν είναι δικό σας θέμα, όμως έχει σχέση με την παραγωγή, με τον πρωτογενή τομέα και είναι και αυτό ένα θέμα, στο οποίο πρέπει να εξαντλήσετε ό,τι δυνατότητες έχετε.
Ήσασταν σαφής, κύριε Ανδριανέ.
Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πράγματι, επειδή ακριβώς η περσινή χρονιά φάνηκε ότι ήταν προβληματική όσον αφορά το δάκο, γι' αυτό στις 18-7-2018 με το άρθρο 57 του ν.4554 δόθηκε η δυνατότητα στους προσωρινούς αναδόχους δακοκτονίας να ξεκινήσουν το έργο, για να επιταχυνθεί ακριβώς αυτή η διαδικασία. Ωστόσο, ακόμα και αυτό, δεν μπόρεσε να έχει τα αποτελέσματα που μπορούσε να έχει. Έγιναν, δηλαδή, ακόμα και νομοθετικές παρεμβάσεις πάνω στο έργο. Είναι γεγονός ότι ο ΕΛΓΑ αναγνωρίζει ότι υπάρχει μεγάλη ζημιά. Και έχουμε εκτιμήσεις του. Ωστόσο, δεν είναι μέσα στον Κανονισμό, όπως αναφερθήκατε στην πρωτολογία σας, γιατί δεν είναι οι φυτοπαθολογικές προσβολές μέσα στον Κανονισμό του ΕΛΓΑ. Έχει, λοιπόν, ξεκινήσει η διαδικασία μετά από πάρα πολλά χρόνια. Το νομικό πλαίσιο του Κανονισμού του ΕΛΓΑ, όπως γνωρίζετε, είναι της δεκαετίας του 1980. Τώρα, λοιπόν, έχει ανατεθεί η αναλογιστική μελέτη, έτσι ώστε να εκσυγχρονίσουμε τον Κανονισμό, να δούμε ποιες καλύψεις σε υποχρεωτικό ή σε προαιρετικό επίπεδο θα βάλουμε, έτσι ώστε να καλύπτουν τις νέες ανάγκες των καιρών. Όσον αφορά την αναπλήρωση σε ένα ποσοστό του εισοδήματος των παραγωγών, που αυτό όντως είναι το ζητούμενο και είναι το θέμα της ερώτησής σας: Εξαντλούμε και εξετάζουμε όλα τα εργαλεία, τα οποία έχουμε στη διάθεσή μας. Ήδη από τον Σεπτέμβριο του τρέχοντος έτους, πριν από λίγους μήνες, έφυγε αίτημα προς την Ευρωπαϊκή Επιτροπή για συνδρομή της χώρας για μη καλυπτόμενες ζημίες, λόγω καιρικών συνθηκών. Έτσι υποστηρίζεται το αίτημα της χώρας. Έχω καταθέσει το σχετικό έγγραφο στα Πρακτικά, σε προηγούμενη ερώτηση. Η χώρα μας ζητάει ενίσχυση για μη καλυπτόμενες ζημίες. Και τεκμηριώνουμε το αίτημά μας ως χώρα, έχοντας καταθέσει μια χρονοσειρά κλιματικών δεδομένων, μετεωρολογικών δεδομένων, που δείχνουν ότι έχουμε άκαιρες βροχοπτώσεις, έχουμε θερμοκρασίες υψηλές, σε περιόδους που δεν θα έπρεπε να είναι υψηλές ή χαμηλές, σε περιόδους που δεν θα έπρεπε να είναι χαμηλές. Όλο αυτό το πλέγμα δημιούργησε όλα αυτά τα προβλήματα στη χώρα συν τον δάκο στην ελιά.
…(δεν ακούστηκε)
Θα σας πω.
Ωραία. Βλέπω ένα συναινετικό κλίμα. Ας το κλείσετε.
Μισό λεπτό, κύριε Πρόεδρε, να το συνεχίσω.
Δεν σας σταματώ. Έχετε χρόνο ακόμα.
Ευχαριστώ. Για το πρόγραμμα της δακοκτονίας του 2019, που επίσης ο κόσμος περιμένει απαντήσεις: Πραγματοποιήθηκε η επίσημη έναρξη του πιλοτικού προγράμματος. Είπαμε ότι τα δεδομένα αλλάζουν, άρα πρέπει να αναζητήσουμε νέες λύσεις σε ένα πεπαλαιωμένο πρόγραμμα δακοκτονίας, που λέγεται «πιλοτική εφαρμογή νέων τεχνολογιών για την παρακολούθηση και έλεγχο των πληθυσμών του δάκου σε διάφορες ελαιοκομικές περιοχές της χώρας». Αυτό έγινε στα Χανιά στις 29-11-2018. Σε αυτό το πιλοτικό έχουν ενταχθεί μια σειρά από περιοχές. Θα είναι διάρκειας δύο ετών και θα αναζητηθούν νέες λύσεις, έτσι ώστε να εκσυγχρονιστεί το έργο της δακοκτονίας. Ήδη από τις 18-10-2018 έγινε σχετική εισήγηση στην αρμόδια Γενική Διεύθυνση του Υπουργείου Οικονομικών, έτσι ώστε να έχουμε την προμήθεια υλικών δακοκτονίας για το 2019. Από τις 26 Οκτωβρίου, επίσης, έγινε σχετική εισήγηση στη Γενική Διεύθυνση Διοικητικών Υπηρεσιών για τις ανάγκες σε εποχικό προσωπικό που απαιτείται για τη δακοκτονία.. Από τις 21-11-2018, πριν από λίγες μέρες, έγινε και η επίσημη έναρξη εργασιών του προγράμματος δακοκτονίας για το 2019. Ήδη ξεκίνησε η περίοδος. Τέλος, επειδή γνωρίζουμε και αντιλαμβανόμαστε τα εγγενή προβλήματα της συναρμοδιότητας πολλών Υπουργείων, έτσι όπως εφαρμοζόταν για δεκαετίες το πρόγραμμα, προχωράμε και βρισκόμαστε αυτή τη στιγμή σε συνεννόηση με το Υπουργείο Εσωτερικών, έτσι ώστε να συντονίσουμε τις δράσεις μας, να εκχωρηθούν κάποιες αρμοδιότητες στο Υπουργείο Αγροτικής Ανάπτυξης, προκειμένου να μπορέσουμε να συντονίσουμε πιο γρήγορα αυτές τις γραφειοκρατικές διαδικασίες. Όσον αφορά τώρα τις περιοχές που εντάσσονται στον χάρτη των μειονεκτικών.
Κύριε Υπουργέ, μαζέψτε το λίγο, όμως.
Μου το ζήτησε ο κύριος συνάδελφος.
Ναι, σας το ζήτησε, αλλά δεν μπορώ εγώ, επειδή σας ζητάνε, να δίνω τριπλάσιο χρόνο. Είναι σαφής ο Κανονισμός. Οι απαντήσεις πρέπει να προετοιμάζονται μέσα στον χρόνο. Έχετε ένα λεπτό ακόμα. Ορίστε.
Ένα λεπτό, μου είναι αρκετό. Σας ευχαριστώ. Οι περιοχές οι οποίες δεν εντάσσονται στο νέο χάρτη - ενώ εντάσσονται κάποιες καινούριες - εντάσσονται ή δεν εντάσσονται, βάσει των κριτηρίων που θέτει ο Κανονισμός 1305/2013. Οτιδήποτε άλλο προτείνουμε εκτός κριτηρίων, πολύ απλά θα απορριφθεί από την Ευρωπαϊκή Επιτροπή. Δεν είναι επιλογή του Υπουργού, των υπηρεσιών ή της χώρας. Διότι αν δεν ακολουθήσουμε πιστά τα κριτήρια, στο βαθμό που μπορούμε να τα διευρύνουμε, να τα δούμε με την ελαστική τους μορφή, πολύ απλά όταν θα γυρίσει η πρόταση μας από την επιτροπή, θα έχουν κοπεί από την επιτροπή.
Λοιπόν, δεν μπορώ να δώσω άλλο χρόνο για την ερώτηση για το δάκο.
Σας ευχαριστώ πάρα πολύ.
Είναι σαν να επιλύουμε το πρόβλημα του ιού της γρίπης. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού «Θεματικός τουρισμός - Ειδικές μορφές τουρισμού - Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - Στήριξη τουριστικής επιχειρηματικότητας και άλλες διατάξεις». Η Διάσκεψη των Προέδρων αποφάσισε στη συνεδρίασή της στις 3 Δεκεμβρίου 2018, η συζήτηση του νομοσχεδίου να γίνει σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε. Κυρίες και κύριοι συνάδελφοι, μέχρι στιγμής είναι τρεις οι υπουργικές τροπολογίες. Τη μια εξ αυτών, με γενικό αριθμό 1823 και ειδικό 9, θα την υπερασπιστεί ο κ. Αραχωβίτης. Κύριε Αραχωβίτη, σας δίνω τον λόγο για τρία λεπτά, για να έχουν υπόψη τους το περιεχόμενο της τροπολογίας οι εισηγητές και οι αγορητές.
Ευχαριστώ, κύριε Πρόεδρε. Θα ήθελα κατ' αρχήν να ευχαριστήσω την ηγεσία του Υπουργείου Τουρισμού, τη συνάδελφό μου, που έκανε αποδεκτή την ενσωμάτωση της τροπολογίας, γιατί είναι αρκετά σχετική. Είναι μια τροπολογία, που αφορά την αλιεία και στο νομοσχέδιο έχουμε άρθρο για τον αλιευτικό τουρισμό, όπου, μεταξύ των άλλων, μπαίνουν οι διαχωριστικές γραμμές, μπαίνει, επιτέλους, ένα όριο και μια οριοθέτηση των μορφών τουρισμού στη χώρα. Γι' αυτό είναι σπουδαίο το νομοσχέδιο που συζητάμε σήμερα. Σχετικά με την τροπολογία: Το πρώτο κομμάτι της, η περίπτωση α΄ της παραγράφου 1, είναι και κανονιστική υποχρέωση της χώρας, αλλά πραγματικά συμπληρώνει το θεσμικό κενό, που υπήρχε για τον έλεγχο της αλιείας και των αλιευτικών σκαφών που φέρουν αλιευτική σημαία στα διεθνή ύδατα. Ήταν μια υποχρέωση της χώρας που πρέπει να έχει ολοκληρωθεί μέχρι το τέλος του χρόνου και με την τροπολογία είμαστε εντάξει και κανονιστικά. Τώρα, η περίπτωση β΄ της ίδιας παραγράφου διορθώνει ένα εκ παραδρομής σφάλμα και κάνει μια αναρρύθμιση, σχετικά με το τροποποιούμενο άρθρο 35 του ν.420/70. Επιπλέον, παρατείνει μέχρι τις 15 Δεκεμβρίου του 2018 την προθεσμία για τη σύνταξη της πρώτης έκθεσης αξιολόγησης στο μίσθωμα των ιχθυοτρόφων υδάτων. Αυτό γίνεται γιατί οι ΟΤΑ δεν έχουν μέχρι σήμερα συντάξει την έκθεσή τους ή την έχουν συντάξει εκπρόθεσμα, οπότε τους δίνεται μια προθεσμία να προσαρμοστούν. Με την παράγραφο 2 αντικαθίσταται η παράγραφος 11 του άρθρου 10 του ν.4492, έτσι ώστε να δοθεί μια παράταση μέχρι τέλος του χρόνου στην υποχρεωτική τροποποίηση των συμβάσεων των ΟΤΑ με τους αλιευτικούς συνεταιρισμούς. Αυτό κρίνεται αναγκαίο, γιατί οι διαδικασίες, που εφαρμόζονται για πρώτη φορά, είναι αρκετά σύνθετες και πρέπει να δοθεί ένας χρόνος προσαρμογής. Με την περίπτωση α΄ της παραγράφου 3, αντικαθίσταται στην πραγματικότητα το πρώτο εδάφιο της παραγράφου 1 του άρθρου 27 του ν.4282, προκειμένου να γίνει η προσαρμογή των μονάδων ιχθυοκαλλιέργειας στα νέα δεδομένα. Δίνεται, λοιπόν, μια παράταση για δύο έτη, αποκλειστικά και μόνο, όμως, για τις αιτήσεις από μονάδες, που έχουν υποβληθεί μέχρι τις 29 Αυγούστου του 2018. Δεν μιλάμε για νέες αιτήσεις, μιλάμε για προσαρμογή. Αναγνωρίζουμε ότι οι διαδικασίες κι εκεί είναι χρονοβόρες, γι' αυτό προχωράμε σε αυτήν την ρύθμιση, έτσι ώστε να τους δοθεί αυτή η δυνατότητα. Με τις περιπτώσεις β΄ και γ΄ της ίδιας παραγράφου 3, συμπληρώνουμε την παράγραφο α΄ νομοτεχνικά και ορίζεται ρητά ότι η προθεσμία λήγει στις 31 Αυγούστου του 2020. Τέλος, η περίπτωση α΄ της παραγράφου 4 της προτεινόμενης διάταξης μεταθέτει τον χρόνο για την υποχρέωση των αλιέων που αλιεύουν ολοθούρια, να βάλουν το σύστημα VMS, τη δορυφορική παρακολούθηση και το ηλεκτρονικό ημερολόγιο αλιείας, το ERS. Αυτό γίνεται γιατί οι παράκτιοι αλιείς, για να επωμιστούν τα δύο αυτά συστήματα, έχουν ένα αυξημένο κόστος. Με την παράταση που τους δίνουμε, έχουν τη δυνατότητα να προμηθευτούν αυτά τα συστήματα, μέσω του προγράμματος του ΕΠΑΛΘ, του Επιχειρησιακού Προγράμματος Αλιείας, το οποίο αναμένεται να «ρέξει. Και μέσα σε αυτήν τη διετία θα μπορούν, αντί να τα πληρώσουν από την τσέπη τους, να ενταχθούν στο πρόγραμμα και να τα αποκτήσουν. Τέλος, με την περίπτωση β΄ της παραγράφου 4 αυξάνεται το επιτρεπόμενο μήκος του αναπνευστικού σωλήνα παροχής αέρα στους αλιείς, στους δύτες των ολοθούριων, έτσι ώστε, αφενός να συγχρονιστούν οι διατάξεις δύο νομοθετημάτων, αφετέρου είναι αίτημα των αλιέων, των δυτών για τη μεγαλύτερη ασφάλεια τους κατά την κατάδυση. Τελειώνοντας, κύριε Πρόεδρε, θα ήθελα να καταθέσω και μερικές νομοθετικές βελτιώσεις, με τις οποίες αλλάζουν κάποιες λέξεις ουσιαστικά. Σας ευχαριστώ πάρα πολύ και ελπίζω να στηρίξετε την τροπολογία.
Κυρίες και κύριοι συνάδελφοι, μόλις ξεκινήσει ο κ. Ηγουμενίδης θα ανοίξει η ηλεκτρονική εγγραφή. Μόλις τελειώσει ο κ. Κόνσολας, θα κλείσει η ηλεκτρονική εγγραφή. Αφού θα δούμε πόσοι θα είναι οι εγγεγραμμένοι, θα δούμε και την πορεία της συνεδρίασης. Δεύτερον, αν, κυρία Υπουργέ, έχετε νομοτεχνικές βελτιώσεις, το συντομότερο δυνατόν να τις ετοιμάσετε, ώστε να τις έχουν υπόψη τους οι εισηγητές, για να ξεκινήσουμε.
Κύριε Πρόεδρε, μπορώ να έχω τον λόγο;
Κύριε Κεφαλογιάννη, τι θέλετε;
Θα ήθελα να αναφερθώ σε ένα διαδικαστικό θέμα.
Ορίστε, έχετε τον λόγο.
Πέραν των τριών υπουργικών τροπολογιών, υπάρχουν και έξι βουλευτικές. Αν η κυρία Υπουργός είναι έτοιμη, να μας πει ποιες από τις…
Κύριε Κεφαλογιάννη, είστε έμπειρος άνθρωπος. Πριν μιλήσει η Υπουργός, τι να ρωτάμε; Εξ αρχής; Την ώρα, που πρέπει, θα ρωτήσουμε.
Μπορεί να είναι έτοιμη από τώρα, για να προετοιμαστούμε.
Δεν γίνεται ποτέ στην αρχή.
Το λέω, κύριε Πρόεδρε, επειδή έχουμε δει το φαινόμενο, να έρχονται συνεχώς τροπολογίες την τελευταία στιγμή και να μην είμαστε προετοιμασμένοι. Αν έχει μια εικόνα η κυρία Υπουργός, να μας διευκολύνει. Αλλιώς…
Κύριε Κεφαλογιάννη, όταν θα έλθει η ώρα να ανέβει η Υπουργός στο Βήμα, ξέρετε ότι ερωτώ πάντα για τις βουλευτικές. Θα σας δώσω περισσότερο χρόνο, κυρία και κύριε Υπουργέ, προκειμένου να απαντήσετε και στις τροπολογίες των συναδέλφων. Εγώ ως παλιός Βουλευτής, πρώτα βάζω τις τροπολογίες των συναδέλφων και μετά τις υπουργικές. Θα γίνει αυτό που λέτε την ώρα που πρέπει. Έχετε δίκιο, για να ξέρετε, αλλά όχι πριν μιλήσει ο κ. Ηγουμενίδης. Κυρίες και κύριοι συνάδελφοι, στο σημείο αυτό έχω την τιμή να ανακοινώσω στο Σώμα τα εξής: Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στην αίτηση της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή. Ο Πρωθυπουργός και Υπουργός Εξωτερικών, ο Αντιπρόεδρος της Κυβέρνησης - Υπουργός Οικονομίας και Ανάπτυξης, η Υπουργός Εργασίας, Κοινωνικής Ασφάλισης και Κοινωνικής Αλληλεγγύης, ο Υπουργός Οικονομικών, οι Υπουργοί Εσωτερικών, Ψηφιακής Πολιτικής, Τηλεπικοινωνιών και Ενημέρωσης, Παιδείας, Έρευνας και Θρησκευμάτων, Προστασίας του Πολίτη, Δικαιοσύνης, Διαφάνειας και Ανθρωπίνων Δικαιωμάτων, Υγείας και Διοικητικής Ανασυγκρότησης, Περιβάλλοντος και Ενέργειας, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, οι Αναπληρωτές Υπουργοί Οικονομικών και Οικονομίας και Ανάπτυξης και οι Υφυπουργοί Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών, κατέθεσαν στις 4 Δεκεμβρίου του 2018 σχέδιο νόμου: «Κατάργηση των διατάξεων περί μείωσης των συντάξεων, ενσωμάτωση στην Ελληνική Νομοθεσία της Οδηγίας 2016/97/ΕΕ του Ευρωπαϊκού Κοινοβουλίου και του Συμβουλίου της 20ης Ιανουαρίου 2016 σχετικά με τη διανομή ασφαλιστικών προϊόντων και άλλες διατάξεις». Το ως άνω σχέδιο νόμου έχει χαρακτηρισθεί από την Κυβέρνηση ως επείγον και έχει παραπεμφθεί στις αρμόδιες Διαρκείς Επιτροπές. Τον λόγο έχει ο κ. Ηγουμενίδης.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, τώρα, στα πρώτα μεταμνημονιακά βήματά μας, όπου η ψυχή και η καρδιά της πολιτικής μας είναι η προσπάθεια να επουλώσουμε τις πληγές της κοινωνίας, έρχεται στην Ολομέλεια και η συζήτηση για τον τουρισμό. Η αλήθεια είναι ότι έρχεται με καθυστέρηση πολλών δεκαετιών, σε σχέση με άλλες ευρωπαϊκές χώρες. Σήμερα καλούμαστε να νομοθετήσουμε το πλαίσιο της οργάνωσης, της ανάδειξης και της λειτουργίας πολλών θεματικών τουριστικών δραστηριοτήτων. Η αλήθεια είναι ότι υπάρχει μεγάλη ευθύνη στις προηγούμενες κυβερνήσεις, που για δεκαετίες είχαν αφήσει τον τουρισμό «στον αυτόματο πιλότο». Αυτή η έλλειψη νομικού πλαισίου, σε συνδυασμό με τον έλλειψη αντίστοιχων σχετικών πολιτικών, καταδίκασε πολλές περιοχές της χώρας μας σε παντελή απουσία τους από τον εθνικό και διεθνή τουριστικό χάρτη για πολύ μεγάλο διάστημα, αφού για αντικειμενικούς ή άλλους λόγους, δεν ήταν εφικτή ούτε καν η ανάπτυξη αυτού του μαζικού τουρισμού, με τα γνωστά έστω εγγενή προβλήματα και αδιέξοδά του. Ερχόμαστε, λοιπόν, σήμερα να συζητήσουμε για τον τουρισμό, για έναν τομέα της ελληνικής οικονομίας, που άμεσα ή έμμεσα συμμετέχει στο 20%, δηλαδή το 1/5 του ΑΕΠ της χώρας μας και που καλύπτει το 25%, δηλαδή το 1/4 των θέσεων εργασίας. Συζητάμε για έναν τομέα της ελληνικής οικονομίας, που θέλουμε, αλλά και που ανεξάρτητα από τη θέλησή μας, αποτελεί ένα από τα θεμέλια της Ελλάδας της νέας εποχής. Δεν είναι τυχαία, κατά τη γνώμη μας, η πορεία του ελληνικού τουρισμού την τελευταία τριετία. «Ναι, αλλά περιγράφετε ρεκόρ, περιγράφετε επιτυχίες, ενώ εμείς δεν είδαμε οφέλη, δεν είδαμε την ανάπτυξη που περιμέναμε». Αυτή ήταν η κεντρική ιδέα της κριτικής που άσκησε στο σχέδιο νόμου που συζητάμε η Ένωση Κεντρώων. Σχετικά μ' αυτό και χωρίς να μιλήσω για το 2018, που κατά τεκμήριο είναι ακόμα καλύτερη χρονιά, να πούμε ότι κατά τη διάρκεια του 2017 η Ελλάδα κατέγραψε τριάντα εκατομμύρια διεθνείς αφίξεις, μια αύξηση 9% στην τουριστική κίνηση, συνοδευόμενη από μια αύξηση 10,5% στα τουριστικά έσοδα. Επιπλέον, ο τουριστικός τομέας απορρόφησε επενδύσεις 3 δισεκατομμυρίων ευρώ το 2017, ενώ ταυτόχρονα, περισσότερα από τριακόσια πενήντα σχέδια επενδύσεων σε ξενοδοχεία τεσσάρων και άνω αστέρων υποβλήθηκαν για αδειοδότηση μέσα σ' αυτήν την τριετία. Ωστόσο, αυτή η θετική πορεία του ελληνικού τουρισμού από ρεκόρ σε ρεκόρ δεν πρέπει να οδηγεί σε επανάπαυση. Πέρα από την ψήφιση του σημερινού σχεδίου νόμου, πολλά έχουμε ακόμα να κάνουμε, πολλά πρέπει ακόμα να αποσαφηνίσουμε, πολλά πρέπει ακόμα να αποφασίσουμε, προκειμένου ο ελληνικός τουρισμός να απαλλαγεί επιτέλους από προβλήματα, που τον ταλανίζουν εδώ και δεκαετίες, από προβλήματα που μεταξύ άλλων εξακολουθεί να αντιμετωπίζει, όπως αυτά της ανταγωνιστικότητας και της εποχικότητας. Ένα από τα θέματα που αναδεικνύεται κυρίαρχο είναι το θέμα της τουριστικής εκπαίδευσης. Πρόκειται για ένα μεγάλο ζήτημα, που βεβαίως, ξεχωρίζει και υπερβαίνει τα όρια του σημερινού σχεδίου νόμου. Ωστόσο, αξίζει να ανοίξουμε και να συνεχίσουμε αυτήν τη συζήτηση για όλα τα επαγγέλματα, από τους αποφοίτους των ΕΠΑΛ και των ΙΕΚ του Υπουργείου, τους βοηθούς των τουριστικών επαγγελμάτων, από τον βοηθό του μάγειρα, τον βοηθό του κηπουρού, μέχρι τις σχολές των ξεναγών, των πρεσβευτών της χώρας μας μέσα στη χώρα μας, μέχρι και τις πανεπιστημιακού επιπέδου σχολές, από τις οποίες θα αποφοιτούν τα ανώτατα στελέχη των τουριστικών επιχειρήσεων. Χρειάζεται να κάνουμε μια τέτοια ολοκληρωμένη συζήτηση, στην οποία προφανώς, πρέπει να συμμετέχουν τα συναρμόδια Υπουργεία Παιδείας, Τουρισμού, Πολιτισμού, να συμμετέχουν οι συναρμόδιοι φορείς δευτεροβάθμιας και τριτοβάθμιας εκπαίδευσης, να συμμετέχουν οι φορείς του τουρισμού και οι εργαζόμενοι, από την οποία να προκύψει ένα ολοκληρωμένο σχέδιο τουριστικής εκπαίδευσης για τις σχολές και το περιεχόμενό τους, για τη χωροθέτηση αυτών των σχολών, για την αξιοποίηση των υπαρχουσών και τη δημιουργία νέων υποδομών, για την αξιολόγηση των μονάδων, στις οποίες θα γίνει η μαθητεία ή η πρακτική εκπαίδευση των σπουδαστών, η αξιολόγησή τους, οι προδιαγραφές τους και η χωροθέτηση των μονάδων που θα ενταχθούν σ' αυτά. Κυρίες και κύριοι συνάδελφοι, ένα συστατικό στοιχείο στην Ελλάδα της νέας εποχής, που σχεδιάζουμε και προχωράμε, είναι η ανάκτηση της εργασίας, η ανάκτηση ακόμα και αυτού του ευρωπαϊκού κεκτημένου, που στη χώρα μας έχει πληγεί βάναυσα την περίοδο που διανύσαμε. Δεν είναι καθόλου τυχαίο το ότι οι εργαζόμενοι στον χώρο του τουρισμού, οι ξενοδοχοϋπάλληλοι, έχουν συλλογική σύμβαση εργασίας. «Ναι, αλλά πόσοι απ' αυτούς είναι πραγματικά κάτω από τη σκέπη της συλλογικής σύμβασης εργασίας». «Ναι, αλλά σε πόσες επιχειρήσεις η συλλογική σύμβαση εργασίας εφαρμόζεται»; Αυτά ήταν τα ερωτηματικά που έθεσε στη συζήτηση που προηγήθηκε στις επιτροπές το Κομμουνιστικό Κόμμα Ελλάδας. Αν και αυτό το ερώτημα υπερβαίνει το παρόν σχέδιο νόμου, αν και - αν θέλετε - η απάντηση αυτού του ερωτήματος είναι περισσότερο αρμοδιότητα του Υπουργείου Εργασίας, νομίζω ότι δεν πρέπει να προσπεράσουμε αβασάνιστα αυτές τις αιτιάσεις, κυρίες και κύριοι συνάδελφοι. Η Κυβέρνηση οφείλει να κάνει μια συνεχή προσπάθεια, μαζί με τους εργαζόμενους, ακριβώς έτσι ώστε όλοι οι εργαζόμενοι στη χώρα μας να βρεθούν κάτω από την ομπρέλα και την προστασία των συλλογικών συμβάσεων εργασίας. Με τούτη την έννοια και από τα κόμματα και από τους φορείς και από τις συλλογικότητες των εργαζομένων πρέπει να έχουμε ανοικτά τα αυτιά μας και να ακούσουμε τις προτάσεις τους και για τους ελεγκτικούς μηχανισμούς και για την αντιμετώπιση της παραβατικότητας. Στη συζήτηση που προηγήθηκε, αναπτύχθηκε ένας θετικός προβληματισμός για τη φέρουσα ικανότητα κάθε περιοχής, προβληματισμός, που παραπέμπει ευθέως και άμεσα στο γενικό χωροταξικό τουριστικό σχέδιο, που έχουμε ανάγκη, προβληματισμός για άλλες μορφές θεματικού τουρισμού - κυνηγετικός, μηχανοκίνητος, ιππικός - προβληματισμός για την επιμήκυνση της τουριστικής περιόδου στην κατεύθυνση του τουρισμού όλον τον χρόνο, προβληματισμός και για τον μεγάλο όγκο του δευτερογενούς νομοθετικού έργου που χρειάζεται, έτσι ώστε να μην καταλήξει ένα κείμενο χωρίς αντίκρισμα ο νόμος, που σε λίγο θα ψηφίσουμε, αλλά πραγματικά να διευκολύνει την ανάπτυξη του θεματικού τουρισμού. Κρατάω επίσης από τη συζήτηση στις επιτροπές κυρίως τρία ανοικτά θέματα. Πρώτο είναι το θέμα των ξεναγών και οι ειδικές περιπτώσεις αδειοδότησης. Ακούστηκαν οι προτάσεις στις επιτροπές. Δεν τις επαναλαμβάνω. Σίγουρα δεν μπορεί να δίνεται ειδική άδεια για έναν χρόνο. Είναι ανοικτό το θέμα των μετακινήσεων επισκεπτών στην πατρίδα μας με μεταφορικά μέσα, χωρίς κόμιστρο, αλλά και το θέμα των υπαίθριων δραστηριοτήτων αναψυχής. Περιμένουμε την απάντηση του Υπουργείου και θα τοποθετηθούμε στη συνέχεια επ' αυτών των ανοικτών ζητημάτων. Θα ήθελα να μου επιτρέψετε, κύριοι συνάδελφοι, να αφιερώσω το υπόλοιπο της ομιλίας μου στο βασικότερο ζήτημα, που έκανε την κριτική της προς τον ΣΥΡΙΖΑ η Νέα Δημοκρατία. Είπε: Εντάξει στα επιμέρους ζητήματα, εδώ συμφωνούμε, εκεί διαφωνούμε. Μπορεί να συμφωνήσουμε να έχουμε κάποιες συγκλίσεις. Ωστόσο, αυτό που χαρακτηρίζει την πολιτική του ΣΥΡΙΖΑ είναι ότι δεν έχει στρατηγικό σχεδιασμό, δεν έχει στρατηγική για τον τουρισμό. Θα ήθελα, λοιπόν, να παρουσιάσω ακριβώς αυτήν την πρόταση, τον στρατηγικό σχεδιασμό της Αριστεράς για τον τουρισμό. Κυρίες και κύριοι συνάδελφοι, ο ελληνικός τουρισμός, πέρα από ωραιοποιήσεις, έχει ανάγκη από έναν συνολικό επανασχεδιασμό, έναν επανασχεδιασμό, με επίκεντρο αυτήν τη φορά ένα νέο ανθρωποκεντρικό τουριστικό μοντέλο. Ποια είναι τα χαρακτηριστικά αυτού του μοντέλου; Πρώτον, ένα μοντέλο, που θα αντιλαμβάνεται τον τουρισμό, κυρίως σαν απάντηση στις ανάγκες των ανθρώπων να γνωρίσουν άλλους ανθρώπους, σαν απάντηση στις ανάγκες των ανθρώπων να γνωρίσουν άλλους πολιτισμούς, σαν απάντηση στις ανάγκες των ανθρώπων να έχουν ελεύθερο χρόνο και να μπορούν να τον χρησιμοποιήσουν για την ολοκλήρωση της προσωπικότητάς τους. Δεύτερον, ένα μοντέλο, που θα προτείνει και θα διασφαλίζει με ελκυστικό και ποιοτικό τρόπο τη μεγαλύτερη παραμονή σε έναν τόπο και τη συνειδητά - εφόσον την επιλέξει κάποιος αυτήν την παραμονή - μεγαλύτερη δαπάνη. Τρίτον, ένα τέτοιο ανθρωποκεντρικό τουριστικό μοντέλο, που θα στηρίζεται σε μια νέα οπτική του τουρισμού, όπου το απρόσωπο προσωποποιείται, ο πελάτης γίνεται επισκέπτης, ο επισκέπτης γίνεται φίλος και ο φίλος γίνεται φιλοξενούμενος. Τέταρτον, ένα τέτοιο νέο τουριστικό μοντέλο, που εμπεριέχεται στον όρο «τουρισμός για όλους» και στο ποιοτικό πέρασμα από την ανάπτυξη του τουρισμού στον τουρισμό της ανάπτυξης. Πέμπτον, ένα νέο τουριστικό μοντέλο, όπου δεν προηγούνται οι υποδομές, άλλα έπονται, για να υπηρετήσουν τεκμηριωμένα, σχεδιασμένα και αειφόρα την ανάπτυξη του τουρισμού και όπου προηγουμένως, θα έχει απαντηθεί η έννοια της ποιότητας, η οποία δεν ταυτίζεται μόνο - ούτε πρώτα απ' όλα και κυρίως - με τους χώρους διαμονής και τα υλικά κατασκευής τους, αλλά πρώτα από όλα, με τις σχέσεις των ανθρώπων, με την ομορφιά του τοπίου, τον τοπικό πολιτισμό, την τοπική γαστρονομία, τη φιλόξενη διάθεση. Για όλη την κριτική, αλλά και για τις απόψεις που υπήρξαν, θα μου επιτρέψετε σύντομα να αναφέρω δύο, τρία παραδείγματα. Κυρίες και κύριοι συνάδελφοι, όπως δεν φτάνει να βάλεις σε μια λεκάνη αλεύρι, ζάχαρη, λάδι και νερό και να πεις ότι έφτιαξες κουλουράκια, έτσι δεν φτάνει να είσαι σε ένα αεροδρόμιο των τελευταίων προδιαγραφών, σε έναν δρόμο των τελευταίων προδιαγραφών πρόσβασης προς αυτό, σε μια δομή υψηλών προδιαγραφών, σε μια δομή διαμονής και άντε και σε μια λιμουζίνα μεταφοράς, για να πεις ότι έφτιαξες τουριστικό προϊόν. Σήμερα - να συνεχίσω τα παραδείγματα - ο εχθρός του ελληνικού τουρισμού είναι αυτή η έντονη τάση ομογενοποίησης. Τι εννοώ; Αλήθεια, ένα πεντάστερο ξενοδοχείο πόσο διαφέρει από άλλο πεντάστερο, επί της ουσίας των εγκαταστάσεων και των παροχών του, από το αν βρίσκεται στη Φλόριντα, στο Μαρόκο ή στην Αργεντινή; Και να πάμε παρακάτω, γιατί πολλά ειπώθηκαν και για τη γαστρονομία και για τον γαστρονομικό τουρισμό κ.λπ.. Είναι προφανές, ότι τέτοιου υψηλού επιπέδου δομές πια προσφέρουν όλες τις κουζίνες, από το αμερικάνικο πρωινό, μέχρι τη μεξικάνικη κουζίνα ή τη μεσογειακή κουζίνα. Παρεμπιπτόντως, ο αείμνηστος καθηγητής - και δικός μου - Τριχόπουλος δεν μελέτησε τη μεσογειακή διατροφή. Κυρίες και κύριοι συνάδελφοι, η Ελλάδα είναι ένας ευλογημένος τόπος, που έχει την τύχη να διαθέτει μεγάλη ποικιλομορφία πόρων, που μπορούν να στηρίξουν αυτό το νέο ανθρωποκεντρικό μοντέλο τουρισμού, που μπορούν να μεταμορφωθούν σε τουριστικές εμπειρίες με όρους και εμπορικής αξιοποίησης, αλλά και παράλληλης προστασίας τους, συμβάλλοντας έτσι στη διαφοροποίηση του ελληνικού τουριστικού προϊόντος, στον εμπλουτισμό του και στην πολυπόθητη επιμήκυνση της τουριστικής περιόδου. Η Ελλάδα διαθέτει μια ποικιλομορφία πόρων, που ως βασικά στοιχεία του ελληνικού τουριστικού μοντέλου αποτελούν και απαιτούν τη μέγιστη προστασία και τον σεβασμό, προκειμένου να διασφαλιστεί η μακροπρόθεσμη αξιοποίησή τους. Κυρίες και κύριοι συνάδελφοι, μπορεί η ψήφιση του παρόντος σχεδίου νόμου να αποτελέσει μια αφετηρία, για να προχωρήσουμε στη διαμόρφωση ενός νέου μοντέλου, όπου ο μαζικός τουρισμός θα πρέπει να συνυπάρχει με τον ειδικό θεματικό τουρισμό, αλλά με όρους σεβασμού στο περιβάλλον, στον τοπικό πολιτισμό, στον άνθρωπο εργαζόμενο. Μόνο ένα τέτοιο μοντέλο, που τροφοδοτείται από τις τοπικές πρώτες ύλες, δηλαδή που αποκτά ταυτότητα, μπορεί να απαντήσει στον έντονο διεθνή ανταγωνισμό, αξιοποιώντας ακριβώς αυτά τα στοιχεία, που το διαφοροποιούν και το προστατεύουν από αυτή την τάση ομογενοποίησης. Πώς να το κάνουμε, κυρίες και κύριοι συνάδελφοι; Ας απέχουν μερικές εκατοντάδες μέτρων, το τουριστικό προϊόν που παρέχει η Κως και η Ρόδος είναι παρασάγγας μπροστά από το τουριστικό προϊόν, που παρέχουν τα απέναντι παράλια. Αυτή είναι η αξία του ελληνικού τουριστικού προϊόντος, με αυτούς τους όρους πρέπει να εφοδιαστεί ο τουρισμός στη χώρα μας, για να μπορέσει να σταθεί στη διεθνή αγορά, δηλαδή να απευθυνθεί στο ένα δισεκατομμύριο των συμπολιτών μας, των ανθρώπων του κόσμου που μετακινούνται για τουριστικούς λόγους σήμερα ή στο ένα δισεκατομμύριο οκτακόσια εκατομμύρια των αντίστοιχων πολιτών που θα μετακινούνται για τους ίδιους λόγους το 2030. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Κυρίες και κύριοι συνάδελφοι, κλείνοντας, πιστεύω ότι αυτό το νέο ανθρωποκεντρικό μοντέλο του τουρισμού, που πρέπει να αναπτύξουμε στη χώρα μας θα πρέπει να εφοδιαστεί και να διαθέτει τα δικά του σύγχρονα εργαλεία: μια σύγχρονη, συλλογική, τουριστική πολιτική, σχεδιασμένη με ολιστική προσέγγιση, μια νομοθετική κατοχύρωση και άλλων βασικών παραμέτρων - χωροταξικά πλαίσια, κανονιστικές ρυθμίσεις, ειδικές νομοθεσίες - πραγματικούς και αποτελεσματικούς συντονισμούς συνεργασιών μεταξύ δημοσίων και ιδιωτικών φορέων, σύγχρονα εργαλεία προβολής, προώθησης και επικοινωνίας με μεγιστοποίηση της χρήσης των νέων τεχνολογιών και σύγχρονα εργαλεία παρακολούθησης και ανάλυσης. Και αναφέρομαι στα παρατηρητήρια τουρισμού, στους δορυφόρους λογαριασμούς τουρισμού, στις έρευνες πεδίου. Μέσα από μια τέτοια διαδρομή, μέσα από μια τέτοια προσέγγιση, ο ελληνικός τουρισμός, κατά τη γνώμη μας, μπορεί να διασφαλίσει τα μακροπρόθεσμα συμφέροντά του, τόσο τα οικονομικά, όσο και εκείνα του περιβάλλοντος, της κοινωνίας, της εργασίας, της ηθικής και του πολιτισμού. Κυρίες και κύριοι συνάδελφοι, η διατύπωση ενός τέτοιου νέου μοντέλου στην εξειδίκευσή του θα πρέπει να είναι η επόμενη υποχρέωση μας, αν επιθυμούμε - και η Αριστερά το επιθυμεί - ο τουρισμός ως δραστηριότητα να είναι ικανός να δημιουργεί χώρο, τόσο για τον εαυτό του όσο και για άλλους τομείς της ελληνικής οικονομίας, συνεχίζοντας έτσι να λειτουργεί, όχι ως μονοκαλλιέργεια, αλλά προσφέροντας τις σημαντικές υπηρεσίες του στον τόπο. Σας ευχαριστώ,
Ευχαριστώ, κύριε συνάδελφε. Κυρίες και κύριοι συνάδελφοι, να χαιρετήσουμε την πρώην συνάδελφό μας και νυν Δήμαρχο Κάσου, την κ. Τσανάκη. Καλώς ήλθατε, κυρία Τσανάκη. Κύριε Υπουργέ, έχετε τον λόγο.
Αφορά μια τροπολογία, κύριε Πρόεδρε, που θα την έχουν οι Βουλευτές στα χέρια τους σε λίγο.
Θα διανεμηθεί εντός ολίγου.
Είναι μια τροπολογία, με την οποία ορίζονται μια σειρά από ζητήματα, όπως: οι ελάχιστες προδιαγραφές για την ίδρυση κάθε κατηγορίας καζίνο, δηλαδή του απλού τύπου ή ευρέος φάσματος, η διάρκεια ζωής της άδειας παραχώρησης, το ύψος του αρχικού κεφαλαίου, που ορίζεται στις 500.000 ευρώ ή 1 εκατομμύριο ευρώ και εξαρτάται από το πόσο μεγάλο είναι αρχικά και μετά από πέντε χρόνια δεκαπλασιάζεται. Άρα, σύμφωνα με τα μαθηματικά, αυτό σημαίνει - ακόμα και αυτοί που είστε νομικοί θα το ξέρετε - ότι θα είναι 5 εκατομμύρια ευρώ ή 10 εκατομμύρια ευρώ. Επίσης, έχουμε και τη σύσταση της επιτροπής διενέργειας των διαγωνισμών για το καζίνο. Μπορώ να σας πω ότι μέσα σε έναν μήνα, θα έχει αρχίσει η διαδικασία για τον διαγωνισμό για το καζίνο. Σε αυτήν την τροπολογία, βάζουμε μια βοήθεια για τα καζίνο, που ήδη υπάρχουν και για το πώς μπορούν να μπουν στο καινούργιο σύστημα. Τέλος, υπάρχουν κάποιες νομοτεχνικές αλλαγές, που κάναμε λάθος στον αριθμό των άρθρων. Σας ευχαριστώ, κύριε Πρόεδρε.
Ευχαριστώ, κύριε Υπουργέ. Κύριε Χαρίτση, έχετε τον λόγο.
Θα ήθελα να αναφερθώ σε μια τροπολογία για την προκήρυξη 3Κ/2018. Αφορά την πρωτοβουλία, που ανέλαβε η Κυβέρνησή μας πέρσι για την προκήρυξη θέσεων μόνιμου προσωπικού στις ανταποδοτικές υπηρεσίες των δήμων, σε όλη τη χώρα, σε υπηρεσίες καθαριότητας και ύδρευσης. Γνωρίζετε πάρα πολύ καλά ότι πρόκειται για τη μεγαλύτερη σχετική προκήρυξη που έχει ξεκινήσει ποτέ από το ελληνικό κράτος. Αφορά στην πρόσληψη οκτώμισι χιλιάδων ατόμων μόνιμου προσωπικού στην καθαριότητα και την ύδρευση. Μετά την έκδοση των προσωρινών πινάκων από το ΑΣΕΠ τον περασμένο Μάρτιο, πολλοί δήμοι προχώρησαν στη σύναψη συμβάσεων εργασίας ορισμένου χρόνου με τους εργαζόμενους αυτούς. Για λόγους δημοσίου συμφέροντος, προστασίας της δημόσιας υγείας, με τη συγκεκριμένη τροπολογία, που καταθέτουμε σήμερα, παρατείνουμε την ισχύ αυτών των οκτάμηνων συμβάσεων, που λήγουν αυτές τις μέρες, μέχρι την έκδοση των οριστικών πινάκων από το ΑΣΕΠ έτσι, ώστε να μην υπάρξει κανένα κενό και να μπορούν οι δήμοι, έχοντας στη διάθεσή τους το απαραίτητο προσωπικό, να επιτελέσουν τις βασικές τους λειτουργίες που σχετίζονται με την καθαριότητα. Υπενθυμίζω ότι πρόκειται για μια χρονοβόρα διαδικασία προκήρυξης. Είναι μεγάλη σε διάρκεια, γιατί αφορά πάρα πολλές χιλιάδες θέσεις εργασίας. Εμείς από τη μεριά μας, ως Υπουργείο Εσωτερικών - αλλά και το Υπουργείο Διοικητικής Ανασυγκρότησης - έχουμε υποστηρίξει το ΑΣΕΠ, που έχει την αποκλειστική αρμοδιότητα και ευθύνη να ολοκληρώσει τις σχετικές διαδικασίες έκδοσης των οριστικών πινάκων. Αναμένουμε το αμέσως επόμενο διάστημα, τις επόμενες εβδομάδες να ολοκληρωθεί από την ανεξάρτητη αρχή αυτή η διαδικασία, να έχουμε τους οριστικούς πίνακες και να τοποθετηθεί σε τριακόσιους είκοσι πέντε δήμους της χώρας αυτό το νόμιμο προσωπικό, που είναι απαραίτητο, κυρίως για τις υπηρεσίες καθαριότητας. Σε κάθε περίπτωση, όμως, εμείς οφείλουμε να προστατεύσουμε το δημόσιο συμφέρον και τη δημόσια υγεία. Με αυτήν την έννοια, προχωρούμε στη σημερινή τροπολογία, έτσι ώστε να διασφαλίσουμε ότι όλοι οι δήμοι θα έχουν το απαραίτητο προσωπικό μέσω της παράτασης αυτών των οκταμήνων μέχρι και την τελική έκδοση των πινάκων της 3Κ από το ΑΣΕΠ. Επιτρέψτε μου, όμως, κύριε Πρόεδρε, ένα σχόλιο, επειδή είναι εδώ η Δήμαρχος Κάσου. Πληροφορήθηκα ότι κατατέθηκε μια βουλευτική τροπολογία για την ανακήρυξη ως μαρτυρικών τόπων της Κάσου και των Ψαρών. Το έχουμε συζητήσει με τη δήμαρχο και με τους Βουλευτές, που κατέθεσαν αυτή την τροπολογία. Θεωρώ πάρα πολύ σημαντική αυτή την πρωτοβουλία. Εμείς ως Υπουργείο Εσωτερικών, την υποστηρίζουμε, γιατί νομίζουμε ότι η διαφύλαξη της ιστορικής μνήμης για τους μαρτυρικούς αυτούς τόπους, όπως και για όλους τους μαρτυρικούς τόπους σε όλη τη χώρα, είναι πάρα πολύ σημαντική. Αποτελεί υποχρέωση της ελληνικής πολιτείας. Βεβαίως, είναι μαρτυρικοί αυτοί οι τόποι. Ήταν τότε, όταν έλαβαν χώρα τα ολοκαυτώματα, που στέρησαν τη ζωή σε χιλιάδες συμπολίτες μας. Είναι όμως και τόποι, που και σήμερα σηκώνουν πολύ μεγάλο βάρος, όντας ακριτικές περιοχές της πατρίδας μας. Θεωρούμε ότι είναι η ελάχιστη αναγνώριση, που μπορεί να κάνει η ελληνική πολιτεία γι' αυτά τα σημαντικά νησιά του Αιγαίου. Πέρα απ' αυτό, εμείς από τη μεριά μας, προσπαθούμε με όλες μας τις δυνάμεις, να υποστηρίξουμε τα νησιά μας στη μεγάλη προσπάθεια που κάνουν, για να διατηρήσουν τον κόσμο εκεί και να υπάρξει προκοπή για τους κατοίκους τους. Σας ευχαριστώ.
Ευχαριστούμε κι εμείς. Κυρία Υπουργέ, θέλετε να πείτε κάτι;
Ευχαριστώ πολύ. Θέλω κι εγώ από τη πλευρά μου, να πω ότι κάνω αποδεκτή αυτή την τροπολογία, κυρία Δήμαρχε. Έχουμε στηρίξει το νησί της Κάσου με πολλούς τρόπους. Δεν ξέρω αν το γνωρίζετε. Αυτό είναι ακόμα μια ένδειξη του πόσο μας ενδιαφέρουν τα ακριτικά μας νησιά. Θέλω να πω ότι είμαι πολύ περήφανη και χαρούμενη, που βοήθησα να γίνει αυτή η μικρή σχολή μπαλέτου για τα μικρά παιδιά. Βοηθήσαμε πάρα πολύ με τον ιδιωτικό τομέα και φτιάξατε αυτή την καταπληκτική σχολή για τα μικρά παιδάκια. Γνωρίζω τη δασκάλα, την Ελίζα Πάλλη, εδώ και πάρα πολλά χρόνια. Έχει τελειώσει την Βασιλική Σχολή Μπαλέτου της Αγγλίας. Αποφάσισε να αφιερώσει τη ζωή της σ' αυτό το έργο. Μίλησα και στον κ. Χαρίτση, που είναι Υπουργός Εσωτερικών, για να δούμε πώς μπορούμε να στηρίξουμε αυτή την προσπάθεια, όχι μόνο γι' αυτή τη χρονιά. Καταλαβαίνετε ότι ο ιδιωτικός τομέας βεβαίως, ήρθε και βοήθησε. Όμως, ελπίζω ότι πλέον το Υπουργείο Εσωτερικών, αλλά κι εσείς ως Δήμαρχος θα στηρίξετε αυτή την προσπάθεια, ώστε αυτά τα παιδάκια να έχουν κάθε χρόνο τη δυνατότητα να απολαύσουν μια αθλητική, δημιουργική δραστηριότητα στο νησί της Κάσου. Αυτό το ζητάω από τον κύριο Υπουργό να το δει μαζί με σας. Να δει πώς είναι δυνατόν να βγει αυτό το πολύ μικρό κονδύλι, που δεν νομίζω να υπερβαίνει τα 10.000 ευρώ, για να διατηρηθεί αυτή η σχολή στην Κάσο. Ευχαριστώ πάρα πολύ.
Ευχαριστώ, κυρία Υπουργέ. Ο ειδικός αγορητής της Νέας Δημοκρατίας κ. Εμμανουήλ Κόνσολας έχει τον λόγο.
Ευχαριστώ, κύριε Πρόεδρε. Κύριοι και κυρία Υπουργοί, κύριοι συνάδελφοι, είναι σήμερα μια σημαντική μέρα πραγματικά. Διάστόματος Υπουργού Εσωτερικών και με τη συναίνεση της Υπουργού Τουρισμού το μαρτυρικό νησί της Κάσου και των Ψαρών παίρνει αυτό, που θα έπρεπε εδώ και πολλά χρόνια, δεκαετίες τώρα, να του αποδώσει η ελληνική πολιτεία. Αναγνωρίζεται ως μαρτυρικό νησί. Χαίρομαι που οι συνάδελφοι κύριοι Μιχαηλίδης και Γάκης έφεραν αυτή την τροπολογία, σε συνέχεια όμως, κύριε Υπουργέ, δικής μας τροπολογίας, που καταθέσαμε στην Εθνική Αντιπροσωπεία και με πολλές αποφάσεις του Δήμου Κάσου, της Δημάρχου της Κάσου, της περιφέρειας. Εμείς χαιρόμαστε γι' αυτό. Πραγματικά, απ' αυτή την πλευρά, το νομοσχέδιο είναι εξαιρετικά σημαντικό. Θα μείνει στην ιστορική μας μνήμη ως ένα νομοσχέδιο, το οποίο απέδωσε τις τιμές και την ευγνωμοσύνη, αυτό που αντιστοιχεί ως ελάχιστη τιμή στα δύο αυτά μαρτυρικά νησιά. Βλέποντας τον Πρόεδρο των Δωδεκανησιακών Σωματείων στα θεωρεία και τον Πρόεδρο του Πολιτιστικού Οργανισμού Κάσου, κ. Τσαμπανάκη, βλέπω και την απορία τους, γιατί η Υπουργός Τουρισμού είπε ότι έχει δώσει στα νησιά. Συμφωνούμε. Κυρία Υπουργέ, θα μπορούσατε να είχατε δώσει και περισσότερα. Και θα μπορούσατε να είχατε δώσει και στα νησιά, που έχουν πληγεί με τα προσφυγικά κύματα. Το έχετε υποσχεθεί. Ακόμα προσπαθούν να βρουν τον ρυθμό τους σε ό,τι αφορά στην τουριστική ανάπτυξη. Η αλήθεια είναι ότι ο κ. Χαρίτσης μάς έβαλε στο κλίμα της εποχής των εκλογών. Αυτή η ρύθμιση για την τροπολογία που καταθέσατε, κύριε Υπουργέ τον Εσωτερικών, πώς αλλιώς θα μπορούσε να χαρακτηριστεί από μια τροπολογία προεκλογική; Αν αυτό δεν είναι προεκλογική τροπολογία, τι θα μπορούσε να ήταν; Σε κάθε περίπτωση πάντως, εμείς είμαστε εδώ να συζητούμε, χωρίς ιδεοληψίες και χωρίς σκοπιμότητες. Πριν ξεκινήσω αυτήν τη συζήτηση, επιτρέψτε μου για τη μεγάλη μέρα της γιορτής του Αγίου Νικολάου να πω χρόνια πολλά στους συναδέλφους και τον Πρόεδρο της Εθνικής Αντιπροσωπείας, που γιορτάζει κι αυτός σήμερα. Θα ήθελα, αυτή η ευχή να απευθύνεται σε όλο το έθνος, σε μια εποχή που κυριολεκτικά, ο τόπος περνάει πολύ δύσκολα, όχι μόνο λόγω της οικονομικής κρίσης αλλά και λόγω των ζητημάτων που εξελίσσονται στη γεωπολιτική γειτονιά μας. Συζητάμε σήμερα ένα νομοσχέδιο, το οποίο θα μπορούσε ειλικρινά, να έχει ένα ουσιαστικό περιεχόμενο. Να δίνει λύσεις σε μεγάλα και υπαρκτά προβλήματα. Να ενισχύσει και προοπτικές τουριστικής ανάπτυξης, ιδιαίτερα σε νέες μορφές, που διαφοροποιούν το τουριστικό μας προϊόν. «Θα μπορούσε», επαναλαμβάνω. Παρά τις θετικές διαφορές και προβλέψεις, τις οποίες δεν διστάζουμε να στηρίξουμε και θα στηρίξουμε, το νομοσχέδιο, θα έλεγε κανείς, ότι κινείται με βάση την αρχή της αποσπασματικότητας. Σε κάποιες μάλιστα περιπτώσεις, προκειμένου να αμβλυνθούν οι αρνητικές εντυπώσεις από τα τέσσερα χρόνια αδράνειας και ακινησία σε τομείς, όπου η Κυβέρνηση βρήκε έτοιμο ένα θεσμικό πλαίσιο, όπως στην περίπτωση του ιατρικού τουρισμού, επιχειρείται επίσης αυτή η αποσπασματικότητα. Το λέω γι' άλλη μια φορά, αν κι είχαμε την ευκαιρία και στις επιτροπές να το συζητήσουμε. Στο πρώτο μέρος του νομοσχέδιου δίνεται απλή παράθεση ορισμών για τον θεματικό τουρισμό και καταγράφεται απλά το πλαίσιο των δραστηριοτήτων του θεματικού τουρισμού και των μορφών του τουρισμού. Σε θεωρητικό επίπεδο, ωστόσο, ο συνάδελφος κ. Γκιουλέκας μού είπε ότι μέτρησε πάνω από είκοσι επτά διυπουργικές αποφάσεις που θα χρειαστεί αυτό το νομοσχέδιο. Έχετε δίκιο, κ. Γκιουλέκα. Και δεν είναι μόνο αυτό. Είναι μια πάγια τακτική της Κυβέρνησης, γιατί σε πρακτικό επίπεδο υπάρχουν προβλήματα και συγκεκριμένοι άξονες στις θεματικές μορφές τουρισμού, που δεν αντιμετωπίζονται με αυτήν τη ρύθμιση. Εκεί έπρεπε να επικεντρωθεί η ηγεσία τουρισμού, αυτή είναι η αλήθεια. Και το λέω με καλόπιστη διάθεση σε όλες τις πλευρές της Εθνικής Αντιπροσωπείας, η Υπουργός Τουρισμού και η ηγεσία είχε τέσσερα χρόνια να μπορεί να ρυθμίσει αυτές τις διατάξεις, να καταγράψει τα εμπόδια, τις αγκυλώσεις και τις αβελτηρίες, που δημιουργούν αυτή τη δυστοκία, όπως αναφέρει το νομοσχέδιο, και να αναπτυχθούν αυτές οι εναλλακτικές μορφές τουρισμού, μάλιστα, με τη συνεργασία και με άλλα Υπουργεία, και να επιχαίρετε αν υπήρχε μια ολοκληρωμένη νομοθετική παρέμβαση. Δυστυχώς, όμως, στο κύκνειο άσμα της η Κυβέρνηση καταφεύγει σε ένα νομοσχέδιο από το Υπουργείο Τουρισμού και αντί να υπάρχει ένα στρατηγικό σχέδιο για ένα βιώσιμο τουριστικό προϊόν, αντ' αυτού επιλέξατε να παραμείνετε στο θεωρητικό επίπεδο και στο πεδίο με ορισμούς στο οποίο, όμως, ακόμα και εκεί προκύπτουν πολλά ζητήματα. Θα αναφερθώ στο άρθρο 6, με το οποίο εντάσσονται όλες οι δραστηριότητες των επιχειρήσεων, που συνδέονται με τις υπαίθριες δραστηριότητες στον τουρισμό αθλητικής αναψυχής, ενώ κάποιες άλλες δεν έχουν αθλητικό χαρακτήρα ούτε αθλητικό περιεχόμενο. Σας το έχουν επισημάνει και άλλοι συνάδελφοι, αλλά σας το έχουν επισημάνει και οι αντίστοιχοι φορείς. Μάλιστα, σας ανέφερα στην επιτροπή, κυρία Υπουργέ, ότι στις Ηνωμένες Πολιτείες της Αμερικής ο όρος για τη συγκεκριμένη θεματική μορφή τουρισμού είναι «outdoor activities» και αυτός ο όρος είναι αποδεκτός στη διεθνή βιβλιογραφία, αλλά και στη τουριστική αγορά. Εμείς επιμένουμε ότι θα πρέπει να δούμε με πιο ανοικτό μάτι τον αθλητισμό και την αναψυχή. Εσείς επιμένετε και ταυτίζετε τις έννοιες του αθλητισμού με την αναψυχή. Παρ' όλα ταύτα, υπάρχουν αποσπασματικές ρυθμίσεις, που θα μπορούσε κανείς να πει ότι κινούνται σε θετικές κατευθύνσεις. Επιτρέψτε μου να αναφερθώ στη ρύθμιση, που αφορά το Μητρώο Συνεδρίων και Διοργανωτών Συνεδρίων. Είναι μία πάγια αντίληψη πλέον, εδραιωμένη και από τους φορείς του τουρισμού, αλλά και από εμάς και στη Νέα Δημοκρατία το έχουμε πει και δημόσια, εντός και εκτός Βουλής, ότι χρειαζόταν αυτή η ρύθμιση. Το Μητρώο Συνεδρίων και Διοργανωτών Συνεδρίων ήταν μια προγραμματική δέσμευση και δική μας. Πράγματι χαιρόμαστε, που υπάρχει αυτή η προοπτική, γιατί βάζουν τάξη σε έναν χώρο, που υπήρχε μια ανεξέλεγκτη δραστηριότητα, που σε κάποιες περιπτώσεις υπονόμευε τους ποιοτικούς δείκτες στον συνεδριακό τουρισμό. Χαιρόμαστε, που η ρύθμιση αυτή είναι μια διάταξη, που πράγματι αντανακλάται και στο αίτημα των καιρών, αλλά, αν χρειαστεί και στην πορεία του χρόνου, εμείς δεσμευόμαστε την επόμενη ημέρα ότι θα προχωρήσουμε σε περαιτέρω ρυθμίσεις. Στον τουρισμό, είναι αλήθεια ότι υπάρχει η αίσθηση ότι θα πρέπει να υπάρχει η αρχή της συνέχειας του κράτους, εδραιωμένη στην Κυβέρνηση, κάτι το οποίο δεν είδαμε. Εμείς, να ξέρετε - το διαβεβαιώνουμε και από αυτό το Βήμα - ότι την επόμενη μέρα, η Νέα Δημοκρατία ό,τι θετικό θα βρει θα το συνεχίσει και θα το στηρίξει. Η αλήθεια είναι ότι η αίσθηση της αλλαγής μιας Κυβέρνησης που κατεδαφίζει περιθωριοποιεί ό,τι θετικό έχει βρει από την προηγούμενη, είναι μια αίσθηση, που οι πολίτες την έχουν απομακρύνει από τη δική τους κουλτούρα και δεν αρέσκονται, όχι μόνον να την ακούν, αλλά κυρίως να τη βιώνουν. Αυτή είναι μια ουσιαστική πολιτική διαφορά της Νέας Δημοκρατίας με την Κυβέρνηση ΣΥΡΙΖΑ - ΑΝΕΛ, κυρία Υπουργέ. Το ίδιο βεβαίως - για να επιστρέψω στην αρχική μου αναφορά - ισχύει για τις ρυθμίσεις που αφορούν την τροποποίηση των διατάξεων του ν.393/1976, σχετικά με την ίδρυση και τη λειτουργία τουριστικών γραφείων, που πρέπει να έχουν αντίστοιχα με τις συνθήκες, που επικρατούν σήμερα στην αγορά προσαρμοσμένες στις δραστηριότητές τους, οι οποίες δεν αποτελούν ένα στατικό μέγεθος, αλλά εξελίσσονται συνεχώς. Επιτρέψτε μου τώρα να κάνω μια αναφορά για τον τουρισμό υγείας. Και θα επιμείνω, κυρία Υπουργέ. Γνωρίζω τη θέση σας, μου έχετε απαντήσει. Νομίζω προσωπικά, ότι δεν έχετε πείσει, όχι μόνο εμένα, αλλά και πολλούς από αυτούς που σας έχουν δει, γιατί παραλάβατε ένα ολοκληρωμένο θεσμικό πλαίσιο σε σχέση με τον τουρισμό υγείας, όπως λέτε και εσείς, αν όχι τον ιατρικό τουρισμό. Δεν προχωρήσατε, όμως, σε μια διαδικασία πιστοποίησης των παρόχων, όπως επίσης και τη διαδικασία χορήγησης του διακριτικού σήματος για τον ιατρικό τουρισμό με την πρόφαση ότι δεν υπήρχαν οι αντίστοιχες δομές, ιδίως, στα Υπουργεία Τουρισμού και Υγείας. Κυρία Υπουργέ, γιατί δεν το προχωρήσατε; Γιατί δεν προχωρήσατε στην αναδιάταξη του οργανογράμματός σας και του αντίστοιχου του Υπουργείου Υγείας τέσσερα χρόνια τώρα και προχωρείτε σε μια αλλαγή μετακυλίοντας το κέντρο βάρους από το Υπουργείου Τουρισμού στον παλμό του Υπουργείου Υγείας. Ακόμα, όμως, και αν το δεχτούμε αυτό για την οικονομία της συζήτησης, αυτό το διαπιστώσατε τώρα μετά από τέσσερα χρόνια και μάλιστα στο λυκόφως της θητείας σας. Τι κάνατε τέσσερα χρόνια; Δεν το είχατε διαπιστώσει από την αρχή; Τόσο σας πήρε να μας φέρετε αυτά τα δυο - τρία άρθρα τα οποία ρυθμίζουν τον τουρισμό υγείας, που ουσιαστικά μεταφέρουν την αρμοδιότητα τήρησης του Μητρώου Παρόχων Ιατρικού Τουρισμού από το Υπουργείο Τουρισμού στον ΕΟΠΥΥ; Επί τέσσερα χρόνια δεν έχετε κάνει τίποτα στην κατεύθυνση αυτού του τουρισμού υγείας. Να επισημάνω για άλλη μια φορά καλόπιστα, κυρία Υπουργέ - σας σέβομαι και σέβομαι την ηγεσία του Υπουργείου - όμως, έχουμε ακούσει να λέτε πολλές φορές ότι το Υπουργείο Τουρισμού είχε μια στρατηγική, πολιτική τεσσάρων χρόνων. Επιτρέψτε μου να σας πω ότι η στρατηγική για τον τουρισμό χρειάζεται πολλές θητείες κυβερνήσεων. Δεν εξαντλείται μόνο στα όρια της θητείας μιας κυβέρνησης. Θέλω να σας διαβεβαιώσω ότι εμείς θεμελιώσαμε ένα σχέδιο για την επόμενη ημέρα που ξεπερνά τα όρια της δικής μας κυβέρνησης τα επόμενα τέσσερα χρόνια. Θα αγγίζει και τα όρια της μεθεπόμενης κυβέρνησης. Και εδώ πρέπει να συζητήσουμε χωρίς σκοπιμότητες, χωρίς αγκυλώσεις αυτή είναι η αλήθεια.
Για πείτε μας το σχέδιο αυτό.
Έχουμε την ευκαιρία, αγαπητέ συνάδελφε, και εντός και εκτός Βουλής να καταθέσουμε προτάσεις.
Κύριε συνάδελφε, δεν απαντάμε.
Και εντός και εκτός Βουλής, καταθέσαμε προτάσεις, θέσεις, που εσείς δεν έχετε κάνει όλα αυτά τα τέσσερα χρόνια. Θα μας δοθεί, όμως, η ευκαιρία να το δείτε - το σχέδιό μας - να ξεδιπλώνεται πολύ σύντομα τώρα, που οι εκλογές έρχονται, και δεν είναι μόνο τα δημοσκοπικά στοιχεία που καταδεικνύουν τη Νέα Δημοκρατία ως επόμενη κυβέρνηση, αλλά είναι ο παλμός της κοινωνίας και εσείς στην περιοχή σας το ξέρετε, το βιώνετε. Από εκεί και πέρα τώρα, επιτρέψτε μου να αναφερθώ σε ό,τι αφορά τις διατάξεις που αφορούν τα ξενοδοχειακά, τουριστικά καταλύματα που προσφέρουν ειδικές τουριστικές υποδομές. Προϋπόθεση είναι η δυνατότητα ανέγερσης του τουριστικού καταλύματος σε συνδυασμό με την ειδική τουριστική υποδομή, να συνδέεται με το στοιχείο της ποιότητας του παρεχόμενου τουριστικού προϊόντος. Θα συμφωνήσω με τις διατάξεις και τις κυρώσεις στα παράνομα τουριστικά καταλύματα που λειτουργούν εις βάρος των δημοσίων εσόδων, εις βάρος όσων τηρούν τη νομιμότητα, αλλά και εις βάρος της ποιότητας του τουρισμού μας. Είναι μια διάταξη που θα έπρεπε να έχει προβλεφθεί έγκαιρα και θα έπρεπε να το δει και το Υπουργείο Οικονομικών πιο νωρίς. Πέρα από τις κυρώσεις, όμως, πρέπει να δούμε και το θέμα των ελέγχων στα παράνομα τουριστικά καταλύματα. Έλεγχοι που έχουν ουσιαστικά συρρικνωθεί. Μάλιστα, στην προτροπή μας η Κυβέρνηση δεν κατέθεσε στοιχεία πόσες φορές, πόσοι έλεγχοι, πόσα έσοδα. Στο πεδίο των ποιοτικών δεικτών του τουρισμού μας εντάσσεται, επίσης, και η κατάταξη και η διαβάθμιση των τουριστικών καταλυμάτων. Γνωρίζετε όλοι, κυρίες και κύριοι συνάδελφοι, ότι αυτή την αρμοδιότητα την είχε μέχρι τώρα το ΞΕΕ. Παραμένει σε αυτό η κατάταξη των ξενοδοχείων. Όμως πρέπει να δούμε τι συμβαίνει στις υπηρεσίες φιλοξενίας που περιλαμβάνονται στις τουριστικές επιπλωμένες κατοικίες και στα ενοικιαζόμενα δωμάτια. Μιλώ για τον ποιοτικό δείκτη σε ό,τι αφορά την κατάταξη και τη διαβάθμιση αυτών των υπηρεσιών. Πρέπει να το δούμε και αυτό. Ωστόσο, όμως, κυρία Υπουργέ, δεν σας άρεσε ο προηγούμενος τρόπος κατάταξης. Είμαστε σίγουροι ότι οι περιφερειακές υπηρεσίες τουρισμού είναι έτοιμες να αναλάβουν αυτό το σημαντικό έργο; Κυρίες και κύριοι συνάδελφοι, στον τουρισμό είναι αλήθεια ότι δεν υπάρχουν θέσεις για ιδεοληψίες και για στεγνές κομματικές αντιπαραθέσεις. Υπό την έννοια αυτή θεωρούμε κατά βάση θετικές κάποιες διατάξεις τις οποίες επιχειρείτε να απλοποιήσετε, τη χωροθέτηση και τη δημιουργία τουριστικών λιμένων. Επιτρέψτε μου, όμως, μια παρατήρηση σε σχέση με το άρθρο 35 το οποίο ο Υπουργός Τουρισμού μπορεί να χωροθετήσει τον τουριστικό λιμένα εντός ζώνης υφιστάμενου εμπορικού λιμένα. Γνωρίζετε ότι υπάρχει σε εξέλιξη η διαδικασία παραχώρησης εμπορικών και όχι μόνο λιμένων σε στρατηγικό επενδυτή. Η συγκεκριμένη διάταξη ενδέχεται να δημιουργήσει προβλήματα στις συμβάσεις παραχώρησης λιμένων που ήδη έχουν γίνει ή πρόκειται να γίνουν στο μέλλον. Σε κάθε περίπτωση, όταν νομοθετούμε, θα πρέπει να έχουμε υπ' όψιν μας ότι η χώρα χρειάζεται επενδύσεις και ο κοινός στόχος μας πρέπει να είναι οι άρσεις των εμποδίων για την υλοποίηση αυτών των επενδύσεων. Πολλές φορές, συνάδελφοι της Νέας Δημοκρατίας, ο Πρόεδρός μας Κυριάκος Μητσοτάκης, έχει μιλήσει γι' αυτό. Είχαμε, ωστόσο, επισημάνει το πρόβλημα που μπορεί να δημιουργηθεί με την εμπλοκή του υπερταμείου που διεκδικεί μαρίνες που εκμεταλλεύονται οι ΟΤΑ πρώτου και δευτέρου βαθμού. Σας το επιβεβαιώνει, εμμέσως πλην σαφώς, και η Επιστημονική Υπηρεσία της Βουλής στις παρατηρήσεις της για το άρθρο 53. Σύμφωνα με το άρθρο αυτό, παρέχεται επιπλέον στο αρμόδιο τμήμα του Ελληνικού Οργανισμού Τουρισμού η αρμοδιότητα εκμετάλλευσης, αξιοποίησης εκμίσθωσης, μίσθωση παραχώρησης ακινήτων, γεγονός που συμβάλλει στην εξασφάλιση εσόδων καθώς και στην προάσπιση του δημοσίου συμφέροντος, μέσω της αξιοποίησης της δημόσιας περιουσίας. Τι σας λέει η Επιστημονική Επιτροπή της Βουλής; Σας λέει ότι πρέπει να τροποποιηθεί η προτεινόμενη διάταξη της παραγράφου 1, του άρθρου 53 του νομοσχεδίου ως προς την εκμετάλλευση, αξιοποίηση, εκμίσθωση, μίσθωση, παραχώρηση, σύναψη, ανανέωση και τροποποίηση των σχετικών συμβάσεων, δεδομένου ότι οι εν λόγω αρμοδιότητες ανήκουν στο υπερταμείο. Αυτή είναι μία επισήμανση, κυρία Υπουργέ, που δεν μπορείτε να την προσπεράσετε και παρά την καλή σας πρόθεση έχετε ένα ανυπέρβλητο εμπόδιο. Σας υπενθυμίζω δε ότι το υπερταμείο έχει και τη δική σας υπογραφή. Αυτή είναι η αλήθεια. Συνεπώς, πρέπει να ξεκαθαριστεί το ζήτημα αυτό, από τη στιγμή που δημιουργείται αυτή η εμπλοκή που δημιουργεί αβελτηρίες στην πορεία του χρόνου. Σχετικά με την τροπολογία που αφορά τους σεισμοπαθείς στη Ζάκυνθο, κανείς δεν μπορεί να αμφισβητήσει ότι θα την υπερψηφίσουμε; Για την Κάσο και τα Ψαρρά έχουμε μιλήσει και νομίζω ότι, όταν έρθει η ώρα, θα το ψηφίσουμε, κύριε Υπουργέ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιτρέψτε μου, κύριε Πρόεδρε, μόνο ένα λεπτό. Στερήστε το μου από τη δευτερολογία μου. Όπως ανέφερα πριν, το νομοσχέδιο έχει εδραιωμένη την αρχή της αποσπασματικότητας και διεκπεραιωτικό χαρακτήρα. Τις θετικές διατάξεις που υπάρχουν και προβλέπονται από αυτό θα τις στηρίξουμε. Δεν αποτελεί, όμως, το νομοσχέδιο σε καμμία περίπτωση τομή στον χώρο του τουρισμού και από αυτή την έννοια δεν μπορούμε να το υπερψηφίσουμε. Τέσσερα ολόκληρα χρόνια η Κυβέρνηση διακρίνεται για ένα μόνο τομέα: την επιβολή των νέων φόρων, των επιβαρύνσεων στο τουριστικό προϊόν, που έχει κάνει μη ανταγωνιστικό αυτό το προϊόν σε σχέση με τη γειτονιά μας. Τέσσερα ολόκληρα χρόνια η Κυβέρνηση έχει επιβάλει τόσους φόρους που, δυστυχώς, ανεξάρτητες αρχές έχουν καταθέσει και δημόσια την πρότασή τους ότι θα πρέπει να υπάρχει αποκλιμάκωση. Βλέπω τον κ. Βεσυρόπουλο εδώ που έχει κουραστεί να συζητά αυτά τα ζητήματα στην επικράτεια. Η Νέα Δημοκρατία, ο Κυριάκος Μητσοτάκης, την επόμενη μέρα θα αποκλιμακώσει αυτή την φορολογική επιδρομή που έχετε επιβάλει σε τέσσερα χρόνια. Επίσης, επιτρέψτε μου, κύριοι της Κυβέρνησης, να πω ότι το 80% της επικρατείας είναι αγκυλωμένο σε αβελτηρίες που οφείλονται στο χωροταξικό, το οποίο ανάγεται στο 2003. Από τότε έχουν περάσει δεκαπέντε χρόνια. Τα μοντέλα της τουριστικής ανάπτυξης σε παγκόσμιο επίπεδο έχουν αναδιαταχθεί, έχουμε καλά παραδείγματα, υπάρχουν νέα προϊόντα, νέες τάσεις της αγοράς και, δυστυχώς, η χώρα εντάσσεται στα περιφερειακά σχέδια τα οποία, δυστυχώς, δεν ταυτίζονται σε όλη την επικράτεια. Δυστυχώς, αυτές οι ανομοιογένειες που έχει επιβάλει αυτή η Κυβέρνηση του κ. Τσίπρα έχουν δημιουργήσει προβλήματα και στην προσέλκυση των επενδύσεων. Βλέπετε τι συμβαίνει στο Ελληνικό, στην Κασσιόπη, στην Κασσάνδρα, στον κόλπο Αφάντου, αλλά και αλλού. Είναι χαρακτηριστικό, λοιπόν, ότι ακόμα και οι όμορες περιοχές σε γειτονικές περιφέρειες έχουν πρόβλημα στον βηματισμό σε ό,τι αφορά την τουριστική αγορά. Δεν θέλω να στερήσω άλλο από τον χρόνο μου, κύριε Πρόεδρε. Θέλω να πω ότι η Νέα Δημοκρατία δεν μπορεί να υπερψηφίσει το νομοσχέδιο αυτό. Η Νέα Δημοκρατία, όμως, είναι αρωγός στην προσπάθεια, μια προσπάθεια που η Κυβέρνηση άργησε να ξεκινήσει. Να σας θυμίσω, εν κατακλείδι, ότι όλα τα κόμματα συνυπέγραψαν στην Επιτροπή Παραγωγής και Εμπορίου να συζητηθεί η πρόταση για την τουριστική εκπαίδευση και, ευτυχώς, η κυρία Υπουργός στη λήξη της θητείας της ανακοίνωσε ότι θα φέρει κι άλλο νομοσχέδιο - αν προλάβει να το φέρει πριν λήξει η θητεία της Κυβέρνησης - για την τουριστική εκπαίδευση. Ευχόμαστε ως τέτοια παραδείγματα για άλλες ημέρες που ακολουθούν, όσες έχουν απομείνει στην Κυβέρνηση, να μην ακολουθηθούν και η Κυβέρνηση να σεβαστεί το κοινό θυμικό να οδηγήσει τη χώρα σε εκλογές. Γιατί όσο πιο γρήγορα γίνουν τόσο καλύτερα για την ελληνική επικράτεια. Ευχαριστώ, κύριε Πρόεδρε.
Ευχαριστώ, κύριε συνάδελφε. Ο ειδικός αγορητής της Δημοκρατικής Συμπαράταξης κ. Γεώργιος - Δημήτριος Καρράς έχει τον λόγο. Κυρίες και κύριοι συνάδελφοι, μετά την ομιλία του κ. Καρρά θα διακόψουμε τη ροή της συζήτησης για να περάσουμε στην άρση ασυλίας. Κύριε Καρρά, έχετε τον λόγο.
Ευχαριστώ, κύριε Πρόεδρε. Σήμερα η συνεδρίαση άρχισε κατά τρόπο ανορθόδοξο, κύριε Πρόεδρε. Πριν καν μιλήσει ο πρώτος εισηγητής υποστηρίχθηκε τροπολογία από το Υπουργείο Αγροτικής Ανάπτυξης, στη συνέχεια ακολούθησε ο εισηγητής της Πλειοψηφίας και αυτομάτως προσήλθε ο Υπουργός Οικονομικών και κατέθεσε τροπολογία, της οποίας το περιεχόμενο είδαμε αργότερα. Θέλω, λοιπόν, να ξεκινήσω και εγώ την ομιλία μου σήμερα ανορθόδοξα. Θα αναφερθώ, πρώτα απ' όλα, σε αυτήν την τροπολογία του Υπουργού Οικονομικών. Σήμερα στις 10.00΄ το πρωί συνεδριάζουν η Επιτροπή Οικονομικών με την Επιτροπή Οικονομικών Υποθέσεων, όπου συζητείται σχέδιο νόμου και του Υπουργείου Οικονομικών, το οποίο περιέχει φορολογικές διατάξεις, περιέχει διατάξεις τελωνειακού κώδικα, περιέχει θέματα δημόσιας περιουσίας στα άρθρα 59 έως 84. Ο κ. Τσακαλώτος, όμως, έφυγε. Δήλωσε ότι θα υποβληθεί η τροπολογία και δεν μας αιτιολόγησε γιατί εγκαταλείπει την τακτική διαδικασία. Δεν μας το αιτιολόγησε και σε νομοσχέδιο που είναι για τον τουρισμό φέρνει διατάξεις για τον διεθνή διαγωνισμό για το καζίνο της Πάρνηθας. Και διερωτώμαι απλοϊκά, αν θέλετε: Ήθελε να αποφύγει η Κυβέρνηση τη διαδικασία της τακτικής νομοθετικής λειτουργίας; Ήθελε να αποφύγει τη συζήτηση μέσα στην αρμόδια επιτροπή; Ήθελε να ξεπεράσει αυτόν τον κίνδυνο ή κρύβεται κάτι άλλο; Περιμένουμε απαντήσεις. Γιατί θεωρούμε ότι είναι ένα σοβαρό θέμα, παραβιάζει ακόμα και τον Κανονισμό. Το νομοσχέδιο του Υπουργείου Οικονομικών, σε συνδυασμό με το ίδιο νομοσχέδιο που περιλαμβάνει και διατάξεις του Υπουργείου Κοινωνικών Ασφαλίσεων, ήδη έχει εισαχθεί ως επείγον. Επομένως, δεν μπορεί να υπάρξει επιχείρημα περί επειγόντος από τον Υπουργό Οικονομικών για την τροπολογία του στο νομοσχέδιο του τουρισμού. Θα πρέπει να δώσει απαντήσεις στο σημείο αυτό: Υπήρχε ανάγκη ή εξυπηρετείτο κάποια σκοπιμότητα η οποία δεν απεκαλύφθη εντός της Βουλής; Είναι ένα μείζον θέμα, το οποίο χρήζει απάντησης. Είναι πολιτικό θέμα - δεν θέλω να κάνω άλλες σκέψεις - ,το οποίο προβληματίζει έντονα, γιατί απέφυγε η Κυβέρνηση, δεν μας επέτρεψε ο κ. Τσακαλώτος ούτε καν με πεντάλεπτη παραμονή του μετά την ομιλία του επόμενου εισηγητή, να ζητήσουμε διευκρινίσεις, να ρωτήσουμε. Έφυγε δρομαίως και αυτό νομίζω ότι πρέπει να καταλογιστεί στην Κυβέρνηση. Δεν θα μείνω περισσότερο, όμως, σε αυτό. Επειδή το ενδιαφέρον μου αυτή τη στιγμή είναι στο νομοσχέδιο περί τουρισμού, θέλω να αναφερθώ και σε θέματα τουρισμού. Βλέπω ότι έφυγε και η κυρία Υπουργός Τουρισμού. Τόση αξία δίνει στο νομοσχέδιο ή δεν θέλει να ακούσει; Ας μας είχε ειδοποιήσει ότι θα λείψει.
Υπάρχει Υπουργός.
Υπάρχει ο κ. Παππάς θέλετε να πείτε. Εντάξει δεν έχει όμως την αρμοδιότητα του τουρισμού.
Υπάρχουν και οι συνεργάτες της κυρίας Υπουργού.
Οι συνεργάτες δεν συμμετέχουν στην κοινοβουλευτική διαδικασία, ό,τι και να λέτε, κύριοι συνάδελφοι. Εν πάση περιπτώσει, θα το παραβλέψω. Πολλά έχουμε δει μέσα σε αυτή την Αίθουσα αυτά τα χρόνια. Θα το παραβλέψω και θα προχωρήσω στον προβληματισμό μου επί του τουρισμού. Χθες η ΕΛΣΤΑΤ έδωσε κάποια στοιχεία. Έδωσε ότι στο τρίτο τρίμηνο του 2018 η ανάπτυξη υπολογίζεται στο 2,2%. Ακούγεται θετικό, φαίνεται θετικό. Σχολίασαν δε οι οικονομικοί αναλυτές ότι ένα μέρος της ανάπτυξης αυτής οφείλεται και στο τουριστικό προϊόν. Κανείς δεν μπορεί να πει «όχι», λοιπόν, σε αυτό το σημείο. Αυτόματα, όμως, τις προηγούμενες ημέρες υπήρχαν και δημοσιεύματα τα οποία έφεραν στο φως εκθέσεις τόσο του Ινστιτούτου του ΣΕΤΕ όσο και μεγάλης ελεγκτικής εταιρείας επί των προοπτικών του ελληνικού τουρισμού. Και δόθηκε μια διάσταση διαφορετική. Ποια ήταν αυτή η διάσταση; Αυτή τη στιγμή από τα χίλια πεντακόσια καταγεγραμμένα ξενοδοχεία που υπάρχουν στους μεγάλους τουριστικούς προορισμούς, τουλάχιστον τα πεντακόσια είναι κατάχρεα, τα οποία είναι υπό τη διαχείριση τραπεζών, υπό καθεστώς ειδικής εκκαθάρισης ή χρεωμένα σε ξένους πιστωτές. Αυτό, λοιπόν, δείχνει ότι οδηγούμεθα σε αφελληνισμό και του τουρισμού πλέον, κύριοι συνάδελφοι. Η ίδια η έκθεση μας λέει ότι για τον εκσυγχρονισμό και τη διατήρηση στην ίδια κατάσταση των ξενοδοχειακών καταλυμάτων στους μεγάλους προορισμούς, απαιτούνται επενδύσεις πλέον των 3 δισεκατομμυρίων ευρώ, για να μπορέσουν να ισορροπήσουν. Έχουμε, λοιπόν, έναν προβληματισμό: Ναι, καλός είναι ο μεγάλος αριθμός των τουριστών, καλό είναι να λειτουργεί, δίνει εισόδημα, αλλά υπάρχει μέλλον; Γιατί πρέπει να θυμίσω και κάτι άλλο. Ο τουρισμός είναι μία ευαίσθητη βιομηχανία, αν τον κατατάξουμε στην βιομηχανία, είναι ευαίσθητες υπηρεσίες, διότι εξαρτάται από τις γεωπολιτικές ισορροπίες του περίγυρου, εξαρτάται από τις διεθνείς οικονομικές κρίσεις, εξαρτάται από πάρα πολλά πράγματα. Ανεξάρτητα, λοιπόν, από τα αν συζητάμε σήμερα ένα νομοσχέδιο επί του τουρισμού, θα πρέπει να βελτιώσουμε το υπόβαθρο. Και δεν αναφέρομαι στις δομές αυτές καθ' αυτές, αν είναι καλά τα καταλύματα ή όχι. Θα πρέπει να βελτιώσουμε και το πλαίσιο εντός του οποίου λειτουργούν. Και κατ' ανάγκη, λοιπόν, περνώ στο νομοσχέδιο αυτήν τη στιγμή, το οποίο είναι πολυθεματικό, κατά την άποψή μου. Έστω και αν όλα έχουν σημείο αναφοράς τον τουρισμό, θα το πω έτσι, είναι πολυθεματικό, διότι προσπαθεί με το Α΄ Μέρος να δώσει την εικόνα ορισμών τουρισμού, θεματικού ή ειδικού τουρισμού. Έχω πει και στις επιτροπές ότι οι έννοιες αυτές δεν είναι στατικές, ώστε να μπορούν να περιχαρακωθούν σε ορισμούς υπό όρους. Είναι έννοιες οι οποίες είναι δυναμικές, εξελισσόμενες και, συνεπώς, η θέσπιση ορισμών και, αν θέλετε, κανόνων σε αυτόν τον τομέα εμένα μου δημιουργεί τον προβληματισμό αν τελικά λειτουργούν περιοριστικά ή όχι. Φερ' ειπείν, θεματικός τουρισμός είναι ο πολιτιστικός τουρισμός. Να μην τον εξειδικεύουμε και τον περιορίζουμε. Ο ιατρικός τουρισμός χρήζει μιας ρυθμιστικής επέμβασης. Δεν υπάρχει αμφιβολία ότι είναι σοβαρά τα θέματα υγείας στον ιατρικό τουρισμό, αλλά να μην φτάνουμε σε λεπτομερειακή εξειδίκευση. Εν πάση περιπτώσει, αυτό είναι ένα σημείο το οποίο έχω θέσει και στις επιτροπές και δεν θέλω να επαναλάβω περισσότερο. Θα ήθελα να περάσω στα κατ' ιδίαν θέματα. Και να κάνω και ένα σχόλιο επ' ευκαιρία, μια και αναφερόμαστε και σε πολιτιστικό τουρισμό και είμαι ακόμα στο κομμάτι του θεματικού τουρισμού. Βλέπω εδώ, λοιπόν - και είναι σωστό - ότι υπάρχει μία επιφύλαξη στο νομοσχέδιο: Όπου γίνεται επέμβαση και τουριστική χρήση σε αρχαιολογικούς χώρους, τότε πλέον επιφυλάσσονται οι διατάξεις στην καταβολή του τέλους για την αδειοδότησή τους υπέρ του ΤΑΠ, του λεγόμενου Ταμείου Αρχαιολογικών Πόρων. Και μου γεννιέται ένα ερώτημα. Προχθές ανακοίνωσε το Υπουργείο Πολιτισμού ότι από τα δέκα χιλιάδες εκατόν δέκα εννιά ακίνητα, τα οποία περιήλθαν στην Εταιρεία Ακινήτων του Δημοσίου, δηλαδή οδηγούνται στο υπερταμείο, τα δύο χιλιάδες τετρακόσια και πλέον - δεν θυμάμαι ακριβώς τον αριθμό - υπάγονται στη νομοθεσία την αρχαιολογική, στον ν.3028. Ρωτάω, λοιπόν, το εξής: Αυτά τα τέλη, τελικά, θα πάνε στο υπερταμείο για το χρέος ή θα εξυπηρετήσουν τις ανάγκες της ελληνικής οικονομίας; Ας μην μείνω, όμως, άλλο σε αυτό και ας προχωρήσω σε επόμενο σημείο. Με είχε απασχολήσει και στην επιτροπή πάρα πολύ το ζήτημα των τουριστικών λιμένων. Είχα θέσει το θέμα ότι πάση θυσία θα πρέπει να προστατεύσουμε, γιατί οι διατάξεις είναι λεπτομερειακές, την ελεύθερη πρόσβαση στην ακτή και στην παραλία. Δεν ξέρω αν με τον τρόπο όπου και οι τουριστικές εκμεταλλεύσεις θα δικαιούνται να ζητούν την παραχώρηση χρήσης, θα προστατεύσουν αυτήν την ελεύθερη πρόσβαση ή θα έχουμε το φαινόμενο το οποίο συναντάμε πολλές δεκαετίες μπροστά σε τουριστικές εγκαταστάσεις και σε χώρους τουριστικού ενδιαφέροντος να είναι κλειστές οι προσβάσεις για τον κόσμο στην ακτή. Νομίζω, λοιπόν, ότι αυτό θα πρέπει να προστατευτεί έστω και με μία ερμηνεία η οποία θα δοθεί στις διατάξεις για τον λόγο ότι, ξέρετε, είναι και προσβλητικό πολλές φορές για τους πολίτες να τους κλείνεται ο δρόμος, να μην μπορούν να κατέβουν στην ακτή. Παρατηρώ στο ίδιο σημείο μία σημείωση που κάνει η Επιστημονική Υπηρεσία της Βουλής για τους τουριστικούς λιμένες με την οποία συμφωνώ απόλυτα, ότι για τις πολεοδομικές ρυθμίσεις θα πρέπει αυτά να γίνονται με προεδρικά διατάγματα και όχι με υπουργική απόφαση. Το έχει πει πάρα πολλές φορές το Συμβούλιο της Επικρατείας: Όταν είναι ευρύτερος χωροταξικός σχεδιασμός, θα πρέπει να ακολουθείται η διαδικασία του προεδρικού διατάγματος, ούτως ώστε να υπάρχει και ο έλεγχος νομιμότητας από το Συμβούλιο της Επικρατείας. Εδώ μπαίνει ένα τεράστιο γενικότερο θέμα σε σχέση με τον τουρισμό, δηλαδή η έλλειψη Εθνικού Χωροταξικού Σχεδίου. Υπάρχει; Ακούσαμε τίποτα στη συζήτηση του νομοσχεδίου; Δεν ακούσαμε τίποτα. Αυτός είναι, βεβαίως, παράγων αναστολής στην ανάπτυξη. Είχα θέσει και στην επιτροπή δύο - τρία ζητήματα σε σχέση με τον τρόπο τροποποίησης του Οργανισμού του Υπουργείου Τουρισμού και τροποποίησης του οργανισμού του Ελληνικού Οργανισμού Τουρισμού, δηλαδή εκείνα τα οποία είχαν εισαχθεί και είχαν ρυθμιστεί με προεδρικά διατάγματα, αν πρέπει στη συνέχεια να τροποποιούνται με νόμο. Και τι παρατηρώ, λοιπόν; Ότι γίνονται με νόμο, για να μπορούν να ξεπεράσουν ορισμένα εμπόδια. Δόθηκε το παράδειγμα για τις θέσεις γενικών διευθυντών. Δεν προσδιορίζεται ότι θα μπορούν να είναι υποψήφιοι όλων των κλάδων και ιδιοτήτων πανεπιστημιακής εκπαίδευσης, περιορίστηκε μόνο σε κλάδους οικονομικού και διοικητικού. Δεν νομίζω ότι αρκεί. Πρέπει όχι μόνο να δίδεται η ευκαιρία σε όλους να εξελίσσεται η υπηρεσιακή τους καριέρα μέχρι του ανωτάτου βαθμού, αλλά επιπλέον θα πρέπει εδώ να γίνεται η επιλογή, λόγω της ειδικότητας του θέματος, και με βάση κριτήρια που είναι συναφή με το αντικείμενο του τουρισμού, την τουριστική ανάπτυξη. Βεβαίως, για την τουριστική εκπαίδευση δεν μπορούμε να έχουμε αντιρρήσεις, διότι είναι κάτι το οποίο θα πρέπει να υποστηρίζεται. Έχουμε δει τα τελευταία χρόνια να γίνεται κατάχρηση της πρακτικής. Και βλέπουμε αυτή η πρακτική με προγράμματα «ERASMUS» και με άλλα καλύπτεται από αλλοδαπά παιδιά, από παιδιά από το εξωτερικό. Δεν παίρνουμε, τα ελληνόπουλα, τις θέσεις. Είναι κάτι που εντάσσεται μέσα στην Ευρωπαϊκή Ένωση. Δεν θα το σχολιάσω περισσότερο. Όμως επ' ευκαιρία του ότι σήμερα στο νομοσχέδιο αυτό έχουμε καταιγιστεί και από τροπολογίες και φοβάμαι ότι θα καταιγιστούμε ακόμα περισσότερο, είμαι υπερχρεωμένος να αναφερθώ σε τρεις συναφείς τροπολογίες που έχουμε καταθέσει η Κοινοβουλευτική Ομάδα της Δημοκρατικής Συμπαράταξης. Πρώτον, στο προηγούμενο νομοσχέδιο ετέθη θέμα να παραταθεί το δικαίωμα των επιτηρητών των σκαφών των αλιευτικών και δη των σπογγαλιευτικών και στην κατηγορία αυτή, ούτως ώστε να μην υπάρχει η διάκριση μεταξύ σπογγαλιευτικών και οστρακοαλιευτικών σκαφών και να έχουν το δικαίωμα και αυτοί, για να μην διακοπεί και η χρήση των σκαφών που αναφέρονται στη σπογγαλιεία, για τον λόγο ότι, αν δεν γίνει δεκτή η τροπολογία, θα τεθεί θέμα να μην μπορούν να έχουν την αναγκαία σύνθεση του πληρώματος και δεν θα μπορούν να ανανεωθούν οι άδειες λειτουργίας και αλιείας. Μία δεύτερη τροπολογία που είναι σημαντική και σχετίζεται με τον τουρισμό είναι και το περίφημο ειδικό τέλος, φόρος διαμονής στα ξενοδοχεία, ο οποίος έχει επιβληθεί με τον πρόσφατο νόμο του 2016. Επειδή πουθενά δεν συναντήσαμε διατάξεις που να αντικαθιστούν τον παλιό φόρο, το γνωστό τέλος διανυκτέρευσης που υπήρχε για τα ξενοδοχεία, προτείνουμε και ζητάμε το τέλος αυτό να είναι αντίστοιχο του δημοτικού φόρου. Να μην είναι το τέλος αυτό υπέρ του δημοσίου, αλλά να είναι δημοτικός φόρος, για να καλύπτει και τις ανάγκες και τις οικονομικές υποχρεώσεις των δήμων, που πολλές φορές περιορίζονται σε ένα μικρό φορολογικό έσοδο από το δημοτικό τέλος, και να μπορούν να έχουν και αυτοί τις αντίστοιχες λειτουργίες και να έχουν και τα έσοδα τα οποία απαιτούνται, όταν δέχονται, όπως ιδιαίτερα στους μεγάλους τουριστικούς προορισμούς, εκατοντάδες χιλιάδες επισκέπτες, που επιβαρύνουν πάρα πολύ τη λειτουργία των δήμων. Οι δήμοι δεν ασκούν οι ίδιοι, όπως είναι γνωστό, επιχειρηματικές δραστηριότητες, για να πούμε ότι ωφελούνται από την παρουσία επισκεπτών. Ας αντικαταστήσουμε τουλάχιστον ένα μέρος της απώλειας εισοδήματος ή της δαπάνης που υποχρεώνονται από τον μεγάλο αριθμό των επισκεπτών με τον φόρο, το τέλος διαμονής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, αν μου επιτρέπετε, ας πάρω και ελάχιστο χρόνο από τη δευτερολογία μου.
Συνεχίστε, κύριε συνάδελφε.
Ευχαριστώ. Πάλι ο Υπουργός απουσιάζει; Δεν πειράζει.
Πειράζει. Σε αυτόν τα λέτε.
Το έχω σχολιάσει ήδη προηγουμένως, αλλά δεν εισακούστηκα. Να διακόψω; Αν είναι να διακόψω την ομιλία μου.
Κύριε Καρρά, συνεχίστε τώρα. Εντάξει, θα έρθει και ο Υπουργός.
Κύριε Πρόεδρε, αν είναι να γίνομαι και εγώ συμμέτοχος σε παραβίαση του Κανονισμού, δεν θα το ήθελα, λόγω της υπουργικής απουσίας. Καταλαβαίνετε ότι θα πρέπει να τηρούμε κάποτε τον Κανονισμό.
Εγώ λέω να συνεχίσετε. Ήταν πριν από λίγο εδώ όλοι οι Υπουργοί. Έφυγαν τώρα, αλλά θα ξανάρθουν.
Είτε είναι είτε δεν είναι, είναι το ίδιο πράγμα.
Αγαπητέ συνάδελφε, δεν θέλω να πω τη λέξη που μου έρχεται αυτόματα αυτή τη στιγμή, γιατί καταλαβαίνετε ότι θα είμαι ιδιαίτερα απρεπής, αν χρειαστεί.
Σας παρακαλώ, κύριε Καρρά, συνεχίστε επί του θέματος.
Κύριε Πρόεδρε, ποιος ακούει το θέμα αυτή τη στιγμή; Τα λέω, λοιπόν, για τους εκτός της Αίθουσας; Δεν τα λέω για τη Βουλή; Προχωρώ, λοιπόν, και κλείνω με την τρίτη τροπολογία. Όποιος θέλει ακούει, όποιος θέλει δεν ακούει. Στην τρίτη τροπολογία το θέμα είναι…
Αυτό είναι το θέμα, κύριε συνάδελφε, οι τροπολογίες…
Δεν υπάρχει η Κυβέρνηση.
Λείπει η Κυβέρνηση, δεν υπάρχουν οι τροπολογίες.
Να τις αποσύρουν τότε.
Κύριε Λοβέρδο, αφήστε να ολοκληρώσουμε τη συζήτηση. Η παρατήρηση έγινε. Τι άλλο μπορούμε να κάνουμε; Να διακόψουμε τώρα; Έχει δύο λεπτά ακόμη για να τελειώσει ο κ. Καρράς.
Θα πω μόνο αυτό για να τελειώσω και μετά γαία πυρί μιχθήτω, αν θέλετε, να το πω ευθέως, μην κάνω χρήση άλλης έκφρασης. Έχουμε καταθέσει μια τροπολογία. Άπτεται και θεμάτων επιχειρήσεων τουρισμού. Είναι όλοι καταχρεωμένοι από τη βαριά φορολογία, από τις εισφορές, από τα υπερκέρδη των ξένων γραφείων που λυμαίνονται τις ελληνικές τουριστικές επιχειρήσεις. Κάποια στιγμή πρέπει να μιλήσουμε και γι' αυτό, τι αντικρύζει την Ελλάδα και τι αντικρύζει τους ξένους από όλα αυτά τα λεγόμενα τριάντα τρία εκατομμύρια των τουριστών που μας επισκέπτονται. Να μιλήσουμε και γι' αυτό, κύριοι συνάδελφοι, ποιο είναι το ποσοστό των κερδών που λυμαίνονται οι ξένοι και ποιο είναι το ποσοστό των κερδών που απομένουν για τη χώρα μας. Είναι πολύ μικρό. Αν θέλετε, ερευνήστε το και θα μάθετε, είναι πολύ μικρό το ποσοστό αυτό. Και επειδή είναι καταχρεωμένες οι επιχειρήσεις, θα πρέπει να αποδεχθεί η Κυβέρνηση τις εκατόν είκοσι δόσεις που ζητάμε για τις οφειλές προς το δημόσιο, τα ασφαλιστικά ταμεία με μια προκαταβολή 5%. Μας λέει η Κυβέρνηση ότι έφυγε από τα μνημόνια, δεν έχει καμμία δέσμευση και έχει - λέει - δημοσιονομικό χώρο να ικανοποιεί αιτήματα. Το νομοσχέδιο αυτό ικανοποιεί αρκετά αιτήματα μερικώς του κλάδου και δεύτερον, θα πρέπει να θεσπιστεί ειδικός λογαριασμός ακατάσχετος, για να μην επεμβαίνει ανά πάσα στιγμή σε κάθε καταβολή για όλους τους επαγγελματίες σε κάθε κατάθεση το κράτος. Αντί να οδηγούμεθα σε ανάπτυξη, οδηγούμεθα σε υπερπλεονάσματα τα οποία είναι το χειρότερο αντιαναπτυξιακό μέτρο που μπορεί να υπάρχει στην οικονομία και δη οικονομία ελεύθερη, όπως θέλουμε να ευαγγελιζόμαστε στην Ελλάδα. Σας ευχαριστώ, κύριε Πρόεδρε.
Ευχαριστώ, κύριε συνάδελφε. Να καλωσορίσουμε τον κ. Κωνσταντίνο Βρατσάνο, τον Δήμαρχο Ψαρών που είναι μαζί μας. Είναι σημαντική ημέρα και για την Κάσο και για τα Ψαρά. Είναι εδώ και η κ. Τσανάκη που την καλωσορίσαμε. Σας ευχαριστούμε που ήρθατε. Είναι εδώ, επίσης, και ο Δήμαρχος Καρπάθου. Ευχαριστούμε πολύ για την παρουσία σας. Κύριες και κύριοι συνάδελφοι, θα διακόψουμε τη ροή της συζήτησης του νομοσχεδίου για λίγο για να προχωρήσουμε στην ειδική ημερήσια διάταξη.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αίτηση άρσης ασυλίας Βουλευτή: Συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για την αίτηση άρσης ασυλίας του Βουλευτή κ. Χρήστου Παππά. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση σήμερα στις 6 Δεκεμβρίου 2018, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση ασυλίας του κ. Χρήστου Παππά. Για την παραπάνω υπόθεση συντρέχει η περίπτωση της παραγράφου 8 του άρθρου 83 του Κανονισμού της Βουλής, σύμφωνα με την οποία νέα αίτηση για δίωξη που στηρίζεται στα ίδια πραγματικά γεγονότα είναι απαράδεκτη. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της Εισαγγελικής Αρχής κατά τη διαδικασία του άρθρου 108 παράγραφος 1 εδάφιο δεύτερο. Ο λόγος δίνεται πάντα, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Σας υπενθυμίζω ότι σύμφωνα με απόφαση της Διάσκεψης των Προέδρων στις 7 Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί της περίπτωσης της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία όπως σας προανέφερα. Η υπόθεση αφορά τον συνάδελφο κ. Χρήστο Παππά. Επί της αιτήσεως υπάρχει συνάδελφος που ζητάει τον λόγο κατά το άρθρο 108 του Κανονισμού; Δεν υπάρχει κάποιος συνάδελφος. Παρακαλώ, να ανοίξει το σύστημα ηλεκτρονικής ψηφοφορίας.
Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει και θα καταχωρισθούν στα Πρακτικά.
Εφόσον έχει ολοκληρωθεί η διαδικασία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί της αιτήσεως άρσης ασυλίας του συναδέλφου Βουλευτή κ. Χρήστου Παππά. Ψήφισαν συνολικά 107 Βουλευτές. Υπέρ της άρσεως ασυλίας, δηλαδή «ΝΑΙ», ψήφισαν 26 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 61 Βουλευτές. «ΠΑΡΩΝ» ψήφισαν 20 Βουλευτές. Συνεπώς η αίτηση της εισαγγελικής αρχής απορρίπτεται. Το αποτέλεσμα της διεξαχθείσης ονομαστικής ηλεκτρονικής ψηφοφορίας, όπως αποτυπώθηκε με το ηλεκτρονικό σύστημα και εμφανίζεται στις οθόνες της Αίθουσας, καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, επανερχόμαστε στη συζήτηση του σχεδίου νόμου του Υπουργείου Τουρισμού. Τον λόγο έχει ο ειδικός αγορητής της Χρυσής Αυγής κ. Ηλίας Παναγιώταρος.
Ευχαριστώ, κύριε Πρόεδρε. Σήμερα είναι η εορτή του Αγίου Νικολάου. Χρόνια πολλά στον Αρχηγό της Χρυσής Αυγής, χρόνια πολλά στους εορτάζοντες. Είναι ο προστάτης του Πολεμικού μας Ναυτικού, ο προστάτης των ναυτικών μας. Ομιλούμε σήμερα για ένα νομοσχέδιο σχετικά με το θεματικό τουρισμό. Πολύ ενδιαφέρων τίτλος, ενδιαφέρον και το νομοσχέδιο για μια χώρα η οποία, ευτυχώς ή δυστυχώς, έχει ως ναυαρχίδα της οικονομίας της τον τουρισμό. Φυσιολογικό και μάλιστα πολύ αργοπορημένο το εν λόγω νομοσχέδιο για την πατρίδα μας, την Ελλάδα. Κατ΄αρχάς, θα θέλαμε να σας ενημερώσουμε - αν και το γνωρίζετε οι περισσότεροι είτε είστε σχετικοί με τον τουρισμό είτε όχι - ότι ο τουρισμός στην Ελλάδα βρίσκεται στην κυριολεξία στον αυτόματο πιλότο. Γιατί; Γιατί έχει απίστευτα πλεονεκτήματα η χώρα μας για κάποιον που θέλει να έρθει να περάσει λίγες μέρες ή εβδομάδες σε αυτό τον ευλογημένο τόπο. Και ήρθαν και όλες οι γεωπολιτικές συγκυρίες της τελευταίας δεκαετίας στην νοτιοανατολική Μεσόγειο και στη βόρεια Αφρική όπου μεγάλοι τουριστικοί προορισμοί κατέρρευσαν είτε λόγω εμφύλιων συγκρούσεων και συρράξεων είτε λόγω των ισλαμιστών κ.λπ., και έτσι πάρα πολλοί από αυτούς που έκαναν διακοπές σε αυτά τα μέρη, έρχονται στην πατρίδα μας. Βέβαια αυτό κάποια στιγμή θα τελειώσει και αν δεν είμαστε προετοιμασμένοι σωστά για να μπορέσουμε να συνεχίσουμε να είμαστε ανταγωνιστικοί - γιατί δεν φτάνει μόνο ο ήλιος, η θάλασσα, και ένα καλό ταβερνάκι στην παραλία για να έρχεται κάποιος στην Ελλάδα - θα χάσουμε πολλούς από τους τουρίστες που έχουμε κερδίσει τα τελευταία έτη. Αποτελεί ειρωνεία να μιλάμε για θεματικό τουρισμό, όταν η ναυαρχίδα αυτού του είδους τουρισμού στην πατρίδα μας είναι και θα έπρεπε να είναι ο θρησκευτικός τουρισμός, όπου εκατομμύρια ορθοδόξων ανά την υφήλιο θα μπορούσαν να έρχονται στην πατρίδα μας για να επισκέπτονται τα μοναστήρια, τις εκκλησίες, το Άγιο Όρος, τα Μετέωρα, όλο αυτό το μεγαλείο που βρίσκεται εντός της ελληνικής επικράτειας. Επίσης είναι ειρωνεία να έχουμε τη μεγαλύτερη ορθόδοξη χώρα του κόσμου, τη Ρωσία, επί της ουσίας υπό διωγμό, να μην δίνονται βίζες σε επιφανείς Ρώσους να επισκεφθούν το Άγιο Όρος και άλλα μέρη. Φανταστείτε αυτοί τι θα πουν πίσω στην πατρίδα τους. Είναι σχετικά δύσκολο για έναν Ρώσο να βγάλει μια βίζα, ενώ άλλοι τριτοκοσμικοί, τεταρτοκοσμικοί ή λαθρομετανάστες εισέρχονται στην πατρίδα μας χωρίς κανένα δικαιολογητικό. Και όλα αυτά, γιατί η Ελλάδα σέρνεται πίσω από συμφέροντα εντός της Ευρωπαϊκής Ένωσης και του ΝΑΤΟ εις βάρος της Ρωσίας, είτε με το εμπάργκο, είτε, είτε, είτε. Διότι τουρισμός είναι και ο εύπορος Ρώσος ο οποίος έρχεται στην Ελλάδα και θα πάει στην Καστοριά ή άλλου και μαζί με τις διακοπές του θα αγοράσει γούνες από τους περίφημους γουναράδες, οι οποίοι χτυπούν το κεφάλι τους με όσα συμβαίνουν στην πατρίδα μας τα τελευταία έτη. Πρωτοπόρος θεματικός τουρισμός θα μπορούσε να πει κανείς - εδώ το λέμε με μεγάλη δόση ειρωνείας - είναι ο νυν Δήμαρχος Θεσσαλονίκης, ο κ. Μπουτάρης, ο οποίος το είχε πει, βέβαια, ότι «εγώ θέλω να γεμίσω τη Θεσσαλονίκη Τούρκους, οι οποίοι θα έρχονται να επισκέπτονται το σπίτι όπου γεννήθηκε ο Κεμάλ» - ψέμα μεγάλο, δεν γεννήθηκε εκεί, αλλά αυτό είναι μια άλλη ιστορία - και να βλέπουμε να έρχονται κάθε τρεις και λίγο με αφορμή μουσουλμανικές εορτές - είτε είναι το Μπαϊράμι είτε δεν ξέρω εγώ πώς αλλιώς τα λένε - και να κατακλύζουν με τουρκικές σημαίες την Αγίου Δημητρίου έξω από το Προξενείο της Τουρκίας. Εδώ εγείρεται το ερώτημα τι θεματικό τουρισμό θέλουμε, με τη λογική τού να φέρνουμε σωρηδόν τουρίστες, χωρίς όμως να υπάρχουν κάποια κριτήρια ή έλεγχος του γιατί έρχονται και τι κάνουν εδώ. Εξηγούμαι: Με τη Συμφωνία των Πρεσπών που έχετε υπογράψει θα γεμίσουμε από Σκοπιανούς και ψευτομακεδόνες, οι οποίοι θα έρχονται να δουν, όπως λένε, τα σκλάβα εδάφη τους, να δουν τη γη των προγόνων τους. Θα έρχονται να αφήνουν τα λεφτά τους, όπως αφήνουν και οι Τούρκοι στη Θεσσαλονίκη. Αυτό είναι κάτι το οποίο επιθυμούμε ως χώρα, το επιθυμούμε ως έθνος; Βάζουμε ενδεχομένως κάποια παραπάνω ευρώ που θα έρθουν από κάποιους πάνω από τα συμφέροντα της πατρίδας; Διότι τουρισμός είναι και ο αναρχοτουρισμός, οι διάφοροι μπαχαλάκηδες που έρχονται ξυπόλητοι, άνευ ευρώ στην τσέπη τους, πέριξ της περιοχής των Εξαρχείων, οι οποίοι μας στοιχίζουν και πολλά, γιατί, όπως βλέπετε συνεχώς, κάθε τρεις και λίγο στις καταστροφές που γίνονται στο κέντρο της πόλης των Αθηνών - εκατομμύρια ευρώ ζημιές - από τους γνωστούς μπαχαλάκηδες και όταν συλλαμβάνονται κάποιοι, προσωρινά προσάγονται, στη συντριπτική τους πλειοψηφία είναι αλλοδαποί. Θεματικό τουρισμό έχει και στην Ταϊλάνδη, όπου όλοι οι παράξενοι, οι «κουσουράτοι» της γης πηγαίνουν εκεί, γιατί με μεγάλη ευκολία θα βρουν δεκάχρονα παιδάκια για τις ορέξεις τους είτε είναι παιδόφιλοι είτε είναι ομοφυλόφιλοι είτε είναι δεν ξέρω εγώ τι άλλο. Διότι με τη λογική του θεματικού τουρισμού και γενικότερα του τουρισμού «να είναι τουρισμός και να γεμίσει η πατρίδα μας», τότε κάντε θεματικές ενότητες οι οποίες δεν θα έχουν απολύτως κανέναν ηθικό φραγμό. Μήπως έχετε κάτι τέτοιο υπ' όψιν σας στο βάθος του μυαλού σας; Όπως είπε και ο πρωτοπόρος κ. Μπουτάρης να κάνουμε gay pride σε κάθε πόλη, χειμώνα - καλοκαίρι, να κάνουμε ιστορίες; Εφόσον, όπως λέτε, θέλετε να διορθώσετε και να επεκτείνετε τον τουρισμό, θα έπρεπε να δείτε και τι κάνετε επί της ουσίας. Με τα μνημόνια τα οποία έχετε ψηφίσει πλέον όλοι σας εδώ εντός της Αιθούσης, πλην ημών - μνημόνιο Ι, ΙΙ, ΙΙΙ και κάτι μεσοπρόθεσμα και κάτι συμπληρωματικά - και με τις αποφάσεις σας όπου έχετε ανοίξει τα σύνορά σας, η πατρίδα μας έχει γεμίσει με εκατοντάδες χιλιάδες λαθρομετανάστες. Βλέπετε περιοχές που είναι τουριστικοί προορισμοί και χτυπούν το κεφάλι τους στον τοίχο και τους ρίχνετε το «τυράκι» ότι δεν είχατε τουρισμό το καλοκαίρι, αλλά τον χειμώνα θα σας κλείσουμε το ξενοδοχείο για τρεις - τέσσερις - πέντε μήνες για να στεγάσουμε τους λαθρομετανάστες. Διότι ψάχνουμε να βρούμε πρόσφυγες και δεν βρίσκουμε ανάμεσά τους για να τους στεγάσουμε σε διάφορα ξενοδοχεία ανά την επικράτεια. Βλέπουμε και τον θεματικό τουρισμό και ακούσαμε από προλαλήσαντες και γενικώς είναι μια πολύ καλή ιδέα ο ιαματικός τουρισμός. Η πατρίδα μας έχει πολλές ιαματικές πηγές και αν τις είχαμε εκμεταλλευτεί σωστά, θα μπορούσαμε να είχαμε πολλούς τουρίστες αυτού του είδους. Αλήθεια, πώς θα πάει να κάνει κάποιος ιαματικό τουρισμό στα θερμά λουτρά των Θερμοπυλών, όταν εκεί λόγω του hot spot η ευρύτερη περιοχή έχει ισοπεδωθεί στην κυριολεξία; Λέτε για τουρισμό και το πλέον τουριστικό σημείο της Ελλάδος και ένα από τα πλέον τουριστικά σημεία ολόκληρης της υφηλίου, ο χώρος πέριξ της Ακρόπολης είναι γεμάτος από εγκληματικά στοιχεία, σπείρες αλλοδαπών οι οποίοι κλέβουν καθημερινά, σπάζουν αυτοκίνητα, ληστεύουν, βιάζουν ή ακόμη και σκοτώνουν, δολοφονούν και δεν τρέχει κάστανο. Και μετά εσείς λέτε για τους τουρίστες που έρχονται. Αλήθεια, θα είχα την περιέργεια αν μπορούσε κάποιος να πάει από το Υπουργείο ανεπίσημα ένα βραδάκι την ώρα που σουρουπώνει στου Ψυρρή, εκεί που πηγαίνουν πολλούς τουρίστες για φαγητό και να περπατήσει στην Αγίου Φιλίππου, να περπατήσει στην Ερμού, στα στενά, να παρκάρει το αυτοκίνητό του και να δει πόσες πιθανότητες έχει να το δει σπασμένο, λεηλατημένο από τις σπείρες των Αλγερινών, των Σομαλών και των Βορειοαφρικανών ή των Πακιστανών που λυμαίνονται την περιοχή και οι ίδιοι να δέρνονται ανηλεώς και φυσικά, ούτε η Αστυνομία ούτε κανένας να μην μπορεί να κάνει πλέον τίποτα, διότι έχουν σηκωθεί τα πόδια και βαρούν το κεφάλι σε αυτή εδώ την κοινωνία. Είναι το ιστορικό κέντρο που βλέπουμε συνεχώς - δυστυχώς, ακόμη - παρότι, όπως λέτε, η ανάπτυξη έρχεται, κλειστά καταστήματα στους κεντρικότερους δρόμους, στη Σταδίου και αλλού, ρολά κατεβασμένα, εγκαταλειμμένα κτήρια, που, αν υπήρχε ανάπτυξη, όλα αυτά θα είχαν φτιαχτεί, θα είχαν εκσυγχρονιστεί, θα είχαν αναπαλαιωθεί, θα είχαν ανακαινιστεί και θα λειτουργούσαν με διάφορες μορφές. Βλέπουμε ότι μιλάτε συνεχώς για τουρισμό από τη μια και φέρνετε ένα νομοσχέδιο που έχει καλά και θετικά στοιχεία, αλλά από την άλλη, ο ΦΠΑ στα νησιά θα είναι υψηλότατος και αυτή η παράταση που είναι για λίγους μήνες δεν χρυσώνει ούτε καν το χάπι ή το περίφημο μεταφορικό ισοδύναμο, όπου πληρώνει χρυσάφι τις μεταφορές του κάποιος στα νησιά του Αιγαίου. Διότι ξέρετε ότι δεν είναι μόνο η τουριστική σεζόν που είναι τρεις, τέσσερις, πέντε ή έξι μήνες το καλοκαίρι, αλλά υπάρχουν και άλλοι εφτά ή οκτώ μήνες που οι κάτοικοι των νησιών, που το καλοκαίρι είναι γεμάτα από τουρίστες, τον χειμώνα πρέπει να ζήσουν εκεί χωρίς τα απολύτως απαραίτητα, διότι οι υποδομές είναι αστείες, είναι ελάχιστες, δεν υπάρχει τίποτα επί της ουσίας. Μιλάτε για τουρισμό και για θεματικό τουρισμό και δεν έχετε λύσει ένα από τα σημαντικότερα προβλήματα που διώχνει τον οποιοδήποτε θα ήθελε να ασχοληθεί, τη γραφειοκρατία, αυτή τη γάγγραινα που σε όλους τους τομείς της οικονομίας λειτουργεί αποτρεπτικά. Πόσοι είναι αυτοί οι οποίοι πήραν εκτάσεις - φιλέτα επί κυβερνήσεως Σαμαρά το 2012 και το 2013, για να κάνουν μεγάλες επενδύσεις για τουρισμό και έφτασαν το 2018 και φεύγουν, παρότι τα πήραν τζάμπα, πολύ απλά γιατί δεν μπορούσαν να πάρουν ούτε μια υπογραφή για να ξεκινήσουν και να βάλουν ένα τούβλο. Είναι το περίφημο τέλος διανυκτέρευσης που μαζί με όλα τα υπόλοιπα τέλη και φόρους που βάζετε, καθιστούν την πατρίδα μας μη ανταγωνιστική. Είναι όλα αυτά, όπως και η υπέρογκη φορολογία των επιχειρηματιών οι οποίοι δραστηριοποιούνται στον τουρισμό, όπως και όλοι οι επιχειρηματίες, οι οποίοι δεν μπορούν να ανταγωνιστούν πολυεθνικούς τουριστικούς κολοσσούς, οι οποίοι έχουν μεγάλο backup, ενώ ο μικρομεσαίος Έλληνας δεν έχει τίποτα απολύτως και παρ' όλα αυτά, παλεύουν και προσπαθούν να αναπνεύσουν. Αντί να δείτε ότι ο τουρισμός - δυστυχώς ή ευτυχώς θα πούμε παρακάτω - δίνει έστω δουλειά για μερικούς μήνες σε Έλληνες πολίτες και να δούμε, ώστε να μπορέσουν να γίνουν αυτές οι θέσεις μόνιμες, με καλύτερες συνθήκες εργασίας, κανείς δεν πολυασχολείται. Ο τουρισμός από μόνος του, κυρίες και κύριοι, δεν φέρνει την ανάπτυξη. Είναι ένας γίγαντας με πήλινα πόδια. Όπως άλλες χώρες οι οποίες είχαν τεράστιο τουριστικό προϊόν και κατέρρευσαν μέσα σε έξι μήνες από ένα εμπάργκο, από μια πολεμική σύρραξη, από μια εμφύλια σύγκρουση ή οτιδήποτε άλλο, έτσι μπορεί να γίνει ανά πάσα ώρα και στιγμή και στην πατρίδα μας. Πολλές εξ αυτών των επενδύσεων είναι έρμαιο των γεωπολιτικών τακτικών που συμβαίνουν στην ευρύτερη περιοχή της νοτιοανατολικής Μεσογείου. Ναι, ο τουρισμός φέρνει δουλειές, φέρνει θέσεις. Από μόνος του, όμως, δεν φθάνει. Θα έπρεπε και η ναυτιλία να ανθεί, όπως και η ναυπηγοεπισκευαστική βιομηχανία, καθώς έχει τις υποδομές η πατρίδα μας, και να φέρνει δουλειές, έτσι ώστε να μπορούν τα εκατομμύρια των τουριστών να μετακινούνται από μία υγιέστατη ελληνική ακτοπλοΐα και όχι από διάφορους εισαγόμενους, οι οποίοι παίρνουν τα οποιαδήποτε κέρδη. Συγχρόνως, θα έπρεπε και άλλοι τομείς της οικονομίας μας να βρίσκονται σε πολύ καλύτερη μοίρα. Τα περισσότερα από τα τουριστικά προϊόντα που πωλούνται στα καταστήματα, τα είδη ρουχισμού, ενώ κάποτε υφαίνονταν και τα υφάσματα παράγονταν στην Ελλάδα, πλέον λόγω αυτής της βιομηχανικής διάλυσης και εγκατάλειψης κατασκευάζονται, ράβονται είτε στο εξωτερικό είτε από εισαγόμενα υφάσματα. Όλα αυτά θα μπορούσαν, με αφορμή τον τουρισμό, να έχουν και κίνητρα και να έχουν πάρει τον δρόμο τους, προκειμένου να αποφέρουν και αυτοί οι τομείς στην οικονομία, στο ΑΕΠ της χώρας, ένα σημαντικό κεφάλαιο. Κλείνοντας, θα έλεγα ότι το νομοσχέδιο έχει ενδιαφέροντα άρθρα. Έχει και άρθρα που θα τα καταψηφίσουμε φυσικά, τα οποία θα τα ακούσετε στο τέλος από τον Κοινοβουλευτικό μας Εκπρόσωπο. Θα είχε μεγάλη αξία αν εφαρμοζόταν από μία κυβέρνηση που αγαπάει τον τόπο της και βάζει πριν και πάνω απ' όλα τους Έλληνες σε όλους τους τομείς. Τα εκατομμύρια των τουριστών θα έπρεπε να είναι και οι μοναδικοί αλλοδαποί οι οποίοι θα έρχονται στην πατρίδα μας - με βίζα φυσικά - είτε είναι Ευρωπαίοι, είτε Αμερικάνοι, είτε άλλοι - ευπρόσδεκτοι είναι όλοι - μαζί με επιχειρηματίες και φοιτητές και κανένας άλλος. Εμείς, βλέπετε, έχουμε φθάσει στο σημείο να κάνουμε έναν θεματικό τουρισμό για τη λαθρομετανάστευση και ένα τεράστιο κύκλωμα που κινείται γύρω απ' αυτό. Ευχαριστώ πάρα πολύ.
Ευχαριστώ, κύριε συνάδελφε. Τον λόγο έχει ο κ. Δραγασάκης για να αναπτύξει μία τροπολογία.
Ευχαριστώ, κύριε Πρόεδρε. Πρόκειται για μία τροπολογία με τέσσερα άρθρα, τα οποία θα πω πολύ σύντομα πού αναφέρονται. Το πρώτο έχει να κάνει με τον νόμο για τις δημόσιες συμβάσεις, τον ν.4412. Όπως γνωρίζετε, στη χώρα μας υπήρχαν πάρα πολλά καθεστώτα - πάνω από τριακόσια, τετρακόσια - που αφορούσαν τις δημόσιες συμβάσεις, τις δημόσιες προμήθειες. Όλα αυτά αντικαταστάθηκαν με τον ν.4412. Όμως υπάρχει ένα προεδρικό διάταγμα, το οποίο αφορά προμήθειες σχετικά με τις διαφημίσεις - το Προεδρικό Διάταγμα 261/1997- κα έτσι υπάρχει τώρα μία σύγχυση μεταξύ των δύο καθεστώτων, μεταξύ αυτού που προέβλεπε το προεδρικό διάταγμα και αυτού που προβλέπει ο νόμος. Αυτό που γίνεται τώρα είναι το εξής: Καταργούμε τη ρύθμιση του προεδρικού διατάγματος, ώστε να είναι σαφές ότι για όλα - ακόμα και γι' αυτές τις περιπτώσεις - ισχύει ο ν.4412/2016. Το δεύτερο άρθρο είναι ορισμένες ρυθμίσεις που θέλουν να δώσουν ευελιξία στη διαχείριση των πόρων του ΕΣΠΑ, δηλαδή αν ένα πρόγραμμα δεν υλοποιείται με τον αναγκαίο ρυθμό, να μπορούν να μεταφέρονται πόροι σε άλλο πρόγραμμα, ακόμα και σε τρίτο αν χρειαστεί. Ο στόχος είναι να εξασφαλίσουμε πληρέστερη αξιοποίηση των πόρων και με τον τρόπο αυτό. Το τρίτο άρθρο αφορά τον αναπτυξιακό νόμο, όπου έχουμε το παρακάτω πρόβλημα: Πολλά έργα είχαν ενταχθεί στον νόμο που ίσχυε από το 2004, περισσότερα απ' όσα μπορούσαν να χρηματοδοτηθούν από τους πόρους που υπήρχαν και αυτό το απόθεμα έχει μειωθεί. Όμως υπάρχουν ακόμα ορισμένα σχέδια και οι ενδιαφερόμενοι επενδυτές ζητούν παράταση με το επιχείρημα ότι στη διάρκεια της κρίσης ήταν δύσκολο να βρουν χρηματοδότηση - εννοώ και την ιδιωτική χρηματοδότηση που χρειάζεται - και τώρα έχοντας βγει από τα μνημόνια, έχοντας την οικονομία σε ανάκαμψη, ευελπιστούν ότι θα είναι ευκολότερο να βρουν λύση στο πρόβλημα αυτό. Γι' αυτό παρατείνουμε τον αναγκαίο χρόνο για την υλοποίηση αυτών των σχεδίων. Το τέταρτο άρθρο έχει να κάνει με τη διαδικασία ανανέωσης των αδειών παραγωγών και επαγγελματιών πολιτών στο υπαίθριο εμπόριο. Μέχρι τώρα προϋπόθεση ήταν να έχουν φορολογική και ασφαλιστική ενημερότητα. Τώρα το διαχωρίζουμε αυτό. Δηλαδή, η άδεια μπορεί να επεκταθεί και η ύπαρξη της ενημερότητας συμβάλλει στο να μοριοδοτούνται με αυξημένα μόρια εκείνοι που έχουν, έναντι αυτών που δεν έχουν. Επομένως, νομίζω ότι και οι τέσσερις αυτές ρυθμίσεις είναι προς τη θετική κατεύθυνση και λύνουν προβλήματα. Με αυτήν την έννοια ζητώ από το Σώμα να τις κάνει αποδεκτές. Ευχαριστώ.
Ευχαριστώ, κύριε Υπουργέ. Ορίστε, κύριε Πολάκη, έχετε τον λόγο, για να αναλύσετε τις νομοτεχνικές βελτιώσεις και την τροπολογία σας.
Ευχαριστώ, κύριε Πρόεδρε. Πρόκειται για μία τροπολογία που επηρεάζει το άρθρο 16 στον ν.4551/2018 που έχει να κάνει με την προκήρυξη των χιλίων διακοσίων θέσεων μόνιμου προσωπικού στα νοσοκομεία, στις δομές υγείας της χώρας, στις δημόσιες δομές, που αφορά το προσωπικό που υπηρετεί σήμερα με τον θεσμό του επικουρικού λοιπού προσωπικού. Κάνουμε δύο ρυθμίσεις. Η μία, που είχε μπει από λάθος, έλεγε ότι θα πρέπει να έχει ολοκληρωθεί η διαγωνιστική διαδικασία μέχρι τις 30-11-2018. Εννοούσε ότι έπρεπε να έχει γίνει η διαδικασία της προκήρυξης. Σε αυτό δίνουμε μία παράταση - μαζί και με τη νομοτεχνική την οποία καταθέτουμε - λόγω της γνωστής γραφειοκρατίας του ελληνικού δημοσίου, προκειμένου να έχει ολοκληρωθεί η διαδικασία της προκήρυξης μέχρι τις 21-12-2018 και διαγράφουμε την πρώτη παράγραφο με τη νομοτεχνική της τροπολογίας, καθώς αυτό το θέμα λύθηκε σε συνεννόηση με το ΑΣΕΠ, χωρίς να χρειάζεται να γίνει κάποια περαιτέρω τροπολογία. Οπότε, κύριε Πρόεδρε, καταθέτω και τη νομοτεχνική βελτίωση. Ευχαριστώ πολύ.
Ο ειδικός αγορητής του Κομμουνιστικού Κόμματος Ελλάδας κ. Εμμανουήλ Συντυχάκης έχει τον λόγο.
Ευχαριστώ, κύριε Πρόεδρε. Κυρίες και κύριοι, το Κομμουνιστικό Κόμμα Ελλάδας, όπως σε όλα τα νομοσχέδια, έτσι και στο συγκεκριμένο, τοποθετείται με κριτήριο το ποιον ευνοεί, ποιον υπηρετεί. Το συζητούμενο νομοσχέδιο για τον θεματικό τουρισμό αποκαλύπτει τη μεγάλη προθυμία της Κυβέρνησης ΣΥΡΙΖΑ - ΑΝΕΛ να ικανοποιήσει σχεδιασμούς των μεγάλων τουριστικών ομίλων στον τουρισμό. Οι προτάσεις του ΣΥΡΙΖΑ είναι ίδιες με εκείνες της Νέας Δημοκρατίας και του ΠΑΣΟΚ, έχοντας ως επίκεντρο τη στρατηγική της καπιταλιστικής ανάπτυξης, την ενίσχυση της ανταγωνιστικότητας, την αξιοποίηση νέων πεδίων κερδοφορίας, χωρίς όρους και όρια, σε στεριά, θάλασσα και αέρα, αλλά και σε κάθε τομέα που μπορεί να ενταχθεί στα τουριστικά πακέτα και να αυξήσει την κερδοφορία των επιχειρηματικών ομίλων, όπως η υγεία, οι ιαματικές πηγές, η εκπαίδευση, η κατάρτιση, ο πολιτισμός, ο αθλητισμός, το περιβάλλον και άλλα. Στοχεύουν, όπως λένε, στον λεγόμενο ποιοτικό και σε άλλες μορφές θεματικού τουρισμού, με τη δημιουργία ξενοδοχείων πολυτελείας τεσσάρων και πέντε αστέρων που αυξάνονται αλματωδώς τα τελευταία χρόνια και ταυτόχρονα την επιμήκυνση της τουριστικής σεζόν. Από τη μέχρι τώρα συζήτηση στην επιτροπή, αλλά και εδώ στην Ολομέλεια, το σχέδιο νόμου συναντά ευρύτατη αποδοχή από τα υπόλοιπα κόμματα, με τις όποιες επιμέρους επιφυλάξεις για την αποσπασματικότητα μέτρων κ.λπ.. Είναι σε εξέλιξη στη χώρα μας οι αγοραπωλησίες, οι συγχωνεύσεις, οι εξαγορές τουριστικών υποδομών από πολυεθνικές. Οι ισχυροί tour operators ελέγχουν όλο και περισσότερες τουριστικές επιχειρήσεις στη χώρα μας. Η TUI καταλαμβάνει την πρώτη θέση, με πάνω από τριάντα ξενοδοχειακές μονάδες και επεκτείνεται. Συμμετέχει σε εναλλακτικά προγράμματα τουρισμού σε είκοσι πέντε χώρες, τριάντα απ' αυτά τα στηρίζει, όπως και στη χώρα μας βέβαια. Σε αυτές τις εναλλακτικές μορφές έχει μπει πιο αποφασιστικά, για να ελέγξει και αυτόν τον τομέα. Οι επενδύσεις στον τουρισμό συνοδεύονται και με αντίστοιχα έργα στον τομέα των μεταφορών, με άμεσα αρνητικές συνέπειες σε όλους τους τομείς της οικονομίας, όπως στον αγροτικό, αλλά και σε βάρος του περιβάλλοντος. Πολλές περιοχές της χώρας έχουν μεταμορφωθεί σε τουριστικά θέρετρα, παρεμφερείς ή υποστηρικτικές υποδομές. Ο πληθυσμός τους σχεδόν βίαια εγκαταλείπει τη βασική ενασχόλησή του με τη γεωργία, την κτηνοτροφία, τη βιοτεχνία και άλλες δραστηριότητες, για να γίνουν φθηνοί εργάτες σε τουριστικές επιχειρήσεις. Σε αυτό το πλαίσιο, για παράδειγμα στην Κρήτη, είναι ενταγμένη και η σύμβαση για το νέο πολιτικό ιδιωτικό αεροδρόμιο στο Καστέλι Ηρακλείου, το οποίο θα εξασφαλίσει τεράστια και σίγουρα κέρδη από τη μελέτη, κατασκευή και τη διαχείρισή του στην κοινοπραξία ξένων και ντόπιων μονοπωλιακών ομίλων, μέσα από την παχυλή κρατική χρηματοδότηση, το δανεισμό που θα πληρώνουν οι εργαζόμενοι φορολογούμενοι και την τσάμπα εργασία εκατοντάδων εργαζομένων που θα εργάζονται ως σύγχρονοι σκλάβοι με τις διαλυμένες εργασιακές σχέσεις που έχουν εξασφαλίσει η τωρινή και οι προηγούμενες κυβερνήσεις. Το ΚΚΕ είναι το μόνο που έχει αντιδράσει σε αυτή τη ληστρική σύμβαση, την οποία, βέβαια, και θα καταψηφίσει στη Βουλή όταν έρθει, διότι εκτός από το υπέρογκο κόστος κατασκευής και χρήσης του - αυτό είναι απαγορευτικό για τα λαϊκά στρώματα - συνιστά καταστροφή περιβάλλοντος, απαλλοτρίωση χιλιάδων στρεμμάτων γης και καταστροφής της αγροτικής παραγωγής κ.λπ.. Ο ισχυρισμός της Κυβέρνησης ότι με την ανάπτυξη του θεματικού τουρισμού θα διασφαλιστεί η βιώσιμη, ισόρροπη και δίκαιη τουριστική ανάπτυξη, αφορούν το μεγάλο κεφάλαιο και όχι τους εργαζόμενους και τα λαϊκά στρώματα. Ισόρροπη ανάπτυξη την οποία επικαλούνται υποκριτικά όλα τα κόμματα - πλην του ΚΚΕ - δεν υπήρξε, ούτε μπορεί να υπάρξει στο πλαίσιο της καπιταλιστικής ανάπτυξης. Ανισορροπία και ανισομετρία υπάρχει. Αυτός είναι ο νόμος του καπιταλισμού. Ο τουρισμός είναι ένα εμφανές και κλασικό παράδειγμα ανισόμετρης ανάπτυξης. Με αυτό το νομοσχέδιο για τον θεματικό τουρισμό και τις ειδικές μορφές του προβλέπεται η Κυβέρνηση να νομοθετήσει κάθε αξίωση των επιχειρηματικών ομίλων. Η θάλασσα, ο εναέριος χώρος, η ύπαιθρος, τα βουνά, τα ποτάμια, οι λίμνες, τα φαράγγια δεν τους αρκούν. Θέλουν και τις Εκκλησίες, τα μοναστήρια, τον αθλητισμό, τους αρχαιολογικούς χώρους, τον πολιτισμό, την παιδεία, τις ιαματικές πηγές, για να αποτελέσουν νέα πεδία κερδοφορίας τους. Πιο συγκεκριμένα, με τον ορισμό της φέρουσας ικανότητας των τουριστικών προορισμών στο άρθρο 2, στην πράξη ενισχύεται η αυθαίρετη δόμηση. Είναι η συνέχεια μιας πολιτικής όπου σταδιακά καταργήθηκαν οι περιορισμοί σε περιοχές τουριστικής ανάπτυξης, άρθηκε ο κορεσμός, νομοθετήθηκε η βραχυχρόνια μίσθωση ακινήτων. Η αιτία της λειψυδρίας, ιδιαίτερα στα νησιά, δεν οφείλεται - όπως επικαλούνται κάποιοι - στην κλιματική αλλαγή, αλλά, μεταξύ άλλων, και στην υπερκάλυψη της φέρουσας ικανότητας του τουρισμού στα νησιά με μεγάλη επισκεψιμότητα όπως είναι η Σαντορίνη, η Μύκονος, η Κρήτη και άλλα. Μάλιστα, χρεώνουν ευθύνες στους κατοίκους. Λένε στους αγρότες, αλλά και γενικότερα στους κατοίκους, να καταναλώνουν μικρότερες ποσότητες νερού για οικιακή χρήση, επιβάλουν πρόστιμα σε όσους χρησιμοποιούν έστω και ένα δράμι νερό, σε όσους χρησιμοποιούν ποσότητες νερού για καλλιέργειες, με τη δικαιολογία της λειψυδρίας, ενώ καμμία σύσταση δεν υπάρχει σε τετράστερα και πεντάστερα ξενοδοχεία και σε γκολφ. Όλα στο βωμό της επιχειρηματικής ανάπτυξης και των κερδών των επιχειρηματικών ομίλων! Στα πλαίσια της Κοινής Αγροτικής Πολιτικής μεγάλο μέρος αυτοαπασχολούμενων αγροτοκτηνοτρόφων έχει εγκαταλείψει τα χωράφια, ενώ άλλο αναγκάζεται να δουλεύει επικουρικά γύρω από τους μεγάλους ομίλους προκειμένου να επιβιώσει. Την ίδια στιγμή, οι μεγάλες τουριστικές ομάδες συνεργάζονται, κατά κύριο λόγο, με καπιταλιστικές αγροτοκτηνοτροφικές μονάδες ή εταιρείες που τυποποιούν τα προϊόντα τους. Επιλέγουν πιστοποιημένα προϊόντα. Στους τουρίστες προωθούνται, κατά κύριο λόγο, προϊόντα μεγάλων εταιρειών και όχι γενικά κάποιων ντόπιων παραγωγών. Οι μεγάλοι όμιλοι που δραστηριοποιούνται στον τουρισμό με μεγάλες ξενοδοχειακές μονάδες, έχουν δημιουργήσει δικές τους παραγωγικές μονάδες και έχουν δικές τους εκτάσεις. Να ποιοι πραγματικά κερδίζουν από αυτή την υπόθεση. Οι θέσεις εργασίας, οι οποίες αναφέρεται ότι θα δημιουργηθούν στο σχέδιο νόμου, είναι κατά κύριο λόγο εποχιακές, κακοπληρωμένες, με εντατική εργασία, χωρίς δικαιώματα, πετσοκομένους μισθούς και επιδόματα, εντατικοποίηση, καταστρατήγηση του ημερήσιου χρόνου, σπουδαστές που κάνουν πρακτική και είναι ανασφάλιστοι και πληρώνονται με ψίχουλα, ενώ την ίδια στιγμή σπουδάζουν σε συνθήκες υποβάθμισης με πολλά προβλήματα στη λειτουργία των σχολών. Άρα, η ευημερία των πολιτών, την οποία επικαλείται η αιτιολογική έκθεση, δεν αφορά τους εργαζόμενους και τους αυτοαπασχολούμενους στον τουρισμό, αλλά την εργοδοσία και τα κέρδη της. Η Κυβέρνηση ισχυρίζεται ότι με αυτό το σχέδιο νόμου υλοποιεί βασικές στρατηγικές με κεντρικό στόχο να προσφέρει τουριστικές υπηρεσίες τριακόσιες εξήντα πέντε ημέρες το χρόνο, όταν η μεγάλη πλειοψηφία δεν μπορεί να κάνει διακοπές ούτε μια ημέρα. Ο εσωτερικός τουρισμός, σύμφωνα με στοιχεία του Ινστιτούτου Τουριστικών Ερευνών, από το 16,2% το 2016 έπεσε στο 14,9% το 2017 καταδεικνύοντας την κατάσταση που έχει περιέλθει η εργατική λαϊκή οικογένεια. Το Διεθνές Γραφείο Εργασίας, με στοιχεία που έδωσε, καταγράφει μείωση των μισθών 3,5% το 2017 σε σχέση με το 2016, καταγράφει ελαστικές μορφές εργασίας πέντε φορές επάνω από τις άλλες χώρες της Ευρωπαϊκής Ένωσης. Στην ίδια πορεία είναι και οι μειώσεις των συντάξεων που έφτασαν στο 50%, η φοροληστεία που αφαίρεσε μεγάλο μέρος του εισοδήματος του λαού. Οι παραχωρήσεις οδικών αξόνων, τους οποίους πλήρωσε ακριβά ο λαός, παραχωρούνται στο μεγάλο κεφάλαιο και ξαναπληρώνουν για να πάνε στα χωριά τους, με διόδια παντού, με το κόστος μετακίνησης να έχει φτάσει στα ύψη και να στερείτε και αυτή την ανάγκη από μεγάλο μέρος του λαού μας. Δεν μιλάμε δε για το κόστος μετακίνησης των νησιωτών, την κοροϊδία του μεταφορικού ισοδύναμου. Το μεγάλο κόστος μετακίνησης και η τιμή για μια διανυκτέρευση που φτάνει ακόμα και έναν μισθό, κάνει απαγορευτική τη σκέψη για διακοπές σε πάρα πολύ κόσμο. Αλήθεια, ποιος είναι αυτός που μπορεί να κάνει αεροπορικό τουρισμό; Ποιος είναι αυτός που μπορεί να κάνει θαλάσσιο τουρισμό, yachting και άλλα πανάκριβα σπορ; Σε ποιους απευθύνονται; Προφανώς, απευθύνονται στους λίγους. Ο ιατρικός τουρισμός αποτελεί - κατά την άποψή μας - πλευρά της ανάπτυξης του συστήματος υγείας με κίνητρο και σκοπό την ενίσχυση της επιχειρηματικής δράσης και της κερδοφορίας του ιδιωτικού και κρατικού τομέα, αξιοποιώντας κατά βάση υπαρκτές ανάγκες, κάνοντας ακόμη πιο δύσκολη την πρόσβαση του λαού σε αναβαθμισμένες υπηρεσίες υγείας, αφού αυτές θα προσφέρονται έναντι αδράς αμοιβής σε τουρίστες υψηλών εισοδημάτων. Οι κερδισμένοι, σε τελική ανάλυση, θα είναι οι μεγαλοξενοδόχοι, οι επιχειρηματικοί όμιλοι στην υγεία, οι ιδιωτικές ασφαλιστικές εταιρείας, αλλά κι ένα τμήμα του ήδη επιχειρηματοποιημένου δημόσιου τομέα. Τα νέα ζευγάρια με πρόβλημα γονιμότητας που βάζουν το χέρι πολύ πιο βαθιά στην τσέπη στον εμπορευματοποιημένο τομέα που θα πωλείται με τα τουριστικά πακέτα. Το ηλεκτρονικό μητρώο ιατρικού τουρισμού θα περιλαμβάνει όλους τους παρόχους υγείας - δημόσιους και ιδιωτικούς - θα διασυνδέεται με το Υπουργείο Τουρισμού και θα αξιοποιείται για την προσέλκυση πελατών. Δημιουργούνται υποχρεωτικά ιατρεία από το δημόσιο στις διάφορες μονάδες ιατρικής θεραπείας για τη στήριξη της επιχειρηματικής λειτουργίας, για την οποία δεν διευκρινίζεται τίποτα, εάν, δηλαδή, οι υπηρεσίες που θα παρέχουν θα είναι δωρεάν. Και, βεβαίως, δεν θα είναι δωρεάν. Θα πληρώνουν και θα εμπορευματοποιείται ακόμη περισσότερο η ιαματική θεραπεία, από την οποία αποκλείονται σήμερα όσοι την έχουν ανάγκη, ιδιαίτερα οι συνταξιούχοι. Μεγάλο μέρος των ιαματικών πηγών και άλλων κρατικών τουριστικών υποδομών της χώρας παρέμενε για χρόνια αναξιοποίητο. Τώρα προχωράει η ιδιωτικοποίησή τους μέσω της εκχώρησής τους στο ΤΑΙΠΕΔ προκειμένου να τεθούν στην υπηρεσία των καπιταλιστικών κερδών, προσελκύοντας πελάτες - ασθενείς από τα άλλα κράτη. Την ώρα που λαμβάνονται μέτρα προσέλκυσης ζευγαριών από άλλες χώρες για ιατρικώς υποβοηθούμενη αναπαραγωγή προκειμένου να αυξηθεί περαιτέρω η κερδοφορία των αντίστοιχων επιχειρηματικών ομίλων, πολλά ζευγάρια που έχουν ανάγκη από τέτοιες υπηρεσίες, είτε δεν μπορούν να τις αξιοποιήσουν, είτε εξαναγκάζονται να πληρώνουν μεγάλα ποσά για εξετάσεις, φάρμακα και επεμβάσεις, λόγω της ραγδαίας μείωσης του λαϊκού εισοδήματος και των περικοπών στις παροχές του ΕΟΠΥΥ. Κατά την άποψή μας, σήμερα υπάρχουν οι δυνατότητες και οι προϋποθέσεις - επιστημονικές, τεχνολογικές - η κατάλληλη υποδομή, το εξειδικευμένο προσωπικό, ώστε να είναι δυνατή η επαρκής κάλυψη σε γιατρών του συνόλου των υγειονομικών αναγκών του πληθυσμού στα αστικά κέντρα, στην περιφέρεια, στις περιοχές που είναι ορεινές ή στα νησιά της χώρας, στις περιοχές που υπάρχει μετακίνηση πληθυσμού για λόγους αναψυχής, τουρισμού, εργασίας σε όλη τη διάρκεια του χρόνου. Στις δε ρυθμίσεις για το θαλάσσιο τουρισμό, κρουαζιέρα, yachting, θαλάσσιες και παράκτιες δραστηριότητες αναψυχής, καταδυτικό τουρισμό αναψυχής, δημιουργείται το πλαίσιο για την ανάπτυξη επιχειρηματικών δραστηριοτήτων που απευθύνονται σε υψηλά εισοδήματα. Τα τουριστικά γραφεία τα απελευθερώνετε πλήρως, σπάνε οι όποιοι φραγμοί, χτυπάτε τα επαγγελματικά δικαιώματα των ξεναγών. Το μεταφορικό έργο που αφορά την οδική μετακίνηση τουριστών, παραχωρείται και αυτό στις μεγάλες τουριστικές επιχειρήσεις, σε μεγάλα τουριστικά γραφεία με την πρόβλεψη της δήθεν μεταφοράς χωρίς κόμιστρο, λες και δεν ξέρουμε ότι αυτό μπαίνει στην τιμή του πακέτου. Ποιος, λοιπόν, θα ωφεληθεί από αυτή την ιστορία; Οι επιχειρηματικοί όμιλοι αξιοποιούν και τις μεταφορές προς όφελός τους και σε βάρος των αυτοαπασχολούμενων στις μεταφορές, όπως τα ταξί. Η παραχώρηση δημόσιων και προστατευόμενων όρμων, τουριστικών λιμένων, στους επιχειρηματικούς ομίλους, διαμορφώνει τους αναγκαίους όρους για την παραπέρα κερδοσκοπική χρήση των όποιων παράκτιων υποδομών και ταυτόχρονα την απαγόρευση πρόσβασης στο λαό. Στον εκπαιδευτικό τουρισμό, όπως το χαρακτηρίζει το νομοσχέδιο, έρχεται να νομιμοποιήσει την χωρίς όρια και όρους απασχόληση εκπαιδευομένων και όχι μόνο τον συνδυασμό των διακοπών με εκπαιδευτικές δραστηριότητες. Επιχειρηματικοί όμιλοι έχουν αναπτύξει ένα πολύ καλό δίκτυο και το επιβάλλουν και με το σχέδιο νόμου, που λέει ότι κατά τη διάρκεια του έτους τουριστικά εκπαιδευτικά προγράμματα επαγγελματικής κατάρτισης, προγράμματα μετεκπαίδευσης, επαγγελματικής, τουριστικής πρακτικής άσκησης θα αξιοποιούνται από τους επιχειρηματικούς ομίλους με απαλλαγή από τα όποια εμπόδια στη δράση των εμπόρων της εκπαίδευσης, της κατάρτισης και κυρίως της απασχόλησης, με όρους μαθητείας. Και όλο αυτό το πακέτο το παρουσιάζετε ως «εκπαιδευτικό τουρισμό». Η Κυβέρνηση και τα άλλα κόμματα ισχυρίζονται ότι ο τουρισμός δημιουργεί θέσεις εργασίας. Δεν λένε, όμως, τι θέσεις δημιουργεί και αν οι εργαζόμενοι μπορούν να ζήσουν αξιοπρεπώς. Ο τουρισμός αποτελεί τον πιλότο των μεγάλων ανατροπών στις εργασιακές σχέσεις, στον σταθερό ημερήσιο χρόνο δουλειάς. Η τροπολογία Αχτσιόγλου είναι αυτή που ενεργοποιεί τον νόμο Βρούτση, τον «δολοφόνο του Βρούτση», όπως τον ονόμαζε ο ΣΥΡΙΖΑ όταν ψηφιζόταν, νόμος που καταργεί τη συλλογική διαπραγμάτευση για τον κατώτερο μισθό. Αυτός θα αποφασίζεται από τον εκάστοτε Υπουργό Εργασίας καθ' υπόδειξη των βιομηχάνων, των ξενοδόχων, των εμπόρων και των τραπεζιτών. Κυρίες και κύριοι συνάδελφοι, το Κομμουνιστικό Κόμμα Ελλάδας έχει καταθέσει στην εργατική τάξη και συνολικά στο λαό τη ριζικά διαφορετική αντίληψή μας για τις διακοπές, την αναψυχή, την ξεκούραση και τον τουρισμό. Ο τουρισμός και οι διακοπές στο πλαίσιο του καπιταλισμού, είναι πολυτελές εμπόρευμα και όχι κοινωνικό δικαίωμα. Το ΚΚΕ δεν είναι ενάντια στην τουριστική οικονομική δραστηριότητα. Όμως, αυτή πρέπει πρώτα απ' όλα να διασφαλίζει την κάλυψη των αναγκών του λαού σε διακοπές και αναψυχή, έτσι ώστε όλοι οι κλάδοι της οικονομίας και οι περιοχές να αναπτύσσονται σε αρμονία. Γι' αυτό θεμελιακή θέση του ΚΚΕ είναι η ανάπτυξη τόσο του εσωτερικού όσο και του εξωτερικού τουρισμού, ώστε τα λαϊκά στρώματα να έχουν τη δυνατότητα πρόσβασης και γνωριμίας με τους λαούς άλλων χωρών, την ιστορία, τον πολιτισμό τους. Οικονομικές, οργανωτικές και πολιτιστικές προϋποθέσεις κάλυψης αυτής της ανάγκης για την πλειοψηφία του λαού μπορούν να προκύψουν μόνο στις συνθήκες της κοινωνικής ιδιοκτησίας, των μέσων παραγωγής και των υποδομών, του κεντρικού σχεδιασμού, της λειτουργίας, της εκπαίδευσης και της φροντίδας υγείας ως αποκλειστικά δημόσιες και δωρεάν παρεχόμενες κοινωνικές υπηρεσίες. Προϋποθέτει, βέβαια, την κατάργηση της καπιταλιστικής ιδιοκτησίας στα μέσα παραγωγής. Μόνο έτσι θα εξασφαλιστούν ο ελεύθερος χρόνος και ο οργανωμένος κοινωνικός τουρισμός. Πρώτη και βασική προϋπόθεση για να τεθεί στη διάθεση του λαού και της εργατικής τάξης όλος αυτός ο τεράστιος πλούτος υποδομών, χώρων και κτηρίων, είναι η κοινωνικοποίησή τους. Στη βάση αυτή, η εργατική εξουσία θα μπορεί κεντρικά και περιφερειακά να κατανέμει αναλογικά τους παραγωγικούς πόρους, δημιουργώντας ισόμετρα σε όλη την Ελλάδα ένα δίκτυο με ξενοδοχειακές εγκαταστάσεις, κατασκηνώσεις, καταλύματα, θέρετρα, χώρους αναψυχής, κέντρα διασκέδασης και πολιτισμού. Θα μπορεί να σχεδιάζει προστατεύοντας το περιβάλλον, αξιοποιώντας ισορροπημένα τη γη για τις παραγωγικές ανάγκες, για την ενέργεια, τις διατροφικές λαϊκές ανάγκες. Σε συνθήκες λαϊκής εξουσίας θα είναι ελεύθερη η είσοδος για τους εργαζόμενους, τους άνεργους, τους νέους ανθρώπους και άτομα με ειδικές ανάγκες σε μουσεία, αρχαιολογικούς χώρους, οργανωμένες πλαζ, πολιτιστικές δραστηριότητες, στις ιαματικές πηγές, στα λουτρά, για να αναπτυχθούν πολιτιστικές, μορφωτικές εκδρομές από τα σχολεία με την κάλυψη των εξόδων από το κράτος. Θα είναι δυνατόν να αναπτύσσονται όλες οι απαραίτητες υποδομές, να ανανεώνεται ο εξοπλισμός και τα κτήρια και να αναπτύσσονται με σύγχρονες τεχνικές, με πλήρη ασφάλεια και προστασία του περιβάλλοντος. Στο πλαίσιο του κεντρικού σχεδιασμού θα σταματήσει πραγματικά η σπατάλη παραγωγικών πόρων και θα επιτευχθεί η αξιοποίηση όσων πραγματικά απαιτούν οι κοινωνικές ανάγκες. Στον καπιταλισμό η ανάπτυξη του τουρισμού με σκοπό το κέρδος δεν μπορεί να καλύψει όλους αυτούς τους στόχους. Θεωρούμε ότι οι εργαζόμενοι και οι μικροεπιχειρηματίες του κλάδου έχουν αντικειμενικό συμφέρον να ταχθούν με το ΚΚΕ, να δυναμώσουν παντού την πρότασή του για τη λαϊκή συμμαχία, την εργατική λαϊκή εξουσία, πρόταση που προϋποθέτει σύγκρουση με την Ευρωπαϊκή Ένωση, με τα μονοπώλια, ώστε να μπει στην υπηρεσία του λαού όλος ο πλούτος της χώρας. Σε αυτή την κοινωνία ο τουρισμός θα έχει περίοπτη θέση ως λαϊκό δικαίωμα στην ξεκούραση και την αναψυχή. Ευχαριστώ, κύριε Πρόεδρε.
Ευχαριστώ, κύριε συνάδελφε. Ο ειδικός αγορητής των Ανεξαρτήτων Ελλήνων κ. Κωνσταντίνος Κατσίκης έχει τον λόγο.
Ευχαριστώ, κύριε Πρόεδρε. Κύριοι συνάδελφοι, η νομοθετική πρωτοβουλία του Υπουργείου Τουρισμού, που αποτυπώνεται εναργώς στο υπό συζήτηση σχέδιο νόμου, αποτελεί μια επιβεβλημένη μεταρρύθμιση, αναγκαία για την ελληνική τουριστική αγορά, προκειμένου να καταστεί πιο σύγχρονη και πιο ελκυστική στον παγκόσμιο τουριστικό χάρτη. Η επίτευξη μιας βιώσιμης ανάπτυξης, τουριστικής ανάπτυξης, με πολλαπλασιαστική επίδραση στην κοινωνία και στην οικονομία, πρέπει να αποτελέσει τον πυρήνα της εθνικής τουριστικής πολιτικής της χώρας. Η κατάθεση του παρόντος ολοκληρωμένου θεσμικού πλαισίου, που επαναδιατυπώνει και μορφοποιεί την οργάνωση και τη λειτουργία των επαγγελματικών δραστηριοτήτων στον θεματικό τουρισμό, διευρύνει τους ορίζοντες στην τουριστική ανάπτυξη της χώρας. Η ενεργή συμμετοχή των εκπροσώπων των φορέων στη δημόσια διαβούλευση, η υιοθέτηση του συνόλου των αιτημάτων τους και η ενσωμάτωσή τους στο σχέδιο νόμου, κατέστησαν τις διατάξεις σύγχρονες, λειτουργικές και εναρμονισμένες στην τουριστική πραγματικότητα. Στα δύο μέρη του σχεδίου νόμου προτείνεται με σαφήνεια το πλαίσιο ανάπτυξης του θεματικού τουρισμού, με στόχο την επέκταση των ειδικών μορφών τουρισμού. Η δυναμική προώθηση νέων μορφών τουρισμού θα εξασφαλίσει ισόρροπη κατανομή των τουριστών σε ολόκληρη τη χώρα και καθ' όλη τη διάρκεια του έτους. Η παροχή των πιστοποιημένων υπηρεσιών στον τομέα, παραδείγματος χάριν, του αγροτουρισμού, θα προσφέρει προστασία, συνδυαστικά και με τις δραστηριότητες που σχετίζονται με την αγροτική παραγωγή, αναδεικνύοντας το φυσικό και ανθρωπογενές αγροτικό τοπίο. Ο οικοτουρισμός θα αναδείξει τις περιοχές οικολογικού ενδιαφέροντος και θα προάγει ακόμα περισσότερο την αναγνωρισμένη τους αξία. Η ανάπτυξη περιηγητικών διαδρομών και πεζοποριών θα προβάλει τα ιδιαίτερα χαρακτηριστικά της υπαίθρου και θα ευαισθητοποιήσει έτι περαιτέρω τους πολίτες για την προστασία της. Η γεωκληρονομιά της χώρας μας, τα σπήλαια, τα φαράγγια, τα ενεργά ηφαίστεια, τα απολιθωμένα δάση, μπορούν με ευχέρεια να εξασφαλίσουν στους επισκέπτες αυθεντικές ταξιδιωτικές εμπειρίες υψηλής στάθμης και ποιότητας. Ο συνδυασμός του με έναν άλλο σπουδαίο θεματικό τουρισμό, αυτόν του πολιτιστικού, θα εκτοξεύσει την προώθηση του ελληνικού πολιτισμού, αναδεικνύοντάς τον στο ύψιστο τουριστικό προϊόν της χώρας. Τα αρχαιολογικά μνημεία, οι πολιτιστικές εκδηλώσεις, οι επισκέψεις και οι περιηγήσεις, βεβαίως θα συνδράμουν ουσιωδώς στην εξέλιξη του τομέα αυτού σε παγκόσμιο επίπεδο. Ένα άλλο στοιχείο που θα διαφοροποιήσει τον ελληνικό τουρισμό και θα τον καταστήσει ξεχωριστό παγκοσμίως, είναι η ανάδειξη και η διατήρηση των θρησκευτικών και λατρευτικών στοιχείων της χώρας μας. Η δράση αυτή θα συμβάλει στην προσέλευση και ανάπτυξη των ταξιδίων θρησκευτικού ενδιαφέροντος. Οι προσκυνηματικές περιηγήσεις που θα διενεργούνται με κίνητρο, μεταξύ άλλων, το προσκύνημα και την έκφραση της λατρευτικής πίστης, θα προβάλει και θα προωθήσει την αναγνωρισιμότητα και την επισκεψιμότητα των ιερών μας μνημείων. Ο πλούτος των ιαματικών πηγών της χώρας μας μπορεί αναμφισβήτητα να εξελίξει μία ακόμα μορφή θεματικού τουρισμού με ιδιαίτερα μεγάλες προοπτικές, όπως ο τουρισμός Υγείας. Τα σημαντικά πλεονεκτήματα που διαθέτει η χώρα μας, όπως είναι το υψηλό επίπεδο των υπηρεσιών υγείας και ευεξίας, σε συνάρτηση με το οικονομικά ανταγωνιστικό κόστος, μπορεί να αναδείξει την Ελλάδα σε κορυφαίο προορισμό, συμβάλλοντας στην επιμήκυνση της τουριστικής περιόδου και ενισχύοντας τις επενδύσεις σε νέους τομείς. Επισημάναμε και κατά τη συζήτηση στην επιτροπή την ανάγκη εκσυγχρονισμού της επικαιροποίησης της τουριστικής εκπαίδευσης, προκειμένου να απομακρυνθεί ο κίνδυνος αρνητικών επιπτώσεων από ενδεχόμενη έλλειψη αυτής και ταυτόχρονα, να διασφαλιστεί η παροχή ποιοτικών, τουριστικών υπηρεσιών. Με αυτόν τον γνώμονα η προώθηση των επιμέρους ρυθμίσεων, που αφορούν τις εκπαιδευτικές δομές του Υπουργείου Τουρισμού, υλοποιεί την πολιτική του για τη ριζική αναβάθμιση και τον εκσυγχρονισμό της δημόσιας τουριστικής παιδείας. Η βελτίωση της λειτουργίας της εγχώριας τουριστικής αγοράς επιχειρείται μέσα από τις προτεινόμενες ρυθμίσεις που εισάγει το παρόν νομοσχέδιο για τον εκσυγχρονισμό του ισχύοντος θεσμικού πλαισίου και τη βελτίωση της αποτελεσματικότητας των διοικητικών υπηρεσιών τουρισμού. Δύσκαμπτες διατάξεις και παρωχημένες ρυθμίσεις που αποτελούσαν τροχοπέδη στο τουριστικό επιχειρείν απλοποιούνται, διασφαλίζοντας ένα φιλικό προς τις επενδύσεις επιχειρηματικό μοντέλο. Ενοποιείται και επικαιροποιείται η πανσπερμία των διατάξεων, καθιστώντας πλέον ευέλικτη την αδειοδότηση, αλλά ταυτόχρονα και τον έλεγχο των τουριστικών επιχειρήσεων. Η σύγχρονη πρακτική έχει προ πολλού και κατά πολύ ξεπεράσει τις παρεχόμενες, από τα τουριστικά γραφεία, υπηρεσίες όπως αυτές περιγράφονται στο άρθρο 1 του ν.393/1976. Η ταχύτητα των εξελίξεων στον τουριστικό τομέα έχει φέρει σε αδυναμία τη διοίκηση να συμβαδίσει με την πραγματικότητα της αγοράς, περιορίζοντας τη δυνατότητα της στην πραγματοποίηση ελέγχων, οδηγώντας συνακόλουθα στην απώλεια δημόσιων εσόδων. Η επίλυση χρόνιων λειτουργικών προβλημάτων των τουριστικών γραφείων μέσω του προτεινόμενου νομοθετήματος, τα καθιστά αξιόπιστα πλέον και ισότιμους συνομιλητές μεγάλων ταξιδιωτικών γραφείων του εξωτερικού, αναβαθμίζοντας ουσιαστικά την ποιότητα των προσφερόμενων υπηρεσιών στη χώρα μας. Η νησιωτική πολυμορφία της χώρας μας ανέδειξε την αναγκαιότητα χωροθέτησης μαρίνων και τουριστικών λιμένων. Το μέχρι σήμερα δαιδαλώδες γραφειοκρατικό σύστημα χωροθέτησης και περιβαλλοντικής αδειοδότησης αποτελούσε αποτρεπτικό παράγοντα στο επενδυτικό ενδιαφέρον Ελλήνων και ξένων επιχειρηματιών. Σήμερα, μέσα από τα επιμέρους άρθρα προτείνεται ένα απλουστευμένο και ευέλικτο νομοθετικό πλαίσιο, απαλλαγμένο από ασάφειες, επαναλήψεις και αντιφάσεις, φιλικό και επικουρικό σε κάθε επενδυτική προσπάθεια. Ολόκληρη, όμως, η μεταρρυθμιστική προσπάθεια του Υπουργείου Τουρισμού θα καταστεί ατελέσφορη αν δεν υποστηριχτεί από σύγχρονες διοικητικές υπηρεσίες, λειτουργικές και αποτελεσματικές, υποστηρικτικές και όχι διωκτικές των επενδύσεων, με αξιοποίηση, αλλά και με ενίσχυση του στελεχικού τους δυναμικού. Η εργασιακή ασφάλεια, η υποστήριξη της αξιοκρατίας, η αντικειμενικότητα και η διαφάνεια στη στελέχωση των υπηρεσιών θα ενισχύσει την αξιοπιστία τους και την εύρυθμη λειτουργία τους. Η προτεινόμενη νομοθετική μεταρρύθμιση είναι απολύτως αναγκαία αν επιδιώκουμε μια τουριστική αγορά ελκυστική, σύγχρονη, ευέλικτη, υποστηρικτική σε κάθε αναπτυξιακή προσπάθεια, παρέχοντας ευκαιρίες για αύξηση της απασχόλησης και βεβαίως, έτσι των εσόδων του κράτους. Κυρία Υπουργέ, κυρίες και κύριοι συνάδελφοι, όπως υπογράμμισε και η κυρία Υπουργός, είμαστε η πρώτη Κυβέρνηση που εφάρμοσε εθνική στρατηγική και εθνικό περιφερειακό σχεδιασμό για τον τουρισμό σε βάθος τετραετίας, εξασφαλίζοντας μια άνευ προηγουμένου επιτυχία στην τουριστική ανάπτυξη, με πολλαπλά οφέλη που διαχύθηκαν σε όλες τις περιφέρειες και όλες τις τοπικές κοινωνίες. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Από το 2015 επανατοποθετήσαμε την Ελλάδα στον παγκόσμιο τουριστικό χάρτη, τριακόσιες εξήντα πέντε μέρες τον χρόνο, με επίκεντρο τη βιώσιμη τουριστική ανάπτυξη, αλλά και τις αυθεντικές εμπειρίες διακοπών. Μέσα από συντονισμένες προσπάθειες του Υπουργείου Τουρισμού η χώρα μας κατέκτησε για πρώτη φορά θέση ισχύος και επιρροής στα παγκόσμια κέντρα αποφάσεων για τον τουρισμό, συμμετέχοντας ως μέλος του εκτελεστικού συμβουλίου του Παγκόσμιου Οργανισμού Τουρισμού, ενώ αναλάβαμε και την αντιπροεδρία, κύριοι συνάδελφοι, στην Επιτροπή Τουρισμού του Οργανισμού Οικονομικής Συνεργασίας και Ανάπτυξης, προς χάριν συντομίας ΟΟΣΑ, για το έτος 2019. Από το 2014 και τους είκοσι τέσσερις εκατομμύρια τουρίστες, φθάσαμε σήμερα να έχουμε μια αύξηση της τάξεως του 35% με εννέα επιπλέον εκατομμύρια επισκέπτες τουρίστες, καταγράφοντας συνεχή ιστορικά ρεκόρ στα έσοδα και γενικότερα σε όλα τα τουριστικά μεγέθη. Η φετινή χρονιά το 2018 είναι η καλύτερη χρονιά στην ιστορία του ελληνικού τουρισμού με διψήφια αύξηση στις αφίξεις. Οι αφίξεις υπολογίζεται ότι θα κλείσουν κοντά στα τριάντα τρία εκατομμύρια τουριστών. Τα τουριστικά έσοδα του πρώτου εννεάμηνου φέτος ξεπέρασαν τα 14 δισεκατομμύρια ευρώ, ενώ δημιουργήθηκαν τριακόσιες χιλιάδες περίπου επιπλέον θέσεις εργασίας. Μία επίδοση που αποτελεί την υψηλότερη κατά τα τελευταία δεκαοκτώ χρόνια - δηλαδή, από το 2001 έως σήμερα - και ας μην ξεχνάμε πως η πρόσφατη απόφαση επέκτασης της κλαδικής συλλογικής σύμβασης των εργαζομένων των ξενοδοχειακών επιχειρήσεων καλύπτει πάνω από εκατόν δεκατέσσερις χιλιάδες εργαζόμενους και αποτελεί την μεγαλύτερη σε ισχύ κλαδική συλλογική σύμβαση. Το παρόν σχέδιο νόμου, το οποίο εμείς οι Ανεξάρτητοι Έλληνες υπερψηφίζουμε, αποτελεί φυσική συνέχεια όλων αυτών των επιτευγμάτων που καταγράφονται κατά τα τελευταία χρόνια. Καταγράφονται αυτά τα επιτεύγματα, κύριοι συνάδελφοι, κατά τα τελευταία χρόνια με στόχο την εδραίωση κομβικών και επιβεβλημένων μεταρρυθμίσεων, που αναμένεται να ενισχύσουν την υπάρχουσα αναπτυξιακή διάσταση, την τουριστική αναπτυξιακή διάσταση στο μέλλον. Σας ευχαριστώ.
Τον λόγο έχει ο ειδικός αγορητής από το Ποτάμι κ. Δανέλλης.
Ευχαριστώ, κύριε Πρόεδρε. Κυρίες και κύριοι συνάδελφοι, το συζητούμενο νομοσχέδιο θα έπρεπε να είναι κομβικής σημασίας για την ανάπτυξη της χώρας, ιδιαίτερα μετά την κρίση. Η Ελλάδα είναι αναμφισβήτητα μια τουριστική χώρα, που δυστυχώς όμως, έχει επαναπαυτεί για χρόνια στο «ήλιος και θάλασσα», καθώς και στο «μαγευτικό ελληνικό καλοκαίρι». Τα τελευταία χρόνια τυχαίνει να ευνοούμαστε και από τις γεωπολιτικές εξελίξεις στην ευρύτερη περιοχή της Ανατολικής Μεσογείου, πράγμα που ευνοεί την αδράνεια, την ακινησία στη βολή της συνήθειας. Η ανυπαρξία ουσιαστικού, μακρόπνοου και αειφόρου σχεδιασμού, όπως και οργάνωσης της ανάπτυξης, χαρακτηρίζει το τουριστικό μας μοντέλο. Δυστυχώς, η προστασία του περιβάλλοντος, η χωροταξία, η φέρουσα ικανότητα ήταν και εν πολλοίς παραμένουν άγνωστοι όροι. Είναι σχεδόν αφελές, όμως, να πιστεύουμε ότι μπορούμε να υπάρξουμε εσαεί μ' αυτούς τους όρους σε μια διεθνή τουριστική αγορά που χαρακτηρίζεται από έντονο ανταγωνισμό, με ταξιδιώτες ολοένα και πιο ενήμερους και απαιτητικούς, σε μια διεθνή αγορά όπου οι σύγχρονες τεχνολογίες παίζουν καθοριστικό ρόλο στις επιλογές των ταξιδιωτών και στην προώθηση των τουριστικών προϊόντων παγκοσμίως. Σήμερα, μετά τη δεκαετή σχεδόν κρίση, είναι περισσότερο από ποτέ αναγκαίο να χαράξουμε μια εθνική στρατηγική για τον ελληνικό τουρισμό, γιατί η προώθηση, το branding ή η προβολή στα οποία εμμένουμε αποκλειστικώς ως σήμερα, προϋποθέτουν την ύπαρξη στρατηγικού σχεδιασμού. Εκεί θα έπρεπε να πατούν προκειμένου να εξυπηρετούν ως εργαλεία τους στόχους αυτού του σχεδιασμού. Βέβαια, πρέπει επιτέλους να αντιληφθούμε ότι πραγματικός δείκτης επιτυχίας απόδοσης δεν είναι ο αριθμός των αφίξεων, αλλά το οικονομικό αντίκρισμα της εδώ παραμονής των επισκεπτών μας. Από την άλλη πλευρά, μια εθνική στρατηγική για τον τουρισμό πρέπει να αποτελέσει ένα προϊόν ευρείας πολιτικής και κοινωνικής συναίνεσης και αυτό είναι απαραίτητο προκειμένου να διασφαλιστεί η μακροπρόθεσμη υλοποίηση των στόχων της, δηλαδή η κάλυψη των ουσιαστικών δομικών ελλείψεων ως προς τις υποδομές, την ποιότητα των υπηρεσιών, το θεσμικό πλαίσιο, τη διαφοροποίηση του προϊόντος, τις συνεργίες με τις λοιπές οικονομικές δραστηριότητες κ.λπ.. Ποιες, όμως, είναι οι προϋποθέσεις για τα παραπάνω; Οι τάσεις της παγκόσμιας αγοράς ζητούν διαφοροποιημένα προϊόντα με ισχυρή ταυτότητα και χαρακτήρα και πάνω απ' όλα μοναδικότητα εμπειριών. Αυτή η διαφοροποίηση του τουριστικού μας προϊόντος δεν επιτυγχάνεται με την κατάθεση νομοσχεδίων ή τη θεσμοθέτηση σημάτων ειδικών μορφών τουρισμού χωρίς ουσιαστικό αντίκρισμα στις προσφερόμενες υπηρεσίες. Προϋποθέτει την καταγραφή των συγκριτικών πλεονεκτημάτων και της φέρουσας ικανότητας κάθε περιοχής, τη δράση προς άρση των όποιων εμποδίων - θεσμικό πλαίσιο, υποδομές κ.λπ. - και την παροχή κινήτρων για την ανάπτυξη ειδικών μορφών τουρισμού. Επιπροσθέτως, η υλοποίησή του απαιτεί σχεδιασμό και εφαρμογή όχι μόνο σε περιφερειακό και τοπικό επίπεδο, αλλά και την οργανική διασύνδεση του τουρισμού με τους άλλους κρίσιμους για την αναπτυξιακή πορεία της χώρας τομείς, όπως το περιβάλλον, τη γεωργία και την αγροτική ανάπτυξη, την αλιεία, τον πολιτισμό, τις μεταφορές, τις ανανεώσιμες πηγές ενέργειας. Η βιώσιμη τουριστική ανάπτυξη της χώρας επιβάλλει τον σχεδιασμό μιας εθνικής στρατηγικής που θα συνδυάζει, θα συντονίζει και θα προωθεί της συνεργίες με τους αλληλοτροφοδοτούμενους τομείς της οικονομίας. Έχουμε τονίσει επανειλημμένα, παραδείγματος χάριν, ότι η συνεργία τουρισμού και γεωργίας αποτελεί βασικό στόχο της εθνικής στρατηγικής για τον τουρισμό, προσφέροντας προστιθέμενη αξία και στους δύο τομείς. Απαιτείται πλέον μια νέα οργανικού τύπου διασύνδεση του πρωτογενούς τομέα με τον τριτογενή για αυτονόητους λόγους. Μόλις τα τελευταία χρόνια αρχίσαμε να τυποποιούμε και να πιστοποιούμε τα προϊόντα μας, δηλαδή να τα κάνουμε επώνυμα και ταυτοποιημένα. Άλλωστε, είναι τόσο πολλοί οι ξένοι επισκέπτες της χώρας που αν κατανάλωναν ελληνικά προϊόντα, ίσως να μην είχαμε καν τη δυνατότητα εξαγωγών πολλών απ' αυτά. Πρέπει να καταλάβουν τόσο οι παραγωγοί μας όσο και οι ξενοδόχοι ότι είναι αμοιβαία επωφελής γι' αυτούς η γνωριμία των ξένων επισκεπτών με τις ελληνικές γεύσεις και τα ποτά, γιατί αυτό ακριβώς δίνει μοναδικότητα στο τουριστικό προϊόν και αυτό το διαφοροποιεί από την αντίστοιχη εμπειρία που θα έχει ένας επισκέπτης σε μια άλλη χώρα σ' ένα εφάμιλλο ξενοδοχείο. Επιπροσθέτως, πρέπει να υπάρξει ξεχωριστή μέριμνα για την πολιτιστική μας κληρονομιά και τη διασύνδεσή της με τον τουρισμό, αφού αποτελεί ένα από τα ισχυρότερα όπλα του τουριστικού μας προϊόντος, προσδίδοντάς του μια μοναδικότητα. Δυστυχώς, όμως, φαίνεται ότι οι δύο τομείς χαρακτηρίζονται από σχέση ανταγωνισμού. Αναχρονιστικές αντιλήψεις και γραφειοκρατία εμποδίζουν την ανάπτυξη μιας δυναμικής σχέσης τουριστικού οφέλους που θα μπορούσε να οδηγήσει ακόμα και σε μια νέα μορφή φιλελληνισμού. Εξίσου κρίσιμο με την ποιότητα των τουριστικών υποδομών στοιχείο αποτελεί η ποιότητα των παρεχόμενων υπηρεσιών, κάτι που έχει βεβαίως ως κεντρικό του πυρήνα το ανθρώπινο δυναμικό, το οποίο αποτελεί και τον βασικό πόρο, όπως και το ανταγωνιστικό πλεονέκτημα του ελληνικού τουρισμού και όντως η επένδυση στον ανθρώπινο παράγοντα είναι από τα σημαντικότερα που έχουμε να κάνουμε, αν θέλουμε να αναβαθμίσουμε το τουριστικό μας προϊόν. Αυτό βέβαια συνεπάγεται αναβάθμιση της τουριστικής εκπαίδευσης και κατάρτισης, αντιστοίχιση των προγραμμάτων σπουδών με τους στόχους της εθνικής στρατηγικής για τον τουρισμό, υποστήριξη των τουριστικών επιχειρήσεων για εφαρμογή συγκεκριμένης και συγκροτημένης πολιτικής ανθρωπίνων πόρων και βεβαίως ευαισθητοποίηση των τοπικών κοινωνιών για καλλιέργεια τουριστικής συνείδησης. Κυρίες και κύριοι συνάδελφοι, έρχομαι τώρα στο νομοσχέδιο και στα συγκεκριμένα του άρθρα. Με το νομοσχέδιο που συζητάμε επιδιώκεται αρχικά μέσω των διατάξεων του πρώτου μέρους η ρύθμιση της ανάπτυξης, οργάνωσης και εποπτείας των δραστηριοτήτων και της επιχειρηματικότητας που αφορούν στον θεματικό τουρισμό. Θα περιμέναμε περισσότερα πράγματα στο κεφάλαιο του θεματικού τουρισμού. Αποτελεί μόλις το 1/3 των διατάξεων και επικεντρώνεται κυρίως σε ορισμούς και μάλιστα με εφαρμογή στο απώτερο μέλλον, δεδομένων των πολυάριθμων κοινών υπουργικών αποφάσεων ή υπουργικών αποφάσεων που πρέπει να εκδοθούν, χωρίς βεβαίως να ορίζουμε σε καμμία απ' αυτές τις εκκρεμότητες έναν χρονικό ορίζοντα. Βεβαίως, υπάρχουν πάρα πολλές ασάφειες που πρέπει να διευκρινιστούν. Φοβάμαι, όμως, επειδή το έχουμε ζήσει και στο απώτερο παρελθόν, αλλά και στο πρόσφατο, ότι συνήθως μια συσσώρευση τόσων εκκρεμοτήτων ουσιαστικά παραπέμπει το θέμα που πάμε να επιλύσουμε στις καλένδες. Γι' αυτόν τον λόγο νομίζω ότι θα πρέπει όπου είναι δυνατόν να προσθέσουμε έναν χρονικό ορίζοντα υποχρέωσης έκδοσης των αποφάσεων αυτών, να το κάνουμε. Είναι γνωστό σε όσους ασχολούνται συστηματικά με τον τουρισμό ότι το θέμα των ορισμών των μορφών τουρισμού δεν αποτελεί αντικείμενο νομοθετικών ρυθμίσεων. Είναι θέμα που χειρίζεται η επιστήμη και που επομένως το αναζητά κανείς στη σχετική βιβλιογραφία. Εξάλλου, ο αριθμός και το περιεχόμενο των θεματικών μορφών τουρισμού μεταβάλλεται ραγδαία ανάλογα με τις συνθήκες - κοινωνικές, οικονομικές, περιβαλλοντικές - αλλά και με τις νέες ανάγκες και νοοτροπίες που διαμορφώνονται στις σύγχρονες κοινωνίες. Σ' αυτό το πλαίσιο θα περιμέναμε σε ορισμένους ορισμούς να είμαστε πιο ακριβείς και βεβαίως θεωρούμε ότι αντικείμενο ενός αντίστοιχου νομοσχεδίου σε σχέση με τις θεματικές μορφές τουρισμού θα ήταν να ρυθμίσει τις έννομες σχέσεις, δηλαδή τα εκατέρωθεν δικαιώματα και τις υποχρεώσεις όσων εμπλέκονται σ' αυτές και μάλιστα με στόχευση κυρίως την προστασία του καταναλωτή. Τα υπόλοιπα 2/3 του σχεδίου νόμου καλύπτουν όλο το φάσμα των αρμοδιοτήτων του Υπουργείου Τουρισμού και επιχειρούν να δώσουν λύση σε ζητήματα που έχουν σωρευτεί κατά τη διάρκεια των αρκετών τελευταίων ετών. Σχετικά με τις ρυθμίσεις που με τον έναν ή τον άλλον τρόπο αφορούν τον ΕΟΤ, τα τελευταία χρόνια έχουν διαφοροποιηθεί πάρα πολλά σε σχέση με τον επανακαθορισμό του ρόλου του ΕΟΤ, αλλά και των σχέσεων μεταξύ ΕΟΤ και Υπουργείου Τουρισμού. Γι' αυτόν τον λόγο θεωρούμε ότι θα ήταν σκόπιμο να υπάρξει μια συνολική παρέμβαση που θα εξορθολογικοποιεί τους ρόλους και τις σχέσεις μεταξύ του ΕΟΤ και του Υπουργείου. Πρόκειται για ένα θέμα που απαιτεί μια ολοκληρωμένη προσέγγιση και έναν σχεδιασμό και βέβαια μια διευρυμένη διαβούλευση σε σχέση με τα ζητούμενα της σημερινής πραγματικότητας. Αυτό σημαίνει ότι θα μπορούσε και θα έπρεπε να αποτελέσει το μοναδικό θέμα μιας ολοκληρωμένης νομοθετικής παρέμβασης. Ας μην ξεχνάμε ότι ο Ελληνικός Οργανισμός Τουρισμού ήταν πάντα ένα εργαλείο που κατά περιόδους έκανε εξαιρετική δουλειά, παίρνοντας ουσιαστικά πάνω του την πολιτική του τουρισμού της χώρας, κυρίως μέσα από την προβολή και την υποστήριξη, παλαιότερα δε, στις χρυσές εποχές του, και με την ξενοδοχειακή υποδομή. Σήμερα που πρέπει να επανακαθορίσουμε το τι τουρισμό θέλουμε και πώς θα τον επιτύχουμε, χρειάζεται ένα εθνικό σχέδιο τουριστικής πολιτικής και θα πρέπει να δούμε τα εργαλεία που έχουμε στη διάθεσή μας, επομένως και τον ΕΟΤ συνολικά. Δεν θα αναφερθώ αναλυτικά στα άρθρα του νομοσχεδίου που αφορούν στον ΕΟΤ, γιατί εξαρχής διαφωνώ με την αποσπασματική λογική με την οποία αντιμετωπίζεται το θέμα αυτό. Θα σταθώ, όμως, στο άρθρο 56, στη διαδικασία επιλογής προσωπικού υπηρεσιών εξωτερικού του ΕΟΤ, όπου περιγράφονται οι διαδικασίες επιλογής προσωπικού του ΕΟΤ Εξωτερικού. Επίσης, περιγράφονται και οι διαδικασίες επιλογής επιτόπιου προσωπικού, σύμφωνα με τις λειτουργικές ανάγκες κάθε υπηρεσίας. Παρατηρώ ότι για την επιλογή προσωπικού για την κάλυψη των θέσεων υπηρεσιών ΕΟΤ Εξωτερικού δεν υπάρχει πουθενά στη διαδικασία η κατάταξη βάσει μοριοδότησης, ενώ παράλληλα στην τριμελή επιτροπή αξιολόγησης δύο άτομα ορίζονται από τον γενικό γραμματέα και ένα από τον Υπουργό. Δεν αμφισβητώ τις καλές προθέσεις, όμως οι θεσμικές διαδικασίες πρέπει αλλιώς να καθορίζονται και όχι να επαφίενται στις καλές προθέσεις. Δεδομένου ότι κατά το παρελθόν ο συγκεκριμένος οργανισμός - και ιδιαίτερα οι περιζήτητες θέσεις εξωτερικού - έχει επιβαρυνθεί από αρκετές σκιές και αμαρτίες, καλό θα ήταν να ξαναδούμε τη συγκεκριμένη ρύθμιση με προσοχή και να επαναδιατυπωθεί, ώστε να πληρούνται στοιχειώδη εχέγγυα αξιοκρατίας, όπως, βέβαια και στο ακόλουθο άρθρο, το άρθρο 57, για τις μεταθέσεις, αποσπάσεις, όπως περιγράφονται οι διαδικασίες μετάθεσης, απόσπασης υπαλλήλων σε υπηρεσίες του ΕΟΤ Εξωτερικού. Κλείνοντας, θα ήθελα να επανέλθω σε ένα θέμα - Υπουργός δεν είναι εδώ, θα το μεταφέρετε ασφαλώς - που δεν άπτεται τόσο των διατάξεων του νομοσχεδίου, αλλά έχει περισσότερο να κάνει γενικά με τον τουρισμό, τις αερομεταφορές και τις σχέσεις με άλλες χώρες και που ωστόσο δεν μπορώ να μην το θέσω, δεδομένου ότι τα νομοσχέδια του τουρισμού, βεβαίως, δεν είναι και τόσο συχνά στη Βουλή. Το είχα θέσει και παλαιότερα με γραπτή ερώτηση στην κυρία Υπουργό και αφορά την αεροπορική μας σύνδεση με την Ταιβάν, αυτήν τη μικρή νησιωτική χώρα της νοτιοανατολικής Ασίας. Βρίσκεται μέσα στην πρώτη εικοσάδα των χωρών με βάση το εμπορικό της ισοζύγιο, με το ΑΕΠ της να είναι το 19ο μεγαλύτερο παγκοσμίως με βάση την αγοραστική δύναμη και τους εργαζομένους της να διαθέτουν μεγαλύτερο εισόδημα σε σχέση με τους αντίστοιχους πολίτες χωρών όπως της Βόρειας Κορέας, της Ιαπωνίας, της Γαλλίας ή του Ηνωμένου Βασιλείου. Έχουμε, λοιπόν, κάθε λόγο να συνάψουμε στενότερες σχέσεις με αυτό το μικρό νησιωτικό έθνος και οι αδικαιολόγητα ισχνές εμπορικές και τουριστικές σχέσεις μεταξύ Αθήνας και Ταϊπέι να βγουν από την αφάνεια. Γιατί θυμίζω πως δέχτηκαν ένα τεράστιο πλήγμα το καλοκαίρι του 2016, όταν με υπαιτιότητα του ελληνικού κρατικού μηχανισμού ακυρώθηκαν δεκαοκτώ απευθείας πτήσεις «charter» του μεγαλύτερου αερομεταφορέα της Ταϊβάν «China Airlines» προς την Αθήνα, για το διάστημα Ιουνίου - Οκτωβρίου του 2016, αναγκάζοντας μάλιστα την εταιρεία να προβεί σε αποζημίωση των μη εξυπηρετηθέντων πελατών της. Θεωρώ πως από ένα τέτοιο δρομολόγιο μεταξύ Αθήνας και Ταϊπέι θα μπορούσε η χώρα μας να αποκομίσει μεγάλα κέρδη σε κομβικούς τομείς, όπως είναι κατ' εξοχήν ο τουρισμός - αλλά όχι μόνο - , ο πολιτισμός, ο αγροτοδιατροφικός τομέας, ο τομέας υψηλής τεχνολογίας, η έρευνα κ.λπ.. Ευχαριστώ και θα τοποθετηθώ στη δευτερολογία μου σε σχέση με κάποιες από τις τροπολογίες που έχουν κατατεθεί.
Τον λόγο έχει ο ειδικός αγορητής της Ένωσης Κεντρώων κ. Γεωργιάδης.
Ευχαριστώ πολύ, κύριε Πρόεδρε. Κατ' αρχάς να ευχηθώ και εγώ με τη σειρά μου σε όσες και όσους γιορτάζουν χρόνια πολλά. Δεν σας κρύβω ότι οι προσδοκίες μου, όσον αφορά το συγκεκριμένο σχέδιο νόμου, ήταν πολύ μεγαλύτερες. Γιατί πέρα από το γεγονός ότι ο θεματικός τουρισμός δεν είχε ποτέ ρυθμιστεί στο σύνολό του - κάτι το οποίο θα έπρεπε να έχει γίνει ήδη - , όλοι οι εμπλεκόμενοι φορείς ζητούσαν κάποιες αναγκαίες επεμβάσεις και ανέμεναν νομοθετικές, βελτιωτικές παρεμβάσεις, όπως τουλάχιστον είχαν ενημερώσει εμένα σε συναντήσεις που έκανα μαζί τους ως τομεάρχης τουρισμού για την Ένωση Κεντρώων. Όμως, η αλήθεια είναι ότι τελικά με τις διατάξεις που μας παρουσιάστηκαν υπάρχει μια σχετική απογοήτευση από την πλευρά μου. Ξεκινώντας τον σχολιασμό μου θα ήθελα να αναφερθώ σε γενικότερα προβλήματα που αντιμετωπίζει ο τουρισμός στη χώρα μας - γιατί κατ' εμέ αυτά είναι τα σημαντικά ζητήματα - και στη συνέχεια θα αναφερθώ αναλυτικά σε κάποια σημεία του σχεδίου νόμου. Αρχίζω από την εξαιρετικά υψηλή φορολογική επιβάρυνση του ελληνικού τουριστικού προϊόντος, γεγονός που αποτελεί πάρα πολύ σημαντικό ανασταλτικό παράγοντα, ιδιαίτερα για τους πιο αδύναμους του κλάδου, επιβαρύνοντας υπέρμετρα όχι μόνο την ανταγωνιστικότητα και τα κίνητρα για το επιχειρείν, αλλά ακόμα και το διαθέσιμο εισόδημα των εργαζομένων. Για παράδειγμα και σύμφωνα με τα στοιχεία του ΣΕΤΕ της 1-1-2017, μεταξύ των έξι ανταγωνιστικών αγορών της Μεσογείου, δηλαδή της Ελλάδας, της Κύπρου, της Τουρκίας, της Ιταλίας, της Ισπανίας και της Κροατίας, ενώ η Κύπρος έχει όλα τα θετικά, η χώρα μας αντιθέτως έχει όλα τα αρνητικά, δηλαδή τους χειρότερους δείκτες ανά 100 ευρώ που εισπράττονται στα ξενοδοχεία. Θα είμαι συγκεκριμένος: Έχει τις χαμηλότερες αμοιβές για το προσωπικό, μόλις 17,1 ευρώ, με την Κύπρο να είναι στα 26,1 ευρώ. Έχει το υψηλότερο μη μισθολογικό κόστος με 16,8 ευρώ, με την Κύπρο να είναι στα 7,8 ευρώ. Έχει τον υψηλότερο ΦΠΑ και λοιπά τέλη με 16,6 ευρώ, με την Κύπρο να βρίσκεται στα 8,3 ευρώ και συνεπακόλουθα έχει το χαμηλότερο εναπομένον ποσό, δηλαδή κέρδη προ φόρων στα 20,5 ευρώ που αυτό θα φορολογηθεί με συντελεστή 29%. Φαίνεται ξεκάθαρα ότι οι επιχειρήσεις λειτουργούν και συνεισφέρουν αποκλειστικά σχεδόν για το κράτος και όχι για να αμείβουν τους εργαζόμενους και τους επιχειρηματίες, με επακόλουθο τα μειωμένα κίνητρα για το επιχειρείν, την εργασία και γενικότερα μια μεγάλη σειρά από αδικίες. Εάν στην Ελλάδα, για παράδειγμα, ίσχυαν οι φορολογικοί συντελεστές της Κύπρου, το διαθέσιμο εισόδημα των εργαζομένων θα ήταν υψηλότερο κατά 50%. Καταλαβαίνετε πόσο σημαντικά είναι αυτά τα νούμερα για την οικονομία μας και για τον τουρισμό μας κατ' επέκταση, γιατί και στην Ελλάδα και στην Κύπρο - συγγνώμη - ζουν Έλληνες και η Κύπρος είχε μνημόνια. Άρα, καλό είναι να μας δοθεί αρμοδίως μια απάντηση γενικότερα, - όχι μόνο από την Υπουργό, βεβαίως, γιατί δεν αφορά το Υπουργείο Τουρισμού, αφορά και το Οικονομίας και όλα τα Υπουργεία της Κυβερνήσεως - , γιατί πραγματικά μόνο στην Ελλάδα στραβά αρμενίζουμε; Συνεχίζω με τη συστηματική, αλλά αδικαιολόγητη - κατ' εμέ - αναφορά από το Υπουργείο στη μεγάλη μεν, αλλά ξεκάθαρη δε, αύξηση των τουριστικών ροών. Αναφέρθηκα και κατά τη διάρκεια των επιτροπών. Ενώ οι ανταγωνιστικές χώρες της περιοχής ανακάμπτουν μειώνοντας τα προβλήματά τους, εμείς επαναπαυόμαστε και αρκούμαστε στο να καταμετράμε απλά τις εισόδους - θετικό είναι αυτό, γιατί είναι ένα θετικό νούμερο, αλλά θα πρέπει να δούμε και τα ποιοτικά κριτήρια πίσω από αυτό - χωρίς να στοχεύουμε στην ποιοτική αναβάθμιση, που σημαίνει και τουρίστες υψηλότερων εισοδημάτων. Παράδειγμα αποτελεί η καθυστέρηση κατασκευής προβλήτας στον Πειραιά για τον ελλιμενισμό πολύ μεγάλων κρουαζιερόπλοιων που κατά κανόνα μεταφέρουν τέτοιες κατηγορίες τουριστών. Δεύτερο παράδειγμα αποτελεί η ανεξήγητη αδράνεια προσέλκυσης τουριστών από συγκεκριμένες χώρες, όπως είναι η Ρωσία που έχουν δείξει στο παρελθόν ότι και διαθέτουν υψηλά εισοδήματα και ξοδεύουν πολλά. Με στοιχεία ΙΝΣΕΤΕ οι αεροπορικές, τουλάχιστον, αφίξεις μέχρι τον Οκτώβριο και για τους Ρώσους ήταν μόνο 596.000, δηλαδή στη 12η θέση, με μόνο 2% του τουρισμού μας, με χαρακτηριστικό ότι στους top -5 δικούς τους προορισμούς της Μεσογείου βρίσκονται οι ανταγωνιστικές χώρες που ανέφερα παραπάνω, με εμάς να αποτελούμε την ενδέκατη επιλογή τους και όλα αυτά παρ' ότι προηγήθηκε το αφιερωματικό πολιτιστικό έτος Ρωσίας - Ελλάδας για το 2016 και κυρίως το αφιερωματικό έτος τουρισμού Ελλάδας - Ρωσίας 2017-2018, για το οποίο, από ό,τι φαίνεται, οι αρμόδιοι δεν κατάφεραν τα προσδοκώμενα. Πλήγμα για τον τουρισμό μας κατ' εμέ - και αναφέρθηκα και στην επιτροπή, θα το πω και εδώ - αποτελεί η απώλεια του Ράλι Ακρόπολις, ίσως του διαχρονικά πιο εμβληματικού αθλητικού γεγονότος, παγκόσμιας εμβέλειας. Και μιλάω για το WRC και όχι για το ERC το οποίο προέβαλε τη χώρα μας σε όλη την υφήλιο. Δεν θα διεξαχθεί το 2019, όπως μας ενημέρωσε η Ομοσπονδία Μηχανοκίνητου Αθλητισμού Ελλάδας, γιατί πέρα των άλλων, όπως ισχυρίζεστε, δεν πληρώθηκε κάποιο παράβολο και δεν έγιναν ενέργειες από πλευράς της για τη διεκδίκηση. Θα συμφωνήσω με την Υπουργό σε πάρα πολλά θέματα τα οποία δεν αποτελούν 100% αρμοδιότητα - μπορεί να μην αποτελούν και καθόλου αρμοδιότητα του Υπουργείου Τουρισμού - αλλά να είναι συναρμοδιότητα ή να είναι αρμοδιότητα άλλων Υπουργείων. Μπορεί ο μηχανοκίνητος αθλητισμός να μην είναι - όπως λέτε - στη δική σας αρμοδιότητα, αλλά όταν μιλάμε για θεματικό τουρισμό, θα πρέπει να αναζητούμε πηγές προσέλκυσης τουριστών και για τέτοια γεγονότα, όπως είναι το Ράλι Ακρόπολις ή ακόμη και η Formula -1, όπου έχει κατατεθεί πραγματικά επίσημος φάκελος για την υποψηφιότητα της χώρας μας, να μπει στο καλεντάρι της FIA και να έχουμε ένα circuit στην Ελλάδα. Θα ήταν μια μεγάλη ευκαιρία, καθώς αποτελούν γεγονότα παγκόσμιας εμβέλειας και ο κάθε τουρίστας - θεατής ο οποίος πηγαίνει να παρακολουθήσει έναν τέτοιο αγώνα Formula -1 δαπανά κατ' ελάχιστο 2.000 με 3.000 ευρώ κατά την επίσκεψη του. Άρα, τέτοια γεγονότα είναι καθαρά θεματικός τουρισμός και θα έπρεπε να είναι πολύ ψηλά στη δική σας λίστα για συζήτηση με τα συναρμόδια Υπουργεία. Συνεχίζω τώρα με το σχέδιο νόμου. Πραγματικά αποτελεί ένα αρκετά μεγάλο πόνημα, μιας και περιλαμβάνει δέκα τμήματα με εβδομήντα επτά άρθρα συνολικά. Ασχολείται δε πέρα από τον θεματικό τουρισμό πολλών μορφών και με μια σειρά άλλων ζητημάτων, από την τουριστική εκπαίδευση και τους τουριστικούς λιμένες μέχρι και το οργανόγραμμα του ΕΟΤ και του Υπουργείου Τουρισμού. Ωστόσο είναι ξεκάθαρο ότι περιλαμβάνει και πολλές διάσπαρτες ρυθμίσεις με τα κύρια θέματα να παραπέμπονται για ρύθμιση στο μέλλον με υπουργικές αποφάσεις, όπως τα άρθρα 5, 7, 8, 10, 21, 23, 24 και 34. Περιορίζεται, επίσης, και σε όχι και τόσο εύστοχους ορισμούς πάσχοντας σε κάποια κομμάτια από εννοιολογική άποψη, επεκτεινόμενο σε πολλά δευτερεύοντα θέματα, παραμένοντας επιπρόσθετα μη ολοκληρωμένο, δεδομένου ότι μόνο μικρό ποσοστό των συνολικά απαιτούμενων ρυθμίσεων εισάγεται αυτοτελώς, όπως θα δείξω παρακάτω. Σίγουρα δεν διατυπώνει εθνική στρατηγική για τον τουρισμό ούτε διαμορφώνει πολιτικές για ένα βιώσιμο και πολύ υψηλής προστιθέμενης αξίας τουρισμό. Απ' ό,τι φαίνεται, θα καθυστερήσει να έχει άμεσα θετικές επιπτώσεις γενικότερα στα μεγέθη του τουρισμού. Τουλάχιστον αυτή είναι δική μας άποψη. Είμαστε σε συζήτηση και ανά πάσα στιγμή θέλετε μπορούμε να το αναπτύξουμε περισσότερο. Αυτό προκύπτει άλλωστε και από τα δικά σας λόγια, κυρία Υπουργέ. Στην τρίτη συνεδρίαση της επιτροπής, στην αναφορά για τον ιατρικό τουρισμό, για παράδειγμα, συγκεκριμένα είπατε: «Η δική μας, όμως, νομοθεσία ρυθμίζει τη δυνατότητα όλων αυτών των τουριστών που έρχονται και συνδυάζουν αυτές τις παροχές με διακοπές, άρα όλα τα υπόλοιπα είναι θέματα τα οποία θα ρυθμιστούν, όταν και εφόσον προκύψουν από το Υπουργείο Εργασίας». Κάποιος καλόπιστος που μας ακούει αυτή τη στιγμή θα μπορούσε αυτό να το ερμηνεύσει ότι εμείς φέρνουμε αυτή τη στιγμή τα μισά και τα υπόλοιπα κάποια στιγμή θα ρυθμιστούν είτε από εμάς είτε από κάποιο άλλο Υπουργείο που είναι αρμοδιότητάς του. Φυσικά το κάθε Υπουργείο ασχολείται με τα του οίκου του. Αυτό είναι ξεκάθαρο και το καταλαβαίνουμε. Μόνο που μετά από τριάμισι χρόνια αναμονής και καθυστερήσεων περιμένουμε όλα αυτά τα σχετικά θέματα όλων των εμπλεκόμενων Υπουργείων τουλάχιστον να είχαν δρομολογηθεί. Όμως, βλέπουμε ότι θα περιμένουμε και άλλο χρονικό διάστημα και άλλα χρόνια να περάσουν και άλλα Υπουργεία να εμπλακούν, για να μπορέσουμε να ολοκληρώσουμε όλη αυτή τη διαδικασία του θεματικού τουρισμού. Κυρία Υπουργέ, είπατε επίσης ότι πρόκειται για ένα νομοσχέδιο αποτέλεσμα ευρείας διαβούλευσης με όλους τους φορείς, αλλά και με τα δεκατέσσερα συναρμόδια Υπουργεία, για να καταρτίσουμε τις ανάγκες, ρυθμίσεις και παρεμβάσεις. Επομένως, κατά τη διάρκεια των διαβουλεύσεων θα έπρεπε με τα υπόλοιπα Υπουργεία να τρέχουν παράλληλα όλες οι διαδικασίες και από τη δική τους πλευρά. Αντίθετα μόνο για τον εκπαιδευτικό τουρισμό υπάρχει κάτι έτοιμο που θα έρθει την επόμενη εβδομάδα, όπως έχουμε ενημερωθεί. Κατά τα φαινόμενα δεν υπάρχει κανένας περαιτέρω συντονισμός και πιθανόν, όπως προανέφερα, να πρέπει να περιμένουμε άλλα τριάμισι χρόνια, ώστε κάποιο από τα υπόλοιπα δεκατρία Υπουργεία να καταθέσει στη Βουλή το δικό του μερίδιο ρυθμίσεων και πάει λέγοντας. Επαναλαμβάνω ότι δεν αφορά αποκλειστικά δική σας ευθύνη. Εσείς, κυρία Υπουργέ, κάνετε τις προσπάθειές σας. Καλό είναι - το λέω για να το ακούσουν - και τα υπόλοιπα Υπουργεία να συμβάλουν ταυτόχρονα σε όλη αυτή την προσπάθεια. Δεν υπάρχουν και σ' αυτή την περίπτωση, κατά τη γνώμη μας τουλάχιστον, και τα λεγόμενα «ρουσφετάκια», όπως για παράδειγμα στις μεταθέσεις και αποσπάσεις υπαλλήλων του ΕΟΤ με βάση το άρθρο 57 στο εξωτερικό, που αυτή τη στιγμή είναι διάρκειας τριών ετών και με το Προεδρικό Διάταγμα 343/2001 επιτρέπεται παράταση αυτών για άλλα τρία χρόνια, ενώ τώρα μπορούν να παραταθούν για έξι χρόνια, δηλαδή εννιά χρόνια συνολικά παραμονής στο εξωτερικό. Χωρίς να φανεί αυτό προσβλητικό για κανέναν, νομίζω ότι ούτε οι δάσκαλοι στα ελληνικά σχολεία της Γερμανίας δεν παραμένουν τόσο καιρό. Ίσως πρέπει να δούμε πώς θα μπορούσε να ρυθμιστεί αυτό σε πιο λογικό πλαίσιο. Θα μου απαντήσετε. Δεν σας ακούω τώρα, για να μπορέσω να κάνω αντίλογο. Και δεν θα ήθελα να κάνω αντίλογο μαζί σας αυτή τη στιγμή, προκειμένου να συνεχίσουμε και να ολοκληρώσουμε τη διαδικασία. Άλλο ένα προβληματικό σημείο αποτελεί η επικάλυψη αρμοδιοτήτων του Υπουργείου Τουρισμού με το Υφυπουργείο Αθλητισμού σε ό,τι έχει να κάνει με τον αποκαλούμενο «αθλητικό τουρισμό» του άρθρου 6. Θα είμαι συγκεκριμένος. Όπως αναφέρατε, κυρία Υπουργέ, οι δραστηριότητες αυτές αφορούν καθαρά το Υπουργείο Τουρισμού. Δεν έχουν να κάνουν καθόλου με τη Γενική Γραμματεία Αθλητισμού, γιατί η Γενική Γραμματεία Αθλητισμού έχει τον επαγγελματικό αθλητισμό. Εδώ μιλάμε για ανθρώπους οι οποίοι κάνουν αθλητικό τουρισμό αναψυχής. Δεν αφορά αθλητές. Αφορά τουρίστες. Εγώ θα συμφωνήσω μαζί σας σ' αυτό που είπατε. Όμως, αυτό εξηγεί γιατί δεν συνυπογράφηκε το σχέδιο νόμου μαζί με τον Υφυπουργό Αθλητισμού, αλλά μόνο με την Υπουργό Πολιτισμού και Αθλητισμού. Όπως είναι γνωστό, η Γενική Γραμματεία Αθλητισμού δεν έχει μόνο τον επαγγελματικό αθλητισμό. Ίσως περισσότερο έχει τον ερασιτεχνικό αθλητισμό. Πάντως ξεκάθαρα έχει τον αθλητικό τουρισμό. Και δεν το λέω αυτό εγώ, αλλά καταθέτω στα Πρακτικά προς ενημέρωσή σας το σχετικό έγγραφο του Γενικού Γραμματέα Αθλητισμού κ. Ιούλιου Συναδινού από την 31η Αυγούστου 2017 με την εγκύκλιο για το πλαίσιο λειτουργίας αθλητικού τουρισμού της Γενικής Γραμματείας Αθλητισμού. Εκεί ξεκαθαρίζονται πολύ καλύτερα κάποια πράγματα. Γίνεται σαφής αναφορά όχι σε επαγγελματίες αλλά σε τουρίστες που ταξιδεύουν στο πλαίσιο του ελεύθερου χρόνου τους, για διακοπές δηλαδή, όπως ρητά αναφέρεται.
Κάνετε λάθος.
Αν έχω χάσει κάτι ή κάτι έχει αλλάξει, το διορθώνουμε και δεν έχω κανένα πρόβλημα να ακούσω και τη δική σας τοποθέτηση. Θα ήθελα να αναφερθώ σε περισσότερα άρθρα, αλλά βλέπω ότι ο χρόνος οδεύει προς τη λήξη του. Κάτι τελευταίο και ίσως πολύ σημαντικό. Γενικά στο θέμα της παγκόσμιας τουριστικής προβολής, άρα και του ιατρικού τουρισμού που είναι αρμοδιότητα του ΕΟΤ, θα ήθελα να καταθέσω έναν προβληματισμό κυρίως σε κάποιο ζήτημα. Και το λέω προβληματισμό, γιατί δεν είμαστε ούτε αρνητικοί ούτε θετικοί και θα ήθελα να μας προβληματίσει όλους σ' αυτή την Αίθουσα κατά πόσο αυτό είναι θέμα συζήτησης. Ίσως θα πρέπει να θεσπιστούν κάποιοι όροι και κανόνες για τη διαφήμιση των υπηρεσιών υγείας προς το εξωτερικό. Σύμφωνα με την Εθνική Επιτροπή Βιοηθικής, ορισμένες ιατρικές πράξεις ενδέχεται να είναι νόμιμες στη χώρα μας, αλλά παράνομες ή να αποθαρρύνονται στη χώρα προέλευσης των τουριστών, όπως για παράδειγμα η παρένθετη μητρότητα ή οι επεμβάσεις αλλαγής φύλου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Κύριε Πρόεδρε, δεν θα καθυστερήσω πολύ. Σε πολύ λίγο ολοκληρώνω και δεν θα δευτερολογήσω κιόλας. Κρατήστε μου τον χρόνο από τη δευτερολογία. Η «βιομηχανία» του ιατρικού τουρισμού - με εισαγωγικά, χωρίς να θέλω να θίξω κάτι - πρέπει να περιλαμβάνεται στους στόχους του Υπουργείου, μιας και υπολογίζεται σε αρκετές δεκάδες δισεκατομμύρια δολάρια παγκοσμίως. Ο προβληματισμός είναι ο εξής: Μας επιτρέπεται να διαφημίζουμε σε άλλες χώρες τη δυνατότητα επεμβάσεων που είναι παράνομες εκεί; Το λέω καθαρά από θέμα ηθικής. Είναι ένα προβληματισμός. Κυρίες και κύριοι συνάδελφοι, προκειμένου να πετύχουμε την επιμήκυνση της τουριστικής περιόδου, συμφωνούμε σαφέστατα ότι η αναγκαία προϋπόθεση είναι η ανάδειξη όλων των συγκριτικών πλεονεκτημάτων που έχει η Ελλάδα και η δημιουργία συγκεκριμένων και στοχευμένων τουριστικών προϊόντων. Η αόριστη, όμως, αναφορά σε ορισμένες δραστηριότητες για τις οποίες δεν προβλέπεται το οποιοδήποτε πλαίσιο λειτουργίας και η έλλειψη προετοιμασίας από άλλα Υπουργεία θα δημιουργήσει στην πράξη τεράστια ζητήματα και παρενέργειες. Οπότε καλό είναι το δικό σας εγχείρημα, κυρία Υπουργέ, αλλά να πιέσουμε όσο μπορούμε και τα υπόλοιπα Υπουργεία να συμβάλουν σ' αυτή την προσπάθεια χωρίς κωλυσιεργίες, για να μπορέσουμε να ολοκληρώσουμε αυτό το πλάνο και να μην καθυστερήσουμε περαιτέρω. Για τους λόγους αυτούς, όπως προανέφερα, εμείς θα κρατήσουμε μια ουδέτερη στάση. Ούτε θα καταψηφίσουμε ούτε θα υπερψηφίσουμε. Θα δηλώσουμε «παρών» για το συγκεκριμένο σχέδιο νόμου επί της αρχής και επί του συνόλου. Θα τοποθετηθούμε - θα τοποθετηθεί και ο Κοινοβουλευτικός μας Εκπρόσωπος - αναλυτικά για κάθε άρθρο. Το μόνο που θα ήθελα να επισημάνω εγώ αφορά στις τροπολογίες. Με εξαίρεση την τροπολογία με γενικό αριθμό 1323 και ειδικό αριθμό 9, η οποία αφορά τις ρυθμίσεις στην αλιεία και την οποία θα υπερψηφίσουμε, για τις άλλες τρεις τροπολογίες θα είμαστε στο «παρών» και θα τοποθετηθούμε αναλυτικά και κατά τη διάρκεια της ψηφοφορίας. Ευχαριστώ πάρα πολύ και ευχαριστώ και εσάς, κύριε Πρόεδρε, για την ανοχή σας.
Ευχαριστούμε, κύριε Γεωργιάδη. Ολοκληρώθηκε ο κύκλος των παρεμβάσεων των εισηγητών και ειδικών αγορητών. Πριν μπούμε στους ομιλητές εκ του καταλόγου, θα δώσω τον λόγο στον Υφυπουργό Εξωτερικών κ. Μπόλαρη. Κύριε Μπόλαρη, επιτρέψτε μου να κάνω μια ανακοίνωση και αμέσως θα σας δώσω τον λόγο για να υποστηρίξετε μια τροπολογία. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και δύο συνοδοί καθηγητές από το 4ο Γυμνάσιο Δράμας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Μπόλαρη, έχετε τον λόγο για την τροπολογία με γενικό αριθμό 1829.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, με την παρούσα τροπολογία αποφασίζεται επέκταση καταβολής αναδρομικών σε υπαλλήλους ειδικών μισθολογίων του Υπουργείου Εξωτερικών. Σας είναι γνωστό ότι πριν από έναν περίπου μήνα, στις 8-11-2018, με τον ν.4575 ψηφίστηκε η εφάπαξ επιστροφή χρηματικού ποσού που αντιστοιχούσε σε περικοπές αποδοχών συγκεκριμένων κατηγοριών προσωπικού οι οποίες είχαν επιβληθεί στο πλαίσιο της εφαρμογής του δευτέρου μνημονίου. Ήταν στελέχη των Ενόπλων Δυνάμεων, μέλη ΔΕΠ, Σωμάτων Ασφαλείας κ.λπ.. Για κάποιες απ' αυτές τις κατηγορίες του ν.4575 υπήρχαν δικαστικές αποφάσεις που έκριναν την αντισυνταγματικότητα των παροχών. Για κάποιες δεν υπήρχαν. Η επιστροφή των αναδρομικών αφορούσε και συνταξιούχους. Με την παρούσα, για λόγους ίσης μεταχείρισης και παρά την έλλειψη δικαστικής απόφασης που να υποχρεώνει την Κυβέρνηση να προβεί στην κίνηση αυτή, επεκτείνεται η επιστροφή αναδρομικών στα ειδικά μισθολόγια του Υπουργείου Εξωτερικών. Δηλαδή στους υπαλλήλους του διπλωματικού κλάδου, στους υπαλλήλους του επιστημονικού προσωπικού της ειδικής νομικής υπηρεσίας, στον κλάδο των εμπειρογνωμόνων και στον κλάδο των εμπορικών και οικονομικών υποθέσεων. Η ρύθμιση αυτή κρίνεται σκόπιμη, γιατί υπάρχει στενή συνάφεια είτε σε επίπεδο μισθολογικό είτε σε επίπεδο ομοειδούς αντικειμένου απασχόλησης και έτσι είναι δίκαια η επέκταση. Όπως είχε τονίσει και ο Πρωθυπουργός, είναι μια πολιτική απόφαση η οποία αποσκοπεί στο να επανορθώσει αδικίες οι οποίες είχαν προηγηθεί και με την τροπολογία αυτή επεκτείνεται και στους κλάδους του Υπουργείου Εξωτερικών, τους οποίους ανέφερα. Ευχαριστώ πολύ, κύριε Πρόεδρε.
Ευχαριστούμε, κύριε Μπόλαρη. Εισερχόμαστε στον κατάλογο των ομιλητών.
Κύριε Πρόεδρε, θα ήθελα τον λόγο για ένα λεπτό.
Τι θέλετε, κύριε Καρρά;
Επί του Κανονισμού, κύριε Πρόεδρε.
Τι ακριβώς συμβαίνει;
Πολύ σύντομα διαβάζω την τροπολογία που εισηγείται ο κ. Μπόλαρης και αφορά διάφορα θέματα. Μια παράγραφος του συνόλου της τροπολογίας είναι τα θέματα του Υπουργείου Εξωτερικών. Ερώτηση, λοιπόν: Εισηγείται για το σύνολο της τροπολογίας ή μόνο για μια παράγραφο; Θα τηρήσουμε τελικά τον Κανονισμό, κύριε Πρόεδρε; Ποιος θα εισηγείται τελικά της τροπολογίας; Θα το σπάμε σε κομμάτια; Αυτό είναι το ερώτημά μου.
Μπορώ να απαντήσω εγώ. Ο κ. Μπόλαρης αναφέρθηκε στο πρώτο κομμάτι. Στο δεύτερο κομμάτι της τροπολογίας θα είναι η κ. Παπανάτσιου, επειδή είναι αρμοδιότητας του Υπουργείου Οικονομικών.
Έρχεται η κ. Παπανάτσιου.
Θέλετε, κύριε Μπόλαρη, να προσθέσετε κάτι; Σας είδα ότι μου κάνατε νεύμα. Δεν ξέρω αν από το Προεδρείο δόθηκε η ανάλογη επεξήγηση.
Αυτή είναι ακριβώς.
Κύριε Καρρά, αυτή είναι η απάντηση. Θα περιμένουμε ούτως ή άλλως και την κ. Παπανάτσιου.
Συγχωρήστε με, εκτός Κανονισμού.
Δεν είναι θέμα να σας συγχωρέσω ή όχι. Είπατε το ερώτημά σας και απαντήθηκε. Τον λόγο τώρα έχει η κ. Χρυσούλα Κατσαβριά - Σιωροπούλου από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κύριε Υφυπουργέ, κυρίες και κύριοι συνάδελφοι, η θεαματική αύξηση της τουριστικής κίνησης προς τη χώρα μας είναι γεγονός αναμφισβήτητο. Για το 2018 ξεπέρασε τα τριάντα τρία εκατομμύρια επισκεπτών, αριθμός αυξημένος πάνω από 35% σε σύγκριση με το 2014. Εντυπωσιακή είναι και η συμμετοχή του τουρισμού στη διαμόρφωση του ΑΕΠ, που αγγίζει σχεδόν το 20%, αλλά και στην απασχόληση με 25% περίπου. Αυτό είχε ως συνέπεια τη στήριξη της οικονομίας, των δημοσιονομικών μεγεθών, της απασχόλησης και των εισοδημάτων στην πιο κρίσιμη φάση της χώρας μας και στην προσπάθειά μας να βγούμε από τα μνημονιακά προγράμματα και την επιτροπεία. Οι γεωπολιτικές αναταραχές στην ευρύτερη περιοχή δημιούργησαν ευνοϊκές συνθήκες γι' αυτή την εξέλιξη, αλλά οφείλουμε να αναγνωρίσουμε ότι η δραστήρια εξωτερική πολιτική, η οικονομική διπλωματία και οι πολλές διακρατικές συμφωνίες που συνήψε η χώρα μας έπαιξαν σημαντικό ρόλο. Καθοριστικό, όμως, ρόλο έπαιξε η προσπάθεια που καταβλήθηκε από το Υπουργείο Τουρισμού με αιχμή την προβολή της Ελλάδας ως ελκυστικού τουριστικού προορισμού. Και εδώ οφείλουμε να συγχαρούμε και την κυρία Υπουργό. Στην πορεία της χώρας προς τη δίκαιη ανάπτυξη είναι αναγκαία η κεφαλαιοποίηση των επιτευγμάτων της τουριστικής οικονομίας. Αυτό θα επιτρέψει αφ' ενός να της δώσουμε χαρακτηριστικά βιωσιμότητας και ευφορίας και αφ' ετέρου να μεγιστοποιήσουμε τις δυνατότητες για περαιτέρω τουριστική ανάπτυξη. Ακριβώς αυτό επιχειρείται με το παρόν σχέδιο νόμου. Θεωρώ πως έρχεται την κατάλληλη στιγμή ως ώριμος καρπός της τετράχρονης εμπειρίας μας, των νέων αναγκών που έχουν προκύψει και του γόνιμου προβληματισμού που έχει αναπτυχθεί στους κόλπους των ανθρώπων του ελληνικού τουρισμού. Πρόκειται για μια ολιστική προσέγγιση που ξεπερνάει χρόνιες παθογένειες που έκοβαν τα φτερά σε πολλές επιχειρηματικές και αναπτυξιακές πρωτοβουλίες. Λαμβάνει υπ' όψιν της τη διεθνή εμπειρία, τις νέες τάσεις, τα τουριστικά ρεύματα και τοποθετεί τα θεμέλια για την αξιοποίηση των πολλών συγκριτικών πλεονεκτημάτων που διαθέτει κάθε γωνιά της ελληνικής γης. Ο στρατηγικός στόχος για τουρισμό τριακοσίων εξήντα πέντε ημερών τον χρόνο μετατρέπεται σε ρεαλιστική και εφικτή προοπτική μέσα από τον καθορισμό του πλαισίου για τον θεματικό τουρισμό και τις ειδικές μορφές τουρισμού. Επιτρέψτε μου να αναφερθώ στα άρθρα 20 και 22, τονίζοντας την εύστοχη προσέγγιση του σχεδίου νόμου ως προς τον τουρισμό υγείας και την ειδικότερη μορφή του, τον ιαματικό και θερμαλιστικό τουρισμό. Τέτοια είναι, για παράδειγμα, η περίπτωση των λουτρών Σμοκόβου και Δρανίστας - Καΐτσας του Νομού Καρδίτσας. Πρόκειται για λουτρά με αξιόλογες και αξιοποιήσιμες εγκαταστάσεις, οι οποίες μπορούν να λειτουργούν με ποιοτικές υπηρεσίες σε όλη τη διάρκεια του χρόνου, να κινητοποιήσουν επενδυτικές πρωτοβουλίες και να συμπαρασύρουν στην ανάπτυξη επιμέρους τομείς της τοπικής οικονομίας της περιοχής. Αυτό έρχεται να δέσει και με την πρόβλεψη του άρθρου 22 για τη δημιουργία είτε ιατρείου που να παρέχει πρώτες βοήθειες και υπηρεσίες συμβουλευτικού χαρακτήρα είτε ιατρείου ιαματικού τουρισμού ως διακριτή δομή, η οποία θα αναγνωρίζεται ως ιδιωτική μονάδα παροχής υπηρεσιών πρωτοβάθμιας φροντίδας υγείας. Κυρίες και κύριοι συνάδελφοι, το γεγονός ότι για πρώτη φορά εισάγεται ένα ξεκάθαρο θεσμικό πλαίσιο που διέπει τον τουρισμό, ενισχύει την υπάρχουσα δυναμική του και απελευθερώνει πράγματι τις τοπικές και περιφερειακές αναπτυξιακές δυνατότητες. Παίρνοντας και πάλι ως παράδειγμα τη Θεσσαλία και την ιδιαίτερη πατρίδα μου, την Καρδίτσα, κύριο χαρακτηριστικό της οποίας είναι η αγροκτηνοτροφική δραστηριότητα, θέλω να υπογραμμίσω ότι εάν συνδυαστεί το ελκυστικό περιβάλλον με τον πρωτογενή τομέα, το υψηλής ποιότητας ανθρώπινο κεφάλαιο, τον πολιτισμό, τις γεύσεις, αλλά και την ιστορία που ξεχειλίζει και παραμένει αναξιοποίητη και υπάρξουν οι απαραίτητες συνέργειες, τα ορεινά και πεδινά χωριά μας, με μικρές επενδύσεις, μπορούν να πολλαπλασιάσουν την επισκεψιμότητα, να επεκτείνουν την τουριστική περίοδο και να ενισχύσουν σημαντικά το εισόδημα των κατοίκων. Κυρίες και κύριοι συνάδελφοι, το νέο τουριστικό περιβάλλον που έχει διαμορφωθεί και οι ευοίωνες προοπτικές που διαφαίνονται στον ορίζοντα, επιβάλλουν και τον αντίστοιχο εκσυγχρονισμό και τη βελτίωση της αποτελεσματικότητας των διοικητικών υπηρεσιών τουρισμού που είναι αρμόδιες για την αδειοδότηση, την εποπτεία και τον έλεγχο των τουριστικών επιχειρήσεων. Επίσης, επιβάλλουν τον εκσυγχρονισμό και την επικαιροποίηση του συνολικού πλαισίου που διέπει την τουριστική εκπαίδευση. Είναι σημαντικό το γεγονός ότι οι σχετικές ρυθμίσεις που προβλέπονται στα άρθρα 39 έως 59 του σχεδίου νόμου είναι προϊόν επεξεργασίας από τους ίδιους τους εργαζόμενους στις υπηρεσίες του Υπουργείου Τουρισμού και των εποπτευόμενων φορέων του. Η Ελλάδα είναι ένας ευλογημένος τόπος, με φιλόξενους ανθρώπους. Η ανάπτυξη του τουρισμού με ανθρωποκεντρικό χαρακτήρα, η συνέργεια ανάμεσα σε δημόσιους και ιδιωτικούς φορείς, η αξιοποίηση όλων των εργαλείων της σύγχρονης τεχνολογίας, μπορούν να αποτελέσουν το εφαλτήριο προκειμένου η χώρα μας να κατοχυρώσει μία πιο σημαντική θέση ανάμεσα στους άλλους παγκόσμιους τουριστικούς προορισμούς. Σας ευχαριστώ.
Τον λόγο έχει η κ. Αντωνίου από τη Νέα Δημοκρατία.
Ευχαριστώ, κύριε Πρόεδρε. Κύριε Πρόεδρε, κυρίες και κύριοι συνάδελφοι, συζητάμε σήμερα στην Ολομέλεια το νομοσχέδιο του Υπουργείου Τουρισμού, το οποίο, υποτίθεται, σύμφωνα με τον τίτλο του, αποσκοπεί στην ενίσχυση του θεματικού τουρισμού, στον εκσυγχρονισμό της τουριστικής εκπαίδευσης και στην στήριξη της τουριστικής επιχειρηματικότητας. Και λέω «υποτίθεται», γιατί ο ίδιος ο εισηγητής σας είπε ότι «ερχόμαστε μετά από τέσσερα χρόνια, αφού έχουμε καταφέρει πράγματα στην οικονομία, να μιλήσουμε για τον τουρισμό». Αυτό είπε ξεκινώντας την εισήγησή του. Το τι καταφέρατε στα τέσσερα χρόνια δεν θα σας το πω εγώ, αλλά οι διεθνείς οργανισμοί και η πρόσφατη χθεσινή έκθεση του ΟΟΣΑ. Σύμφωνα, λοιπόν, κύριοι συνάδελφοι, με τη χθεσινή έκθεση του ΟΟΣΑ, την τριετία 2015-2017 η αύξηση των φόρων στην Ελλάδα ήταν η μεγαλύτερη στον κόσμο, διπλάσια σχεδόν από τη δεύτερη χώρα που ήταν το Μεξικό. Στην τελευταία τετραετία η Ελλάδα κατέγραψε πολλές πρωτιές, πάμπολλες. Ήταν πρωταθλήτρια και στις περικοπές κρατικών δαπανών για τη διετία 2015-2016 ως ποσοστό του ΑΕΠ. Μειώθηκαν περισσότερο από οποιαδήποτε άλλη χώρα. Νέο, επίσης, ρεκόρ χρέους στην Ελλάδα των μνημονίων για φέτος. Δεν το λέω εγώ. Σύμφωνα με την έκθεση της Ευρωπαϊκής Επιτροπής για την Ελλάδα τον Ιούλιο του 2018, το χρέος της γενικής κυβέρνησης υπολογίστηκε για το 2018 στο 188,6% του ΑΕΠ, ενώ σύμφωνα με το προσχέδιο του προϋπολογισμού θα φτάσει το 183% του ΑΕΠ, δηλαδή 335 δισεκατομμύρια ευρώ. Και μετά από τέσσερα χρόνια, έρχεστε και λέτε ότι θα ασχοληθείτε με τον θεματικό τουρισμό, με τον εναλλακτικό τουρισμό κ.λπ.. Δηλαδή, με τη βαριά βιομηχανία αυτής της χώρας, τον τουρισμό, θυμηθήκατε να ασχοληθείτε τώρα που λήγει η θητεία σας. Αυτό και μόνο αποτελεί την πεμπτουσία της ιδεοληψίας σας, ήτοι φόρους, φόρους, φόρους και προεκλογικά, ας παίξουμε και με τη βαριά μας βιομηχανία. Μετά από τέσσερα χρόνια διακυβέρνησης, θα περίμενε κανείς ότι θα φέρνατε, επιτέλους, έστω την ύστατη στιγμή, ένα νομοσχέδιο με ουσιαστικές ρυθμίσεις για την ανάπτυξη των εναλλακτικών μορφών τουρισμού, ρυθμίσεις που θα έδιναν λύσεις στα διάφορα προβλήματα και θα δημιουργούσαν ένα ολοκληρωμένο θεσμικό πλαίσιο για τον ζωτικής σημασίας για την εθνική οικονομία τομέα του τουρισμού. Αντ' αυτού, διαπιστώνουμε ότι το Υπουργείο Τουρισμού στο παρόν νομοσχέδιο περιορίζεται, δυστυχώς, στο να παραθέτει απλούς ορισμούς για τις ειδικές μορφές τουρισμού, χωρίς τίποτα το ουσιαστικό, με εξαίρεση κάποιες διατάξεις για τον αθλητικό και συνεδριακό τουρισμό. Κι εκεί, όμως, οι όποιες ρυθμίσεις κρίνονται ελλιπείς, αποσπασματικές και ανεπαρκείς στο να δώσουν την απαραίτητη αναπτυξιακή ώθηση στον θεματικό τουρισμό. Αναρωτιέμαι, κυρία Υπουργέ. Σας πήρε τέσσερα ολόκληρα χρόνια για να παραθέσετε ορισμούς που βρίσκει κι ο πλέον αδαής στην εγχώρια και διεθνή βιβλιογραφία; Και όχι μόνο δεν νομοθετείται κάποιο νέο ουσιαστικό μέτρο, αλλά δεν μπορείτε καν να αξιοποιήσετε το νομοθετικό πλαίσιο που βρήκατε έτοιμο από τη δική μας κυβέρνηση. Χαρακτηριστικό παράδειγμα ο τουρισμός υγείας, ένας από τους πλέον αναπτυσσόμενους κλάδους του τουρισμού παγκοσμίως, με ρυθμό ανάπτυξης κοντά στο 20% ετησίως και με έσοδα που ξεπερνούν παγκοσμίως τα 20 δισεκατομμύρια δολάρια. Το θεσμικό πλαίσιο, λοιπόν, για τον τουρισμό υγείας ήταν έτοιμο από το 2014. Τι κάνατε τέσσερα χρόνια για τον τουρισμό υγείας; Απολύτως τίποτα! Ούτε προχωρήσατε τη διαδικασία πιστοποίησης των ιατρικών παροχών, ούτε το προβλεπόμενο μητρώο, ούτε φυσικά τη διαδικασία χορήγησης του διακριτικού σήματος ιατρικού τουρισμού. Τέσσερα χρόνια, λοιπόν, χωρίς να έχετε κάνει τίποτα και χωρίς καμμία δικαιολογία, έρχεστε και αλλάζετε το θεσμικό πλαίσιο και δημιουργείται ένα νέο μητρώο, με φορέα τήρησης τον ΕΟΠΥΥ, αντί του Υπουργείου Τουρισμού. Η αδράνειά σας και οι νομοθετικές σας παλινωδίες στερούν από τη χώρα μας σημαντικούς πόρους που θα μπορούσαν να προκύψουν από τον ιατρικό τουρισμό. Ο χρόνος είναι χρήμα. Δυστυχώς, όμως, για τη συγκυβέρνηση ΣΥΡΙΖΑ - ΑΝΕΛ, η χώρα μας χάνει συνέχεια και στα δύο, και στον χρόνο και στο χρήμα. Έρχομαι, λοιπόν, τώρα και στις διατάξεις που αφορούν την τουριστική εκπαίδευση και τις ανώτερες σχολές τουριστικής εκπαίδευσης, τις γνωστές ΑΣΤΕ. Κι ενώ εδώ υπάρχουν ορισμένες αποσπασματικές θετικές διατάξεις, όπως η ένταξη στο εκπαιδευτικό πρόγραμμα ενοτήτων για την αναπηρία και την προσβασιμότητα των ατόμων με αναπηρία στις τουριστικές επιχειρήσεις, δεν είναι από μόνες τους αρκετές. Για τα πραγματικά προβλήματα των σχολών αυτών δεν υπάρχει καμμία απολύτως πρόβλεψη. Καμμία πρόβλεψη για την αναβάθμισή τους, τον εκσυγχρονισμό των προγραμμάτων σπουδών, για δημιουργία αγγλόφωνων τμημάτων, που θα μπορούσαν να προσελκύσουν ξένους φοιτητές με δίδακτρα, για την αξιοποίηση των εγκαταστάσεων και των υποδομών τους, αλλά και καμμία μέριμνα για να έχουν δυνατότητες οι σπουδαστές των ΑΣΤΕ να συνεχίζουν τις σπουδές τους σε μεταπτυχιακά προγράμματα σπουδών. Μιας που μιλάμε για τουριστική εκπαίδευση, θέλω να κάνω μία ιδιαίτερη αναφορά στην περιφέρεια της Καστοριάς, στην οποία εκλέγομαι, στη δυτική Μακεδονία, μία περιοχή με αναρίθμητα συγκριτικά πλεονεκτήματα η οποία, δυστυχώς, κυρία Υπουργέ, παραμένει ακόμα και σήμερα ένας αναξιοποίητος θησαυρός για τον τουρισμό της χώρας μας. Είναι μία περιοχή με απαράμιλλη φυσική ομορφιά, με εβδομήντα και πλέον βυζαντινές και μεταβυζαντινές εκκλησίες, με ιστορικά, με βυζαντινά μνημεία, με προϊστορικούς οικισμούς που δεν υπάρχουν άλλοι στη χώρα τέτοιοι και πολλές άλλες σύγχρονες ξενοδοχειακές υποδομές, όπως και το χιονοδρομικό κέντρο στο Βίτσι, που παραμένει αναξιοποίητο. Υπάρχει, αλλά δεν έχετε ακουμπήσει εκεί καθόλου. Με άλλα λόγια, είναι μία περιοχή με τεράστιες δυνατότητες τουριστικής ανάπτυξης, οι οποίες παραμένουν από σας τελείως αναξιοποίητες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Υπουργέ, μιλάτε για ανάπτυξη του θεματικού τουρισμού, για τουρισμό τριακόσιες εξήντα πέντε μέρες τον χρόνο. Σας ρωτώ ευθέως: Τι έχετε κάνει τέσσερα χρόνια που είστε Υπουργός για να αναπτυχθεί ο τουρισμός, παραδείγματος χάριν στην Καστοριά, στην περιοχή μου; Πείτε μου ένα αναπτυξιακό μέτρο που έφερε η Κυβέρνησή σας για την τουριστική αξιοποίηση της περιοχής. Ξέρετε, διαβάζω τους ορισμούς, που δίνετε για τις ειδικές μορφές τουρισμού και δεν μπορώ να βρω ούτε μία που θα αδυνατούσε να υποστηρίξει η Καστοριά, όπως τουρισμό υπαίθρου, αθλητικό τουρισμό, πολιτιστικό τουρισμό, θρησκευτικό τουρισμό, συνεδριακό τουρισμό, τουρισμό γαστρονομίας, αγροτουρισμό και η λίστα δεν έχει τελειωμό. Ποιο είναι, λοιπόν, το έργο σας, κυρία Υπουργέ; Ποια η συνεισφορά σας στην ανάπτυξη του θεματικού τουρισμού, όταν σε μία πόλη που συνδυάζει κυριολεκτικά τα πάντα, που μπορεί να υποστηρίξει κάθε εναλλακτική μορφή τουρισμού, δεν έχετε κάνει το παραμικρό. Και για να επανέλθω στο ζήτημα της τουριστικής εκπαίδευσης, πώς θα αναπτύξετε τον θεματικό τουρισμό, αν δεν επενδύσουμε στην εκπαίδευση και στην εξειδίκευση των ανθρώπων που θα ασχοληθούν με το θεματικό τουρισμό; Σας έχω καταθέσει πρόταση για τη δημιουργία σχολής τουριστικών επαγγελμάτων στην περιοχή μου, στην Καστοριά, η οποία μάλλον έχω την εντύπωση ότι θα βρίσκεται σε εκείνα τα μηχανήματα καταστροφής χαρτιού.
Κυρία Αντωνίου, παρακαλώ ολοκληρώστε.
Τελειώνω, κύριε Πρόεδρε. Κυρία Υπουργέ, τα λόγια και οι ορισμοί δεν αρκούν για την ανάπτυξη του θεματικού τουρισμού. Χρειάζονται πράξεις και έργα. Και εσείς, τουλάχιστον, σε μια περιοχή, όπως η Καστοριά, που έχει όλα τα πλεονεκτήματα να γίνει πόλος έλξης για τριακόσιες εξήντα πέντε ημέρες τουρισμό τον χρόνο δεν έχετε να επιδείξετε το παραμικρό. Κλείνοντας, θα ήθελα να τονίσω ότι οι όποιες θετικές, αποσπασματικές ρυθμίσεις του νομοσχεδίου δεν αρκούν από μόνες τους για να καλύψουν την απουσία ενός στρατηγικού σχεδίου της συγκυβέρνησης ΣΥΡΙΖΑ - ΑΝΕΛ για την ανάπτυξη του θεματικού και όχι μόνο τουρισμού στη χώρα. Είχατε τέσσερα ολόκληρα χρόνια να σχεδιάσετε και να επενδύσετε στον θεματικό τουρισμό και να αντιμετωπίσετε τα όποια προβλήματα και τις στρεβλώσεις στον χώρο του τουρισμού. Αντ' αυτού επενδύετε, απ' ό,τι βλέπω από τη σημερινή τροπολογία, στα καζίνο της χώρας. Οι ορισμοί από μόνοι τους δεν δημιουργούν τις προϋποθέσεις για ανάπτυξη του τουριστικού προϊόντος. Χαρακτηριστικό παράδειγμα αποτελεί η περιοχή μου, η οποία αδειάζει, κλείνουν μαγαζιά, φεύγει κόσμος γιατί δεν έχει επενδύσει ούτε ένα ευρώ σε αυτήν την περιοχή. Είναι ένας θησαυρός που από την Κυβέρνησή σας θάβεται, κάτι σαν το ταφικό μνημείο στον λόφο Καστά. Ευχαριστώ.
Τον λόγο έχει ο κ. Κεγκέρογλου από τη Δημοκρατική Συμπαράταξη.
Δεν πηγαίνουν 35 εκατομμύρια στην Καστοριά;
Πού είναι;
Ησυχία παρακαλώ.
Έλα.
Όχι έλα. Δείξτε τουλάχιστον έναν στοιχειώδη σεβασμό. Τον λόγο έχει ο κ. Κεγκέρογλου.
Ευχαριστώ, κύριε Πρόεδρε. Θέλω να ξεκινήσω την τοποθέτησή μου για αυτό το νομοσχέδιο με την αναφορά ότι ο τουρισμός σε όλες του τις μορφές είναι για εμάς ένας τομέας προτεραιότητας. Γι' αυτό στο σχέδιο «Ελλάδα» κατέχει εξέχουσα θέση αφού μπορεί μαζί με άλλους τομείς, όπως η αγροτική παραγωγή, ο αγροδιατροφικός τομέας συγκεκριμένα, βεβαίως η μεταποίηση και η οικονομία που φέρνει προστιθέμενη αξία στη χώρα μας να αποτελέσουν όχημα για τη βιώσιμη πρόοδο της χώρας. Θεωρώ ότι πραγματικά θα μπορούσε ένα νομοσχέδιο το περιεχόμενο του οποίου θα υποστήριζε τον τίτλο του να είναι μια προώθηση αυτού του τομέα που θα φέρει αποτελέσματα και στην παραγωγή νέου εισοδήματος, και βεβαίως στην απασχόληση, στις ποιοτικές θέσεις εργασίας, στην τοπική ωφέλεια πάντα με σεβασμό στο περιβάλλον, στην ιστορία και στον πολιτισμό του τόπου. Είναι, όμως, αυτό το νομοσχέδιο αυτού του τύπου; Μόνο κατά τον τίτλο, θα έλεγα. Γιατί, ενώ τα άρθρα του αναφέρονται σε τίτλους σε όλες τις εναλλακτικές μορφές τουρισμού, το περιεχόμενο τους δεν υποστηρίζει μια τέτοια πολιτική. Είναι πλίνθοι και κέραμοι ατάκτως ερριμμένα περισσότερο παρά ένα συνεκτικό σχέδιο για τον εναλλακτικό τουρισμό, για τον θεματικό τουρισμό. Βεβαίως, η Κυβέρνηση δεν απέφυγε τον πειρασμό και στο πλαίσιο και αυτού του νομοσχεδίου έχει φέρει φωτογραφικές διατάξεις. Αναφέρομαι μόνο σε αυτήν, που προβλέπει τον τρόπο με τον οποίο επιλέγονται γενικοί διευθυντές και διευθυντές. Βεβαίως, το νομοσχέδιο περιλαμβάνει και ρυθμίσεις, λύνει επιμέρους θέματα που υπάρχουν, όμως, στο σύνολό του δεν αποτελεί αυτό που λέμε ένα προωθητικό εργαλείο για τον τουρισμό, κάτι που έχει ανάγκη ο τόπος σήμερα. Θεωρώ, λοιπόν, ότι με την τοποθέτησή μας, αλλά και με την τοποθέτηση επί των άρθρων εμείς θα δώσουμε το δικό μας στίγμα για όλα τα επιμέρους θέματα, προκειμένου να προχωρήσουμε. Συνοδεύεται, όμως, το νομοσχέδιο και από πάρα πολλές τροπολογίες για να επιβεβαιώσει αυτό το οποίο έχουμε πει πολλές φορές, και όχι μόνο εμείς, ότι ήδη βρισκόμαστε στο πλαίσιο μιας παρατεταμένης προεκλογικής περιόδου. Η σωρεία των ρυθμίσεων και των τροπολογιών έρχεται προφανώς για να εξυπηρετήσει την ανάγκη που έχει η Κυβέρνηση να αντιστρέψει τη δυσμενή κατάσταση στην οποία βρίσκεται. Βεβαίως, όταν αυτές οι λύσεις και οι ρυθμίσεις είναι προς θετική κατεύθυνση, δίκαιες και σωστές, εμείς τοποθετούμαστε σε κάθε μία και τη στηρίζουμε. Όμως, όσες δεν είναι και αποτελούν είτε λύσεις που είναι εις βάρος των συμφερόντων της κοινωνίας, της οικονομίας, των εργαζομένων είτε είναι σκοτεινές, εμείς και θα επιφυλαχθούμε και θα τοποθετηθούμε αρνητικά και θα καταψηφίσουμε. Πρέπει, βεβαίως, να εκφράσω την απορία μου για την τροπολογία που κατέθεσε ο Υπουργός Οικονομικών, κ. Τσακαλώτος σε σχέση με τα καζίνα και τις διαδικασίες οι οποίες θα ακολουθήσουν και «διευκολύνονται» από την τροπολογία την οποία κατέθεσε. Ήρθε, την κατέθεσε και έφυγε, δεν έμεινε για συζήτηση, δεν απάντησε στα ερωτήματά μας. Εάν αυτή την τροπολογία την κατέθετε ένας οποιοσδήποτε άλλος Υπουργός, οποιασδήποτε άλλης κυβέρνησης, είναι σαν να βλέπω από τα έδρανα εδώ πίσω τον ίδιο ή και άλλους Υπουργούς των ΣΥΡΙΖΑ - ΑΝΕΛ να φωνάζουν οργισμένα ότι πρόκειται για μια τροπολογία, που πάλι εξυπηρετεί σκοτεινά συμφέροντα και που ενδεχομένως, είναι και αποτέλεσμα συναλλαγής. Αυτό θα πρέπει ο κύριος Υπουργός να το διασκεδάσει ερχόμενος εδώ, να μας εξηγήσει γιατί δεν πήγε την τροπολογία στην Επιτροπή Οικονομικών ή έστω γιατί δεν την κατέθεσε στο πλαίσιο της διαδικασίας, που προβλέπεται και γι' αυτό το νομοσχέδιο, προκειμένου να κληθούν οι ενδιαφερόμενοι φορείς και να απαντήσουν και να γνωμοδοτήσουν επ' αυτής και να έχουμε και τον χρόνο να την δούμε. Είναι, λοιπόν, απορίας άξιον και πρέπει να μας το λύσει ο κύριος Υπουργός, ερχόμενος να δώσει εξηγήσεις. Είδα, βέβαια, προηγουμένως τον κύριο Υφυπουργό Εξωτερικών να υποστηρίζει μέρος - λέει - μιας τροπολογίας σαν να μην συμφωνεί με τις άλλες. Μα, και αυτή δεν είχε υποχρέωση να την υποστηρίξει, γιατί από ό,τι βλέπω δεν την υπογράφει, κύριε Πρόεδρε. Δεν την υπογράφει οπότε δεν είχε καμμία υποχρέωση να υποστηρίξει εκείνο το κομμάτι. Βέβαια, για να μην τον αδικώ, φαίνεται ότι τον κατατρέχει κάποια κακοδαιμονία. Την έχω ονομάσει κακοδαιμονία «Κατσέλη». Από τότε που ήταν Υφυπουργός στην Κυβέρνηση του ΠΑΣΟΚ, η κ. Κατσέλη έβαλε βέτο και δεν έπαιρνε αρμοδιότητες ο κ. Μπόλαρης. Φαίνεται ότι τώρα που είναι πάλι μαζί στον ΣΥΡΙΖΑ, το ίδιο συμβαίνει και γι' αυτό δεν έχει υπογράψει. Όμως, επί της ουσίας θα έπρεπε να μας υποστηρίξει το σύνολο γιατί την υπογράφει ο Πρωθυπουργός ως Υπουργός των Εξωτερικών και άρα, θα έπρεπε να υποστηρίξει και το υπόλοιπο. Έρχομαι τώρα στις δικές μας τέσσερις τροπολογίες, που αφορούν συγκεκριμένα θέματα τα οποία μπορούν να επιλυθούν και να δοθεί λύση σε χρονίζοντα ζητήματα είτε που έχουν προκύψει το τελευταίο διάστημα μέσα στην κρίση είτε που λόγω της εξέλιξης των πραγμάτων χρειάζονται ρύθμιση. Για παράδειγμα, το τέλος διαμονής, όπως το είχε ψηφίσει η Κυβέρνηση με την Πλειοψηφία ΣΥΡΙΖΑ - ΑΝΕΛ, πάει στα κρατικά ταμεία. Εμείς λέμε ότι το τέλος διαμονής στα ξενοδοχεία, στα καταλύματα θα πρέπει να πηγαίνει στην τοπική αυτοδιοίκηση. Έχουμε καταθέσει την τροπολογία και ζητάμε να εγκριθεί, να ψηφιστεί και από την Πλειοψηφία προκειμένου να περάσει. Η δεύτερη τροπολογία αφορά τα σπογγοαλιευτικά σκάφη, γιατί έχει γίνει μια ρύθμιση για τα οστρακαλιευτικά το 2018, πρόσφατα, αλλά δεν τους έχει συμπεριλάβει, τους έχει αποκλείσει και γι' αυτό ζητάμε να επεκταθεί. Τελειώνω, λέγοντας για μια τροπολογία που αφορά δύο θέματα. Το ένα είναι η θέσπιση ακατάσχετου ειδικού τραπεζικού λογαριασμού για όλες τις επιχειρήσεις, για όλους τους επαγγελματίες, τους αγρότες, τις ομάδες παραγωγών και τους συνεταιρισμούς, προκειμένου να μπορούν απρόσκοπτα να κάνουν τη διαχείριση και των εσόδων και των εξόδων, καταβάλλοντας και τις οφειλές στους εργαζόμενους και στο δημόσιο και στα ταμεία κοινωνικής ασφάλισης χωρίς τη δαμόκλειο σπάθη των πλειστηριασμών. Η άλλη τροπολογία αφορά μια ολοκληρωμένη πρόταση για μια βιώσιμη και οριστική ρύθμιση των εκατόν είκοσι δόσεων για τις μέχρι τώρα οφειλές σε ασφαλιστικά ταμεία, στο δημόσιο και στους δήμους. Είναι η λύση γι' αυτό που υπάρχει. Είναι βιώσιμη και διαρκής αυτή η λύση χωρίς ημερομηνία λήξης. Γιατί χρειάζεται; Μα, το λέει η τροπολογία που έχει υποβάλει ένας συνάδελφος Βουλευτής από τον ΣΥΡΙΖΑ. Κάνει μια τροπολογία και λέει «προστατεύστε την πρώτη κατοικία ή την δευτερεύουσα από τους πλειστηριασμούς και δώστε παράταση μέχρι 28 Φεβρουαρίου 2019» και ιδιαίτερα - λέει - για τα σπίτια που έχουν υποστεί ζημιές από τον σεισμό στη Ζάκυνθο μέχρι τέλους του 2019. Γιατί χρειάζεται αυτή η τροπολογία; Και πράγματι χρειάζεται. Διότι οι μαζικοί πλειστηριασμοί είναι προ των πυλών. Το λέει η τροπολογία του Βουλευτή του ΣΥΡΙΖΑ - δεν χρειάζεται να το πω εγώ - ο οποίος ήταν και Υπουργός Δικαιοσύνης μέχρι πρότινος. Ευχαριστώ πολύ, κύριε Πρόεδρε.
Κυρίες και κύριοι συνάδελφοι, πριν δώσω τον λόγο στον επόμενο ομιλητή, επιτρέψτε μου να κάνω μια ανακοίνωση. Έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθητές και μαθήτριες και τέσσερις εκπαιδευτικοί συνοδοί τους από το 4ο Γυμνάσιο Δράμας (δεύτερο τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Μιχαηλίδης έχει τον λόγο από το ΣΥΡΙΖΑ και αμέσως μετά θα ακολουθήσει ο Κοινοβουλευτικός Εκπρόσωπος της Δημοκρατικής Συμπαράταξης ο κ. Λοβέρδος. Ορίστε, κύριε Μιχαηλίδη, έχετε τον λόγο.
Κυρίες και κύριοι συνάδελφοι, επιτρέψτε μου στον χρόνο της τοποθέτησής μου να μην αναφερθώ στο κύριο αντικείμενο του νομοσχεδίου για τον θεματικό τουρισμό, αλλά στην τροπολογία που καταθέσαμε με τον συνάδελφο κ. Δημήτριο Γάκη, με θέμα την ανακήρυξη της Κάσου και των Ψαρών ως ηρωικών νήσων. Η πρωτοβουλία για την κατάθεση αυτής της τροπολογίας πραγματοποιήθηκε σε συνεννόηση με τα δημοτικά συμβούλια της Κάσου και των Ψαρών, τα οποία έχουν αιτηθεί προς το Υπουργείο Εσωτερικών με αποφάσεις τους να χαρακτηριστούν αυτά τα δύο νησιά ως ηρωικές νήσοι, λόγω της μεγάλης τους προσφοράς κατά την ελληνική επανάσταση και κυρίως κατά την καταστροφή των νήσων το 1824. Χαιρετίζουμε το γεγονός ότι η τροπολογία αυτή έχει γίνει δεκτή, τόσο από τον αρμόδιο υπουργό Εσωτερικών όσο και από την κυρία Υπουργό Τουρισμού. Επιτρέψτε μου εν είδει αιτιολόγησης και τεκμηρίωσης αυτής της τροπολογίας, να αναφερθώ εν συντομία σε γεγονότα και στοιχεία που σχετίζονται πρωτίστως με την καταστροφή των Ψαρών. Η συμμετοχή των Ψαριανών στην ελληνική επανάσταση είναι καλά τεκμηριωμένη και αδιαμφισβήτητα εξέχουσα. Λαμβάνοντας δε υπ' όψιν το μικρό μέγεθος του νησιού, αλλά και τη μεγάλη γεωγραφική του απόσταση από το επίκεντρο των εξεγερθεισών περιοχών, το μέγεθος της συμβολής των Ψαρών, όπως και της Κάσου στον αγώνα για την ανεξαρτησία, υπήρξε δυσανάλογα υψηλό. Την παραμονή της επανάστασης τα Ψαρά διέθεσαν σημαντικούς πόρους, καθώς οι κάτοικοί τους ανέπτυξαν έντονη εμπορική και ναυτική δραστηριότητα κατά τις προηγούμενες δεκαετίες, εκμεταλλευόμενοι όπως και άλλοι κάτοικοι του αιγαιοπελαγίτικου χώρου τις ευκαιρίες που είχαν προκύψει, λόγω των συνθηκών του Κιουτσούκ Καϊναρτζή και των ναπολεόντειων πολέμων. Ήδη από τις 20 Απριλίου του 1821 οι Ψαριανοί ύψωσαν την επαναστατική σημαία στο κοινοτικό κατάστημα του νησιού. Για τα επόμενα τρία περίπου χρόνια δεκάδες πλοία των Ψαριανών, μεταξύ των οποίων τα περίφημα πυρπολικά, με προεξέχουσες μορφές τον Κωνσταντίνο Κανάρη και τον Δημήτρη Παπανικολή, συμμετέχουν σε επιθέσεις και ναυμαχίες εναντίον του οθωμανικού στόλου. Ακριβώς, λόγω της σημαντικότητας και αποτελεσματικότης των ψαριανών πλοίων η επίθεση εναντίον του νησιού αποτελεί μια από τις πρώτες ενέργειες στη θάλασσα που αποφάσισε η νεότευκτη συμμαχία στου σουλτάνου με τον πασά της Αιγύπτου στην προσπάθεια της Πύλης να καταστείλει την επανάσταση. Αντιστοίχως, ο αιγυπτιακός στόλος στέφεται ενάντια στην Κάσο. Στις 20 Ιουνίου του 1824, άνω των εκατό οθωμανικών πλοίων επανδρωμένα με χιλιάδες στρατιώτες προσεγγίζουν τα Ψαρά. Δεν είναι ίσως ευρύτερα γνωστό, αλλά στο μικρό νησί τότε βρίσκονταν, όχι μόνο οι επτά χιλιάδες μόνιμοι κάτοικοί του, αλλά και πολλαπλάσιος αριθμός - ενδεχομένως και είκοσι χιλιάδες - προσφύγων που είχαν βρει καταφύγιο σε αυτό το φιλόξενο προπύργιο του αγώνα από διάφορες περιοχές και κυρίως από τη γειτονική Χίο η οποία είχε υποστεί τις γνωστές σφαγές δύο χρόνια πριν. Οι μαρτυρίες αφθονούν για τις ηρωικές πράξεις αντίστασης και αυταπάρνησης των υπερασπιστών του νησιού τις ημέρες που ακολουθούν. Αν και η καταφανής υπερίσχυση των δυνάμεων του αντιπάλου κατέστησε μάλλον προδιαγεγραμμένη την ήττα, σημειώνεται ότι τόσο στην περίπτωση των Ψαρών, όσο και της Κάσου, η κεντρική διοίκηση της επαναστατημένης Ελλάδας αδυνατεί εν μέσω των ήδη εκδηλωθεισών εμφυλίων διαμαχών να συνδράμει αποτελεσματικά στρατιωτικά τα δυο νησιά. Η κατάκτηση των Ψαρών συνοδεύεται από τη σχεδόν ολοσχερή καταστροφή του νησιού και τον τραγικό θάνατο ή εξανδραποδισμό περίπου των μισών εκ των κατοίκων και προσφύγων. Το νησί ερημώνει ολοκληρωτικά και για πολλά χρόνια και οι επιζώντες Ψαριανοί πρόσφυγες, οι ίδιοι πλέον περιπλανώνται σε διάφορες περιοχές της ελεύθερης Ελλάδας, πριν σημαντικό τμήμα τους εγκατασταθεί στην Ερέτρια. Το τίμημα που πλήρωσαν τα Ψαρά ήταν ανάλογα βαρύ με τη συνεισφορά τους στον αγώνα. Μέσω της τεράστιας απήχησης που προκάλεσε το γεγονός της καταστροφής τους, τα Ψαρά συνέβαλαν ακόμη περισσότερο στην ευόδωση του στόχου της ανεξαρτησίας, παρότι άργησαν τα ίδια να ενταχθούν στο ελληνικό κράτος. Κυρίες και κύριοι συνάδελφοι, συχνά λέγεται ότι για την επίτευξη ενός συλλογικού σκοπού και την ευόδωση μιας ιδέας απαιτούνται επίμονοι αγώνες, αλλά και μεγάλες θυσίες. Νομίζω ότι στην περίπτωση των Ψαρών και της Κάσου αυτός ο συλλογισμός αποκτά την πλήρη επαλήθευσή του και μάλιστα με τρόπο υποδειγματικά ηρωικό, αλλά και βαθιά οδυνηρό. Για όλους τους παραπάνω λόγους θεωρώ πως με την ανακήρυξη των Ψαρών και της Κάσου σε ηρωικές νήσους αφ' ενός αποδίδεται η ύψιστη τιμή στους άνδρες και τις γυναίκες αυτών των νησιών που αγωνίστηκαν και θυσιάστηκαν και αφ' ετέρου θωρακίζεται συμβολικά, όχι μόνο η ελληνική, αλλά και η πανανθρώπινη ιστορική μνήμη. Σας ευχαριστώ.
Σας ευχαριστώ. Ο Κοινοβουλευτικός Εκπρόσωπος της Δημοκρατικής Συμπαράταξης κ. Λοβέρδος έχει τον λόγο.
Ευχαριστώ, κύριε Πρόεδρε. Δικαίως, κυρίες και κύριοι Βουλευτές, ο τουρισμός θεωρείται πως αποτελεί έναν βασικό πυλώνα της ελληνικής οικονομίας και ως εκ τούτου, είναι άρρηκτα συνδεδεμένος με την ανάπτυξη και τις προοπτικές της ανάπτυξης στη χώρα μας. Ανάπτυξη και τουρισμός μαζί συγκροτούν ένα πολύ βασικό και δυναμικό δίπολο, που ειδικά σε περίοδο κρίσης θα έπρεπε να είναι στην κορυφή της ατζέντας κάθε κυβέρνησης, ανεξαρτήτως ιδεολογικοπολιτικών διαφορών. Ατυχώς, όμως, την τελευταία τετραετία διακυβέρνησης, την περίοδο δηλαδή των ΣΥΡΙΖΑ - ΑΝΕΛ, η πανθομολογούμενη αστοχία, για να χρησιμοποιήσω έναν ήπιο χαρακτηρισμό, είχε ως αποτέλεσμα κακές επιδόσεις και στον τομέα της ανάπτυξης. Το 2014- όπως οι απολογισμοί των οικονομικών ετών που έχει κάνει το Υπουργείο Οικονομικών και τους έχει παρουσιάσει εδώ ο κ. Χουλιαράκης - η Ελλάδα έκλεισε με συν 0,7% ανάπτυξη και βάδιζε δίπλα στην Πορτογαλία, που βάδιζε με 0,9%, στη Γαλλία που βάδιζε και αυτή με 0,9%, στην Αυστρία που βάδιζε με 0,8% και ήταν μπροστά από την Ιταλία, την Κύπρο και τη Φινλανδία. Πηγαίναμε, προχωρούσαμε, αλλά η πορεία αυτή ανεκόπη από τη σημερινή πλειοψηφία, της οποίας οι πολιτικές επιλογές οδηγούν τη χώρα μας να ασθμαίνει πίσω από τις περισσότερες ευρωπαϊκές χώρες. Ό,τι είχε κατακτηθεί για τους πολίτες το 2015, σήμερα εναγωνίως η Κυβέρνηση αυτή προσπαθεί να το πλησιάσει και αυτό αφορά τους φόρους, το ΦΠΑ και όλα τα άλλα που συζητάμε αυτές τις ημέρες στην Επιτροπή Οικονομικών Υποθέσεων για τον προϋπολογισμό του 2019. Και γι' αυτό είναι απορίας άξιο, που ο Πρωθυπουργός και οι Υπουργοί του δείχνουν πολλές φορές ευφορία για τη δήθεν θετική πορεία της οικονομίας. Η πραγματική κατάσταση της οικονομίας πόρρω απέχει από τα λεγόμενα των κυβερνητικών εταίρων. Και αυτοί σε αποδρομή βρίσκονται. Φαίνεται δεν έχει και πολύ μεγάλη σημασία γι' αυτούς όσο για τους πολίτες, που υφίστανται τις συνέπειες των αυταπατών, των λαθών και των ιδεοληψιών τους. Τα υπερπλεονάσματα, κυρίες και κύριοι Βουλευτές, έχουν προέλευση την υπερφορολόγηση των παραγωγικών τάξεων και μια σειρά αντιαναπτυξιακών μέτρων. Για να είμαστε πιο συγκεκριμένοι, 6 δισεκατομμύρια από τα 8 δισεκατομμύρια των υπερπλεονασμάτων προέρχονται από κατασχέσεις λογαριασμών για φόρους και εισφορές, 770 εκατομμύρια ευρώ από τη μείωση των επιστροφών του φόρου και 1,3 δισεκατομμύρια ευρώ από τη μείωση των δημοσίων δαπανών για την ανάπτυξη. Στην εκπνοή της θητείας αυτής της Κυβέρνησης, έρχεται ένα σχέδιο νόμου, που αφορά στον τουρισμό αδύναμο και ελλειμματικό. Κυρία Υπουργέ, για να μπορέσω να ασκήσω κριτική, τι θα θεωρούσα ότι είναι το χρέος σας, η γνώμη του κόμματός μου γι' αυτό που έπρεπε να κάνετε, όχι τώρα ή έστω τώρα, αλλά από τότε που αναλάβατε; Δεν είστε κάποια πολιτικός ενταγμένη ασφυκτικά στη γραφειοκρατία, είχατε περιθώρια μυαλού και ελευθερία κινήσεων, γιατί το Υπουργείο σας είναι εκτός της καθημερινής πολύ σκληρής αντιπαράθεσης. Σας λέμε ότι σας λείπει η στρατηγική. Θα μπορούσατε, λόγου χάριν, στους πρώτους έξι μήνες που έχετε αναλάβει, να φέρετε, όχι αποσπασματικά, το άλφα, το βήτα, ψευτοτροπολογίες που λύνουν ή το άλφα ή το βήτα θέμα που σας θέτουν οι πολίτες, αλλά να πείτε πώς βλέπετε, αφού έχετε μπροστά σας τέσσερα χρόνια, τον τρόπο παρέμβασής στο πεδίο του τουρισμού για να βοηθήσετε. Εγώ θα σας αναφέρω παραδείγματα από την κανονική την καθημερινή ζωή. Η χώρα που έχει αυτή την τουριστική ελκυστικότητα είναι βρώμικη σε ό,τι αφορά τη λειτουργία των πολιτών απέναντι στους δημόσιους χώρους. Πηγαίνεις από τη γέφυρα του Ρίου, φτάνεις μέχρι την Αμφιλοχία και είσαι στη σύγχρονη Ευρώπη, στρίβεις αριστερά να πας στη Λευκάδα και βλέπεις δεξιά και αριστερά των πενήντα χιλιομέτρων σακούλες, τσιγάρα και ό,τι άλλο θέλεις, εκτός από καθαρό περιβάλλον. Κι αυτό δεν συμβαίνει μόνο στην Αιτωλοακαρνανία, αλλά σε όλη τη χώρα. Έπρεπε να είχατε γίνει μπροστάρης σε ένα πανελλήνιο πρόγραμμα να καθαρίσει η χώρα. Είναι πολλοί οι κάτοικοι, που θα συμμετείχαν και δεν θα κορόιδευαν. Σας πέρασε από το μυαλό; Μπορεί και να σας πέρασε. Εγώ δεν σας αμφισβητώ ως προσωπικότητα, αλλά ως πολιτική, μηδέν επ' αυτού. Δεύτερον, αυτό που σας αναφέρω είναι το σοβαρότερο θέμα που αφορά τη χώρα. Στα πανεπιστήμια του κόσμου όλου διδάσκεται η ναυμαχία της Σαλαμίνας. Πηγαίνετε στη Σαλαμίνα, για να δείτε τι θα αντικρίσει αυτός ο καθηγητής που διδάσκει τη ναυμαχία και που είναι όνειρο ζωής του να πάει εκεί. Εγώ έτρεξα στο Μαραθώνιο. Εκκίνησα από τον Μαραθώνα. Φοβερή αξιοποίηση: ένα άγαλμα του Μιλτιάδη χωρίς ταμπέλα από κάτω! Οι Θερμοπύλες έχουν γίνει θέμα παγκοσμίως, μέσω του κινηματογράφου, και θα μπορούσε να είναι ένας τόπος πολύ ελκυστικός. Έχετε κάποια συνεισφορά σε αυτά που θα μπορούσαν να είχαν γίνει εκεί; Μη μου πείτε ότι δεν είχαν γίνει και πριν. Ναι, δεν είχαν γίνει και πριν. Εσείς εκτοξεύσατε τις δυνατότητες της χώρας; Τόσα λόγια λέγατε. Δεν το κάνατε. Είχατε παρακαταθήκη από την προκάτοχό σας, την κ. Κεφαλογιάννη, τη συνυπογραφή της στη δική μου πρωτοβουλία, ως Υπουργού Παιδείας, να δημιουργηθούν τέσσερα προπτυχιακά τμήματα στα πανεπιστήμια στη Ρόδο, στην Κρήτη, στην Κομοτηνή, στη Χίο, όπου θα διδάσκονταν προπτυχιακά στην αγγλική σε αλλοδαπούς εκτός Ευρωπαϊκής Ένωσης με δίδακτρα - η ζήτηση είναι πάρα πολύ μεγάλη - σε θέματα ναυτιλίας, σε θέματα τουρισμού, σε θέματα που σχετίζονται με την αρχαία ελληνική γραμματεία. Ο Υπουργός Παιδείας ή οι Υπουργοί Παιδείας - τέσσερα διά τρία, κυβερνητική σταθερότητα, αλλά αστάθεια Υπουργών στην Παιδεία - τρεις Υπουργοί ούτε τα κατήργησαν, ούτε τα προχώρησαν. Προεδρικό διάταγμα σχεδόν έτοιμο από το Δημοκρίτειο σταμάτησε. Γιατί δεν ενεργοποιηθήκατε να πιέσετε έστω έναν από τους τρεις να συγκροτήσει αυτό το δίπολο τουρισμού - οικονομίας και πάνω από όλα παιδείας; Διότι η χώρα είναι ελκυστική από μόνη της. Δεν σας χρειάζεται, ούτε μας χρειάζεται. Δεν χρειάζεται κανέναν μας. Για τον ιατρικό τουρισμό, επειδή δεν έχω πολύ χρόνο, θα μιλήσει ο συνάδελφος κ. Μπαργιώτας. Όμως, θυμάμαι ως Υπουργός Υγείας τις αγκυλώσεις που επροκαλούντο από Υπουργεία γύρω από το Υπουργείο Υγείας και από υπηρεσίες. Τρία άρθρα είναι, όπως με ενημερώνει ο συνάδελφος κ. Μπαργιώτας - θα σας τα πει αυτός - που δείχνουν έναν δρόμο. Όμως, μένουν στο να τον δείχνουν. Δεν τον περπατούν. Έχετε το παράδειγμα ως Κυβέρνηση αυτής της φοβερής δουλειάς που έχει κάνει ο ΣΕΓΑΣ. Κυρία Υπουργέ, είστε και αθλήτρια. Δυο φορές το χρόνο, στον Μαραθώνιο και στον Ημιμαραθώνιο, - συμμετέχω και τερματίζω και στους δύο - γεμίζει η Αθήνα από ξένους, γεμίζουν τα ξενοδοχεία μας με τους αθλητές, με αθλητές μεγάλης ηλικίας και τις οικογένειές τους. Σας δείχνει τον δρόμο. Αυτόν τον δρόμο έπρεπε να τον έχετε περπατήσει εσείς, μπροστάρης, και να έχετε δημιουργήσει και για τον αθλητικό τουρισμό - όχι τον πρωταθλητισμό, αλλά την άθληση, που είναι παγκόσμιο φαινόμενο - συνθήκες που θα αύξαναν ορθολογικά και σε νεκρές περιόδους τον τουρισμό στην κατεύθυνση του τουρισμού των δώδεκα μηνών. Τίποτα. Ερασιτεχνισμοί, επιπολαιότητες που αφορούν την τουριστική βιομηχανία. Η λέξη, κυρίες και κύριοι Βουλευτές, «τουριστική βιομηχανία» δεν μου αρέσει καθόλου. Η ελληνική λέξη «τουρισμός» που αφορά τον τουρισμό της Ελλάδας, κυριολεκτεί. Αν είχατε ξεκινήσει το 2015, θα είχαμε και αποτελέσματα. Εσείς τι αποτελέσματα διατείνεστε πως έχετε; Την αύξηση του αριθμού των τουριστών, την οποία και εορτάζετε ετησίως. Αυτό. Δεν με ενδιαφέρει για ποιους λόγους έχουμε αύξηση. Ως Έλληνα, με ενδιαφέρει, κυρίως, το ότι έχουμε αύξηση. Σας το έχω ξαναπεί στην Αίθουσα αυτή: Αυτό είναι καλό. Μόνο ένας που εθελοτυφλεί δεν βλέπει το καλό. Γίνεται, επειδή αποδίδουν οι πολιτικές σας; Όχι. Το παρατηρείτε, το πανηγυρίζετε και θέλετε και πολιτικά να το οικειοποιηθείτε. Διότι στρατηγική θα σήμαινε ανάπτυξη στον τουρισμό αυτών των πολιτικών που προανέφερα ως παραδείγματα, γιατί δεν έχω περισσότερο χρόνο. Δυο - τρεις σελίδες είναι τα επιμέρους του τουρισμού που έπρεπε μια κυβέρνηση να δουλέψει. Και το οφείλουν οι επόμενοι. Και δεν δίνω συγχωροχάρτι στους προηγούμενους. Κάνω παρένθεση: Κυρία Υπουργέ, εγώ στα υπουργικά συμβούλια που συμμετείχα, ασκούσα κριτική στους Υπουργούς Πολιτισμού - Τουρισμού και Πολιτισμού ήταν κάποτε - ως εξής: Πόσες μαρίνες έγιναν, κύριε Υπουργέ τάδε, επί των ημερών σας; Οι απαντήσεις ήταν «καμμία», «μια». Απευθύνω το ίδιο ερώτημα και σε εσάς. Τα έλεγα στους συναδέλφους μου αυτά. Εσείς, που ακόμα η χώρα είναι σε κρίση, έχετε να μου δώσετε παραδείγματα μαρινών τις οποίες εσείς διευκολύνατε, ώστε να δημιουργηθούν; Αν έχετε, θα κάνω παρένθεση στην κριτική μου και θα σας πω «μπράβο». Δεν τσιγκουνεύομαι…
Είμαι η πρώτη Υπουργός που έβγαλε προεδρικό διάταγμα…
Α, έβγαλε προεδρικό διάταγμα! Κυρία Υπουργέ, είμαστε συνάδελφοι εν τη εμπειρία. Γνωρίζω καλά. «Βγάζω προεδρικό διάταγμα» σημαίνει ότι εκκινεί μία διαδικασία. Το πρόβλημα είναι πώς βοηθάς να ξεμπλοκαριστεί, αφού εκκίνησε, γιατί τα συμφέροντα είναι πολλά - είναι αντιφάσκοντα συμφέροντα, τα ξέρετε καλά - και σταματούν δράσεις που εμείς οι πολιτικοί θέλουμε να προχωρήσουμε γρήγορα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, θα ήθελα ένα λεπτό ακόμα και ολοκληρώνω. Και ενώ αυτά δεν τα έχετε προχωρήσει, έχετε υποδεχθεί - άλλος στη θέση σας θα είχε παραιτηθεί - την αύξηση του ΦΠΑ στην εστίαση. Ξέρετε από τη διεθνή σας εμπειρία, ότι είναι ακατάλληλος αριθμός το 24% και ότι το να στοχεύετε να γυρίσετε στο 13% που ήταν το 2014, είναι σαν να ομολογείτε ότι κοστίσατε στον ελληνικό λαό με την παρουσία και την παρέμβασή σας κάποια δισεκατομμύρια ευρώ, που δεν είναι εθνικοί λογαριασμοί, κυρίες και κύριοι Βουλευτές, στους οποίους επιδίδονται οι Υπουργοί Οικονομικών της κρίσης, αλλά είναι ο ιδρώτας αυτού ο οποίος επαγγέλλεται στο συγκεκριμένο χώρο και τον οποίο αναγκάζετε να φοροδιαφεύγει, γιατί αλλιώς δεν βγαίνει. Και αυτό το λένε σε όλη την Ελλάδα όλοι οι σχετικοί επαγγελματίες! Κλείνω, κύριε Πρόεδρε, θυμίζοντας μία φράση του Πρωθυπουργού, όταν μιλούσε το 2014 στο Εμπορικό και Βιομηχανικό Επιμελητήριο Αθηνών: «Εμείς απορρίπτουμε το μοντέλο του «all inclusive» που είναι μοντέλο των αποτυχημένων…» - αναφερόταν σε εμάς - «…της κυβέρνησης Σαμαράς - Βενιζέλου…» - όπως έλεγε verbatim - «…θα καταθέσουμε σχέδιο στρατηγικής και θα ιδρύσουμε και Αναπτυξιακή Τράπεζα». Τίποτα από όλα αυτά που λέγονταν στις 9 Δεκεμβρίου του 2014, παραμονή που γίνατε Κυβέρνηση, δεν έγινε. Και ενώ δεν έχει γίνει τίποτα, έχει γίνει το ανάποδο, δηλαδή η αύξηση φόρων και του ΦΠΑ. Δεν μπορείτε. Είναι φανερό. Και παρά το ότι έχετε τη συνηγορία των αριθμών, δεν τους εκμεταλλευτήκατε. Γι' αυτό και αποδοκιμάζουμε και το σημερινό σχέδιο νόμου μέσα από την καταψήφιση της πλειονότητας των άρθρων του, όπως το εξέφρασε ο κ. Καρράς. Ευχαριστώ πολύ.
Τον λόγο έχει ο κ. Γεωργαντάς από τη Νέα Δημοκρατία.
Ευχαριστώ, κύριε Πρόεδρε. Θα μου επιτρέψετε να αναφερθώ στην τροπολογία του Υπουργού Εσωτερικών σε σχέση με την 3Κ προκήρυξη. Η 3Κ προκήρυξη για τους δήμους είναι μία προκήρυξη η οποία, δυστυχώς, μας απασχόλησε και θα μας απασχολεί για πολύ καιρό, επειδή η Κυβέρνηση εμμένοντας σε μία λάθος επιλογή και μη ακούγοντας την Αντιπολίτευση, που μέσα σε αυτήν την Αίθουσα πολλές φορές επισήμανε τους κινδύνους οι οποίοι δημιουργούνται από τον τρόπο με τον οποίο αποφάσισε να λειτουργήσει σ' αυτήν την προκήρυξη, φτάσαμε σε ένα σημείο που πλέον αναδεικνύονται όλες αυτές οι ατέλειες, οι αδικίες και οι ελλείψεις της προκήρυξης. Είναι, πράγματι, η μεγαλύτερη προκήρυξη την οποία εξυπηρέτησε το ΑΣΕΠ - τουλάχιστον τα τελευταία χρόνια - με επιτυχόντες οκτώ χιλιάδες εκατόν εξήντα έξι συμπολίτες μας για τις διάφορες υπηρεσίες των δήμων. Όμως, δεν θα μείνει στην ιστορία ως η προκήρυξη με αυτόν τον μεγάλο αριθμό, αλλά ως η μοναδική προκήρυξη που έγινε και βγήκαν οι προσωρινοί πίνακες, χωρίς κανέναν έλεγχο επί των στοιχείων, των δικαιολογητικών και των προσόντων, τα οποία απλώς δήλωνε ο υποψήφιος σε μία ηλεκτρονική εφαρμογή. Είναι η πρώτη φορά που δόθηκε η δυνατότητα - και θα σας πω γιατί πιστεύω ότι δόθηκε - σε κάθε υποψήφιο να σημειώσει σε μια ηλεκτρονική εφαρμογή τον χρόνο προϋπηρεσίας του, το πτυχίο του, τον χρόνο της ανεργίας του και την οικογενειακή του κατάσταση. Όλα αυτά απεστάλησαν στο ΑΣΕΠ, αλλά χωρίς την ταυτόχρονη αποστολή των δικαιολογητικών εκείνων που αποδείκνυαν και την ύπαρξη των στοιχείων αυτών, αλλά και την επάρκεια και τη νομιμότητά τους. Και βγήκαν προσωρινοί πίνακες και σήμερα ακούμε από διάφορες πηγές, ότι αναμένεται αυτοί οι πίνακες να αλλαχθούν κατά 70%. Γιατί; Διότι πολλοί συμπολίτες μας, άλλοι από παραδρομή, άλλοι από λάθος, άλλοι από άγνοια, άλλοι από κακή αξιολόγηση, κάποιοι ίσως από σκοπιμότητα, εδήλωσαν προσόντα και δικαιολογητικά που ή δεν υπάρχουν ή δεν ανταποκρίνονται στην πραγματική κατάσταση, έτσι όπως αυτή δηλώθηκε, με αποτέλεσμα να προηγηθούν στους προσωρινούς πίνακες. Αυτό, ιδίως στις μικρές περιφέρειες, έχει δημιουργήσει ένα μεγάλο αίσθημα αδικίας, καθώς γνωρίζονται οι άνθρωποι μεταξύ τους. Και κάποιοι, που είχαν υποβάλει αίτηση και αυτή τη στιγμή είναι εκτός των προσωρινών πινάκων, δεν μπορούν να καταλάβουν πώς συνέβη αυτό και ενώ έπρεπε να είναι αυτοί οι οποίοι θα δουλεύουν σήμερα, δουλεύουν κάποιοι άλλοι. Και καταφέραμε σε μία προκήρυξη, η οποία αφορά ανθρώπους απλούς, εργάτες της καθαριότητας κατά βάση, ή τεχνίτες στους δήμους, να δημιουργηθούν και έντονες αντιπαραθέσεις και συγκρούσεις σε μικρές τοπικές κοινωνίες. Όταν η Κυβέρνηση έφερε αυτήν την τροπολογία είπαμε: «Υπάρχει άμεση ανάγκη για την καθαριότητα, έτσι όπως τα καταφέρατε και τα φέρατε εδώ. Εφαρμόστε τη δυνατότητα που δίνει ο νόμος για μία δίμηνη ή δύο δίμηνες συμβάσεις καθαριότητας, όπου χρειάζεται, για να προλάβει το ΑΣΕΠ να κάνει μια επεξεργασία των δικαιολογητικών και μετά να βγουν οι προσωρινοί πίνακες». Τόσο απλό, όπως γίνεται πάντα. Δεν έχει ξαναγίνει προκήρυξη που δηλώνεις κάτι, τσεκάρεις κάτι σε ένα κουτάκι και βγαίνεις στον πίνακα επιτυχόντων, χωρίς την αποστολή των δικαιολογητικών. Αυτά ακολούθησαν. Δεν το έπραξε η Κυβέρνηση αυτό. Και κοιτάξτε τι έρχεται σήμερα και κάνει: Πρώτον, λόγω του πολύ μεγάλου αριθμού και ακριβώς επειδή δεν είχε γίνει κανένας προέλεγχος και γίνεται όλος ο έλεγχος τώρα, το ΑΣΕΠ φυσικά δεν μπορεί να ανταποκριθεί στην ανάγκη αυτή. Ταυτόχρονα, έρχεται η Κυβέρνηση και τον ν.2190/1994, τον περίφημο νόμο του ΑΣΕΠ, το π. δ. 164/2004 το καταξεφτιλίζει. Θυμόμασταν όλοι ότι οι συμβάσεις έχουν μία οκτάμηνη διάρκεια ακριβώς για να μην δημιουργούνται στη συνέχεια προσδοκίες ή δικαιώματα παρατάσεων και νομιμοποιήσεων. Αυτή, λοιπόν, η οκτάμηνη διάρκεια που λήγει, έρχεται η Κυβέρνηση τώρα, την επεκτείνει - ακούστε - όχι για δύο ή για τρεις μήνες, αλλά έως την έκδοση των οριστικών αποτελεσμάτων. Και πότε θα βγουν τα οριστικά δικαιώματα; Μπορεί να μας πει κανείς; Και αυτοί που δικαιούνται - και σύμφωνα με τις πληροφορίες είναι το 70% των επιτυχόντων - να εργαστούν, θα κάθονται και θα βλέπουν τα τρένα να περνούν και κάποιοι άλλοι που δεν δικαιούνται αυτή τη στιγμή, θα δουλεύουν; Το ιερό δικαίωμα της εργασίας έπρεπε να διασφαλίζει η πολιτεία τη διαδικασία την αξιόπιστη και την αντικειμενική για να το διεκδικήσει αυτός που πραγματικά έχει την αξιοσύνη, έχει τα προσόντα, έχει τα στοιχεία. Δεν μπορεί αυτή τη στιγμή, με αυτήν την ανεπάρκεια στη νομοθετική αυτή ρύθμιση, με αυτήν την εμμονή που ήθελε να δείξει η Κυβέρνηση ότι έρχεται και κάνει έναν μεγάλο διαγωνισμό, χωρίς κανέναν έλεγχο, χωρίς τίποτα, να έχει δημιουργήσει αυτές τις αδικίες και συγχρόνως να καταστρατηγεί έναν πολύ σοβαρό νόμο. Και ακούστε λίγο: Η δυνατότητα για να προσλάβεις με προσωρινούς πίνακες, με οκτάμηνης διάρκειας συμβάσεις, είναι μία εξαίρεση. Δυνατότητα παρατάσεως δεν υπάρχει. Απαγορεύεται ρητά στο συγκεκριμένο άρθρο. Απαγορεύεται ρητά! Κατ' εξαίρεση, για λόγους δημοσίου συμφέροντος, είναι να πάρεις από τους προσωρινούς πίνακες τα οκτάμηνα. Και βλέπω ότι συμφωνεί ο κ. Καρράς, που είναι καλός νομικός. Δυνατότητα παράτασης δεν υπάρχει. Ό,τι ψηφίσετε σήμερα - αυτή την παράταση - ψηφίζετε απλά κάτι παράνομο. Και θα μου πει κάποιος: «Μα, και τι να κάνουμε τώρα;» Τι να κάνουμε τώρα; Πρώτον, είναι χειμώνας και ευτυχώς δεν υπάρχει μεγάλο ζήτημα με την καθαριότητα. Θα μπορούσαν με το οκτάμηνο να λήξουν αυτές οι συμβάσεις, να δοθεί δίμηνο για την εξυπηρέτηση όλων των αναγκών - όπου υπάρχει - που τη δίνει τη δυνατότητα ο νόμος άμεσα και χωρίς ΑΣΕΠ, έτσι ώστε να βγουν επιτέλους τα ορθά αποτελέσματα και να πιάσουν εργασία αυτοί που πρέπει να εργαστούν, αυτοί που αυτή τη στιγμή αδικούνται, και αυτοί που αυτή τη στιγμή περιμένουν πραγματικά να εργαστούν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε. Από τα αποτελέσματα αυτής της προκηρύξεως αξιολογείται και κρίνεται και η αξιοπιστία σας, το αίσθημα δικαιοσύνης που πρέπει να υπάρχει σε όλον τον κόσμο, μία κατάσταση, η οποία δημιουργήθηκε και αυτή τη στιγμή δείχνει αδιέξοδη. Και όλα αυτά θα μπορούσαν να έχουν αποφευχθεί εάν δίνατε έξι μήνες, πέντε μήνες, όσο χρειαζόταν, για να γίνει ο προέλεγχος των δικαιολογητικών.
Κύριε Γεωργαντά, ολοκληρώστε σας παρακαλώ.
Τελείωσα, κύριε Πρόεδρε, και ευχαριστώ πολύ. Λυπάμαι, αλλά πρέπει να επισημάνω το εξής: Η Κυβέρνηση με τις επιλογές της, σας έφερε τους Βουλευτές της Πλειοψηφίας σήμερα στη θέση να ψηφίσετε μια παράνομη παράταση και να στερείτε το δικαίωμα από τους πραγματικούς δικαιούχους να εργαστούν. Ευχαριστώ πολύ, κύριε Πρόεδρε.
Ευχαριστούμε. Πριν δώσω τον λόγο στον επόμενο ομιλητή, να συνεννοηθούμε λίγο για την υπόλοιπη διαδικασία έως το τέλος. Από τον κατάλογο των ομιλητών υπάρχουν ακόμα εγγεγραμμένοι δεκατρείς Βουλευτές, όπερ σημαίνει ότι με το επτάλεπτο φθάνουμε κοντά στη μιάμιση ώρα. Προτείνω για τους εναπομείναντες ομιλητές να μειωθεί ο χρόνος κατά δύο λεπτά, όπως και για τους κοινοβουλευτικούς εκπροσώπους εκ των οποίων μίλησε ήδη ένας, δύο δεν πρόκειται να τοποθετηθούν και μένουν άλλοι πέντε. Αν αθροίσουμε όλο τον χρόνο, μαζί με την κυρία Υπουργό η οποία δεν μίλησε ακόμα και η οποία δικαιούται ένα δεκαοκτάλεπτο, εικοσάλεπτο περίπου, και προσθέσουμε και τις δευτερολογίες - ακόμη κι αυτές μειωμένες - θα περάσουμε τις 17.30΄ και θα πάμε για τις 18.00΄, μαζί με την ψηφοφορία. Υπάρχουν δύο ζητήματα: Το πρώτο είναι ότι θα σταματήσει η κυκλοφορία και θα κλείσει η περιοχή γύρω από το κέντρο και από τη Βουλή και δεν θα υπάρχει δυνατότητα εξόδου. Το δεύτερο ζήτημα - που είναι και σημαντικό - είναι ότι με βάση αυτήν την εξέλιξη, είχαν προγραμματιστεί οι Προεδρεύοντες που θα κάλυπταν τη συνεδρίαση. Μετά από εμένα υπάρχει ακόμα ένας Προεδρεύων. Μετά θα υπάρξει ζήτημα. Αν συμφωνείτε, - και να το κλείσουμε εδώ, για να μην καθυστερούμε - να περιορίσουμε τον χρόνο των ομιλητών κατά δύο λεπτά και βεβαίως και των κοινοβουλευτικών εκπροσώπων και αντίστοιχα των δευτερολογιών, όπου όποιος εκ των εισηγητών ή των αγορητών θέλει να πει κάτι που δεν είπε στην πρωτολογία του, να το πει. Συμφωνεί το Σώμα;
Κύριε Πρόεδρε, μπορώ να έχω τον λόγο;
Κύριε Ηγουμενίδη, έχετε τον λόγο.
Εφόσον συμφωνήσουν και οι υπόλοιποι εισηγητές, προσωπικά δεν σκοπεύω να κάνω χρήση της δευτερολογίας. Αυτό συζητούσα και με τον συνάδελφο.
Συμφωνείτε στην πρόταση του Προεδρείου με την έννοια της μείωσης του χρόνου κατά δύο λεπτά των κοινοβουλευτικών εκπροσώπων και των ομιλητών;
Συμφωνώ.
Και βεβαίως, θερμή παράκληση να τηρήσουμε έστω και αυτόν τον χρόνο που μειώνουμε. Θερμή παράκληση!
Κύριε Πρόεδρε, μπορώ να έχω τον λόγο;
Όχι, κύριε Αποστόλου, δεν έχετε τον λόγο.
Κύριε Πρόεδρε…
Με συγχωρείτε, κύριε Αποστόλου, υπάρχει εδώ ο εισηγητής του ΣΥΡΙΖΑ, υπάρχει ο Κοινοβουλευτικός Εκπρόσωπος. Πήρε ο κ. Ηγουμενίδης τον λόγο…
Κύριε Πρόεδρε, μπορώ να έχω τον λόγο;
Κύριε Ουρσουζίδη, θέλετε να πάρετε κι εσείς τον λόγο επ' αυτού;
Κύριε Πρόεδρε, αν υπάρχει η δυνατότητα, τα πέντε λεπτά να είναι με ανοχή, εφόσον παραιτήθηκαν οι ειδικοί αγορητές από την δευτερολογία. Αυτό ήθελα να πω.
Συμφωνούμε, λοιπόν, να μειωθεί ο χρόνος. Από εκεί και πέρα, και εσείς και από το Προεδρείο θα υπάρξει κάθε δυνατή προσπάθεια, ούτως ώστε να είμαστε εντός του χρονοδιαγράμματος. Θερμή παράκληση.
Κύριε Πρόεδρε, θα ήθελα τον λόγο.
Κυρία Υπουργέ, θέλετε να μιλήσετε για τις τροπολογίες;
Για τις τροπολογίες των Βουλευτών και των Υπουργών.
Ορίστε, κυρία Υπουργέ, έχετε τον λόγο.
Κάνω δεκτές όλες τις τροπολογίες των Υπουργών, την τροπολογία με γενικό αριθμό 1821, την τροπολογία με γενικό αριθμό 1823, την τροπολογία με γενικό αριθμό 1825, την τροπολογία με γενικό αριθμό 1827, την τροπολογία με γενικό αριθμό 1828 και την τροπολογία με γενικό αριθμό 1829. Επίσης, κάνω δεκτές τις εξής τροπολογίες των Βουλευτών: Την τροπολογία με γενικό αριθμό 1816, την τροπολογία με γενικό αριθμό 1817, την τροπολογία με γενικό αριθμό 1819 και την τροπολογία με γενικό αριθμό 1820.
Δηλαδή όλες.
Όχι όλες.
Μπορείτε να πείτε αναλυτικά τις Βουλευτικές;
Κάνω δεκτή την τροπολογία με γενικό αριθμό 1816 του κ. Κοντονή: «Αναστολή πράξεων αναγκαστικής εκτέλεσης», την τροπολογία με γενικό αριθμό 1817 των κυρίων Γάκη και Μιχαηλίδη: «Ανακήρυξη της Κάσου και των Ψαρών ως ηρωικών νήσων», την τροπολογία με γενικό αριθμό 1819 των κ.κ. Καρρά, Αρβανιτίδη και Κεγκέρογλου: «Αναλογική εφαρμογή των μεταβατικών διατάξεων για τα τυπικά προσόντα των επιτηρητών των οστρακαλιευτικών σκαφών και στα σπογγαλιευτικά». Επίσης, γίνεται δεκτή η τροπολογία με γενικό αριθμό 1820 των κυρίων Θραψανιώτη, Ηγουμενίδη και Καματερού, που αφορά στον εξορθολογισμό του θεματικού τουρισμού για εκπαιδευτήρια. Τέλος, γίνονται αποδεκτές οι τροπολογίες των Υπουργών. Νομίζω ότι ήρθαν και τις υποστήριξαν. Ευχαριστώ.
Ευχαριστούμε την κυρία Υπουργό. Τον λόγο έχει ο κ. Μπαργιώτας από τη Δημοκρατική Συμπαράταξη.
Κύριε Πρόεδρε, θα προσπαθήσω να σεβαστώ τα πέντε λεπτά. Πριν μιλήσω για το θέμα του ιατρικού τουρισμού, όπως προανήγγειλε ο κ. Λοβέρδος πριν από λίγο, θα ήθελα να κάνω δυο παρατηρήσεις. Η μια αφορά μια τροπολογία του Υπουργείου Υγείας, η οποία για πολλοστή φορά «πειράζει», κατά το κοινώς λεγόμενο, τα προσόντα για τη μοριοδότηση προϋπηρεσίας για προσλήψεις στο δημόσιο και ταυτόχρονα παρατείνει για δυο εβδομάδες - από 30 Νοεμβρίου σε 14 Δεκεμβρίου - την προθεσμία για την έκδοση της σχετικής προκήρυξης. Ελπίζω απλώς να είναι η τελευταία, γιατί υπάρχουν πάρα πολλές τέτοιες τον τελευταίο καιρό, που παίζουν με τα νούμερα και τις προκηρύξεις και αφορούν ανθρώπους οι οποίοι βρίσκονται σε αναμονή και αγωνιούν. Το δεύτερο που ελπίζω είναι να μην έχουμε στις 15 Δεκεμβρίου νέα παράταση. Ας είμαστε λίγο πιο γενναίοι στις παρατάσεις, εν πάση περιπτώσει, ειδικά όταν δεν κατορθώνουμε να κάνουμε τη δουλειά εμπροθέσμως. Τουλάχιστον, ας μην απασχολούμε τη Βουλή. Η δεύτερη έχει να κάνει με μια ορολογία. Κυρία Υπουργέ, υπάρχει μια διαμαρτυρία και μια επισήμανση από ανθρώπους οι οποίοι ασχολούνται με αυτό που λέγεται στα αγγλικά «outdoor activities», δηλαδή υπαίθριες δραστηριότητες. Στο νομοσχέδιο περνάει ένας όρος ως «αθλητική αναψυχή». Στο google και τα δυο, και το «αθλητική αναψυχή» και το «athletic recreation», δεν παράγουν κανένα αποτέλεσμα σχετικό με θεματικό τουρισμό. Παράγουν άλλα αποτελέσματα.
Έχουν γίνει νομοτεχνικές βελτιώσεις.
Ναι, γι' αυτό το λέω. Πολλές φορές ακόμα κι αν φιλολογικά ή από άψογη γραφειοκρατική ένας όρος είναι σωστός, αυτός που έχει κατατεθεί και ισχύει είναι καλύτερα να υιοθετηθεί. Νομίζω ότι το «outdoor activities» είναι «υπαίθριες δραστηριότητες». Έτσι το αναζητούν από το εξωτερικό οι τουρίστες και έτσι το βρίσκουν συνήθως. Ο άλλος όρος δημιουργεί προβλήματα, τα οποία πολύ λίγη σχέση έχουν με την ουσία. Τώρα, θα μιλήσω για τον ιατρικό τουρισμό. Το νομοσχέδιο φιλοδοξούσε να είναι ένα σπονδυλωτό νομοσχέδιο, που αντιμετωπίζει τα προβλήματα του θεματικού τουρισμού και κατάντησε να είναι ένα ασπόνδυλο νομοσχέδιο από την άποψη ότι στερείται στρατηγικής, όπως είπε ο κ. Λοβέρδος ή, αν θέλετε, φιλοσοφίας. Είναι αποσπασματικό. Τα είπαν οι συνάδελφοί μου προηγουμένως. Θέλω να μιλήσω για ένα θέμα, το οποίο, κατά τη γνώμη μου, είναι πολύ σημαντικό. Ακροθιγώς θίγεται στο συγκεκριμένο νομοσχέδιο. Είναι ο ιατρικός τουρισμός, ο οποίος συζητείται πολύ στην χώρα, αλλά δυστυχώς τα τελευταία χρόνια ελάχιστα πράγματα έχουν γίνει. Για να μπούμε σ' αυτό που είπε προηγουμένως κάποιος συνάδελφος, είναι μια διεθνής οικονομική δραστηριότητα, η οποία αναπτύσσεται με ρυθμούς 20% τον χρόνο. Είναι μια δραστηριότητα που με πολύ συντηρητικούς υπολογισμούς μπορεί να αγγίξει τα 2 δισεκατομμύρια ευρώ τζίρο τον χρόνο στη χώρα. Σωστοί είναι οι ορισμοί στο άρθρο 20. Υπάρχουν αυτές οι τρεις μεγάλες κατηγορίες ιατρικού τουρισμού. Δυστυχώς, στο επόμενο άρθρο, στο 21, παραπέμπεται πάλι σε ΚΥΑ η δημιουργία των αρχείων. Η ΚΥΑ είναι αυτή που εκκρεμεί από το 2014, ουσιαστικά, για να μπορέσουμε να αποκτήσουμε το θεσμικό πλαίσιο ή για να ενεργοποιηθεί, αν θέλετε, το θεσμικό πλαίσιο που υπάρχει. Υπάρχει ένα μεγάλο πρόβλημα για την ανάπτυξη του ιατρικού τουρισμού. Ο ιατρικός τουρισμός δεν είναι μόνο «wellness», ευεξία. Δεν είναι μόνο ο ιαματικός τουρισμός. Αυτό είναι ένα μικρό κομμάτι. Ο πραγματικός ιατρικός τουρισμός είναι μια τεράστια δραστηριότητα, η οποία για να μπορέσει να ευοδωθεί και να δουλέψει στην Ελλάδα, χρειάζεται κάτι πάρα πολύ απλό: Ποιότητα και πιστοποιήσεις. Χωρίς πιστοποιήσεις των παρόχων, δεν είναι δυνατόν να συναφθούν συμφωνίες με ασφαλιστικά ταμεία και παρόχους του εξωτερικού, οι οποίοι φέρνουν ασθενείς. Η δραστηριότητα αυτή, η μεταφορά ασθενών από το κέντρο προς την περιφέρεια για τη διενέργεια επεμβάσεων και θεραπειών, είναι κάτι στο οποίο αυτή την εποχή είναι πρωταθλήτρια η Τουρκία. Πάει μπροστά η Σιγκαπούρη. Έχουμε τεράστια συγκριτικά πλεονεκτήματα. Είμαστε ευρωπαϊκή χώρα. Έχουμε αναφορές σε ευρωπαϊκές οδηγίες. Την έχουμε ενσωματώσει την οδηγία. Έχουμε περίσσεια εξαιρετικών γιατρών εκπαιδευμένων στο κέντρο. Έχουμε γιατρούς, δηλαδή, οι οποίοι έχουν βιογραφικά, τα οποία αναγνωρίζονται από τους ασθενείς. Έχουμε υποδομές. Έχουμε πολλά από τα πάντα. Ταυτόχρονα, έχουμε και μια έξοδο επαγγελματιών υγείας μαζική προς το εξωτερικό. Ο μόνος τρόπος που υπάρχει, κατά τη γνώμη μου, για να ανασχεθεί αυτή η τάση και για να παραχθεί αναπτυξιακή διαδικασία, οικονομική δραστηριότητα στον ιατρικό χώρο της Ελλάδας είναι να μπορέσουμε να στηρίξουμε τον ιατρικό τουρισμό. Δυστυχώς, από το 2014 εκκρεμεί η έκδοση μιας συγκεκριμένης κοινής υπουργικής απόφασης - δεν έχει γίνει ποτέ - που αφορά ακριβώς την πιστοποίηση. Υπάρχει μόνο ένα καλό παράδειγμα που έγινε με απαίτηση του κλάδου. Στον κλάδο της υποβοηθούμενης γονιμότητας οι γιατροί και τα κέντρα υποβοηθούμενης γονιμότητας απαίτησαν πιστοποίηση και πλαίσιο και τα πήραν. Τραγική λεπτομέρεια για το πού βρίσκεται το δημόσιο είναι ότι μόνο τα δημόσια κέντρα δεν μπόρεσαν να πιστοποιηθούν, γιατί δεν είχαν τα χρήματα και τη δυνατότητα. Εξαιρέθηκαν από την ανάγκη και εξαιρέθηκαν και από τη συμμετοχή στον ιατρικό τουρισμό. Έχουμε τεράστιες δυνατότητες. Είναι πραγματικά κρίμα να μην τις αξιοποιούμε. Η Λάρισα από την οποία κατάγομαι έχει μία υπερσυσσώρευση κέντρων αποκατάστασης και εξαιρετικές ιδιωτικές δομές, οι οποίες μπορούν αύριο το πρωί και να πιστοποιηθούν και να ξεκινήσουν τη διαδικασία φιλοξενίας ασθενών. Έχει γίνει στο παρελθόν αποσπασματικά και περιστασιακά. Όλοι οι επιχειρηματίες του κλάδου ζητούν το απλό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δυστυχώς, όσον αφορά το νομοσχέδιο, παρ' όλο που είναι θετικές και οι προβλέψεις για τον ιαματικό τουρισμό και η πρόβλεψη για το μητρώο, χρειάζονταν κάποιες βασικές βελτιώσεις, που είχαν συζητηθεί εδώ και ήταν παρούσα και η Υπουργός σε μία επίκαιρη ερώτηση πριν από ενάμιση χρόνο προς το Υπουργείο Υγείας, αλλά με ευθύνη…
Κύριε Μπαργιώτα, ολοκληρώστε. Περάσαμε και τα έξι λεπτά.
Τελειώνω, κύριε Πρόεδρε. Επαναλαμβάνω με ευθύνη του Υπουργείου Υγείας δεν έχει προχωρήσει τίποτα. Οι πιστοποιήσεις και η αναγνώριση των κέντρων είναι ευθύνη του Υπουργείου Υγείας. Η κοινή υπουργική απόφαση, που εκκρεμεί καθυστερεί λόγω του Υπουργείου Υγείας. Αν δεν προχωρήσει, μία πολύ σημαντική και σοβαρή οικονομική δραστηριότητα στην οποία μας ξεπερνούν, όπως είπα προηγουμένως, οι γείτονες θα παραμείνει πρακτικά ανενεργή στην Ελλάδα, ακριβώς γιατί το δημόσιο αδυνατεί να παρακολουθήσει τις εξελίξεις. Ευχαριστώ πολύ.
Τον λόγο έχει ο κ. Αποστόλου από τον ΣΥΡΙΖΑ.
Κύριε Πρόεδρε, μετά τον κ. Αποστόλου θα ήθελα να μιλήσω για τις νομοτεχνικές βελτιώσεις που καταθέτουμε.
Εντάξει, κυρία Υπουργέ. Ορίστε, κύριε Αποστόλου, έχετε τον λόγο.
Ευχαριστώ, κύριε Πρόεδρε. Αγαπητοί συνάδελφοι, τι θέλουμε να κάνουμε με το συζητούμενο νομοσχέδιο; Θέλουμε να αξιοποιήσουμε τα πολλαπλά πλεονεκτήματα της υπαίθρου με την ανάδειξη νέων και καινοτόμων δραστηριοτήτων τουριστικού χαρακτήρα. Ειδικά στον αγροτικό χώρο, μπορούν να υπάρξουν τέτοιες μορφές εναλλακτικού τουρισμού που να απαντούν και στο μεγάλο πρόβλημα του τουριστικού χώρου, που είναι η δυνατότητα υπηρεσιών για όλο τον χρόνο. Ο αγροτουρισμός είναι μία ήπια μορφή τουρισμού και ανάπτυξης της υπαίθρου που φέρνει τον κάτοικο της πόλης στο περιβάλλον του χωριού και του δίνει τη δυνατότητα να ενσωματωθεί στις τοπικές συνθήκες. Είναι μία αναπτυξιακή πρόταση που επιδιώκει τη συνέχιση της παραγωγής παραδοσιακών προϊόντων που πιθανόν να είχαν εκλείψει, διατηρεί ή αναβιώνει τέχνες που θα είχαν εξαλειφθεί, συντηρεί τις μνήμες με την αναβίωση εθίμων και παραδοσιακών εκδηλώσεων, γίνεται κανάλι επικοινωνίας μεταξύ των απομονωμένων περιοχών. Ο τουρίστας στον αγροτουρισμό είναι ο επισκέπτης, ένας ταξιδιώτης που αναζητά τα μυστικά του τόπου, τη φυσική κληρονομιά και όλα όσα μοναδικά και ξεχωριστά έχει να του προσφέρει Δεν υποκαθιστά τις αγροτικές ασχολίες, αντιθέτως, τις στηρίζει προσθέτοντας ένα επιπλέον εισόδημα. Για παράδειγμα, δεν ασχολείται μόνο με το μάζεμα της ελιάς, με τον τρύγο, αλλά και με την τοπική κουζίνα, με τη δοκιμή του κρασιού με όλα εκείνα, θα έλεγα, που μπορούν να προσδώσουν μία ιδιαίτερη ταυτότητα στον αγροτουρισμό και να τον αναδείξουν ως μοναδικό προϊόν. Η βιοποικιλότητα, η ιστορία, η παράδοση, η γαστρονομία, ο πολιτισμός, τα χωριά, οι παραδόσεις, οι τοπικές γιορτές συνθέτουν όλα μία μοναδικότητα σε κάθε τους μορφή και έκφραση. Δυστυχώς, στην Ελλάδα έχουμε συνδέσει τον αγροτουρισμό με τους ξενώνες. Πολλοί από αυτούς μπορεί να έχουν χρηματοδοτηθεί κυρίως μέσω των προγραμμάτων «LEADER», αλλά δεν αντιπροσωπεύουν αυτό που θέλουμε. Ο αγροτουρισμός που συζητάμε βασίζεται στη διαμονή σε κατάλληλα διαμορφωμένες κατοικίες παραδοσιακής αρχιτεκτονικής ή σε σπίτια που διαθέτουν έναν αξιόλογο τοπικό χαρακτήρα. Αρχίζει, δηλαδή, ο αγροτουρισμός από το κατάλυμα στο οποίο φιλοξενείται ο επισκέπτης και επεκτείνεται στις καθημερινές οργανωμένες περιπέτειες του. Έτσι διαφυλάσσεται, αλλά και αξιοποιείται, η φυσική και πολιτιστική κληρονομιά. Στοχεύουμε, αγαπητοί συνάδελφοι, στους κατοίκους της υπαίθρου, στο φυσικό περιβάλλον, στην τόνωση της αγροτικής ζωής, ώστε να σταματήσουν να ερημώνουν τα ορεινά χωριά και οι μειονεκτικές περιοχές της χώρας. Θέλουμε να δώσουμε ζωή στην ξεχασμένη Ελλάδα, αλλά και κίνητρα σε πολλούς νέους ανθρώπους για να γυρίσουν στον τόπο τους. Έχουμε δυνατότητες χρηματοδότησης σήμερα τόσο από το πρόγραμμα «LEADER», το οποίο έχει εκχωρηθεί στις περιφέρειες, αλλά το παρακολουθούμε, όσο και από συγκεκριμένα μέτρα του «Προγράμματος Αγροτικής Ανάπτυξης 2014-2020». Οι μορφές που συζητάμε είναι αποτέλεσμα στενών συνεργασιών για τη θεσμική διαμόρφωσή τους με την Υπουργό Τουρισμού, την κ. Κουντουρά και αναφέρονται συγκεκριμένες. Μπορούν να προκύψουν και άλλες περισσότερες και περισσότερο, θα έλεγα, εξειδικευμένες. Στην ομιλία μου στη Διαρκή Επιτροπή Παραγωγής και Εμπορίου αναφέρθηκα σε δύο μορφές αγροτουρισμού, στον οινικό και στα πολυλειτουργικά αγροκτήματα. Σήμερα θα σταθώ για λίγο - δεν θα ξεπεράσω τον χρόνο, κύριε Πρόεδρε - στον γαστρονομικό τουρισμό. Αποτελεί κοινή διαπίστωση πλέον ότι έχουμε μία αυξημένη κίνηση στους δρόμους της γαστρονομίας, που οφείλεται στην αναπτυσσόμενη κουλτούρα προσοχής της υγείας μέσα από την αναζήτηση της διατροφικής ποιότητας και μία καθολική, θα έλεγα, αντίληψη ότι η γαστρονομία, έχοντας ενταχθεί με αποφασιστικό τρόπο στη λειτουργία της οικονομίας, έχει αποκτήσει οικονομικά στοιχεία μεγάλης σημασίας. Και γι' αυτόν τον λόγο ο πρωτογενής τομέας και η διατροφή είναι αυτά που κρατούν σταθερές αξίες. Ένα ταξίδι, για παράδειγμα, σε μία αμπελουργική ζώνη με ένα ποτήρι κρασί στο τέλος της διαδρομής σε ένα οινοποιείο ή μία πεζοπορία σε ένα ορεινό μονοπάτι που περνά μέσα από μία αιγοπροβατοτροφική μονάδα, που θα καταλήξει σε ένα τυροκομείο για δοκιμή της ΠΟΠ φέτας γεωγραφικής ένδειξης της χώρας, αντιλαμβάνεστε ότι είναι από τις χαρακτηριστικές περιπτώσεις οργάνωσης γαστρονομικών ταξιδιών. Αυτά, λοιπόν, μπορεί να προσφέρει η ελληνική ύπαιθρος και είναι θετικό ότι υπηρετούνται αυτά τα πλεονεκτήματα μέσα από το συγκεκριμένο νομοσχέδιο.
Η κυρία Υπουργός έχει ζητήσει τον λόγο για να καταθέσει νομοτεχνικές βελτιώσεις. Έχετε τον λόγο, κυρία Υπουργέ.
Ευχαριστώ, κύριε Πρόεδρε. Θέλω να καταθέσω τις νομοτεχνικές βελτιώσεις στα Πρακτικά, προκειμένου να τις δουν και οι συνάδελφοι και να πω εν τάχει τι ακριβώς κάναμε. Βασικά στις επιτροπές ακούστηκαν πολλά και τα υιοθετήσαμε σχεδόν όλα. Στην παράγραφο 7 του άρθρου 4 που αφορά τον τουρισμό υπαίθρου μετά τις λέξεις: «βασίζεται στο γεωλογικό», προστίθεται οι λέξεις «και γεωμορφολογικό». Στο τέλος της ίδιας παραγράφου προστίθενται οι φράσεις: «Περιλαμβάνει ήπιες δραστηριότητες περιήγησης και απόλαυσης του τοπίου, καθώς και δραστηριότητες επιστημονικού και εκπαιδευτικού χαρακτήρα. Προωθεί την περιβαλλοντική εκπαίδευση και τη διαχείριση του φυσικού περιβάλλοντος με βιώσιμο τρόπο». Και έρχομαι στο άρθρο 6 με τίτλο: «Αθλητικός τουρισμός». Εδώ να εξηγήσω πως ήταν πολύ ξεκάθαρο ότι αφορά καθαρά υπαίθριες δραστηριότητες και αθλητικές δραστηριότητες αναψυχής, που δεν έχουν ούτε ανταγωνισμό, ούτε αγωνιστικό χαρακτήρα, ούτε παραπέμπουν στη Γενική Γραμματεία Αθλητισμού που έχουν καθαρά το αθλητικό κομμάτι. Παρ' όλα αυτά, όμως, για γίνει πιο κατανοητό, προσθέσαμε τις λέξεις στο πρώτο εδάφιο της παραγράφου 2 στο άρθρο 6 ως εξής: Μετά τις λέξεις «…αθλητικών διοργανώσεων και τουρισμό» προστίθενται οι λέξεις «υπαίθριων δραστηριοτήτων» και μετά τις λέξεις «αθλητικής αναψυχής» προστίθεται η λέξη «περιπέτειας». Όλα αυτά είναι και στα τρία άρθρα που αφορούν τον τουρισμό υπαίθρου και τον τουρισμό αθλητικής αναψυχής και περιπέτειας. Στην παράγραφο 2 μετά τις λέξεις «αθλητικές διοργανώσεις» προστίθεται η φράση «εφόσον συνδυάζουν χρονικά τη διαμονή τους στον τόπο διεξαγωγής των διοργανώσεων ή και αλλού». Στο πρώτο εδάφιο της παραγράφου 2 μετά τη λέξη «τουρισμός» προστίθενται οι λέξεις «υπαίθριων δραστηριοτήτων» και στο δεύτερο εδάφιο της ίδιας περίπτωσης οι λέξεις «Ως δραστηριότητα αθλητικής αναψυχής - περιπέτειας» αντικαθίστανται από τις λέξεις «Ως υπαίθριες δραστηριότητες αθλητικής αναψυχής - περιπέτειας» κ.λπ.. Έχει, τέλος πάντων, τακτοποιηθεί. Επί του άρθρου 7 οι λέξεις «Με κοινή απόφαση του Υπουργού Τουρισμού» αντικαθίσταται με τις λέξεις «Με κοινή απόφαση των Υπουργών Τουρισμού, Πολιτισμού και Αθλητισμού». Υπήρχε ένα κενό. Έγινε εκ παραδρομής. Ο τίτλος του άρθρου 8 του σχεδίου νόμου: «Ειδικό Σήμα Λειτουργίας Τουρισμού, Αθλητικής Αναψυχής, Περιπέτειας - Ειδικό Σήμα Αθλητικού Τουρισμού» αντικαθίσταται ως εξής: «Ειδικό Σήμα Λειτουργίας Τουρισμού Υπαίθριων Δραστηριοτήτων Αθλητικής Αναψυχής και Περιπέτειας».
Κυρία Υπουργέ, συγγνώμη που διακόπτω. Είναι πολλές οι τροποποιήσεις;
Όχι, κύριε Πρόεδρε.
Δεν χρειάζεται να τις διαβάζετε όλες. Να τις καταθέσετε και θα τις διαβάσουν. Μπορείτε πιο κωδικοποιημένα, ενδεχομένως, να τις αναφέρετε, όπως σε ποια άρθρα αναφέρονται κ.λπ.. Αν σας είναι εύκολο, κυρία Υπουργέ, γιατί πιεζόμαστε γενικά.
Όσον αφορά στον αεροπορικό τουρισμό, εκεί που λέει το «διεθνές κανονιστικό πλαίσιο» αντικαθίσταται από τη φράση «και το εθνικό και διεθνές κανονιστικό πλαίσιο και διαδικασίας των αρμοδίων φορέων». Στον τουρισμό υγείας βάλαμε «ο τουρισμός υγείας περιλαμβάνει τον ιατρικό τουρισμό…» - εκεί τίθεται κόμμα - και προστίθενται οι λέξεις «τον οδοντιατρικό…» κ.λπ.. Βάλαμε, δηλαδή, αυτό που ζητήσατε ενδεικτικά. Το Ηλεκτρονικό Μητρώο Ιατρικού Τουρισμού το κάναμε «Ηλεκτρονικό Μητρώο Τουρισμού Υγείας». Στο άρθρο 28 έγιναν κάποιες νομοτεχνικές παρατηρήσεις από τη Γενική Γραμματεία της Κυβέρνησης, ώστε να υπάρχει το θεσμικό πλαίσιο για να είναι πιο ξεκάθαροι οι έλεγχοι όταν θα διαπιστωθούν παραβάσεις, ώστε να υπάρχει αποτέλεσμα. Στο άρθρο 32 στη «διαδικασία κατάταξης τουριστικών καταλυμάτων» προσθέσαμε απλά κάποιες λέξεις «ισχύουσες τεχνικές» και «ισχύουσες» και στο άρθρο 35 εκεί που λέει «διοίκηση, διαχείριση και εκμετάλλευση και χωροθέτηση τουριστικών λιμένων» προσθέσαμε «του ΕΟΤ. Μπορεί να παραχωρείται στη χερσαία ζώνη». Νομοτεχνικές βελτιώσεις κάναμε και στο άρθρο 47 για τους ξεναγούς. Θέλω να ξέρετε ότι ο τρόπος με τον οποίο το κάναμε δεκτό ήταν ότι δεν μπορούσαμε να παραβούμε τις παρατηρήσεις που μας έκανε το Σώμα Ελεγκτών Δημόσιας Διοίκησης, αλλά και η Ανεξάρτητη Αρχή Συνηγόρου του Πολίτη. Ευχαριστώ πολύ.
Ο κ. Καββαδάς έχει τον λόγο.
Ευχαριστώ, κύριε Πρόεδρε. Κυρία Υπουργέ, κυρίες και κύριοι συνάδελφοι, θέλω να ευχηθώ αρχικά χρόνια πολλά στο Πολεμικό Ναυτικό, στο Λιμενικό μας, σε όλους τους ναυτικούς μας και σε όλους τους εορτάζοντες. Σήμερα συζητάμε ένα ιδιαιτέρως σημαντικό νομοσχέδιο σχετικά με τις ειδικές μορφές τουρισμού, την τουριστική εκπαίδευση και την ενίσχυση της επιχειρηματικότητας στον τουρισμό. Μιλάμε για ρυθμίσεις που συνδέονται στενά με την περιφερειακή και την τοπική ανάπτυξη, την κάθε τοπική οικονομία και τη δημιουργία νέων θέσεων εργασίας. Το νομοσχέδιο είχε τεθεί σε διαβούλευση πριν από έντεκα περίπου μήνες, αλλά τελικά έρχεται σήμερα για συζήτηση και ψήφιση στη Βουλή. Προσωπικά θα επικεντρωθώ περισσότερο στον θεματικό τουρισμό, όπου χρειάζονται τολμηρά βήματα και ουσιαστικές παρεμβάσεις, γιατί η ανάπτυξη ειδικών μορφών τουρισμού συνεπάγεται επέκταση της τουριστικής περιόδου όλο τον χρόνο, πολιτική στην οποία συμφωνείτε και εσείς, κυρία Υπουργέ, μέσω των δηλώσεών σας. Δυστυχώς, όμως, αυτό το νομοσχέδιο περιέχει μόνο θεωρητικές ρυθμίσεις, γιατί σε επίπεδο ουσίας και περιεχομένου δεν αντιμετωπίζει κανένα από τα μεγάλα προβλήματα. Δεν δημιουργεί τις προϋποθέσεις για την ανάπτυξη του τομέα, γιατί για να εφαρμοστούν οι προτεινόμενες διατάξεις χρειάζεται διψήφιος αριθμός υπουργικών αποφάσεων. Δηλαδή, με την τόση γραφειοκρατία που εισάγετε με το παρόν σχέδιο νόμου έχετε ήδη καταδικάσει την τουριστική ανάπτυξη. Το εντυπωσιακό είναι ότι χρειαστήκατε τέσσερα χρόνια για να φέρετε το παρόν νομοσχέδιο στη Βουλή στο τέλος της θητείας σας, τη στιγμή μάλιστα που σε ορισμένες κατηγορίες του θεματικού τουρισμού, όπως είναι ο τουρισμός υγείας, είχατε παραλάβει ένα έτοιμο θεσμικό πλαίσιο. Εάν θέλατε πραγματικά, κυρία Υπουργέ, να κάνετε μία ολοκληρωμένη νομοθετική παρέμβαση σε αυτόν τον τομέα, θα έπρεπε να έχετε λύσει υπαρκτά προβλήματα. Για καθεμία από τις ειδικές μορφές τουρισμού θα πρέπει να υπάρχει ένα ξεκάθαρο νομικό πλαίσιο και ξεκάθαρη στόχευση για το πού θέλουμε να πάμε και τι επιδιώκουμε. Η ανάπτυξη του θεματικού τουρισμού δεν χρειάζεται ευχολόγια, θέλει συγκεκριμένες παρεμβάσεις που επιλύουν συγκεκριμένα προβλήματα. Φέρνω ως παράδειγμα τον καταδυτικό τουρισμό που έχει τεράστιες αναπτυξιακές προοπτικές, καθώς η χώρα μας προσφέρει πολύ καθαρά νερά, καλή ορατότητα και ένα φιλόξενο καταδυτικό περιβάλλον. Τα νερά μας φιλοξενούν εκατοντάδες ναυάγια πλοίων, πολλά εκ των οποίων είναι του Α΄ και του Β΄ Παγκοσμίου Πολέμου και αποτελούν σημαντικό πόλο έλξης για τους δύτες. Στο νησί μου, στη Λευκάδα, υπάρχουν πολλά σημαντικά πολεμικά ναυάγια. Για παράδειγμα, ανάμεσα στη Λευκάδα και την Κεφαλονιά υπάρχει ένα πολεμικό γαλλικό θωρηκτό του Α΄ Παγκοσμίου Πολέμου και ένα γερμανικό υποβρύχιο, που κρύβουν ενδιαφέρουσες ναυτικές ιστορίες. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Όμως, βάσει του υπάρχοντος νομικού πλαισίου, της υπουργικής απόφασης του 2003, τα ναυάγια άνω των πενήντα ετών, όπως είναι αυτό, θεωρούνται πολιτισμικά μνημεία και απαγορεύεται η υποβρύχια επίσκεψη σε αυτά. Δεν διαφωνώ με τον χαρακτηρισμό, αλλά θα πρέπει υπό αυστηρές προϋποθέσεις κάποια από αυτά να αξιοποιηθούν στον καταδυτικό τουρισμό. Διότι πώς αλλιώς μπορούμε, λοιπόν, να αναπτύξουμε τον κλάδο; Πώς μπορούμε να διαφημίσουμε μέσω των τουριστικών πρακτόρων μια δραστηριότητα που απαγορεύεται; Γνωρίζετε, κυρία Υπουργέ, ότι οι τουριστικοί πράκτορες αρνούνται να προβάλλουν τη χώρα μας ως καταδυτικό τουρισμό για τον λόγο που προανέφερα; Σημειώνω εδώ ότι ήδη λειτουργούν στην Ελλάδα περίπου τριακόσια καταδυτικά κέντρα και έχουμε περίπου δεκαπέντε χιλιάδες ενεργούς δύτες, αριθμός που αυξάνεται ραγδαία. Αντίθετα, μόνο στη Γερμανία υπάρχουν τρία εκατομμύρια ενεργοί δύτες, εκ των οποίων ένα εκατομμύριο ταξιδεύει για καταδυτικό τουρισμό. Η χώρα μας προσελκύει ήδη περισσότερους από διακόσιους χιλιάδες δύτες που έρχονται με σκοπό να καταδυθούν, άρα, όπως καταλαβαίνετε, υπάρχουν τεράστια περιθώρια ανάπτυξης. Αυτό που σας ζητάμε, λοιπόν, είναι να εξαιρέσετε τα πιστοποιημένα κέντρα κατάδυσης από τη συγκεκριμένη απαγόρευση και να τους δώσετε τη δυνατότητα να καταδύονται στα κηρυγμένα ως μνημεία ναυάγια άνω των πενήντα ετών και που δεν εμπίπτουν στις διατάξεις του αρχαιολογικού νόμου, όπως είναι τα ναυάγια του Α΄ και του Β΄ Παγκοσμίου Πολέμου. Επίσης, μέσω του ΕΟΤ θα πρέπει να προβάλλουμε διεθνώς τη χώρα μας ως καταδυτικό προορισμό. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αντίστοιχα - δώστε μου ένα λεπτό ακόμη, κυρία Πρόεδρε - πρέπει να επιλύσουμε πρακτικά θέματα που αφορούν γενικότερα τον θαλάσσιο τουρισμό, την κρουαζιέρα, το yachting, τις παράκτιες δραστηριότητες αναψυχής και την ανάπτυξη μαρίνων, θέματα που είναι κορυφαίας προτεραιότητας για τη χώρα μας και για περιοχές όπως είναι η Λευκάδα. Κορυφαία προτεραιότητα είναι επίσης η μείωση της υψηλής φορολόγησης που επιβλήθηκε από την Κυβέρνηση στον τουρισμό. Θυμίζω ότι η Κυβέρνηση ΣΥΡΙΖΑ - ΑΝΕΛ παρέλαβε από τη Νέα Δημοκρατία έναν ΦΠΑ στην εστίαση στο 13% και τον αύξησε στο 24%, ενώ στα καταλύματα τον παρέλαβε στο 6,5% και τον πήγε στο 13%. Και επέβαλε και έναν νέο φόρο, το τέλος διανυκτέρευσης, χώρια τις αυξήσεις που επέβαλε στη φορολογία όλων των επιχειρήσεων. Όλοι αυτοί είναι αντιαναπτυξιακοί φόροι που καθιστούν ακριβότερο και λιγότερο ανταγωνιστικό το τουριστικό μας προϊόν μέσα στο παγκόσμιο περιβάλλον. Και είναι στις προτεραιότητες της Νέας Δημοκρατίας να διορθώσει τα πράγματα, ειδικά στον τουρισμό, που είναι ο βασικός μοχλός για την ανάπτυξη της οικονομίας, επαναφέροντας τον ΦΠΑ στην εστίαση στο 13% και σε δεύτερο χρόνο στο 11%. Μόνο με σχέδιο και συγκεκριμένες παρεμβάσεις μπορούμε να αναπτύξουμε το τουριστικό μας προϊόν. Είμαστε μια χώρα που πρέπει να εκμεταλλευθούμε τα τεράστια συγκριτικά μας πλεονεκτήματα και να προσφέρουμε τις τουριστικές υπηρεσίες τριακόσιες εξήντα πέντε μέρες τον χρόνο. Σας ευχαριστώ πολύ.
Ευχαριστούμε και εμείς. Παρακαλώ να τηρείται το πεντάλεπτο γιατί υπάρχει σοβαρός λόγος. Τον λόγο έχει ο κ. Θραψανιώτης για πέντε λεπτά.
Ευχαριστώ, κυρία Πρόεδρε. Ακούστηκε από πολλούς συναδέλφους ομιλητές ότι ο τουρισμός αποτελεί έναν από τους βασικούς πυλώνες της οικονομίας μας. Είναι ταυτόχρονα, όμως, και ένα προϊόν ευαίσθητο, αφού εξαρτάται από πολλούς και αστάθμητους παράγοντες. Ο βασικότερος είναι η πολιτική σταθερότητα της ευρύτερης περιοχής. Στη χώρα μας, παρά τους πολέμους στη Μέση Ανατολή, τις εντάσεις, τις προσφυγικές ροές και τις πολιτικές κρίσεις σε γειτονικές χώρες, κατάφερε να παραμείνει ένας ασφαλής τόπος προορισμού. Αυτό είναι αποτέλεσμα μιας συνεπούς πολιτικής διαλόγου, σε πνεύμα συνεργασίας και συνανάπτυξης, που ασκεί η Ελληνική Κυβέρνηση στην ευρύτερη περιοχή. Ταυτόχρονα, ο τουρισμός έχει εξελιχθεί σε μεγάλη διεθνή οικονομική δραστηριότητα, που ελέγχεται από μεγάλα συμφέροντα, ταξιδιωτικά γραφεία ολιγοπωλιακού χαρακτήρα, που μπορούν εύκολα να τη χειραγωγούν, να είναι δηλαδή κατευθυνόμενος. Αυτό ισχύει ιδιαίτερα για τον λεγόμενο «μαζικό τουρισμό», που δυστυχώς κυριαρχεί στη χώρα μας. Είναι ανάγκη, λοιπόν, σε ένα άκρως ανταγωνιστικό περιβάλλον η πολιτική μας στον τουρισμό να αναδείξει και να αξιοποιήσει τα ιδιαίτερα χαρακτηριστικά, αξιοποιώντας τα συγκριτικά πλεονεκτήματα που διαθέτει η χώρα μας, να αναβαθμίσει τις προσφερόμενες υπηρεσίες, να αποκτήσει καλύτερη ποιότητα για εκείνον που αναζητά κάτι διαφορετικό, ώστε να καταστεί ελκυστικός, ανταγωνιστικός, βιωματικός και άρα βιώσιμος. Σε αυτήν την κατεύθυνση, κυρίες και κύριοι Βουλευτές, κινείται το παρόν σχέδιο νόμου που συζητούμε σήμερα και μαζί με το επικείμενο σχέδιο νόμου, που θα αφορά την τουριστική εκπαίδευση, δημιουργείται ένα ολοκληρωμένο πλαίσιο για την ανάδειξη και τη θωράκιση του τουριστικού προϊόντος. Η διασύνδεση των δραστηριοτήτων του τουρισμού με τους τομείς της οικονομίας, όπως η αγροδιατροφή και η μεταποίηση, καθώς και τα συγκριτικά πλεονεκτήματα της χώρας μας, η γεωστρατηγική της θέση, η μακραίωνη ιστορία της, τα πολιτιστικά χαρακτηριστικά σε συνδυασμό με το φυσικό περιβάλλον, αλλά και η παραδοσιακή αντίληψη της φιλοξενίας, δημιουργούν το πλαίσιο για βιώσιμη ανάπτυξη του τουρισμού προς όφελος της ελληνικής κοινωνίας. Επιτρέψτε μου, όμως, κυρίες και κύριοι Βουλευτές, μία σύντομη αναφορά για τον Νομό Λασιθίου. Ξέρετε το ανέκδοτο που κυκλοφορεί συνήθως. Η Κρήτη έχει τέσσερις νομούς, τους εξής τρεις: Χανιά, Ρέθυμνο και Ηράκλειο. Και δυστυχώς έχει βάση. Το Λασίθι υπολείπεται σε υποδομές, τριτοβάθμια εκπαίδευση κ.λπ.. Διαθέτει, όμως, ένα θαυμάσιο παρθένο ακόμα φυσικό περιβάλλον, με σημαντικά μνημεία τόσο αρχαιολογικά, όσο και φυσικά, όπως προστατευόμενες περιοχές «NATURA», όπως η νήσος Χρυσή, το μοναδικό Φοινικόδασος του Βάι, το γεωπάρκο Σητείας, ένα από τα τέσσερα γεωπάρκα της Ελλάδας ενταγμένο στα παγκόσμια γεωπάρκα της Ουνέσκο, το σπήλαιο Ψυχρού στο οροπέδιο Λασιθίου, όπου κατά τη μυθολογία γεννήθηκε ο Δίας, αλλά και μινωικά ανάκτορα όπως η Ζάκρος και ο Πετράς της Σητείας. Η Σπιναλόγκα είναι δεύτερο σε επισκεψιμότητα μνημείο στην Κρήτη μετά την Κνωσό και υποψήφια για ένταξη στα Μνημεία Παγκόσμιας Πολιτιστικής Κληρονομιάς της UNESCO. Το Λασίθι αποτελεί σημαντικό τόπο προορισμού και ιδιαίτερα ο Άγιος Νικόλαος, που υπήρξε πρωτοπόρος στον τουρισμό μεγάλης κλίμακας, με αποτέλεσμα να διαθέτει υψηλού επιπέδου ξενοδοχειακές μονάδες. Ήδη προγραμματίζονται επενδύσεις στον Νομό Λασιθίου και στον Άγιο Νικόλαο που πλησιάζουν την τάξη του 1 δισεκατομμυρίου ευρώ. Έχει τη δυνατότητα να προσελκύσει ποιοτικό τουρισμό, αρκεί να δημιουργηθούν οι κατάλληλες προϋποθέσεις. Η δημιουργία του νέου αεροδρομίου, η ολοκλήρωση του βόρειου οδικού άξονα μέχρι τη Σητεία, η αναβάθμιση του αεροδρομίου Σητείας αποτελούν προϋποθέσεις. Ταυτόχρονα, όμως, χρειάζεται να προσέξουμε ιδιαίτερα, ώστε να μην καταστρέψουμε αυτό το υπέροχο σύνολο αναπτύσσοντας δραστηριότητες που δεν είναι συμβατές με το περιβάλλον και το τοπίο. Πρέπει να σεβαστούμε την προστασία του τοπίου που με έμφαση αναδεικνύει για πρώτη φορά τον χωροταξικό σχεδιασμό της Κρήτης. Βασική προϋπόθεση αποτελεί η προστασία των δικαιωμάτων των εργαζομένων με αξιοπρεπείς μισθούς, με κατοχύρωση των ασφαλιστικών δικαιωμάτων, με την καταπολέμηση της αδήλωτης, υποδηλωμένης και απλήρωτης εργασίας, πρακτικές που εκτός από το γεγονός ότι καταπατούν κεκτημένα δικαιώματα, ταυτόχρονα δημιουργούν αθέμιτο ανταγωνισμό με τις υγιείς επιχειρήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, τελειώνω. Αυτός ο ξεχωριστός πλούτος του Λασιθίου μπορεί να αξιοποιηθεί ιδιαίτερα με το παρόν νομοσχέδιο, που θέτει εκσυγχρονισμένο θεσμικό πλαίσιο για την κατηγοριοποίηση, την αδειοδότηση και τον τρόπο λειτουργίας για τις επιχειρήσεις που δραστηριοποιούνται στον χώρο του τουρισμού, δημιουργώντας παράλληλα ένα φιλικό και ελκυστικό περιβάλλον για επιχειρηματικά βήματα σε ειδικές πλέον μορφές τουρισμού. Η ανάπτυξη αυτών των εναλλακτικών μορφών τουρισμού μπορεί να διευρύνει την τουριστική περίοδο και να μειώσει το μεγάλο οικονομικό και κοινωνικό κόστος που προκαλεί η εποχικότητα και χαρακτηρίζει το κυρίαρχο μοντέλο «ήλιος και θάλασσα». Σαν παράδειγμα θα ήθελα να αναφερθώ στο άρθρο 4 όπου οριοθετείται ο τουρισμός υπαίθρου, ο οποίος περιλαμβάνει τον αγροτουρισμό, τον οινοτουρισμό, τις περιηγητικές διαδρομές και τον αλιευτικό τουρισμό, είδη τουρισμού τα οποία τα τελευταία χρόνια βοηθούν ακόμα περισσότερο στην ανάδειξη τοπικών προϊόντων, στοιχείων και εικόνων της ελληνικής φύσης, αλλά και της γενικότερης κουλτούρας της υπαίθρου μας. Τέλος, επιτρέψτε μου απ' αυτό εδώ το Βήμα να εκφράσω τις ευχαριστίες μου στην Υπουργό Τουρισμού κ. Κουντουρά που έκανε δεκτή την τροπολογία σχετικά με τις έδρες των Ανωτέρων Τουριστικών Σχολών που ιδιαίτερα στον Άγιο Νικόλαο είχε προκληθεί εύλογη ανησυχία και μεγάλη αναστάτωση για το μέλλον της Σχολής. Σας ευχαριστώ.
Ευχαριστούμε κι εμείς.
Κυρία Πρόεδρε, μπορώ να πάρω τον λόγο για να αναπτύξω και να στηρίξω μία τροπολογία;
Ορίστε, κυρία Υπουργέ, έχετε τον λόγο.
Ευχαριστώ, κυρία Πρόεδρε. Είναι η τροπολογία με γενικό αριθμό 1829 και ειδικό 13 σχετικά με τα αναδρομικά. Στο πρώτο άρθρο της τροπολογίας συμπεριλαμβάνονται τα μέλη του Εκπαιδευτικού Προσωπικού και του Ειδικού Διδακτικού Προσωπικού των Ακαδημιών Εμπορικού Ναυτικού, καθώς και οι ερευνητές του Κέντρου Προγραμματισμού και Οικονομικών Ερευνών και επίσης οι υπάλληλοι του Διπλωματικού Κλάδου του Υπουργείου Εξωτερικών. Είναι η τροποποίηση του ν.4575/2018. Στο δεύτερο άρθρο τροποποιούμε το άρθρο 60 του ν.4172/2013. Αυτό έχει να κάνει με τη φορολογική μεταχείριση των εφάπαξ χρηματικών ποσών. Τα εφάπαξ χρηματικά ποσά που καταβάλλονται στους δικαιούχους των άρθρων 10 έως 15 του ν.4575/2018, όπως επίσης και αυτά που συμπεριλαμβάνονται στο παραπάνω άρθρο, θα φορολογούνται με 20% και εκεί θα εξαντλείται η φορολογική υποχρέωση των δικαιούχων για τα εισοδήματα αυτά. Σε ό,τι θα πάρουν, δηλαδή, θα έχει παρακρατηθεί ο φόρος 20% και δεν θα υπάρχει καμμία υποχρέωση για τροποποιητική στα προηγούμενα έτη. Τελειώνει η φορολόγησή τους με την καταβολή του καθαρού ποσού που θα πάρουν. Ευχαριστώ.
Ευχαριστούμε την κυρία Υπουργό. Τον λόγο έχει ο κ. Κοντονής.
Ευχαριστώ, κυρία Πρόεδρε. Κυρίες και κύριοι Βουλευτές, μου έκανε πολύ αρνητική εντύπωση σήμερα η επίθεση που δέχτηκε ο Υπουργός Οικονομικών κ. Τσακαλώτος για μία τροπολογία που είχε καταθέσει. Από το ΠΑΣΟΚ δέχτηκε αυτήν την επίθεση, ανεξάρτητα από το τι ονόματα διαλέγει αυτό το κόμμα κάθε φορά. Άφησαν ανοίκειους χαρακτηρισμούς και υποψίες ότι κάτι πονηρό γίνεται εδώ. Κυρίες και κύριοι Βουλευτές, αυτή η επίθεση γίνεται την επομένη της καταδίκης Υπουργού του ΠΑΣΟΚ - δεν ξέρω αν είναι ο έβδομος ή ο όγδοος - . Αυτήν τη φορά όχι επειδή εξαφάνισε κάποια λίστα καταθετών του εξωτερικού, όχι επειδή πήρε μίζες και τις πήγε στα κομματικά γραφεία, όχι επειδή πήρε μίζες από τα εξοπλιστικά, αλλά επειδή πήρε μίζα από δάνειο τοκογλύφου προς κάποιον πολίτη στο οποίο μεσολάβησε. Και την επόμενη ημέρα έρχονται στην Αίθουσα αυτή, κάνουν κριτική, μιλούν για διαπλοκή ως προς την Κυβέρνηση, ζητούν ψήφους από τον ελληνικό λαό και βαυκαλίζονται ότι θα είναι και η έκπληξη των εκλογών. Η έκπληξη θα είναι σίγουρα, αλλά δεν ξέρω τι βάθους έκπληξη θα είναι αυτή. Όσον αφορά το νομοσχέδιο, κυρία Υπουργέ, θέλω να σας πω ότι είναι ευτυχής η συγκυρία που συζητείται αυτήν τη στιγμή στην Εθνική Αντιπροσωπεία, διότι συζητείται μετά από μία άκρως επιτυχημένη τουριστική περίοδο. Εμείς που ζούμε σε τουριστικές περιοχές γνωρίζουμε πολύ καλά ότι για να είναι και αυτή η χρονιά επιτυχημένη για τον ελληνικό τουρισμό, δαπανήθηκε τεράστιος κόπος από το Υπουργείο και υλοποιήθηκε μία σωστή στρατηγική, την οποία χαράξατε από την πρώτη στιγμή που αναλάβατε, ώστε να έχουμε αυτά τα αποτελέσματα. Και παρά τα κροκοδείλια δάκρυα ορισμένων ότι δήθεν η φορολογία λειτουργεί αποτρεπτικά στον ανταγωνισμό, ο ελληνικός τουρισμός ήταν απολύτως ανταγωνιστικός και έφερε αυτά τα υψηλά ποσοστά εισόδου τουριστών. Αυτή είναι η απάντηση, λοιπόν, στους νεοφιλελεύθερους νεόκοπους, οι οποίοι έρχονται εδώ και ούτε λίγο ούτε πολύ μας λένε «Μη βάζετε άλλους φόρους στους επιχειρηματίες. Μειώστε και άλλο τις συντάξεις, διότι αυτό είναι, δεν υπάρχει άλλος δρόμος». Θέλω, λοιπόν, να σας πω ότι το σχέδιό σας είναι απολύτως θετικό και πρέπει να το υπερψηφίσουμε οι πάντες, διότι επιτέλους βάζει ένα τέλος στον μονοδιάστατο τουρισμό που γνωρίζαμε ως τώρα, μέσω των πολλών θεματικών τουρισμών - αν μου επιτρέπεται αυτή η έκφραση - που προβάλλονται και υλοποιούνται. Θέλω επίσης να πω κάτι σε ορισμένους οι οποίοι σήμερα είδαν ως μία αδυναμία του νομοσχεδίου, ότι δήθεν θα χρειαστούν πολλές κοινές υπουργικές αποφάσεις. Βεβαίως θα χρειαστούν πολλές κοινές υπουργικές αποφάσεις, διότι είναι συνέργειες του Υπουργείου Τουρισμού με τα αρμόδια Υπουργεία, όπως για παράδειγμα το Υπουργείο Πολιτισμού ή το Υπουργείο Αθλητισμού ή το Υπουργείο Αγροτικής Ανάπτυξης κ.λπ.. Δηλαδή αυτό ακριβώς που αποτελείται δύναμη του νομοσχεδίου, έρχονται εδώ και μας το παρουσιάζουν ως την αδυναμία του. Το σημαντικότερο όλων, κυρίες και κύριοι συνάδελφοι, είναι ότι τίθενται επιτέλους οι βάσεις της τουριστικής παιδείας στον τόπο, διότι μετά από πολλά χρόνια και μετά από εκείνη την προσπάθεια διάλυσης στην ουσία της τουριστικής εκπαίδευσης, η Κυβέρνηση βάζει ξανά το ζήτημα της τουριστικής παιδείας. Διότι χωρίς την αναβάθμιση της τουριστικής εκπαίδευσης δεν θα έχουμε υψηλού επιπέδου τουριστικά στελέχη και είτε θα πέφτουμε στον εμπειρισμό είτε - πολύ χειρότερο - σε πράγματα τού «να κάνουμε και μετά να δούμε», τα οποία καταστρέφουν τον τουρισμό μας, το περιβάλλον και δημιουργούν συνθήκες γαλέρας για τους εργαζόμενους. Θέλω να μιλήσω και για τον θεματικό τουρισμό. Ο θεματικός τουρισμός δεν θα επεκτείνει την τουριστική περίοδο μόνο, διότι δεν θα παρέχει μόνο ήλιο και θάλασσα που είναι κατ' εξοχήν το καλοκαιρινό προϊόν. Θα αναδείξει πολλές επιπλέον πλευρές που μπορούμε να προβάλλουμε, όπως είναι ο πολιτισμός μας, ο αθλητισμός, ο αγροτουρισμός κ.λπ., πράγματα τα είπαν οι προηγούμενοι ομιλητές και δεν θέλω να επεκταθώ. Είναι ένα νομοσχέδιο συνολικής αναβάθμισης του τουρισμού σε όλα τα επίπεδα και ειλικρινά εκπλήσσομαι όταν ακούω αυτού του τύπου την κριτική για το νομοσχέδιο αυτό στη Βουλή. Κυρίες και κύριοι συνάδελφοι, κατέθεσα και ήδη η Υπουργός έχει κάνει δεκτή μία τροπολογία. Δεν κατάλαβα, τι ήθελε να πει ο εκπρόσωπος του ΠΑΣΟΚ τοποθετούμενος - δεν ήσασταν εσείς, κύριε Καρρά, άλλος συνάδελφός σας ήταν - για την τροπολογία. Η Ζάκυνθος δοκιμάστηκε από έναν ισχυρότατο σεισμό και βρίσκεται σε κατάσταση εκτάκτου ανάγκης. Γι' αυτό ακριβώς προτείναμε - και χαίρομαι που το δέχτηκε η κυρία Υπουργός - την αναστολή των πλειστηριασμών για αυτό το χρονικό διάστημα. Διότι δεν είναι δυνατόν να βρίσκεται το νησί σε κατάσταση έκτακτης ανάγκης και να κάνουμε πλειστηριασμούς. Όπως επίσης είναι αδιανόητο για αυτούς που έχουν υποστεί ζημίες στα ακίνητά τους να γίνονται πλειστηριασμοί. Πολύ σωστά προβλέπεται στην τροπολογία η αναστολή των πλειστηριασμών σε όσους υπέστησαν ζημιά στα ακίνητά τους, μέχρι το τέλος του 2019. Ευχαριστώ την Υπουργό που έχει κάνει δεκτή την τροπολογία κι ελπίζω να ψηφιστεί από όλα τα κόμματα. Δύο πράγματα θέλω να αναφέρω, κυρία Πρόεδρε, για ένα λεπτό μόνο. Επειδή γίνεται μια συζήτηση σχετικά με έναν νέο αθλητικό νόμο, θέλω να πω ότι επί της θητείας μου στο Υπουργείο Πολιτισμού και Αθλητισμού ως Υφυπουργός Αθλητισμού ουδέποτε συνάντησα την τρόικα και είχα γίνει αποδέκτης «αιτημάτων» - ή όπως αλλιώς θέλετε πείτε το, για πειθαναγκασμό μιλάγαμε εκείνη την περίοδο - οποιουδήποτε ζητήματος. Το διευκρινίζω γιατί βλέπω κάποια δημοσιεύματα και κάποιες αναφορές ότι υπήρξε παρέμβαση εκείνη την περίοδο. Ουδέποτε τη συνάντησα. Η πρώτη μου συνάντηση με την τρόικα ήταν όταν ανέλαβα Υπουργός Δικαιοσύνης. Θέλω να πω και ένα τελευταίο. Κυρίες και κύριοι συνάδελφοι, χθες δημοσιεύτηκε μία απόφαση της Επιτροπής Ανταγωνισμού. Είναι εκτός νομοσχεδίου, αλλά πρέπει να το αναφέρουμε. Κυρία Πρόεδρε, έχει να κάνει και με εσάς και με την Επιτροπή Θεσμών και Διαφάνειας στην οποία προεδρεύετε. Η απόφαση της Επιτροπής Ανταγωνισμού, όσον αφορά το σκεπτικό της, επιβεβαίωσε ότι έχει στηθεί τραστ δύο εταιρειών στη διανομή του Τύπου. Και παρά το γεγονός ότι διαλαμβάνεται στην απόφαση πως αυτό το τραστ λειτουργούσε επί χρόνια με τεράστια κέρδη - και δεν είναι μόνο ότι λειτουργούσε ως τραστ και με τεράστια κέρδη, διότι εδώ θίγεται η πληροφόρηση του πολίτη και ως εκ τούτου ένας από τους πυλώνες της Δημοκρατίας - , παρά ταύτα τού επιβάλλει γελοία πρόστιμα τα οποία ούτε καν αγγίζουν το παράνομο όφελος αυτών των εταιρειών που επί χρόνια λειτουργούσαν έτσι. Εδώ, λοιπόν, ή κοροϊδευόμαστε με αυτές τις αποφάσεις ή συμβαίνει κάτι άλλο. Σε κάθε περίπτωση, προτείνω να κληθεί ο Πρόεδρος της Επιτροπής Ανταγωνισμού από την Επιτροπή Θεσμών και Διαφάνειας για να δώσει εξηγήσεις για αυτήν την απόφαση, σχετικά με το πώς ένα πολύ σωστό σκεπτικό καταλήγει σε απαράδεκτα χαμηλές, όσον αφορά το ύψος των χρηματικών προστίμων, ποινές. Κυρίες και κύριοι συνάδελφοι, θεωρώ ότι το νομοσχέδιο πρέπει να ψηφιστεί σήμερα από όλες τις πτέρυγες της Βουλής και όσο για τις αιτιάσεις που ακούστηκαν ότι δήθεν αργήσατε, κυρία Υπουργέ, να το φέρετε στη Βουλή, πράγματι αργήσατε. Αργήσατε τριάντα χρόνια! Εμείς κυβερνούσαμε τριάντα χρόνια και αργήσαμε να το φέρουμε! Αυτοί που σήμερα καταγγέλλουν ότι αργήσαμε δεν το έφερναν επί τριάντα χρόνια που κυβερνούσαν αυτόν τον τόπο; Ευχαριστώ, κυρία Πρόεδρε.
Ευχαριστούμε. Κύριε Κοντονή, έχουμε καλέσει τον Πρόεδρο της Επιτροπής Ανταγωνισμού την Τρίτη στην Επιτροπή Θεσμών και Διαφάνειας όχι μόνον γι' αυτό, αλλά γενικά για να τον ακροαστούμε για τα πεπραγμένα της Αρχής. Παρακαλώ ξανά για τήρηση του χρόνου γιατί το προσωπικό πρέπει να φύγει, έχει σταματήσει και το μετρό. Καλώ τον κ. Νικόλαο Παπαδόπουλο, στον οποίον ευχόμαστε χρόνια πολλά, όπως και στον κ. Ηγουμενίδη, που είναι οι παρόντες εορτάζοντες συνάδελφοί μας. Χρόνια σας πολλά!
Ευχαριστώ. Κυρία Πρόεδρε, κυρίες και κύριοι συνάδελφοι, συζητείται σήμερα στην Ολομέλεια του Σώματος το νομοσχέδιο του Υπουργείου Τουρισμού «Θεματικός τουρισμός - Ειδικές μορφές τουρισμού - Ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - Στήριξη τουριστικής επιχειρηματικότητας και άλλες διατάξεις». Εγώ θα ήθελα να μιλήσω, όπως καταλαβαίνετε, για τα συγκεκριμένα άρθρα που αφορούν τον θεματικό τουρισμό και κυρίως τον αγροτουρισμό και τον τουρισμό υπαίθρου. Με το παρόν νομοσχέδιο δημιουργείται το πλαίσιο για να αναπτύξουμε δραστηριότητες που θα φέρουν νέες εμπειρίες στους επισκέπτες εσωτερικού και εξωτερικού, τουρίστες, που θα έρχονται στη χώρα μας. Θα προωθήσουμε τα τοπικά προϊόντα μας, θα ενισχύσουμε την περιφερειακή, τοπική, αγροτική παραγωγή και οικονομία και θα επιτύχουμε μια ήπια, βιώσιμη, αειφόρο τουριστική ανάπτυξη που δεν θα βλάπτει το περιβάλλον και τον κάθε τόπο, αλλά θα τον προστατεύει και να τον στηρίζει. Παράλληλα θα τονώσει την τουριστική δραστηριότητα και χωρίς χρονικούς περιορισμούς θα μπορεί να προσφέρει πράγματι υπηρεσίες τριακόσιες εξήντα πέντε ημέρες τον χρόνο, ανάλογα με τις εποχές, τα μέρη, τις προτιμήσεις. Θα δημιουργήσει θέσεις εργασίας για νέους, για τους ανέργους. Θα ωφελήσει τους αγρότες και παραγωγούς, που θα μπορούν να πουλήσουν τα προϊόντα τους ενισχύοντας το εισόδημά τους, θα δημιουργηθεί ένα πλαίσιο ανάδειξης των πολύτιμων μεσογειακών μας προϊόντων, της υγιεινής μεσογειακής διατροφής και θα αυξηθεί η ελκυστικότητα και η ανταγωνιστικότητα της αγροτικής μας παραγωγής. Συνακόλουθα μπορούμε να πούμε ότι το νομοσχέδιο δημιουργεί ορίζοντα και πολλαπλασιαστικά οφέλη στους παραγωγικούς κλάδους της εθνικής μας οικονομίας και στηρίζει την εθνική μας προσπάθεια για την παραγωγική ανασυγκρότηση της χώρας. Ειδικά τώρα, με τον όρο θεματικός τουρισμός νοείται κάθε ειδική μορφή αειφόρου τουριστικής ανάπτυξης, που προσφέρει στον επισκέπτη τουρίστα ψυχαγωγία μέσα από αυθεντικές εμπειρίες ενώ παράλληλα ενθαρρύνει την αλληλεπίδραση με το φυσικό και ανθρωπογενές περιβάλλον. Πρόκειται για σύγχρονες μορφές τουρισμού που προωθούν τα ιδιαίτερα χαρακτηριστικά κάθε περιοχής, με βασικό γνώμονα όμως την προστασία του περιβάλλοντος και την ανάδειξη και γνωριμία με τα πολιτιστικά μας στοιχεία, τα ήθη, τα έθιμα, τις παραδόσεις και την τοπική γαστρονομία της κάθε περιοχής μας. Πιο συγκεκριμένα, ο αγροτουρισμός αφορά υπηρεσίες υποδοχής και φιλοξενίας σε χώρους ενοποιημένους με αγροτικές εκμεταλλεύσεις, με δραστηριότητες που θα σχετίζονται με την αγροτική παραγωγή, αλλά και με την ανάδειξη του φυσικού και ανθρωπογενούς αγροτικού τοπίου. Η δραστηριότητα του αγροτουρισμού συνδυάζεται υποχρεωτικά με την παραγωγή αγροτικών προϊόντων. Στο σημείο αυτό θα πρέπει να πούμε για το πόσο μεγάλη αναγκαιότητα υπάρχει να εξασφαλίσουμε τις ποιοτικές προδιαγραφές των προϊόντων μας, τα σήματα εντοπιότητας, ποιότητας αγροτικών προϊόντων ώστε να αναγνωρίζονται και να προωθούνται με τον καλύτερο δυνατό τρόπο. Τέλος, με το παρόν νομοσχέδιο αναδεικνύεται η εθνική μας στρατηγική για τον θεματικό τουρισμό. Θέτει σε προτεραιότητα την ανάδειξη των θεματικών προϊόντων, την αύξηση των εσόδων από νέες ξένες αγορές επισκεπτών και την προσέλκυση ξένων επενδύσεων μεγάλης προστιθέμενης αξίας, γιατί διασφαλίζεται ένα σταθερό και φιλικό προς το περιβάλλον επιχειρησιακό μοντέλο ανάπτυξης, αναδεικνύοντας τη χώρα μας σε κορυφαίο και μοναδικό τουριστικό προορισμό που συνδυάζει όλες τις ειδικές μορφές τουρισμού, αποκτώντας συντριπτικό πλεονέκτημα έναντι των άλλων παγκόσμιων τουριστικών προορισμών. Είμαι μέσα στον χρόνο μου, οπότε θα κάνω δύο ακόμη παρατηρήσεις. Την μία την είπε ήδη ο σύντροφος Κοντονής. Λένε οι συνάδελφοι της Νέας Δημοκρατίας - βέβαια εδώ τώρα είναι μόνο ένας, οι άλλοι έφυγαν, δίνουν τόσο μεγάλη βαρύτητα σε αυτό το νομοσχέδιο που έμεινε μόνο ένας - «τέσσερα χρόνια τι κάνατε»; Το είπε ο σύντροφος Κοντονής οπότε δεν χρειάζεται να το πω. Αυτοί έφερναν και στοιχεία του ΟΟΣΑ ότι ήμασταν εικοστοί δεύτεροι - εικοστοί τέταρτοι. Εδώ χρεοκόπησαν τη χώρα, την έφτασαν στον πάτο, δεν απολογήθηκαν για τίποτα και έρχονται μπροστά εδώ και κουνάνε και το δάκτυλο λέγοντας «τι κάνατε στα τέσσερα χρόνια;»! Σιγά σιγά, συνάδελφοι της Νέας Δημοκρατίας, με τη σειρά, η Κυβέρνηση του Τσίπρα ένα ένα, με την ώρα τους θα τα τακτοποιήσει όλα τα ζητήματα. Και σταματήστε να λέτε τελευταία «προεκλογική χρονιά». Βεβαίως το 2019 είναι προεκλογική χρονιά. Είναι εξυπνάδα; Ευχαριστώ πάρα πολύ. Να είστε καλά και ευχαριστώ για τα χρόνια σας πολλά.
Ευχαριστούμε. Τον λόγο έχει ο κ. Καραγιάννης για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, είναι γνωστό πως ο τουρισμός αποτελεί κεντρική προτεραιότητα της Κυβέρνησης και πως διαδραματίζει πρωταγωνιστικό ρόλο στην εθνική προσπάθεια για την οικονομική και κοινωνική ανάπτυξη της χώρας. Η εφαρμογή της εθνικής τουριστικής πολιτικής και ο στρατηγικός σχεδιασμός του Υπουργείου Τουρισμού έχουν πετύχει την τελευταία τριετία σημαντικά αποτελέσματα, όπως: πρώτον, την επιμήκυνση της θερινής τουριστικής περιόδου. Δεύτερον, την ανάδειξη νέων προορισμών. Τρίτον, το άνοιγμα νέων αγορών με επισκέπτες υψηλής αγοραστικής δύναμης και τέταρτον, τη δημιουργία πλαισίου για την προσέλκυση νέων τουριστικών επενδύσεων υψηλών προδιαγραφών. Ο θεματικός τουρισμός αποτελεί ένα ξεχωριστό κεφάλαιο με τεράστια δυναμική που μέχρι σήμερα δεν έχει αξιοποιηθεί πλήρως. Σε μια χώρα όπως η Ελλάδα, που μπορεί να προσφέρει εμπειρίες θεματικού τουρισμού τριακόσιες εξήντα πέντε ημέρες τον χρόνο, η ανάπτυξή του αποτελεί αναγκαιότητα για την ποιοτική αναβάθμιση όλου του τουριστικού προϊόντος. Το παρόν σχέδιο νόμου αποτελεί την πρώτη ολοκληρωμένη θεσμική παρέμβαση για την ανάπτυξη του θεματικού τουρισμού στην Ελλάδα με βάση τα διεθνή πρότυπα. Είναι ένα σύγχρονο και σαφές πλαίσιο για την ανάπτυξη, την οργάνωση και την εποπτεία των επαγγελματικών δραστηριοτήτων και της επιχειρηματικότητας στον θεματικό τουρισμό, που καλύπτει νομοθετικά κενά και αντιφάσεις, προωθεί τη μείωση της γραφειοκρατίας και αντιμετωπίζει προβλήματα που έχουν εντοπιστεί στην τουριστική αγορά. Στο πρώτο μέρος του νομοσχεδίου θεσμοθετείται η έννοια του θεματικού τουρισμού με τις διάφορες κατηγορίες του, τις διάφορες μορφές του. Πρόκειται για τις πλέον σύγχρονες μορφές τουρισμού που αναδεικνύουν τα ιδιαίτερα χαρακτηριστικά και συγκριτικά πλεονεκτήματα κάθε περιοχής. Παράλληλα, συνδέουν την τουριστική δραστηριότητα και το τουριστικό προϊόν με την πρωτογενή παραγωγή, τον πολιτισμό και την τοπική γαστρονομία. Αυτή πρέπει να είναι, κατά την άποψή μου, η αναπτυξιακή περιφερειακή στρατηγική που ταιριάζει στη χώρα μας και έχει εφαρμοστεί επιτυχώς σε άλλες μεσογειακές χώρες. Οι θεματικές τουριστικές δράσεις στηρίζουν έτσι τις τοπικές κοινωνίες σε όλη την Ελλάδα, ιδίως όμως σε αυτές τις περιοχές της χώρας που δεν έχουν τη δυνατότητα να υποδεχθούν μαζικό τουρισμό, όπως είναι, για παράδειγμα, η περιοχή μου, ο Νομός Ιωαννίνων, ο οποίος μπορεί να φιλοξενήσει σχεδόν όλες τις παραπάνω δραστηριότητες. Όμως για να μπορέσει να στηριχθεί ένα τέτοιο εγχείρημα απαιτείται αλλαγή νοοτροπίας, κουλτούρας, συνεργασίας και συνεργιών, αυστηροί κρατικοί έλεγχοι, πιστοποιήσεις και επαγγελματισμός. Το δεύτερο μέρος του σχεδίου νόμου επιδιώκει τον πλήρη εκσυγχρονισμό του ισχύοντος θεσμικού πλαισίου σε μία σειρά παράγοντες στους οποίους έχουν αναφερθεί ήδη οι προηγούμενοι ομιλητές και δεν θα αναφερθώ κι εγώ. Κυρίες και κύριοι συνάδελφοι, το νομοσχέδιο για τον θεματικό τουρισμό και τις ειδικές μορφές τουρισμού έρχεται σε συνέχεια μιας σειράς παρεμβάσεων του Υπουργείου, με τις οποίες επιλύθηκαν μεγάλες παθογένειες της ελληνικής τουριστικής αγοράς, να διαμορφώσει μια νέα πραγματικότητα για τον ελληνικό τουρισμό που την έχει ανάγκη ο τόπος και η αγορά. Θα ωφελήσει τουριστικές επιχειρήσεις, προορισμούς και τοπικές κοινωνίες σε όλη τη χώρα, αλλά και επαγγελματίες σε πολλούς ακόμη παραγωγικούς κλάδους που συνδέονται άμεσα ή έμμεσα με τον τουρισμό. Κλείνοντας θα ήθελα να επισημάνω, λόγω της συμμετοχής μου στις Κοινοβουλευτικές Συνελεύσεις των Χωρών της Νοτιοανατολικής Ευρώπης και του Οργανισμού Οικονομικής Συνεργασίας Ευξείνου Πόντου, τον πρωταγωνιστικό ρόλο του Υπουργείου στον σχεδιασμό και την ανάπτυξη τουριστικών διαδρομών θεματικού τουρισμού στην ευρύτερη περιοχή της νοτιοανατολικής Ευρώπης και του Ευξείνου Πόντου, όπως ο τουρισμός του Δρόμου του Μεταξιού, η κοινή τουριστική διαδρομή στα Βαλκάνια με σημεία αναφοράς τα μνημεία παγκόσμιας πολιτιστικής κληρονομιάς της UNESCO, τα γεωπάρκα, οι Δρόμοι του Κρασιού και η δημιουργία ιστορικών διαδρομών στις παρευξείνιες χώρες, αναγκαίες, εξωστρεφείς και αναπτυξιακές δράσεις της μεταμνημονιακής Ελλάδας. Ευχαριστώ θερμά για την προσοχή σας.
Ευχαριστούμε και για τον χρόνο. Η κ. Βάκη, επίσης Βουλευτής του ΣΥΡΙΖΑ, έχει τον λόγο.
Ευχαριστώ, κυρία Πρόεδρε. Κυρία Υπουργέ, κυρίες και κύριοι Βουλευτές, καλούμαστε σήμερα να υπερψηφίσουμε ένα σχέδιο νόμου που αφορά έναν τομέα υψηλής προτεραιότητας για την Κυβέρνηση, τη βαριά μας βιομηχανία, τον τουρισμό. Το νομοσχέδιο του Υπουργείου στοχεύει με το πρώτο μέρος του στην ανάπτυξη, την οργάνωση και την εποπτεία δραστηριοτήτων και επιχειρηματικότητας που αφορούν τον θεματικό τουρισμό. Απώτερος στόχος και επιδίωξη είναι, πρώτον, η βιώσιμη, ισόρροπη και δίκαιη τουριστική ανάπτυξη για τη στήριξη των περιφερειακών και τοπικών οικονομιών και κοινωνιών. Δεύτερον, είναι η τόνωση της τουριστικής δραστηριότητας και τρίτον, η δημιουργία θέσεων απασχόλησης και η ευημερία των πολιτών στο πλαίσιο ανάδειξης του εγχώριου τουριστικού προϊόντος, ούτως ώστε να αυξηθεί η ελκυστικότητα και η ανταγωνιστικότητά του. Το σχέδιο νόμου για τον θεματικό τουρισμό και τον εκσυγχρονισμό της λειτουργίας της τουριστικής αγοράς εισάγει για πρώτη φορά ένα πλαίσιο που ορίζει τις ειδικές μορφές τουρισμού και προβλέπει την ανάπτυξη νέας επαγγελματικής δραστηριότητας στον θεματικό τουρισμό, με βάση τα σύγχρονα πρότυπα και τις διεθνείς τάσεις. Έως τώρα, ο θεματικός τουρισμός δεν είχε ρυθμιστεί σε πλαίσιο εθνικής νομοθεσίας και οι όποιες διατάξεις που υπήρχαν ήταν αποσπασματικές, χωρίς ολοκληρωμένο θεσμικό πλαίσιο. Αυτά προς απάντηση των κατηγοριών ότι αργήσαμε που μας εγκαλούσατε πριν. Δεν υπήρχε τίποτα. Αποσπασματικές διατάξεις. Με το παρόν, λοιπόν, σχέδιο νόμου μπαίνουν οι βάσεις για την ανάπτυξη του τουρισμού, του αγροτουρισμού, του αλιευτικού τουρισμού, του οινοτουρισμού, του αθλητικού τουρισμού, του θαλάσσιου, του συνεδριακού, του πολιτιστικού κ.ο.κ.. Ένας από τους βασικούς στόχους της χώρας και σε εθνικό και σε περιφερειακό επίπεδο είναι η άμβλυνση της εποχικότητας του τουρισμού. Στόχος είναι ο τουρισμός τρακόσιες εξήντα πέντε μέρες τον χρόνο, με την κάθε περιφέρεια να μπορεί να αναπτύσσεται με όρους βιωσιμότητας και τα οφέλη, βεβαίως, να διαχέονται στις τοπικές κοινωνίες. Έτσι, ανοίγει και ο δρόμος για τη δημιουργία νέων θέσεων εργασίας και για νέες πηγές εσόδων. Η χρονική στιγμή, βεβαίως, κατά την οποία εισάγονται οι διατάξεις του εν λόγω σχεδίου νόμου δεν είναι καθόλου τυχαία. Με γνώμονα την προστασία του κόσμου της εργασίας η Κυβέρνηση, μετά την επέκταση της κλαδικής σύμβασης εργασίας των ξενοδοχοϋπαλλήλων, προχωρά και σε επιπλέον ρυθμίσεις που επικεντρώνονται στις ανάγκες των εργαζομένων, των μικρομεσαίων επιχειρήσεων και των τοπικών κοινωνιών. Άλλωστε, εντός ολίγου επίκειται και η αύξηση του κατώτατου μισθού, η κατάργηση του υποκατώτατου μισθού και διανύουμε ήδη μία περίοδο επαναφοράς των συλλογικών διαπραγματεύσεων και των συλλογικών συμβάσεων εργασίας. Παράλληλα, διανύουμε και μια περίοδο υψηλών ρυθμών τουριστικής ανάπτυξης. Φέτος, είδαμε διψήφια αύξηση στις αφίξεις και περίπου δύο δισεκατομμύρια ευρώ επιπλέον έσοδα στην εθνική μας οικονομία. Θα ήθελα τώρα σε αυτό το σημείο να κάνω μία αναφορά στα Ιόνια Νησιά, για τα οποία βεβαίως ο τουρισμός αποτελεί και τον κυριότερο παράγοντα ανάπτυξης. Οι δραστηριότητες των κατοίκων της Περιφέρειας Ιονίων Νήσων επικεντρώνονται στον τριτογενή οικονομικό τομέα με τον τουρισμό να κατέχει κυρίαρχο ρόλο. Τα τελευταία έτη η συμμετοχή του τουριστικού τομέα στη διαμόρφωση του ΑΕΠ στην οικονομία των Ιονίων Νήσων, αγγίζει το 50% έναντι του 8% σε επίπεδο χώρας. Την ίδια στιγμή, η συμβολή του τουρισμού στην απασχόληση ανέρχεται σε 17% στα Ιόνια Νησιά, έναντι 8,5% στην Περιφέρεια. Φέτος, τα νέα ήταν και πάλι θετικά με διψήφια άνοδο στις αυξήσεις του εξωτερικού σε σχέση με πέρυσι, ενώ τα Ιόνια Νησιά ανήκουν στις πέντε περιφέρειες της χώρας με τις μεγαλύτερες ροές εισερχόμενης ταξιδιωτικής κίνησης, καταγράφοντας μία από τις υψηλότερες επιδόσεις στον ρυθμό αύξησης των διεθνών αυξήσεων, στη διάρκεια παραμονής και στις αμιγώς ταξιδιωτικές δαπάνες. Τα νησιά του Ιονίου, λοιπόν, με το πλούσιο φυσικό τους περιβάλλον, την ιστορική και πολιτιστική τους ιδιαιτερότητα, την αρχιτεκτονική τους, καθώς και με την παρουσία ανωτάτων εκπαιδευτικών ιδρυμάτων μπορούν να αναδειχθούν σε πρωταγωνιστές του θεματικού τουρισμού στην Ελλάδα. Θα ήθελα να σταθώ στο άρθρο 55 του νομοσχεδίου και να κλείσω με αυτό και να πω ότι είναι πολύ σημαντικό για τα Ιόνια Νησιά το γεγονός ότι ικανοποιείται ένα αίτημα των κατοίκων και της τοπικής αυτοδιοίκησης. Η Υπηρεσία ΕΟΤ Εσωτερικού Ηπείρου και Ιονίων Νήσων διαιρείται σε δύο νέες υπηρεσίες, εκ των οποίων η μία θα είναι η υπηρεσία ΕΟΤ Εσωτερικού Ιονίων Νήσων με έδρα την Κέρκυρα. Πρόκειται για μία θετική εξέλιξη, γιατί; Διότι αναγνωρίζεται έτσι ότι τα Ιόνια Νησιά χαρακτηρίζονται από διαφορετικά προγράμματα στρατηγικής επικοινωνίας και δράσεων, διαφορετικό προφίλ τουριστών και ευρύτερα διαφορετικές ανάγκες και απαιτήσεις από την περιοχή της Ηπείρου. Εξάλλου, είναι αυτονόητο πως σε μια περιφέρεια που κατ' εξοχήν εντάσσεται στο πλαίσιο της τουριστικής οικονομίας και με τέτοιο εύρος τουριστικής ανάπτυξης και αφίξεων θα πρέπει να υπάρχει υπηρεσία ΕΟΤ στην έδρα της. Κλείνοντας, θα τονίσω και εγώ με τη σειρά μου ότι οραματιζόμαστε μία ανάπτυξη, τα κέρδη της οποίας θα διαχέονται στην κοινωνία, μία ανάπτυξη με σεβασμό στο φυσικό περιβάλλον και μία ανάπτυξη με σεβασμό στις κατά τόπους πολιτιστικές ιδιαιτερότητες. Το μοντέλο τουριστικής ανάπτυξης που θέλουμε είναι ένα βιώσιμο μοντέλο, που στο επίκεντρό του κυρίως και πρωτίστως θα θέτει τον άνθρωπο και τον εργαζόμενο. Σας ευχαριστώ πολύ.
Ευχαριστούμε, κυρία Βάκη. Καλώ στο Βήμα τον κ. Γάκη.
Από τη Βάκη στον Γάκη!
Όλοι νησιώτες βλέπω εδώ. Τουρισμός, νησιά, να δούμε.
Έτσι, κυρία Πρόεδρε, από τη Βάκη στον Γάκη.
Με αλφαβητική σειρά, από τη Βάκη στον Γάκη.
Και ομόηχο. Κύριε Γάκη, έχετε τον λόγο.
Ευχαριστώ πολύ, κυρία Πρόεδρε. Κύριοι συνάδελφοι, είναι μία πολύ καλή συγκυρία που συζητάμε σήμερα το νομοσχέδιο για τον θεματικό τουρισμό, τον εκσυγχρονισμό του θεσμικού πλαισίου και της τουριστικής εκπαίδευσης, μια μέρα μετά τα εγκαίνια της Ακαδημίας Εμπορικού Ναυτικού στην Κάλυμνο, η λειτουργία της οποίας θα επιφέρει τεράστια οφέλη στην ανάπτυξη μιας αδικημένης και απομονωμένης νησιωτικής περιοχής. Για να μην καταναλώσω τον χρόνο, θεωρώ ότι ορίστηκε χθες η Κάλυμνος σαν σημαντικό «τοπόσημο» στο παγκόσμιο δίκτυο της ναυτιλίας μέσα από τη ναυτική εκπαίδευση της Ακαδημίας που προβλέπεται. Κυρίες και κύριοι συνάδελφοι, προτεραιότητα, στρατηγική και στόχος μας στην Κυβέρνηση αποτελεί η λειτουργία ενός θεσμικού πλαισίου που θα στηρίζει δράσεις εξωστρέφειας και προβολής του ποιοτικού τουριστικού προϊόντος σε κάθε περιοχή, πόλη, χωριό, νησί, σύμφωνα με τα συγκριτικά του πλεονεκτήματα. Με την ανάπτυξη των διάφορων μορφών του θεματικού τουρισμού μπορούμε να καταστήσουμε τη χώρα μας σημαντικό διεθνή, ελκυστικό, αλλά και ασφαλή προορισμό για τριακόσιες εξήντα πέντε ημέρες τον χρόνο, με αναβάθμιση των τουριστικών προϊόντων, των παρεχόμενων υπηρεσιών και των υποδομών σε κάθε είδους θεματικού τουρισμού ξεχωριστά, καθορίζοντας έτσι σε πολύ μεγάλο βαθμό την επιτυχία των προσπαθειών μας για περιφερειακή ανάπτυξη και ουσιαστική κοινωνική συνοχή. Κύριοι συνάδελφοι, θα ήθελα, κλείνοντας αυτήν τη σύντομη και γενική τοποθέτησή μου πάνω στο θέμα του νομοσχεδίου, να σημειώσω ότι σήμερα έγινε ένα σημαντικό βήμα, ώστε να προχωρήσουμε σ' έναν ολοκληρωμένο σχεδιασμό δράσεων για την ποιοτική ανάπτυξη του τουρισμού. Ταυτόχρονα, μέσα σ' αυτές τις προκλήσεις και τα οφέλη της ανάπτυξης μιας τουριστικής οικονομίας, βασισμένης στις προσεγγίσεις που στηρίζουν ολόπλευρα οι φορείς και οι επαγγελματικές ενώσεις του τουρισμού, πρέπει να εκμεταλλευθούμε τα σύγχρονα επιτεύγματα της ψηφιακής τεχνολογίας στην καινοτομία και στην επικοινωνία, αλλά και να συνδεθούμε με κάθε δυνατό τρόπο με την ιστορική παράδοση των τοπικών κοινωνιών, για τις οποίες πασχίζουμε να σταθούμε δίπλα τους, στα προβλήματα και στις ανάγκες των κατοίκων τους. Κυρίες και κύριοι συνάδελφοι, η ιστορία ενός τόπου αποτελεί έναν από τους σημαντικότερους παράγοντες προσέλκυσης επισκεπτών. Η ανάδειξη, επομένως, της ιστορίας συνιστά μια ουσιαστική συνιστώσα της τουριστικής προβολής. Σήμερα, είναι ένα ακόμα γεγονός που δείχνει τη χαρά που τα Δωδεκάνησα, αλλά και τα Ψαρά μπορούν να καυχώνται ότι έχουν. Στο πλαίσιο αυτό, μια μεγάλη παρέμβαση γίνεται με την τροπολογία, η οποία γίνεται αποδεκτή από την Κυβέρνηση και ανακηρύσσονται αυτά τα δύο νησιά, η Κάσος και τα Ψαρά, ως ηρωικαί νήσοι. Πρόκειται για μία οφειλόμενη τιμή απέναντι στην ιστορία, στη μνήμη, στις θυσίες των ανθρώπων στην Κάσο και στα Ψαρά το 1824. Ήταν μία πολύχρονη προσπάθεια, η οποία οφείλεται στην καθοριστική συμβολή του Προέδρου της Δημοκρατίας, του κ. Προκόπη Παυλόπουλου, που από την πρώτη στιγμή αγκάλιασε αυτή την προσπάθεια. Οφείλεται στην προσπάθεια και στην αποδοχή της πρότασής μας από τον Υπουργό Εσωτερικών, τον Υπουργό Εθνικής Άμυνας, αλλά και από την Υπουργό Τουρισμού σήμερα που έκανε αποδεκτή με πολύ μεγάλη χαρά στο νομοσχέδιο του τουρισμού αυτή την τροπολογία. Οφείλεται, επίσης, στο χρόνιο αίτημα και στην επιμονή της αυτοδιοίκησης και των κοινωνικών και πολιτιστικών φορέων της περιοχής μας, του α΄ και β΄ βαθμού τοπικής αυτοδιοίκησης, αλλά θέλω να πω, για να είμαστε και δίκαιοι, και στους πολύ μεγάλους αγώνες του κοινοβουλευτικού μας χώρου, αρχίζοντας από τον Μάνο Κόνσολα από τη Νέα Δημοκρατία, που έδωσε πάρα πολύ χρόνο, για να του αποδώσουμε τα εύσημα με την αβρότητα που έχουμε. Ο στόχος αυτής της κίνησης είναι διπλός. Με τη σημερινή απόφασή μας έχουμε μπροστά μας μία ξεχωριστή ευκαιρία να αναδείξουμε και να φωτίσουμε τα ιστορικά γεγονότα και να προβάλουμε την εθνική σημασία, τον ρόλο και τη μελλοντική προοπτική της νησιωτικής χώρας μας, της Δωδεκανήσου, στην πολιτική, στον πολιτισμό και στην αναπτυξιακή διαδικασία. Κυρίες και κύριοι συνάδελφοι, η υπερψήφιση της διάταξης για την ανακήρυξη της Κάσου και των Ψαρών σε ηρωικά νησιά δεν καλύπτει μόνο ένα κομμάτι της εθνικής μνήμης. Η απότιση τιμής στους συνανθρώπους μας που εξοντώθηκαν σε ολοκαυτώματα την υπερκαλύπτει, καθώς αποκτά αξία πανανθρώπινη. Και εδώ θέλω να κάνω μία παρένθεση: Δεν ήταν σε θέση άμυνας τα νησιά της Κάσου και των Ψαρών, αλλά με οικειοθελή προσφορά μπήκαν στον εθνικό αγώνα της απελευθέρωσης. Δεν κινδύνευαν δηλαδή και αγωνίστηκαν, αλλά έδωσαν ό,τι είχαν και δεν είχαν σε αυτόν τον αγώνα της εθνικής ανεξαρτησίας. Η τεράστια καταστροφή που προκάλεσε ο τουρκοαιγυπτιακός στόλος στα επαναστατημένα νησιά της Κάσου και των Ψαρών, αυτή η πρωτοφανής σφαγή των κατοίκων των νησιών στις 7 Ιουνίου 1824 στην Κάσο και 20 Ιουνίου στα Ψαρά, όπου ο ίδιος στόλος, μετά την Κάσο, συνέχισε την άνοδο του, στο Αιγαίο, είναι ένα σημαντικό κομμάτι της ιστορικής μας κληρονομιάς και πρέπει να το διατηρήσουμε χαραγμένο στη συλλογική μας μνήμη σαν κορυφαίο παράδειγμα εθνικής αντίστασης σε κάθε είδους υποτέλεια και της δύναμης ενός λαού που υπερασπίζεται την εθνική κυριαρχία με αυταπάρνηση και αποφασιστικότητα. Τα δημοτικά συμβούλια της Κάσου των Ψαρών λόγω της μεγάλης τους προσφοράς στην Ελληνική Επανάσταση και κυρίως στην καταστροφή των νησιών το 1824, εκφράζοντας τη γνώμη και την πάνδημη απαίτηση των κατοίκων τους, έχουν αιτηθεί αρμοδίως, ώστε να χαρακτηριστούν τα δύο αυτά νησιά «ηρωικές νήσοι». Έτσι, με τη σημερινή τροπολογία κλείνει ένας κύκλος, αποδίδεται η δέουσα τιμή και εκπληρώνεται το χρέος της μνήμης για το ανυπολόγιστο τίμημα που πλήρωσε η Κάσος και τα Ψαρά στον αγώνα των Ελλήνων για την ελευθερία και την ανεξαρτησία. Μπορούμε να πούμε, κυρία Υπουργέ, ότι σήμερα με την αποδοχή της τροπολογίας σας ανθίζει το κυκλάμινο στων Ψαρών την ολόμαυρη ράχη. Ευχαριστώ πολύ.
Ευχαριστούμε. Τον λόγο έχει ο κ. Κωστοπαναγιώτου, επίσης Βουλευτής του ΣΥΡΙΖΑ, για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, κατ' αρχάς, υπερψηφίζω το νομοσχέδιο. Νομίζω, όμως, ότι το νομοσχέδιο αυτό θα είναι ελλιπές, εάν δεν συμπεριλάβει αυτό που θα τονίσω παρακάτω. Είμαι Βουλευτής της μονοεδρικής Φωκίδος, που έχουμε τον ομφαλό της γης, τους Δελφούς. Στους Δελφούς δεν υπάρχει γιατρός. Το δεύτερο σε επισκεψιμότητα μουσείο στην Ελλάδα είναι το Μουσείο Δελφών. Το μουσείο στέλνει 500.000 ευρώ το μήνα στο Υπουργείο Πολιτισμού. Είναι πύλη εισόδου. Έχουμε το χιονοδρομικό κέντρο Παρνασσού. Έχουμε τα κρουαζιερόπλοια, τα οποία προσεγγίζουν στην Ιτέα και με πούλμαν σε είκοσι λεπτά βρίσκονται στο μουσείο. Είναι η πιο ορεινή περιοχή της Ελλάδος. Έχουμε τον Παρνασσό, την Γκιώνα, τα Βαρδούσια. Το ασθενοφόρο, εάν είναι στη Γραβιά, στη Μουσουνίτσα, οπουδήποτε, μπορεί να κάνει και δύο ώρες να πάει να παραλάβει τον επισκέπτη του μουσείου ο οποίος έχει ένα πρόβλημα. Και αναφέρομαι στα επείγοντα έκτακτα περιστατικά. Δεν υπάρχει καθόλου γιατρός και διασυρόμεθα διεθνώς, όταν κάποιος από τους επισκέπτες του μουσείου έχει ένα πρόβλημα επείγον. Μπορεί να περιμένει και δύο ώρες μέχρι να μεταφερθεί στο Νοσοκομείο της Άμφισσας. Πρέπει να βρεθεί λύση, όσον αφορά το θέμα τουρισμός και υγεία, για την αντιμετώπιση των επειγόντων περιστατικών στις πύλες εισόδου της χώρας. Εάν δεν το κάνουμε αυτό, το νομοσχέδιο είναι λειψό. Μιλάω για τους Δελφούς που ξέρω πολύ καλά τι γίνεται. Όπως είπε, όμως και ο συνάδελφος Ηγουμενίδης στην εισήγησή του, όλες οι πύλες εισόδου του τουρισμού στη χώρα μας πρέπει να επανδρωθούν με επαρκή υγειονομική κάλυψη. Ευχαριστώ.
Ευχαριστούμε. Τον λόγο έχει ο κ. Αυγενάκης για πέντε λεπτά.
Κυρία Υπουργέ, κυρίες και κύριοι συνάδελφοι, ο ελληνικός τουρισμός αποτελεί βασικό πυλώνα της οικονομίας μας. Είναι το όχημα για να έρθει η πολυπόθητη ανάπτυξη στη χώρα μας. Ο τουρισμός αποτελεί το σπουδαιότερο κεφάλαιο για την ελληνική οικονομία, καθώς αντιπροσωπεύει πάνω από το 20% του ΑΕΠ, πάνω από το 23% της συνολικής απασχόλησης, τα οποία μεταφράζονται και σε πάνω από 13 δισεκατομμύρια ευρώ έσοδα για την εθνική οικονομία. Ενώ παράλληλα, συνεισφέρει και στη βελτίωση της τραυματισμένης εικόνας της Ελλάδας και στο εξωτερικό. Γι' αυτό άλλωστε η Νέα Δημοκρατία στην προηγούμενη περίοδο διακυβέρνησης της, την περίοδο 2012-2014, εφάρμοσε μια ολοκληρωμένη εθνική στρατηγική για τον τουρισμό, η οποία υλοποιήθηκε σε τρία βασικά επίπεδα: νομοθετικό, αναπτυξιακό, αλλά και επικοινωνιακό. Και πετύχαμε την περίοδο αυτή μια θεαματική αύξηση στον τουρισμό, τόσο στα έξοδα όσο φυσικά στις αφίξεις. Η ανοδική αυτή πορεία συνεχίστηκε, όμως, όπως ήταν αναμενόμενο, και το 2015. Μάλιστα, την περίοδο αυτή είχαμε εισαγάγει τον ν.4276/2014 για την απλούστευση των διαδικασιών λειτουργίας τουριστικών επιχειρήσεων και τουριστικών υποδομών και τις ειδικές μορφές τουρισμού. Στο νομοσχέδιο αυτό άλλωστε, στο οποίο είχα τη χαρά να είναι εισηγητής τότε, είχαμε ρυθμίσει και μια σειρά σημαντικών θεμάτων, όπως η διαμόρφωση των προϋποθέσεων που θα επιτρέψουν την ανάπτυξη του ποιοτικού και υψηλής οικονομικής απόδοσης τουρισμού και μια σειρά άλλων βελτιώσεων. Με τον ν.4276 είχαν ρυθμιστεί τα κύρια θέματα που αφορούσαν στον θεματικό τουρισμό. Ποια είναι η αναγκαιότητα, λοιπόν, του σχεδίου νόμου που συζητάμε σήμερα; Ποια η σκοπιμότητα του; Ποιες είναι οι ελλείψεις ή, αν θέλετε, ακόμα και ποιες οι δυσλειτουργίες που ενδεχομένως δημιουργήθηκαν από τον ν.4276; Να τις δούμε. Κι αν δημιουργήθηκαν προβλήματα, να συμφωνήσουμε να τις βελτιώσουμε. Κυρίες και κύριοι συνάδελφοι, ο τομέας του τουρισμού μπορεί να αποτελέσει ένα πεδίο πολιτικής σύγκλισης, αλλά και συνεννόησης. Η κυρία Υπουργός έφερε ένα νομοσχέδιο το οποίο περιέχει ρυθμίσεις για τον θεματικό τουρισμό, την τουριστική εκπαίδευση και την ενίσχυση της επιχειρηματικότητας στον τουρισμό. Όμως, αυτό γίνεται καθαρά σε θεωρητικό επίπεδο. Σε επίπεδο ουσίας, αλλά και περιεχομένου, δεν αντιμετωπίζει κανένα από τα μεγάλα προβλήματα του θεματικού τουρισμού, ούτε δημιουργεί προϋποθέσεις για την ανάπτυξή του. Το παρόν σχέδιο νόμου δεν περιλαμβάνει κάτι το ουσιαστικό για τον θεματικό τουρισμό, πέρα από τους ορισμούς. Αυτό, όμως, δεν συνιστά μια ουσιαστική θεσμική παρέμβαση. Δεν επιλύει τα μεγάλα και σημαντικά προβλήματα του τουρισμού. Αντιθέτως, η Κυβέρνηση ΣΥΡΙΖΑ - ΑΝΕΛ, αν και βρήκε στρωμένο το έδαφος, όχι μόνο δεν έκανε τίποτα ουσιαστικό για να προχωρήσει παραπέρα ο τουρισμός, αλλά έδρασε υπονομευτικά απέναντι σε κάθε επενδυτική προσπάθεια, σε κάθε πρωτοβουλία στον τομέα του τουρισμού. Έτσι, το 2015 ο τουρισμός κινήθηκε με την κεκτημένη ταχύτητα των προηγούμενων ετών, του 2016, ενώ οι ταξιδιωτικές εισπράξεις μειώθηκαν κατά 6,5%, παρ' ότι οι επισκέπτες αυξήθηκαν σχεδόν κατά 8%, ενώ η μέση κατά κεφαλή δαπάνη - και αυτή είναι πολύ ανησυχητική εξέλιξη - μειώθηκε στα 471 ευρώ από 541 ευρώ, που ήταν το 2015. Όπως συνέβη σε όλη την ελληνική οικονομία, έτσι και ο τουρισμός υφίσταται τις συνέπειες της υπερφορολόγησης. Αυξήσατε τον ΦΠΑ στη διαμονή από το 6,5% στο 13%. Αυξήσετε τον ΦΠΑ στην εστίαση από το 13% στο 24%. Αυξήσατε, επίσης, τον ΦΠΑ στις μεταφορές από το 13% στο 24%. Αυξήσατε τον φορολογικό συντελεστή για τις επιχειρήσεις από το 26% στο 29%. Καταργήσατε τους μειωμένους συντελεστές ΦΠΑ στα νησιά. Επιβάλατε φόρο διαμονής που ισχύει ήδη από τις αρχές του 2018, σε ξενοδοχεία και ενοικιαζόμενα δωμάτια. Η φορολογική πολιτική της Κυβέρνησης επέφερε ένα πολύ σημαντικό χτύπημα στον τουρισμό. Και φυσικά δεν πρέπει να ξεχνάμε και τους τραγικούς χειρισμούς της Κυβέρνησής μας στο μεταναστευτικό - προσφυγικό, που έχουν υπονομεύσει την τουριστική κίνηση στα νησιά του ανατολικού Αιγαίου. Αυτά, λοιπόν, κυρία Υπουργέ, είναι τα προβλήματα του ελληνικού τουρισμού και όχι οι ορισμοί, γενικώς και αορίστως, των ειδικών μορφών τουρισμού. Κυρίες και κύριοι, ο τουρισμός είναι ένας από τους λιγοστούς τομείς της εθνικής οικονομίας που, παρά τη δύσκολη περίοδο της κρίσης, εξακολουθεί να είναι ανταγωνιστικός παγκοσμίως. Για την παράταξή μας ο τουρισμός εξακολουθεί να παραμένει η κύρια κινητήριος δύναμη για την ανάπτυξη της οικονομίας και, φυσικά, την έξοδο από την ύφεση. Το όραμά μας είναι να γίνει η Ελλάδα το πιο δυνατό τουριστικό brand name στην Ευρώπη. Η στρατηγική σημασία του τουρισμού για την ελληνική οικονομία ενισχύει την ανάγκη να υπάρξει πολιτική δέσμευση, αλλά και υποστήριξη στη διαμόρφωση ενός νέου μοντέλου ανάπτυξης που θα οδηγήσει σε μια σύγχρονη Ελλάδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Σ' ένα λεπτό τελειώνω, κυρία Πρόεδρε. Αυτό περιλαμβάνει πέντε άξονες παρέμβασης για τον τουρισμό: Πρώτον, προσέλκυση επενδύσεων. Ο τουριστικός κλάδος μπορεί να προσελκύσει επενδύσεις άνω των 20 δισεκατομμυρίων ευρώ την επόμενη πενταετία. Δεύτερον, φορολογική πολιτική. Οι φορολογικοί συντελεστές που εκτοξεύθηκαν τα τελευταία δύο χρόνια πρέπει να επιστρέψουν το ταχύτερο δυνατόν σε ανταγωνιστικά επίπεδα. Τρίτον, χωροταξικός σχεδιασμός. Η χώρα μας χρειάζεται επειγόντως ένα νέο χωροταξικό σχέδιο. Δεν είναι δυνατόν σημαντικά επενδυτικά σχέδια σήμερα να είναι αίολα και φυσικά ευάλωτα σε οποιαδήποτε προσφυγή στο Σ.τ.Ε.. Τέταρτον, δημιουργία χαρτοφυλακίου προϊόντων με υψηλή προστιθέμενη αξία, όπως ο πολιτιστικός τουρισμός, ο συνεδριακός τουρισμός, ο τουρισμός πόλεων, ο ιατρικός τουρισμός, η στήριξη του θαλάσσιου τουρισμού και της κρουαζιέρας. Πέμπτον, προβολή και προώθηση τουριστικού προϊόντος. Ο ΕΟΤ έχει μεγάλη εμπειρία. Πρέπει, όμως, να υπάρξει στενή συνεργασία με τον ιδιωτικό τομέα για την προβολή της χώρας μας. Και, φυσικά, η σημασία του ανθρώπινου παράγοντα είναι κρίσιμη. Χρειαζόμαστε μια υψηλού επιπέδου εκπαίδευση και κατάρτιση των ανθρώπων, των επαγγελματιών, αλλά και φυσικά των στελεχών του τουρισμού σε όλα τα επίπεδα. Σ' αυτή την κατεύθυνση λοιπόν, πρέπει να κινηθούμε, κυρία Υπουργέ, και όχι σε ορισμούς και γενικόλογες περιγραφές, όπως κάνετε σήμερα. Σας ευχαριστώ.
Η κ. Βαγιωνάκη έχει τον λόγο. Θα σας παρακαλέσω να είστε σύντομη, γιατί μπαίνουμε μετά στους κοινοβουλευτικούς εκπροσώπους.
Ευχαριστώ, κυρία Πρόεδρε. Αγαπητέ συνάδελφε, σε πείσμα αυτών που είπατε προηγούμενα, οι αριθμοί σάς διαψεύδουν και οι αριθμοί είναι αυστηροί. Συζητάμε σήμερα ένα εξαιρετικά σημαντικό νομοσχέδιο, που εξ όσων γνωρίζω το περιμένουν οι ασχολούμενοι με τον τουρισμό και ιδιαίτερα με τον θεματικό τουρισμό, ένα νομοσχέδιο που έρχεται να ρυθμίσει ένα πολλά υποσχόμενο μεν, αλλά αρρύθμιστο μέχρι σήμερα τοπίο, ένα νομοσχέδιο που επιχειρεί να βάλει κανόνες και βασιζόμενο σ' αυτούς να δώσει τη δυνατότητα πιστοποίησης των επιχειρήσεων που ασχολούνται με τον θεματικό τουρισμό. Υπάρχει στο άρθρο 3 ένας ορισμός τι είναι ο θεματικός τουρισμός και τα χαρακτηριστικά του. Δεν θα αναφερθώ σε αυτό. Στο νομοσχέδιο, επίσης, αναφέρονται οι αρχές του θεματικού τουρισμού, που εγώ τουλάχιστον τις θεωρώ σημαντικές. Είναι η αρχή της αειφορίας. Μιλάμε, δηλαδή, για τουριστική ανάπτυξη ισόρροπη, κοινωνική, πολιτιστική, οικονομική, που τονώνει την απασχόληση και αναδεικνύει τους τουριστικούς προορισμούς με βάση τα συγκριτικά πλεονεκτήματα και την πολιτισμική τους ταυτότητα. Υπάρχει η αρχή της προσβασιμότητας, που είναι πολύ σημαντική. Υπάρχει η ανάγκη της φέρουσας ικανότητας, δηλαδή ο τουρισμός που αναπτύσσεται με βάση τη φέρουσα ικανότητα κάθε τόπου, χωρίς να προκαλείται καταστροφή του φυσικού ή του δομημένου περιβάλλοντος. Θα το έλεγα αυτό σε αντιδιαστολή καμμιά φορά με τον μαζικό τουρισμό. Υπάρχει η αρχή της ασφάλειας στον τουρισμό. Και αυτό που μου έκανε εντύπωση είναι ότι αναφέρεται η αρχή της ασφάλειας τόσο στις επιχειρήσεις που παρέχουν το συγκεκριμένο τουριστικό προϊόν όσο και στους επισκέπτες τουρίστες για την τήρηση των κανόνων ασφαλείας. Για μένα κάτι πολύ σημαντικό είναι επίσης η αρχή συνεργασίας των οικονομικών δραστηριοτήτων, ο συνδυασμός δηλαδή προϊόντων και υπηρεσιών διαφορετικών τομέων της οικονομίας, όπως η αγροδιατροφή και η μεταποίηση, η δημιουργία προστιθέμενης αξίας και η ένταξη των τοπικών προϊόντων κα υπηρεσιών στην ευρύτερη τουριστική αλυσίδα. Δεν θα αναφερθώ στο ποιες είναι οι μορφές του θεματικού τουρισμού. Αναφέρονται στα άρθρα από 4 έως 22. Αγαπητές συναδέλφισσες και συνάδελφοι, δεν μπορώ να φανταστώ κανένα άλλο μέρος του κόσμου, στο οποίο να μπορεί να αναπτυχθεί με πιο ανταγωνιστικούς όρους ο θεματικός τουρισμός. Η πολυνησιωτικότητα, οι εκτεταμένες προστατευόμενες περιοχές, το φυσικό ανάγλυφο, η γεωμορφολογία, οι πλούσιες πολιτιστικές αναφορές, η άυλη πολιτιστική κληρονομιά, η γαστρονομία και κυρίως η ανθρώπινη παρουσία και φιλοξενία δημιουργούν τη δική μας ιδιαιτερότητα και αποτελεί πλεονέκτημα σε ένα συνεχώς αναπτυσσόμενο προϊόν, όπως είναι ο θεματικός τουρισμός. Η τάση που υπάρχει στον σύγχρονο κόσμο και αναζητείται από ένα σημαντικό και απαιτητικό κομμάτι επισκεπτών είναι η αυθεντικότητα ενός τόπου και η αναζήτηση εμπειριών. Και είναι αυτό ακριβώς το κομμάτι για το οποίο συζητάμε σήμερα. Είναι, επίσης, ακριβώς αυτό το κομμάτι του τουριστικού προϊόντος που ανταποκρίνεται στο μοντέλο ανάπτυξης που έχουμε επιλέξει και ακολουθούμε, δηλαδή τη βιώσιμη ανάπτυξη που στηρίζει και στηρίζεται στο περιβάλλον, που αξιοποιεί τα συγκριτικά μας πλεονεκτήματα, που στηρίζει και στηρίζεται στο ανθρώπινο δυναμικό, που δημιουργεί μεγάλη προστιθέμενη αξία η οποία διαχέεται μέσω της αλληλεπίδρασης των οικονομικών δραστηριοτήτων σε περισσότερα τμήματα της ελληνικής οικονομίας. Άρα, όταν μιλάμε για παραγωγική ανασυγκρότηση και ολιστική ανάπτυξη, δεν μπορεί παρά να μιλάμε για τον θεματικό τουρισμό ο οποίος με αξιώσεις αναπτύσσεται δίπλα στο υπόλοιπο τουριστικό προϊόν. Θα προσέθετα, μάλιστα, ότι το σημαντικότερο πλεονέκτημα του θεματικού τουρισμού είναι το γεγονός ότι αυτός μπορεί να αναπτύσσεται τριακόσιες εξήντα πέντε μέρες τον χρόνο. Άρα, όταν μιλάμε για επέκταση τουριστικής περιόδου, μιλάμε ουσιαστικά για αυτές τις μορφές τουρισμού. Θα ήθελα να κάνω δυο, τρεις παρατηρήσεις επί κάποιων σημείων του νομοσχεδίου. Επιβάλλεται, κατά τη γνώμη μου, κυρία Υπουργέ, να γίνουμε πιο ευέλικτοι και αποτελεσματικοί. Παρακολούθησα την προσπάθεια να βγει η ΚΥΑ για τον αγροτοτουρισμό, που είναι ένα θέμα που όπως είπαμε απασχολεί δεκαετίες. Υπήρχε καθυστέρηση - νομίζω - και εδώ και τα πράγματα πρέπει να τρέξουν, κατά τη γνώμη μου, γρηγορότερα, πολύ περισσότερο που για την υλοποίηση των όσων υπάρχουν στο νομοσχέδιο χρειάζονται πολλές υπουργικές αποφάσεις και ΚΥΑ. Δεύτερον, στη συζήτηση για τον τουρισμό γαστρονομίας γίνεται συζήτηση για τη μεσογειακή διατροφή. Δεδομένου ότι η γαστρονομία κερδίζει έδαφος και στις προτιμήσεις των επισκεπτών, μήπως αντί να μιλάμε για μεσογειακή κουζίνα, που αναφέρεται στην ευρύτερη περιοχή της Μεσογείου, είναι σωστότερο να μιλάμε, παραδείγματος χάριν, για την κρητική διατροφή, με το δεδομένο ότι από το παρελθόν αυτή συγκεντρώνει το παγκόσμιο ενδιαφέρον διατροφολόγων και γαστρολόγων; Μήπως δεν πρέπει να χαθούμε στο γενικό, όταν έχουμε ένα τόσο ισχυρό όπλο, όπως είναι το brand name της κρητικής διατροφής; Τρίτον - και τελειώνω με αυτό, κυρία Πρόεδρε - για την ασφάλεια που αναφέρεται στις αρχές του θεματικού τουρισμού και αφορά και στους επιχειρηματίες, αλλά και στους επισκέπτες, θέλω να πω το εξής: Κάθε χρόνο στα βουνά των Χανίων, αλλά και ολόκληρης της Κρήτης χάνονται τουρίστες, κινητοποιείται η ΕΜΑΚ, οι εθελοντές και τα λοιπά. Στον Νομό Χανίων πέρυσι είχαμε τριάντα οκτώ διασώσεις. Δυστυχώς, πολλοί τουρίστες δεν δίνουν σημασία στις προειδοποιήσεις. Υπήρχε δε περίπτωση που ενώ είχαν κινητοποιηθεί όλες οι τοπικές δυνάμεις διάσωσης και είχε σταλεί το διεθνές σήμα κινδύνου και λοιπά, τελικά βρήκαμε τους επισκέπτες να είναι αμέριμνοι κάπου αλλού και να παίρνουν το μπάνιο τους. Άρα, μήπως πρέπει να εξετάσουμε το ενδεχόμενο να υπάρχει κάποιο ασφάλιστρο, ή με κάποιο τρόπο να υπάρχει οικονομική επιβάρυνση σε αυτές τις περιπτώσεις; Σε άλλες χώρες νομίζω πως υπάρχει σχετική πρόβλεψη, ενώ αυτά τα χρήματα θα μπορούσαν να διατεθούν για τη βελτίωση των μονοπατιών ή για τη βελτίωση του εξοπλισμού της ΕΜΑΚ. Σας ευχαριστώ.
Και εμείς ευχαριστούμε. Τώρα ξεκινάμε με τους Κοινοβουλευτικούς Εκπροσώπους. Πρώτος είναι ο κ. Κεφαλογιάννης από τη Νέα Δημοκρατία. Ορίστε, κύριε συνάδελφε, έχετε τον λόγο για δέκα λεπτά.
Ευχαριστώ, κυρία Πρόεδρε. Θα ήθελα να δείξετε μια μικρή ανοχή στον χρόνο μου. Να ξεκινήσω με μία εισαγωγική παρατήρηση. Θα συμφωνήσω με την προηγούμενη ομιλήτρια ότι όντως η σωστή ονομασία της μεσογειακής κουζίνας είναι στην ουσία η κρητική, γιατί αν δει κανείς όλες τις ιατρικές μελέτες, στην ουσία αναφέρονται σε μελέτες που έχουν γίνει στη διατροφή του κρητικού πληθυσμού. Έτσι, νομίζω ότι πράγματι, κυρία Βαγιωνάκη, μπορούμε να συμφωνήσουμε σε αυτό και να το προωθήσουμε, να απαλειφθεί ως όρος «η μεσογειακή διατροφή» και να αντικατασταθεί με τον όρο «κρητική διατροφή», ή αν θέλετε και με τον όρο «ελληνική διατροφή». Πάμε τώρα σε κάποιες επίσης εισαγωγικές παρατηρήσεις όσον αφορά την επικαιρότητα, ως είθισται. Είδαμε χθες, για παράδειγμα, ότι δόθηκε στη δημοσιότητα μία έκθεση από τον ΟΟΣΑ, όπου η χώρα μας αποδείχθηκε, δυστυχώς, πρωταθλήτρια στους έμμεσους φόρους. Μάλιστα, το κατέθεσαν και οι προηγούμενοι ομιλητές, συνάδελφοι από τη Νέα Δημοκρατία. Δεν είναι κάτι που περιμέναμε, βέβαια, από τον ΟΟΣΑ να έρθει με την έκθεσή του να μας το πιστοποιήσει. Είναι κάτι το οποίο βιώνουν οι Έλληνες πολίτες τα τελευταία τέσσερα χρόνια. Και ειδικότερα, για να έρθουμε και στα του τουρισμού, κυρία Υπουργέ, ξέρετε πολύ καλά ότι και επί της δικής σας υπουργίας - αλλά συνολικά θα μιλήσω για την Κυβέρνηση - διπλασιάστηκε ο ΦΠΑ στη διανυκτέρευση από το 6,5% στο 13%, διπλασιάστηκε σχεδόν ο ΦΠΑ στην εστίαση από το 13% στο 24%, επιβλήθηκε για πρώτη φορά τέλος διανυκτέρευσης, αυξήθηκε ο φόρος στις επιχειρήσεις από το 26% στο 29%, αυξήθηκε ο φόρος στα μερίσματα από το 10% στο 15%. Και όπως ξέρετε πολύ καλά, αυξήθηκε και ο ΕΝΦΙΑ, όσον αφορά τις επιχειρήσεις στους κοινόχρηστους χώρους. Έξι νέοι φόροι ή αυξήσεις φόρων που έγιναν επί της δικής σας διακυβέρνησης, είναι το επίτευγμα της πολιτικής σας και δυστυχώς αφαιρεί πολύτιμους πόρους από την αναπτυξιακή πορεία ενός χώρου, όπως είναι ο τουρισμός, που πραγματικά θα μπορούσε να είχε πολύ καλύτερα αποτελέσματα από αυτά που παρουσιάζει σήμερα. Κυρίες και κύριοι συνάδελφοι, θα μου επιτρέψετε και μία αναφορά - νομίζω ότι αυτό μας αφορά όλους και είναι ένα εθνικό ζήτημα - στις απαράδεκτες δηλώσεις που ακούσαμε από τον Πρωθυπουργό των Σκοπίων. Μίλησε περί δήθεν μακεδονικής μειονότητας στην Ελλάδα, περί διδασκαλίας της δήθεν μακεδονικής γλώσσας επίσης στην Ελλάδα. Δυστυχώς επιβεβαιώθηκαν οι φόβοι της Νέας Δημοκρατίας όταν ήμασταν αντίθετοι στη Συμφωνία των Πρεσπών και λέγαμε ότι αντί να ελαττωθεί ή να μειωθεί ο αλυτρωτισμός από πλευράς του γειτονικού κράτους όχι μόνο θα αυξηθεί, αλλά βλέπουμε ότι για πρώτη φορά τίθενται θέματα για τα οποία κανείς δεν διανοήθηκε να τα θέσει στο παρελθόν. Αυτά είναι δυστυχώς θέματα τα οποία προέρχονται μέσα από τη συμφωνία την οποία εσείς υπογράψατε ως Κυβέρνηση, ο κ. Τσίπρας, ο κ. Καμμένος, ο κ. Κοτζιάς και βλέπουμε ότι όχι μόνο δεν βοηθούν στις σχέσεις καλής γειτονίας, αλλά ότι έχουν αποθρασυνθεί οι γείτονές μας και στην ουσία για πρώτη φορά εκδηλώνουν αλυτρωτικούς αφορισμούς όσον αφορά τα συγκεκριμένα ζητήματα, κάτι που εσείς δυστυχώς διά της ψήφου σας καλείστε να το ανατρέψετε. Φοβούμαστε βέβαια ότι όταν μετά από δύο μήνες έλθει προς κύρωση στη Βουλή η συγκεκριμένη συμφωνία δεν θα το πράξετε. Εμείς, όμως, ακόμα και τώρα σας καλούμε, κυρίες και κύριοι συνάδελφοι, ο καθένας διά της ψήφου του να αποτρέψει αυτό το ενδεχόμενο, διότι βλέπουμε ότι δημιουργούνται προβλήματα, τετελεσμένα που την επομένη της κύρωσης της συγκεκριμένης συμφωνίας δεν θα μπορέσουμε να τα ανατρέψουμε. Επίσης, θα μου επιτρέψετε και μία αναφορά στο ανήκουστο, ότι χάθηκε για πρώτη φορά αλληλογραφία του Υπουργείου Εξωτερικών - η εθνική αλληλογραφία - από το 2005 μέχρι σήμερα επειδή - προσέξτε - ο απερχόμενος Υπουργός, ο κ. Κοτζιάς δεν διέθεσε το κονδύλι των 15 χιλιάδων ευρώ, προκειμένου να υπάρξει μία αναβάθμιση στον server, να γίνει μία συντήρηση. Επίσης, είναι ανήκουστο ότι δεν υπήρχε backup στη συγκεκριμένη αλληλογραφία. Για να καταλάβουν οι Έλληνες και οι Ελληνίδες που μας παρακολουθούν, αυτή τη στιγμή έχει απολεσθεί η ηλεκτρονική αλληλογραφία του Υπουργείου Εξωτερικών των τελευταίων δεκατριών ετών και αυτό γιατί οι διάφοροι κυβερνητικοί παράγοντες που είχαν την ευθύνη δεν μπόρεσαν να προχωρήσουν στις απαραίτητες διαδικασίες συντήρησης. Αυτό καταλαβαίνετε, κυρίες και κύριοι συνάδελφοι, ότι δημιουργεί μια κακή εικόνα στο εξωτερικό, πρακτικά ζητήματα - εγώ δεν θα πάω σε πονηρές σκέψεις για ποιον λόγο απωλέσθη η συγκεκριμένη αλληλογραφία - και βεβαίως δημιουργούνται και θέματα ακόμα και εθνικής ασφάλειας. Είναι ένα ζήτημα πολύ σοβαρό και σε κάθε περίπτωση θα πρέπει να διερευνηθεί. Όσον αφορά τα του νομοσχεδίου, κυρία Υπουργέ, θεωρούμε ότι δυστυχώς μετά από μεγάλη καθυστέρηση φέρατε ένα κείμενο το οποίο διακρίνεται από πολύ υψηλό βαθμό προχειρότητας. Κατά τη γνώμη μας δεν πρόκειται καν για σχέδιο νόμου, αλλά για έκθεση ιδεών, σε συνδυασμό με ατάκτως ερριμμένες σκέψεις και απόπειρες ρύθμισης ζητημάτων. Δυστυχώς, σας ακούσαμε και στην τοποθέτησή σας στην επιτροπή. Κάνετε λες και δεν υπήρχε προηγούμενο, λες και ήρθατε σαν Κυβέρνηση και ξαφνικά ο τουρισμός πήρε τα πάνω. Λες και δεν ξέρετε ότι τα προηγούμενα χρόνια, προτού αναλάβετε, ο τουρισμός είχε ήδη μια ανοδική πορεία, ο οποίος σε πολλές περιπτώσεις είναι και απόρροια συγκεκριμένων παραγόντων, που αφορούν τις γεωπολιτικές συνθήκες της περιοχής και βεβαίως μιας συστηματικής δουλειάς η οποία έγινε από την προηγούμενη κυβέρνηση και από την προηγούμενη Υπουργό. Βεβαίως - να σας βοηθήσουμε - πρέπει να ανατρέξετε σε συγκεκριμένα νομοθετήματα, όπως για παράδειγμα, στον 4179/2013 ή ακόμα και στον 4276/2014. Εκεί πραγματικά, αν το κάνετε, θα βλέπατε πώς γίνεται η απλοποίηση των διαδικασιών, η ρύθμιση των ειδικών μορφών τουρισμού, η προσέλκυση των επενδύσεων στον τουρισμό, η διαφάνεια, η εύρυθμη λειτουργία, η λογοδοσία και βεβαίως η ευελιξία δομών. Χρειάζεται, λοιπόν, μόνο να ανατρέξετε σε αυτά τα κείμενα για να καταλάβετε τι σημαίνει καλή νομοθέτηση. Και βεβαίως - σας το επισήμαναν και άλλοι συνάδελφοι σε αυτή την Αίθουσα, κυρία Υπουργέ - περιλαμβάνετε τόσες πολλές διατάξεις που χρειάζονται υπουργική απόφαση, που στην ουσία είναι ένας νόμος ανεφάρμοστος, που αυξάνει τη γραφειοκρατία, που είναι δυσλειτουργικός και πολύ απλά θα δούμε και στην πορεία ότι οι φορείς του τουρισμού θα το αντιμετωπίσουν με πολύ μεγάλη δυσκολία. Παραγνωρίζετε, όπως σας είπα και προηγουμένως, ότι η αύξηση του τουρισμού, κυρία Υπουργέ, είναι απόρροια και άλλων παραγόντων λόγω των γεωπολιτικών εξελίξεων στην περιοχή. Κάνετε επίσης ότι δεν βλέπετε ότι η απουσία των επενδύσεων σε θέματα ολοκληρωμένης τουριστικής ανάπτυξης και η απουσία οργανωμένης αγοράς εξοχικής κατοικίας δυστυχώς επιτείνουν την εποχικότητα των αφίξεων. Ξεχνάτε, για παράδειγμα, ότι η απουσία χωροταξικών κατευθύνσεων για τον τουρισμό και για το αναχρονιστικό πλαίσιο χρήσεων γης, επιτείνουν την ανασφάλεια δικαίου στους δυνητικούς επενδυτές. Δεν σας έχει απασχολήσει ο μεγάλος αριθμός των μη εξυπηρετούμενων δανείων των τουριστικών επιχειρήσεων, το οποίο όχι μόνο αποθαρρύνει την προσέλκυση νέων επενδύσεων, αλλά βάζει και σε κίνδυνο ακόμα τη βιωσιμότητα των υφιστάμενων επιχειρήσεων. Βεβαίως, όπως σας είπα και στην αρχή της ομιλίας μου, κυρία Υπουργέ, δυστυχώς επί της δικής σας υπουργίας υπήρξε μία υπερφορολόγηση των επιχειρήσεων με άμεσους και έμμεσους φόρους. Αν θέλει να δει κανείς την εθνική στρατηγική για τον τουρισμό, νομίζω ότι και οι φορείς του τουρισμού με τους οποίους συζητάτε, σας έχουν πει ότι πρέπει να αντιμετωπισθούν πέντε βασικές προκλήσεις. Πρώτη βασική πρόκληση, η προσέλκυση επενδύσεων. Δεύτερη βασική πρόκληση, η ανταγωνιστική φορολογική πολιτική. Τρίτον, η δημιουργία ενός σύγχρονου τουριστικού χαρτοφυλακίου. Τέταρτον, ένα αποτελεσματικό μάρκετινγκ και πέμπτο, μία ορθολογική οργάνωση της τουριστικής αγοράς. Με το παρόν νομοσχέδιο, κυρία Υπουργέ, δυστυχώς, στην καλύτερη των περιπτώσεων, ασχολείστε με περίπου ενάμιση από τα πέντε αυτά βασικά ζητήματα, τα οποία σας τα έχουν θέσει κατ' επανάληψη οι φορείς του τουρισμού με τους οποίους συνεργάζεστε. Αναφέρομαι, βεβαίως, στην οργάνωση σε κάποια ζητήματα τουριστικής αγοράς και το μισό, με το οποίο καταπιάνεστε, είναι το τουριστικό χαρτοφυλάκιο της χώρας. Και λέω μισό, κυρία Υπουργέ, γιατί στο πρώτο μέρος του νομοσχεδίου γίνεται μία καταγραφή και μία απόπειρα ορισμού δραστηριοτήτων που μπορούν να αποτελέσουν μορφές θεματικού τουρισμού. Εδώ, όμως, προκύπτει ένα ερώτημα. Προσδίδει αξία, για παράδειγμα, στο τουριστικό προϊόν της χώρας η ρητή πρόβλεψη και καταγραφή μορφών θεματικού τουρισμού; Η απάντηση είναι, όχι, κυρίες και κύριοι συνάδελφοι, διότι νομίζω ότι το Υπουργείο έπεσε σε μία παγίδα. Υπάρχουν μορφές θεματικού τουρισμού που, λόγω της ευρύτητάς τους, δεν μπορούν ούτε να οριστούν ούτε να περιγραφούν ακριβώς, δηλαδή δεν μπορούν να τεθούν ούτε κάποιες ελάχιστες προδιαγραφές ως προς τον τρόπο άσκησής τους, προδιαγραφές οι οποίες διασφαλίζουν ένα ελάχιστο επίπεδο παρεχόμενων υπηρεσιών. Δείτε, για παράδειγμα, τι πρόβλημα δημιουργείται με την αυθαίρετη και καθολική υπαγωγή των τουριστικών υπαίθριων δραστηριοτήτων αναψυχής στην κατηγορία «αθλητική αναψυχή». Ενώ ο όρος «τουρισμός υπαίθριων δραστηριοτήτων αναψυχής» συνάδει περισσότερο με τον όρο που χρησιμοποιείται σε ευρωπαϊκό και τοπικό επίπεδο, αλλά και στην επιχειρηματική πρακτική της χώρας μας, εδώ συγχέεται ο τουρισμός αναψυχής με τον αθλητικό τουρισμό, ο οποίος στοχεύει σε αθλητικές διακρίσεις και όχι σε ψυχαγωγία. Κυρία Υπουργέ, πίσω από αυτή τη συγχώνευση αναψυχής και αθλητισμού δημιουργούνται μία σειρά από προβλήματα, όπως για παράδειγμα η χρηματοδότηση αυτών των επιχειρήσεων μέσω ΕΣΠΑ. Ενώ οι υπηρεσίες αναψυχής εντάσσονται στη χρηματοδότηση του συγκεκριμένου πακέτου, οι αθλητικές δραστηριότητες δεν εντάσσονται. Δηλαδή, τι θα συμβεί αν μία ελληνική επιχείρηση αναψυχής θέλει να διεκδικήσει ευρωπαϊκά κονδύλια; Έρχομαι τώρα και στο κομμάτι της οργάνωσης και λειτουργίας της τουριστικής αγοράς, στο οποίο θα ήθελα να κάνω ένα σχόλιο όσον αφορά την τουριστική εκπαίδευση. Το 2014 η εταιρεία «MCKINSEY» σε συνεργασία με το ΣΕΤΕ προχώρησε σε μία καταγραφή των αναγκών των τουριστικών επιχειρήσεων στην Ελλάδα. Προέκυψε, λοιπόν, από αυτή την έρευνα ότι, παρά τη γενικευμένη εικόνα που υπάρχει σχετικά με την επάρκεια εξειδικευμένου προσωπικού, δυστυχώς υπάρχουν ακόμα πολύ μεγάλες ελλείψεις σε ειδικότητες και δεξιότητες που μπορούν να αντιμετωπισθούν. Εμείς, εδώ, κυρία Υπουργέ, θα προσθέσουμε τον κατακερματισμό των αρμοδιοτήτων και την έλλειψη συντονισμού σε ζητήματα τουριστικής εκπαίδευσης, η οποία έχει σκορπιστεί σε τρία Υπουργεία, δηλαδή στο Υπουργείο Παιδείας, το Υπουργείο Τουρισμού και το Υπουργείο Εργασίας με τις Επαγγελματικές Σχολές Μαθητείας. Θα προσθέσουμε την απουσία ομοιομορφίας στα προγράμματα σπουδών, τη μικρής διάρκειας πρακτική άσκηση στα δημόσια ΙΕΚ, το γεγονός ότι η πρακτική άσκηση δεν προχωρά παράλληλα με τη θεωρητική κατάρτιση, αλλά γίνεται μόνο στο τέλος του κύκλου σπουδών και το κυριότερο, ότι το μισθολογικό κόστος της πρακτικής άσκησης χρηματοδοτείται μόνο από κρατικούς και ευρωπαϊκούς πόρους. Στην ουσία δηλαδή, οι επιχειρήσεις δεν έχουν κάποιο ζωτικό ενδιαφέρον να προσλάβουν τους νέους στους οποίους έχουν επενδύσει. Γι' αυτό τον λόγο βλέπετε, κυρία Υπουργέ, να εναλλάσσονται δωρεάν εκπαιδευόμενοι χωρίς οι επιχειρήσεις να προχωρούν σε αυτές τις προσλήψεις. Έρχομαι πολύ σύντομα και στις τροπολογίες. Όσον αφορά τη με αριθμό 1825/10 υπουργική τροπολογία θα είμαστε αρνητικοί. Όσον αφορά τη 1821/7 επίσης θα είμαστε αρνητικοί, γιατί θεωρούμε ότι αποτελεί μία συνέχεια της στρεβλής εικόνας πρόσληψης και διαδικασίας της προκήρυξης 3Κ, η οποία, όπως είχαμε επισημάνει στην Αίθουσα αυτή, από την αρχή έχει γίνει με ένα λάθος τρόπο μέσω μιας πρωτόγνωρης απόφασης της Κυβέρνησης να προσληφθεί προσωπικό από τους προσωρινούς πίνακες κατάταξης και όχι από τους οριστικούς, όπως συμβαίνει συνήθως στις διαδικασίες πρόσληψης μόνιμου προσωπικού. Όσον αφορά στη 1823, θα ψηφίσουμε «παρών». Ως προς τη 1827, διαφωνούμε για τους λόγους ότι χαμηλώνει εξαιρετικά τα παράβολα για την αίτηση άδειας λήψεως καζίνο. Επίσης, φεύγει από την αρμοδιότητα των αρχών και των εθνικών επιτροπών η συγκεκριμένη ρύθμιση των ζητημάτων και δυστυχώς, δημιουργείται μια στρεβλή εικόνα όσον αφορά στην αδιαφάνεια και την έλλειψη σοβαρής διαβούλευσης που έγινε για το συγκεκριμένο νομοσχέδιο. Όσον αφορά στη 1828, θα είμαστε «παρών». Στην υπουργική 1819 με ειδικό 13, θα είμαστε θετικοί. Όσον αφορά, κυρίες και κύριοι συνάδελφοι, στις βουλευτικές, στην 1816, παρ' ότι είχαμε κάθε θετική πρόβλεψη να προχωρήσουμε στην ψήφιση της συγκεκριμένης τροπολογίας, θα είμαστε τελικώς αρνητικοί, γιατί θεωρούμε ότι δεν γίνεται διαχωρισμός πρώτης κατοικίας. Μπαίνει συλλήβδην όλη η ακίνητη περιουσία και αυτό δημιουργεί υπόνοιες αδιαφάνειας.
Κύριε Κεφαλογιάννη, θα τα πείτε την ώρα της ψηφοφορίας. Μην τρώτε τον χρόνο.
Είθισται να καταγράφεται, κυρία Πρόεδρε. Ολοκληρώνω. Τρεις τροπολογίες είναι, κυρία Πρόεδρε. Στην υπ' αριθμόν 1817/3 είμαστε θετικοί. Στην υπ' αριθμόν 1819/5 είμαστε, επίσης, θετικοί. Τέλος, και στην υπ' αριθμόν 1820/6 είμαστε θετικοί. Ευχαριστώ πολύ.
Ευχαριστούμε. Ο κ. Ηλιόπουλος έχει τον λόγο.
Ευχαριστώ, κυρία Πρόεδρε. Μεγάλη γιορτή σήμερα. Θα ήθελα να ευχηθώ χρόνια πολλά στον Αρχηγό του εθνικιστικού κινήματος, τον κ. Νικόλαο Μιχαλολιάκο και στο Πολεμικό μας Ναυτικό, που τόσα χρόνια, δεκάδες χιλιάδες χρόνια, δίνει μάχες υπέρ της πατρίδος μας για να παραμένουμε ελεύθεροι, για να μπορούμε σήμερα να βρισκόμαστε και να εκφράζουμε εδώ τις απόψεις μας. Χρόνια πολλά, λοιπόν, στο Πολεμικό μας Ναυτικό! Θα ήθελα να πω ότι όποιος ξεχνάει την ιστορία του είναι αναγκασμένος να την ξαναζήσει, γι' αυτό θα ήθελα να καταγραφεί και αυτό σήμερα στα Πρακτικά της Βουλής: Σαν σήμερα ξεκίνησε η μάχη του Συντάγματος Χωροφυλακής Μακρυγιάννη. Ευτυχώς οι χωροφύλακες αυτοί έσωσαν την πατρίδα μας από την κομμουνιστική κυριαρχία όπου είδαμε στα υπόλοιπα κράτη που επιβλήθηκε τα επόμενα χρόνια από τον Β΄ Παγκόσμιο Πόλεμο τι κατάληξε είχε. Ένα άλλο θέμα αφορά την εγκληματική οργάνωση που βρίσκεται εδώ μέσα στο Κοινοβούλιο, του ΠΑΣΟΚ. Είναι μια από τις εγκληματικές οργανώσεις, γιατί και τα άλλα κόμματα εκεί θα καταλήξουν. Εγκληματική οργάνωση, λοιπόν, το ΠΑΣΟΚ και θα θέλαμε να ρωτήσουμε το εξής: Στους πόσους καταδικασμένους Υπουργούς θεωρείτε ένα κόμμα εγκληματική οργάνωση; Πότε του κόβεται η κρατική χρηματοδότηση; Πότε κλείνεται στη φυλακή η ηγεσία αυτού του κόμματος, που αποδεδειγμένα, τελεσίδικα, εβδομάδα την εβδομάδα, μήνα με τον μήνα βλέπουμε στελέχη των κυβερνήσεων ΠΑΣΟΚ να καταδικάζονται για βαριά κακουργήματα; Έχουμε, επίσης και την προκλητική στάση Σκοπιανών, Αλβανών, Τούρκων, οι οποίοι μας έχουν βρει σε αδυναμία και κάθε μέρα επιδεικνύουν την προκλητικότητά τους. Ακούσαμε τον Ζάεφ προχθές, τον κολλητό φίλο του Τσίπρα, να λέει ότι θα διδάσκεται η μακεδονική γλώσσα - αυτή η ανύπαρκτη, βέβαια, σαφώς γλώσσα - στην πατρίδα μας. Μην προσπαθείτε, κύριοι του ΣΥΡΙΖΑ, να τα μαζέψετε. Το είπε. Δείτε το βίντεο για να καταλάβετε ακριβώς τι είπε αυτός ο πολιτικός σας - και δεν ξέρω τι άλλο - φίλος, ο Ζάεφ. Στη Βόρεια Ήπειρο εδώ και χρόνια καταπατώνται όλα τα δικαιώματα των Ελλήνων της Βορείου Ηπείρου. Και βέβαια, με τον τραγικό θάνατο του ήρωα Κωνσταντίνου Κατσίφα όλα αυτά ήρθαν ξανά στο προσκήνιο και μάλιστα και με την κηδεία του και τώρα με το μνημόσυνό του μεθαύριο, το Σάββατο στις Βουλιαράτες οι Αλβανοί έχουν εντείνει την προκλητικότητά τους. Η λύση είναι μια - την έχουμε πει - και είναι ξεκάθαρη: Άμεση απέλαση όλων των Αλβανών σαν απάντηση όσων έχουν διαπράξει το παραμικρό αδίκημα στη χώρα μας. Για αρχή, βέβαια. Μιλάμε για τουρισμό. Και για να έλθουμε στο νομοσχέδιο, θα ήθελα να καταθέσω στα Πρακτικά μία φωτογραφία από το «THENEWSPAPER.GR». Είναι από το Κέντρο Υγείας Αργαλαστής όπου υπάρχει μία ταμπέλα που έχουν αναρτήσει εκεί δίπλα από έναν κουμπαρά. Θα μου πείτε τι σχέση έχει αυτό με τον τουρισμό; Η ταμπέλα αυτή είναι στα αγγλικά και λέει: «Για να βοηθήσετε το Κέντρο Υγείας Αργαλαστής μπορείτε να προσφέρετε ό,τι θέλετε στο κουτί των μετρητών μας ή οτιδήποτε έχετε σε ιατρικό υλικό». [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εν έτει 2018, λοιπόν, παρακαλάμε τους τουρίστες που θα επισκεφθούν το Κέντρο Υγείας Αργαλαστής να ρίξουν τον οβολό τους, γιατί εμείς δεν μπορούμε να ανταποκριθούμε στις υποχρεώσεις μας. Έχουμε κέντρα Υγείας σε ολόκληρη την Ελλάδα, που τον χειμώνα - έχουμε κάνει δεκάδες ερωτήσεις για αυτά τα θέματα όλα αυτά τα χρόνια - δεν έχουν τα βασικά, δηλαδή δεν έχουν για θέρμανση, δεν έχουν ιατρικό εξοπλισμό και παρ' όλα αυτά θέλουμε να αναπτύξουμε τον τουρισμό μας. Και βέβαια, εμείς δεν είμαστε καθόλου αντίθετοι στην ανάπτυξη του τουρισμού, που είναι όντως ένας από τους πυλώνες ανάπτυξης της οικονομίας, μαζί με τη βιοτεχνία, τη βιομηχανία, τη γεωργική παραγωγή, την κτηνοτροφική παραγωγή. Έχουμε, όμως, διάφορα θέματα τα οποία δεν λύνονται ούτε σε αυτό το νομοσχέδιο. Και θα ήθελα να διαβάσω από μία αναφορά που έχουν κάνει από την Ένωση Ξενοδόχων του Νομού Μαγνησίας. Και μην βιαστείτε εσείς του ΚΚΕ, ούτε του ΣΥΡΙΖΑ που το παίζετε αριστεροί, γιατί οι ξενοδόχοι αυτοί της Μαγνησίας - και κάθε περιφέρειας - είναι άνθρωποι, οι οποίοι έχουν μία οικογενειακή επιχείρηση που απασχολείται η οικογένειά τους και άντε και λίγα ακόμη άτομα εκεί της περιοχής και βέβαια, έχουν να αντιμετωπίσουν έναν αθέμιτο ανταγωνισμό μέσω των γνωστών μεθόδων κράτησης καταλυμάτων, υποτιθέμενων καταλυμάτων, σπιτιών δηλαδή. Και αυτός ο ανταγωνισμός έγκειται στο ότι αυτοί που νοικιάζουν σε αυτές τις πλατφόρμες τα διαμερίσματα και τα σπίτια τους δεν διαθέτουν βέβαια σαφώς επαγγελματικές υπηρεσίες και έχουν πολύ λιγότερα κριτήρια λειτουργίας. Και αυτό θα ήθελα να το δείτε, κυρία Υπουργέ. Θα σας καταθέσω και τη σχετική αναφορά. Θα την καταθέσω για τα Πρακτικά και να τη δώσετε στην κυρία Υπουργό. [[Στο σημείο αυτό ο Βουλευτής κ. Παναγιώτης Ηλιόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όπως γράφουν εδώ πέρα πληρώνουν σαφώς λιγότερους φόρους. Δεν υπάρχει φόρος διανυκτέρευσης. Ο φόρος διανυκτέρευσης, ο αυξημένος ΦΠΑ, χαράτσια τα οποία επιβάλλονται στις τουριστικές επιχειρήσεις, επιβάλλονται στις ξενοδοχειακές μονάδες δεν είναι ότι λειτουργούν εις βάρος των ξενοδοχειακών μονάδων, λειτουργούν εις βάρος του τουρισμού της πατρίδας μας, γιατί αυτομάτως η πατρίδα μας γίνεται μη ανταγωνιστική σε σχέση τουλάχιστον με τους γείτονές της, οι οποίοι έχουν και χαμηλότερη φορολογία και δεν έχουν όλα αυτά τα χαράτσια. Και μιλάμε για τη Βουλγαρία, για την Τουρκία, για την Κύπρο, την Ιταλία κ.λπ., στους οποίους, για να το πω λαϊκά, το κράτος είναι πιο φθηνό σε αυτά που ζητάει από τους ανθρώπους του τουρισμού σε σχέση με την πατρίδα μας και έτσι είναι πιο ανταγωνιστικός ο τουρισμός τους. Σαφώς και είμαστε και υπέρ του θεματικού τουρισμού, που είναι και ο βασικός κορμός του νομοσχεδίου. Μπορούμε εδώ στην πατρίδα μας να αναπτύξουμε τον εναλλακτικό τουρισμό, δραστηριότητες υπαίθρου, όπως ένα καινούργιο είδος τουρισμού, ο ιππικός τουρισμός, που μπορεί να υποστηριχθεί σε ολόκληρη την Ελλάδα, τον καταδυτικό αρχαιολογικό τουρισμό - και αναφέρω αυτές τις μορφές θεματικού τουρισμού, γιατί όλες οι άλλες έχουν αναφερθεί - τον καταδυτικό τουρισμό, τον θρησκευτικό τουρισμό. Είναι ποιοτικός τουρισμός με λίγα λόγια, ο οποίος μπορεί να προσδώσει υπεραξία στο τουριστικό προϊόν της πατρίδας μας, γιατί εμείς σαν μία μικρή χώρα δεν μπορούμε να προσφέρουμε μαζικό τουρισμό. Πρέπει να προσφέρουμε ποιοτικές υπηρεσίες, ούτως ώστε να μας προτιμούν για κάτι καλό, κάτι εξειδικευμένο, που θα θέλουν να βιώσουν όσοι επισκέπτονται τη χώρα μας. Εσείς βέβαια προτιμάτε έναν άλλο θεματικό τουρισμό, αυτόν των λαθρομεταναστών, που έχουν κατακλύσει ολόκληρη την πατρίδα μας. Τους έχετε σπείρει σε ολόκληρη την Ελλάδα, τους δίνετε δωρεάν διαμονή, φως, νερό, τηλέφωνο, τους δίνετε μία κάρτα να ψωνίζουν για να κλείνετε τα στόματα της τοπικής κοινωνίας δήθεν ότι ξοδεύουν αυτά τα τετρακοσάευρα σε αυτή την κοινωνία. Αυτός είναι ο τουρισμός. Ο κ. Μπακογιάννης μάλιστα, της Νέας Δημοκρατίας, που θέλει να κατέβει και για δήμαρχος Αθηναίων, ήταν ο πρώτος που έφτιαξε hot spot στη Στερεά Ελλάδα και μάλιστα σε έναν ιστορικό - ίσως τον πιο γνωστό μαζί με το Μαραθώνα - τόπο σε ολόκληρο τον πλανήτη, στις Θερμοπύλες, που δόθηκε μια από τις μεγαλύτερες μάχες της ιστορίας. Θα μου πείτε γιατί αναφέρω τις Θερμοπύλες. Το λέω αυτό γιατί εκεί υπήρχε ένας χώρος που θα μπορούσε να διαμορφωθεί και να εξυπηρετήσει τον ιαματικό τουρισμό, τουρισμό υγείας όπως αναφέρεται και στο νομοσχέδιο. Θα μπορούσε να τον εξυπηρετήσει και να αποδίδει στην πατρίδα μας δεκάδες εκατομμύρια. Δεν συζητάμε καν για την ιστορία, γιατί εσάς δεν σας ενδιαφέρει. Σας μιλάμε, όμως, με ευρώ που σας ενδιαφέρουν. Υπάρχει μια πηγή χιλιάδων ετών που εξυπηρετεί τον ιαματικό τουρισμό και θα μπορούσατε να το είχατε κάνει ένα ξενοδοχείο, που να εξυπηρετούσε αυτούς τους τουρίστες. Απεναντίας, ο κ. Μπακογιάννης προτίμησε να το κάνει θέρετρο για λαθρομετανάστες. Προφανώς και με την υποψηφιότητα του στο Δήμο της Αθήνας, θέλει να κάνει και την Αθήνα ένα απέραντο hot spot. Μπορεί να έχει κι άλλες τέτοιες ιδέες για την Πρωτεύουσα της πατρίδας μας. Θα κλείσω με την κ. Δούρου, η οποία έχει καταφέρει το αμίμητο, να πνίξει ανθρώπους στη στεριά και να κάψει ανθρώπους στη θάλασσα. Είναι ηθική αυτουργός και θα το αποδείξει βέβαια και η δικαιοσύνη. Έχει λοιπόν το θράσος να κατεβαίνει στις εκλογές και εμείς σαν απάντηση σε όλη αυτήν την ισλαμοποίηση έχουμε τον Ηλία Παναγιώταρο και τον Ηλία Κασιδιάρη να κατεβαίνουν - και το λέω από εδώ γιατί δεν έχουμε κι άλλο βήμα - στις περιφερειακές και τις δημοτικές εκλογές αντίστοιχα, για να ξανακάνουν την πατρίδα μας ελληνική, για να καθαρίσει η Αττική, για να καθαρίσει η Αθήνα, για να καθαρίσει η Ελλάδα. Ευχαριστώ.
Ο κ. Μεγαλομύστακας έχει τον λόγο και μετά κλείνουμε με τον κ. Ουρσουζίδη.
Ευχαριστώ, κυρία Πρόεδρε. Δεν θα έπαιρνα τον λόγο σήμερα. Ο λόγος όμως που ανέβηκα σε αυτό το Βήμα είναι για να δείξουμε ότι δεν είμαστε μηδενιστές στην Ένωση Κεντρώων και ότι ελέγχουμε προσεκτικά όλα τα νομοσχέδια. Αλλάζουμε την πρόθεση και θα ψηφίσουμε «παρών» και επί της αρχής θα ψηφίσουμε «ναι» σε αυτό το νομοσχέδιο, κι αυτό γιατί έχουμε δει ότι έχουν γίνει αρκετά σωστά βήματα από το Υπουργείο Τουρισμού. Ωστόσο, σε καμμία περίπτωση, αυτό δεν φθάνει. Ο τουρισμός έχει αναπτυχθεί τα τελευταία χρόνια, με ρυθμούς όμως που εμάς δεν μας ικανοποιούν. Διότι αν λάβουμε υπ' όψιν και το τι γίνεται στις γειτονικές χώρες, θα έπρεπε να υπάρχει ακόμη μεγαλύτερη ανάπτυξη, θα έπρεπε να βλέπουμε τουρίστες σε μεγαλύτερη περίοδο του χρόνου και όχι μόνο τους θερινούς μήνες, όπως γίνεται κυρίως στην Ελλάδα. Εμείς, επομένως, βλέπουμε θετικά το να λαμβάνονται μέτρα που έπρεπε να έχουν ληφθεί εδώ και πάρα πολλά χρόνια, για να αναπτύξουμε άλλα είδη τουρισμού, όπως ο θεματικός τουρισμός. Το θετικό με τη χώρα μας είναι ενδεχομένως και ο γεωγραφικός της χαρακτήρας. Δηλαδή μπορεί να έλθει κάποιος άνθρωπος, να ξεκινήσει από τον Έβρο και να έχει γυρίσει όλη την Ελλάδα σε πολύ λίγες μέρες, με μικρές αποστάσεις. Μπορεί να ξεκινήσει να δει τις ομορφιές της φύσης, στο Δέλτα του Έβρου, να παρακολουθήσει τα πτηνά ή τα άλλα ζώα του υδροβιότοπου, να πάει για καταδύσεις στη Σαμοθράκη, να δει την παλιά πόλη στην Ξάνθη, τον ιστορικό τουρισμό, να δει τα μουσεία, να πάει για ψάρεμα, όπως έχει αναπτυχθεί σήμερα ο αλιευτικός τουρισμός στην Καβάλα, να περάσει από τις Σέρρες, να δει το σπήλαιο της Αλιστράτης, μακάρι να έχει γίνει επισκέψιμος και ο Τύμβος Καστά, ώστε να εκμεταλλευτούμε και αυτόν τον αρχαιολογικό τουρισμό. Θα μπορούσε να πάει στη Χαλκιδική να δει τα ωραία μέρη, να πάει στο Κιλκίς να κάνει ιππασία. Έχουμε πάρα πολλά να δώσουμε, αλλά για να τα δώσουμε πρέπει να τα κάνουμε και ελκυστικά. Όταν για να βρεθείς στη θάλασσα από τα σύνορα της Βουλγαρίας πρέπει να πας μέσω Θεσσαλονίκης, ενώ θα έπρεπε να υπάρχει δρόμος που να τα συνδέει άμεσα - πράγμα που δεν έχει συμβεί, παρά τις πιέσεις που έχει δεχτεί και η σημερινή Κυβέρνηση αλλά και η προηγούμενη από τα κόμματα της Αντιπολίτευσης, καθώς κι εμείς έχουμε κάνει ερώτηση γι' αυτόν τον οδικό άξονα - δεν φθάνει μόνο να υπάρχουν νομοθεσίες, που θα ρυθμίζουν τον τουρισμό. Θα πρέπει να αναπτυχθεί η Ελλάδα μας σ' όλους τους τομείς, έτσι ώστε όχι μόνο να γίνουν δρόμοι και αεροδρόμια για να πηγαίνουμε εύκολα - που είμαστε πολύ πίσω σ' αυτά - αλλά θα πρέπει να έχουμε και ένα φορολογικό περιβάλλον που θα επιτρέπει τις επενδύσεις στα τουριστικά, στην εστίαση, σε ό,τι μπορεί να μας δώσει μια ώθηση για να βγούμε απ' αυτήν την κρίση, πράγμα που δεν γίνεται. Εσείς αυτό που κάνετε είναι να μας δηλώνετε την πρόθεσή σας, την καλή πρόθεση να αναπτυχθούν κάποια πράγματα. Μόνο με ευχολόγια αυτό δεν γίνεται. Αυτός είναι ο λόγος που εμείς ζητάμε να υπάρξει συνεργασία μεταξύ όλων των Υπουργείων, αναγνωρίζοντας βεβαίως τη σωστή στάση που υπάρχει από το Υπουργείο Τουρισμού, έτσι ώστε να δώσουμε στον κόσμο πιο εύκολα αυτά που έχουμε, γιατί είμαστε πολύ τυχεροί που έχουμε αυτή την κληρονομιά. Μπορούμε να αναπτύξουμε τον εκκλησιαστικό τουρισμό, τον ιστορικό τουρισμό. Υπάρχουν τομείς και κλάδοι του τουρισμού που δεν μπορούμε να τους αγγίξουμε, γιατί δεν υπάρχουν οι απαραίτητες δομές που θα τους προωθήσουν. Δεν έχει γίνει η απαραίτητη προεργασία, έτσι ώστε αυτά να τα συντηρήσουμε και να τα αναδείξουμε. Υπάρχουν αρχαιολογικοί χώροι που δυστυχώς καταρρέουν. Φυτρώνουν χόρτα και βρύα στις πέτρες και στα κεραμίδια τους. Όλα αυτά δεν λύνονται μόνο με προθέσεις. Αυτό θα ήταν καλό αν ήσασταν αντιπολίτευση και λέγατε «όταν θα γίνουμε κυβέρνηση, εμείς θα κάνουμε το ένα ή το άλλο», πράγμα που δεν συμβαίνει σήμερα. Είστε Κυβέρνηση. Άκουσα τον εισηγητή σας να λέει ότι έχει αργήσει αυτό το νομοσχέδιο και ότι έπρεπε να είχε έλθει δεκάδες χρόνια πριν. Είστε τρία χρόνια εδώ και ξέρετε πολύ καλά ότι ο τουρισμός είναι ο βασικός πυλώνας, στον οποίον θα στηριχθεί η ελληνική οικονομία μαζί με άλλους όπως είναι ο αγροτικός τομέας, όπως είναι η αξιοποίηση του εργατικού δυναμικού και κυρίως του επιστημονικού δυναμικού που φεύγει στο εξωτερικό. Μάλιστα, αν είχατε ένα σχέδιο που θα ενοποιούσε ή θα έφερνε σε συνεργασία όλους αυτούς τους πυλώνες που θα έπρεπε να εκμεταλλευτούμε, τότε τα αποτελέσματα για την οικονομία μας θα ήταν εκπληκτικά. Θα μπορούσαμε να έχουμε βγει απ' αυτή την κρίση καιρό πριν. Εσείς λέτε ότι μας βγάλατε από τα μνημόνια εδώ και εκατό και κάτι μέρες. Όμως, δεν τα έχουμε εκμεταλλευτεί όλα αυτά. Γνωρίζω πολύ καλά ότι τα προηγούμενα χρόνια η αξιοποίηση του τουρισμού κυμαινόταν στο απόλυτο σκοτάδι, αλλά αυτό δεν δικαιολογεί και εσάς. Για να αναπτυχθεί ο αθλητικός τουρισμός, θα πρέπει να εκμεταλλευτούμε τις αθλητικές εγκαταστάσεις. Στις Σέρρες έχουμε ένα κλειστό κολυμβητήριο που φτιάχνεται από το 2004 και ένα κλειστό γυμναστήριο που και αυτό έπρεπε να είχε φτιαχτεί το 2004. Αυτά σαπίζουν και πέφτουν. Βλέπουμε στην Αθήνα τις ολυμπιακές εγκαταστάσεις να είναι σε πολύ άσχημη κατάσταση. Πώς θέλετε να αναπτυχθεί ο τουρισμός μόνο με αυτό το νομοσχέδιο; Επομένως πρέπει να κάνετε συνδυαστική δουλειά. Μιλάμε για ιστορικό τουρισμό κι εσείς δεν αναδεικνύετε τα μνημεία μας. Μιλάμε για περιβαλλοντικό τουρισμό. Μιλάω με παραδείγματα από τον τόπο μου γιατί οι Σέρρες είναι προικισμένες, όπως και όλη η Ελλάδα. Αν έλθετε στο λιμάνι της Κερκίνης, θα φρίξετε. Μιλάω απλά, αλλά μεταφέρω τα λόγια των συμπολιτών μου. Δεν έρχεται έτσι η ανάπτυξη στον θεματικό τουρισμό σε καμμία περίπτωση. Θα έπρεπε να δημιουργήσετε ένα ολοκληρωτικό πλάνο, το οποίο θα φέρει επιτέλους κάποια στιγμή σ' αυτήν τη χώρα τους Υπουργούς σ' ένα τραπέζι για να κάνουν ουσιαστικό διάλογο, με σκοπό να δώσουν λύσεις στα προβλήματα που ταλανίζουν αυτή τη χώρα. Είμαστε πολύ τυχεροί - το επαναλαμβάνω - που ζούμε στην Ελλάδα μας, που έχει τόσα μέρη να δείξει, τόσα μνημεία, τέτοια ιστορία. Αν θέλουμε να είμαστε αντάξιοι όλων αυτών, θα πρέπει να δράσουμε με σοβαρότητα, βάζοντας στην άκρη το πολιτικό όφελος και γενικότερα τα πολιτικά κόμματα, έχοντας ως μόνο στόχο το να έρθουμε και να τα δείξουμε όλα αυτά και να προσελκύσουμε κόσμο, έτσι ώστε να μην έχουμε τουρισμό ανάλογο μιας μεγάλης πόλης, όπως είναι σήμερα. Θα έπρεπε δώδεκα μήνες τον χρόνο η Ελλάδα μας να κατακλύζεται από τουρίστες και όχι μόνο τα μεγάλα κέντρα τουρισμού που είναι προβεβλημένα μέχρι σήμερα, αλλά ακόμα και το πιο απλό χωριό. Γιατί όλα τα μέρη και όλοι οι κάτοικοι αυτής της χώρας - οι φιλόξενοι κάτοικοι αυτής της χώρας - έχουν να δώσουν κάτι. Είναι όλοι πρέσβεις της Ελλάδας μας και θα έπρεπε να δράσετε ανάλογα για να το καταφέρουμε όλοι μαζί. Αυτός είναι ο λόγος, λοιπόν, που η Ένωση Κεντρώων, θέλοντας να δείξει τη σύμπνοια της προς αυτόν τον μεγάλο σκοπό, ψηφίζει «ναι» επί της αρχής. Σας ευχαριστώ πολύ.
Ο Βουλευτής Βοιωτίας της Νέας Δημοκρατίας κ. Ανδρέας Κουτσούμπας ζητεί άδεια ολιγοήμερης απουσίας στο εξωτερικό από 21-12-2018 έως 30-12-2018. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια. Κυρία Υπουργέ, θα μιλήσετε για την τροπολογία;
Ναι, βεβαίως, θα μιλήσω αμέσως μετά.
Κύριε Ουρσουζίδη, έχετε τον λόγο.
Κυρία Πρόεδρε, κυρία Υπουργέ, αγαπητοί συνάδελφοι, σήμερα συζητάμε ένα νομοσχέδιο που επιδιώκει να ενισχύσει τον τουρισμό και ειδικότερα τον θεματικό τουρισμό. Έχουμε, όμως, ήδη κάποια αποτελέσματα από τα προηγούμενα χρόνια συγκριτικά με την περασμένη χρονιά του 2017. Τα αποτελέσματα είναι θετικά και πολύ ενθαρρυντικά και αυτό οφείλεται, προφανώς, στην παράδοση που έχει η χώρα στον τουρισμό, στους ανθρώπους οι οποίοι κινούν τα νήματα - θα έλεγα - γύρω από αυτόν το χώρο, στη συνετή διαχείριση του αρμόδιου Υπουργείου, ώστε να προσπαθήσει να βελτιώσει την κατάσταση και να συντονίσει την προσπάθεια που καταβάλλουν οι άνθρωποι που κινούνται στον χώρο. Το 2017, λοιπόν, καταγράφηκαν στη χώρα 30 εκατομμύρια διεθνείς αυξήσεις. Το 2018 αναμένεται να αυξηθούν και να φτάσουν περίπου τα 33 εκατομμύρια. Είχαμε 9% αύξηση σε σχέση με το 2016 στην τουριστική κίνηση. Στα έσοδα η αύξηση ήταν της τάξης του 10,5%. Ο τουριστικός τομέας απορρόφησε επενδύσεις 3 δισεκατομμυρίων ευρώ. Περισσότερα από τριακόσια πενήντα σχέδια επενδύσεων σε ξενοδοχεία από τεσσάρων αστέρων και άνω υποβλήθηκαν για αδειοδότηση μέσα στα τρία τελευταία χρόνια. Συνολικά η άμεση και έμμεση συνεισφορά του τουρισμού στο ελληνικό ΑΕΠ για το 2017 έφτασε τα 35 δισεκατομμύρια ευρώ, δηλαδή περίπου το 20% του ΑΕΠ προέρχεται από τον τουρισμό. Η τουριστική βιομηχανία αντιστοιχεί στο 24,8% της απασχόλησης. Δηλαδή, στον τομέα εκείνο που πονάει η χώρα, στην ανεργία, έχει καταφέρει να συμβάλει θεαματικά, θα έλεγα. Μάλιστα, η κλαδική σύμβαση εργασίας των ξενοδοχοϋπαλλήλων, η μεγαλύτερη σε ισχύ κλαδική σύμβαση στη χώρα, με εκατόν δέκα τέσσερις χιλιάδες εργαζόμενους αποτελεί μια σημαντική παρακαταθήκη για τους υπόλοιπους κλάδους. Με το παρόν νομοσχέδιο, λοιπόν, όπως αναφέρεται και στην αιτιολογική έκθεση, αφ' ενός μεν επιδιώκεται η ενίσχυση του θεσμικού πλαισίου που διέπει τον τουρισμό, αφ' ετέρου υλοποιούνται στρατηγικές κατεύθυνσης της εθνικής και περιφερειακής τουριστικής πολιτικής. Πρώτο και βασικό βήμα του νομοσχεδίου είναι η διαμόρφωση συνολικού πλαισίου για τον θεματικό τουρισμό και ειδικές μορφές τουρισμού. Οι προτεινόμενες διατάξεις βασίζονται στην αρχή της ασφάλειας στον τουρισμό, στην αρχή της ποιότητας του υψηλού επιπέδου υποδομών και υπηρεσιών, ενώ καθορίζονται οι βασικές έννοιες του θεματικού τουρισμού, δηλαδή ο τουρισμός υπαίθρου όπως περιγράφεται στο άρθρο 5 με έξι κατηγορίες: αγροτουρισμού, οινοτουρισμού, οικοτουρισμού, περιηγητικού τουρισμού, γεωτουρισμού, αλιευτικό τουρισμό. Στο άρθρο 10 περιγράφονται οι διατάξεις σχετικά με τον αθλητικό τουρισμό, στο άρθρο 11 με τον αεροπορικό τουρισμό, στο άρθρο 12 με τον θαλάσσιο τουρισμό, στο άρθρο 13 με τον πολιτιστικό τουρισμό, στο 14 άρθρο με τον γαστρονομικό τουρισμό, στο άρθρο 15 με τον θρησκευτικό - προσκυνηματικό τουρισμό και στο άρθρο 16 με τον συνεδριακό τουρισμό. Εστιάζει, λοιπόν, σε κάθε θεματικό αντικείμενο ξεχωριστά προκειμένου να αναπτυχθούν όλες εκείνες οι δράσεις για να αναπτυχθούν ακόμα περισσότερο τα νούμερα τα οποία προανέφερα. Ο παράγων άνθρωπος, ο νησιώτης, με το ταπεραμέντο που διακρίνεται και την κουλτούρα που έχει δημιουργηθεί έχει βοηθήσει πάρα πολύ στην ανάπτυξη του τουρισμού στη χώρα μας, αυτό είναι γνωστό και πανθομολογούμενο, όλα τα νησιά που βουλιάζουν το καλοκαίρι. Αυτό έχει να κάνει, βεβαίως, με πράγματα τα οποία από παράδοση τα έχει εμπεδώσει και μπορεί να τα μεταφέρει με ένα δικό του μοναδικό τρόπο. Έπρεπε, λοιπόν, εκτός από το υπ' όψιν νομοσχέδιο να προτείνουμε και άλλους τρόπους για να κρατήσουμε αυτόν τον κόσμο στα νησιά. Αυτό έγινε το 2017 με το μεταφορικό ισοδύναμο, κάτι το οποίο καθυστέρησε, επίσης πάρα πολλά χρόνια, να υλοποιηθεί στην πατρίδα μας και αφορά στην αδικία την οποίαν υφίστατο ο νησιώτης στη μεταφορά του, αλλά και στη μεταφορά των προϊόντων. Έτσι αποκαθίστανται τα πράγματα και δημιουργείται ακόμα ένα κίνητρο, οι εντελώς απαραίτητοι άνθρωποι αυτοί να ζουν στους τόπους όπου γεννήθηκαν και να αναπτύσσονται με έναν τρόπο όπου η πολιτεία αναγνωρίζει αυτήν την προσπάθεια και συμβάλλει. Έχω, επίσης, να τονίσω ότι με το υπ' όψιν νομοσχέδιο επιχειρείται να επιλυθούν σύνθετα προβλήματα που για πάρα πολλά χρόνια δεν είχαν καν ακουμπήσει οι προηγούμενες κυβερνήσεις: Ας πούμε, οι υποδομές της χώρας, όπου παρατηρούνται αεροδρόμια τα οποία δεν μπορούν να ανταπεξέλθουν στη ζήτηση την οποίαν υπάρχει και αυτό το κάνει το υπ' όψιν νομοσχέδιο, προτείνοντας συγκεκριμένες αναβαθμίσεις, στο στάδιο που βρίσκεται η επεξεργασία του χωρικού σχεδίου για τον τουρισμό, κάτι το οποίο, επίσης, λείπει. Θεσπίζονται κανόνες για τη λειτουργία των τουριστικών επιχειρήσεων, των τουριστικών γραφείων, το επάγγελμα των ξεναγών. Με ταχύτητα προχωράει η χωροθέτηση των τουριστικών λιμανιών, ο εκσυγχρονισμός όλων των περιφερειακών υπηρεσιών που αφορούν στον τουρισμό και άλλα πάρα πολλά προβλήματα τα οποία, επαναλαμβάνω, εδώ και πάρα πολλά χρόνια να έχουν λυθεί ή τουλάχιστον να έχει ενσκήψει η πολιτεία πάνω σε αυτά τα ζητήματα για να τα αντιμετωπίσει. Όπως είπα στην αρχή του λόγου μου, αναμένεται και το 2018 να είναι η τέταρτη συνεχή χρονιά με πολύ καλά αποτελέσματα σε σχέση με τα μεγέθη τα οποία προανέφερα. Αυτό συμβαίνει και, επαναλαμβάνω, κυρίως γιατί οι άνθρωποι που χειρίζονται τον τουρισμό είναι έμπειροι, έχουν μια κουλτούρα και μπορούν να ανταποκριθούν σε αυτές τις απαιτήσεις, αλλά νομίζω τα τελευταία χρόνια είναι και η εικόνα που έδωσε η χώρα μας σε σχέση με τη διαχείριση της προσφυγικής κρίσης. Ο ικέτης από την αρχαιότητα ήταν ο πολίτης εκείνος ο οποίος προσέφευγε σε έναν ιερό χώρο ζητώντας ασυλία. Η χώρα μας ανταποκρίθηκε στους ικέτες που ήρθαν σε περίοδο κρίσης, μάλιστα, με όσο το δυνατόν καλύτερο τρόπο μπορούσε. Δεν νομίζω ότι υπάρχει καλύτερη διαφήμιση για την πατρίδα μας από την εικόνα παιδιών να βγαίνουν από το Αιγαίο Πέλαγος και να φτάνουν στην ξηρά. Έτσι, λοιπόν, θεωρώ ότι όσοι, όπως μερικοί συνάδελφοι, εκφράστηκαν εδώ σε σχέση με ανθρώπους οι οποίοι είναι μετανάστες ή ήρθαν σαν πρόσφυγες στην πατρίδα μας με πολύ ακραίο, άσχημο τρόπο, θα έλεγα, αν ρωτήσεις οποιονδήποτε λογικό άνθρωπο: Ποια είναι η εικόνα μιας χώρας η οποία σώζει ζωές, σώζει μωρά παιδιά από πραγματικό κίνδυνο, σε σχέση με μια άλλη χώρα, η οποία υψώνει τείχη και πετροβολάει αυτούς τους ανθρώπους; Νομίζω ότι δεν υπάρχει καν θέμα κανείς λογικός άνθρωπος να ζυγίσει αυτές τις δύο συμπεριφορές. Νομίζω ότι η χώρα μας δικαιώθηκε και οι ικέτες την ανέδειξαν σαν έναν τόπο ιερό, όπως ακριβώς συνέβαινε στην αρχαιότητα. Σας ευχαριστώ πολύ.
Ευχαριστούμε, κύριε Ουρσουζίδη. Κοιτάξτε, να σας εξηγήσω, η βάρδιά μου τελειώνει 17.30΄. Έχω ανειλημμένη υποχρέωση και δεν ξέρω καν αν θα δώσω χρόνο στην κυρία Υπουργό. Δεν υπάρχει δυνατότητα να μιλήσει κανείς. Κυρία Υπουργέ, δεν έχετε μιλήσει σήμερα όλη μέρα. Τώρα πρέπει να τα πείτε όλα;
Κυρία Πρόεδρε, μπορούμε να εκφέρουμε άποψη για τη διαδικασία;
Η διαδικασία είναι δεδομένη. Δεν υπάρχει κάτι υπό αμφισβήτηση. Τελείωσαν οι Κοινοβουλευτικοί Εκπρόσωποι. Θα μιλήσει τώρα και η Υπουργός. Τι άλλο;
Θέλω να διευκρινίσετε το θέμα των δευτερολογιών.
Δεν υπάρχει θέμα δευτερολογίας.
Πώς δεν υπάρχει; Η διαδικασία προβλέπει δευτερολογίες.
Κόψαμε τον χρόνο των εισηγητών.
Το είχαμε συμφωνήσει αυτό.
Αν οι υπόλοιποι εισηγητές δεν θέλουν να δευτερολογήσουν, δεν σημαίνει ότι δεν μπορείτε να δώσετε τον λόγο σε εμένα για να δευτερολογήσω.
Ο χρόνος έχει κοπεί και για τους Βουλευτές και για τους Κοινοβουλευτικούς Εκπροσώπους και έχει κοπεί και η δευτερολογία των εισηγητών. Κυρία Κουντουρά, έχετε τον λόγο και ό,τι μπορέσετε να πείτε σε αυτόν τον χρόνο, γιατί έχουμε και την ψηφοφορία.
Δεν είναι έτσι απλό, κυρία Πρόεδρε. Δεν έχω μιλήσει, γιατί έπρεπε να αφήσω τον χρόνο να μιλήσουν και να τοποθετηθούν όλοι σε ένα νομοσχέδιο, για το οποίο έχω να δώσω πάρα πολλές απαντήσεις. Και είπαμε από την αρχή - και πριν έρθετε εσείς - ότι θέλω τουλάχιστον είκοσι λεπτά. Αν μου λέτε ότι σε δέκα λεπτά πρέπει να τελειώσω, πώς θα απαντήσω εγώ σε όλους τους συναδέλφους και πώς θα απαντήσω σε όλες τις ερωτήσεις;
Έχετε δίκιο, αλλά δεν ξέρω τι έγινε, τι στράβωσε στη διαδικασία και έχουμε φτάσει σε αυτή την ώρα. Τι να σας πω;
Η τροπολογία η οποία έχει κατατεθεί προτείνει μία παράταση για τα χιονοδρομικά, δεδομένου ότι είχαν προκύψει πάρα πολλά προβλήματα, όχι μόνο `καθυστερήσεων, αλλά επειδή τα χιονοδρομικά είναι υφιστάμενα ετών, χρειάστηκε να γίνουν και κάποιες νομοθετικές διατάξεις, ώστε να μπορέσουν να τους χορηγηθεί το ειδικό σήμα λειτουργίας και να λειτουργούν νόμιμα. Άρα, τους δίνουμε άλλη μία παράταση μέχρι να ρυθμιστεί το πλαίσιο. Τα άλλα δύο αφορούν το Αυτοτελές Γραφείο του Υπουργείου, που εκ των πραγμάτων στην εφαρμογή είδαμε ότι πρέπει να έχει προϊστάμενο και ότι δεν μπορεί να λειτουργεί με έναν απλό υπάλληλο. Καταργείται κάτι το οποίο είδαν ότι στην πράξη δεν μπορεί να γίνει, διότι είχε τροποποιηθεί ένας νόμος ο οποίος ερχόταν σε σύγκρουση. Είναι η προχειρότητα που λέγαμε του παρελθόντος και το πώς κάποιες κυβερνήσεις νομοθετούσαν. Έπρεπε, λοιπόν, να το ρυθμίσουμε και αυτό. Τώρα θέλω να πω ότι όσον αφορά την προσωπική διαφορά, αυτή η προτεινόμενη διάταξη προβλέπεται στη χορήγηση προσωπικής διαφοράς των υπαλλήλων με σχέση εργασίας δημοσίου δικαίου, ιδιωτικού δικαίου αορίστου χρόνου του Υπουργείου Τουρισμού, οι οποίοι μεταφέρθηκαν υποχρεωτικά από τον εποπτευόμενο φορέα ΕΟΤ. Αυτόματα, τότε, έχασαν αυτή την προσωπική διαφορά - την υπερβάλλουσα όπως λένε - και είχαμε υπαλλήλους δύο ταχυτήτων. Οπότε εδώ ερχόμαστε και αποκαθιστούμε την αδικία. Όσον αφορά το Γραφείο του ΕΟΤ, είμαστε υποχρεωμένοι να του δώσουμε κάτι που δεν είχε προβλεφθεί γιατί άλλαξε η Κοινοπολιτεία Ανεξαρτήτων Κρατών, με τη Γεωργία να υπάγεται στο Γραφείο της Ρωσίας. Είναι κι αυτό κάτι τεχνικό το οποίο προέκυψε. Τώρα, όσον αφορά τον ΕΟΤ, η προτεινόμενη διάταξη αντιμετωπίζει τις ανάγκες προγραμμάτων δημοσίων σχέσεων της κεντρικής Υπηρεσίας για το 2019 και των Γραφείων Εξωτερικού έτσι ώστε να μπορέσουμε να επισπεύσουμε όλα αυτά τα ταξίδια εξοικείωσης, τις διοργανώσεις, τα σεμινάρια, workshops, roadshows webinars κ.λπ. και να αντιμετωπιστούν και κάποιες ανάγκες που έχουν προκύψει από τις πολύ σημαντικές αρμοδιότητες που έχουν αναλάβει όλα τα γραφεία του ΕΟΤ του εξωτερικού, δεδομένου ότι η αύξηση του τουριστικού ρεύματος από τις χώρες αυτές και προς την Ελλάδα είναι θεαματική. Για να μπορέσουν να ανταποκριθούν τα ραφεία, έπρεπε να έχουν μία μεγαλύτερη ευελιξία. Αυτή η τροπολογία πέρασε εκεί από την Ανεξάρτητη Αρχή Δημοσίων Συμβάσεων και έχει εκφράσει τη θετική της γνώμη. Τώρα, να προχωρήσω στη βασική μου ομιλία από του Βήματος, κυρία Πρόεδρε;
Κυρία Κουντουρά, ξεκινήστε κανονικά, απλώς περιοριστείτε σε αυτόν τον χρόνο.
Κυρίες και κύριοι συνάδελφοι, ακούστηκαν πάρα πολλά. Θα προσπαθήσω να είμαι σύντομη. Η αλήθεια είναι ότι σήμερα ολοκληρώνεται το νομοσχέδιο «Θεματικός τουρισμός - ειδικές μορφές τουρισμού - ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης». Τίθεται, λοιπόν, σε ισχύ και διαμορφώθηκε με όλους τους φορείς του τουρισμού μέσα από ευρεία και εκτεταμένη διαβούλευση και σε συνεργασία με τα δεκατέσσερα συναρμόδια Υπουργεία. Γι' αυτό θα πω ότι με στενοχωρεί ιδιαίτερα όταν η επιτυχία της Κυβέρνησης στον τουρισμό ενοχλεί τόσο πολύ. Ο τουρισμός έχει σπάσει όλα τα ρεκόρ τα τέσσερα αυτά χρόνια, με διπλάσιους ρυθμούς ανάπτυξης από τον μέσο όρο ανάπτυξης του Παγκόσμιου Οργανισμού Τουρισμού σε αφίξεις και έσοδα και στηρίζει την ελληνική οικονομία τα μέγιστα. Και αυτή η επιτυχία της Κυβέρνησης ενοχλεί τόσο, που κάποιοι έρχονται απέναντι - με όλους τους παραγωγικούς φορείς του τουρισμού και απέναντι στην ανάπτυξη του κλάδου - σε αυτές τις ρυθμίσεις που φέρνουμε, που δυστυχώς επί των ημερών των προηγούμενων κυβερνήσεων και ενώ γνώριζαν τις ανάγκες σφύριζαν αδιάφορα, δεν τα είχαν ρυθμίσει και κρατούσαν ομήρους στη γραφειοκρατία όλους τους φορείς με ένα - εσκεμμένα θεωρώ - αρρύθμιστο πλαίσιο. Λοιπόν, είναι θλιβερό γιατί όταν δεν έχετε πολιτικά επιχειρήματα να κάνετε αντιπολίτευση για το πολύ πετυχημένο έργο του τουρισμού, ζητάτε από την Υπουργό Τουρισμού να γίνει υπερυπουργός. Δηλαδή να ρυθμίσει όλα τα θέματα που ταλαιπωρούν την Ελλάδα για δεκαετίες και αφορούν την καθαριότητα, τη φορολογία, τις υποδομές, το χωροταξικό, που κατέπεσε από το Σ.τ.Ε. από δική σας υπαιτιότητα αφού συνηθίζατε να νομοθετείτε πρόχειρα και αποσπασματικά. Και να μην ξεχάσω να πω ότι οι δικές κυβερνήσεις μας παρέδωσαν μια πτωχευμένη και παραμελημένη χώρα και εμείς είμαστε σήμερα αυτοί που δουλεύουμε για την παραγωγική ανασυγκρότηση της πατρίδας μας. Θέλω, λοιπόν, γι' αυτό να ευχαριστήσω όλους εσάς που στηρίξατε το νομοσχέδιο αυτό, το οποίο περίμενε και αγκάλιασε όλος ο τουριστικός κλάδος και τυγχάνει καθολικής αποδοχής. Αυτό το νομοσχέδιο ανοίγει νέους ορίζοντες στην ανάπτυξη του ελληνικού τουρισμού για τα επόμενα χρόνια. Τα θεματικά τουριστικά προϊόντα στήριξαν θεαματικά τον στρατηγικό μας στόχο για τουρισμό τριακόσες εξήντα πέντε ημέρες τον χρόνο. Και αυτό το πετύχαμε διότι όχι μόνο έγινε επιμήκυνση της θερινής περιόδου με μια τεράστια αύξηση, αλλά αυξήσαμε κατά 40% τον χειμερινό τουρισμό. Συμβάλλουν άλλωστε στην ανάδειξη νέων ελληνικών προορισμών, στη δημιουργία νέων επιχειρήσεων και συνολικά στην περιφερειακή ανάπτυξη και την ενίσχυση κάθε τοπικής κοινωνίας. Μόνο μέσα από ένα νέο και καινοτόμο θεσμικό πλαίσιο για τον θεματικό τουρισμό μπορεί ο ελληνικός τουρισμός να παραμείνει ανταγωνιστικός, να γίνει ακόμα πιο ελκυστικός σε μία απαιτητική, διαρκώς εξελισσόμενη παγκόσμια ταξιδιωτική αγορά. Η Ελλάδα, κυρίες και κύριοι, είναι ανταγωνιστική. Και όλοι οι μεγάλοι όμιλοι, οι tour operators του εξωτερικού, έχουν επανειλημμένα δηλώσει ότι το πρόβλημά τους δεν είναι η φορολογία. Αυτοί θέλουν ποιότητα, σταθερότητα, συνεργασία με το Υπουργείο Τουρισμού και τον ΕΟΤ, που δυστυχώς μέχρι και πριν αναλάβουμε εμείς όχι μόνο δεν υπήρχε αυτή η συνεργασία αλλά υπήρχε έως και αδιαφορία και το έχουν δηλώσει δημόσια και εδώ στην Ελλάδα. Επίσης, αυτά τρία τελευταία χρόνια έχουμε κάνει πάρα πολλές νομοθετικές διατάξεις και τροπολογίες για να λύσουμε άμεσα πολύ σοβαρά θέματα. Γιατί προτεραιότητά μας ήταν να δουλέψουμε για την ανάπτυξη του τουρισμού, διότι η Κυβέρνησή μας είναι η πρώτη κυβέρνηση που αναγνώρισε την αξία του τουρισμού και τον καθοριστικό του ρόλο ως ισχυρή κινητήρια δύναμη για την εθνική οικονομία, για την περιφερειακή και τοπική ανάπτυξη και για την κοινωνική ευημερία. Σχεδιάσαμε και εφαρμόσαμε από το 2015 μία ενιαία για πρώτη φορά εθνική και περιφερειακή τουριστική πολιτική και η στρατηγική μας σε ορίζοντα τετραετίας προσέδωσε νέα δυναμική στο τουριστικό μας προϊόν. Θέσαμε στον πυρήνα της τουριστικής πολιτικής μας τη βιώσιμη και ισόρροπη τουριστική ανάπτυξη. Προωθήσαμε νέους ελληνικούς προορισμούς στον τουριστικό χάρτη. Φέραμε τουρίστες σε περιφέρειες που δεν υπήρχε τουρισμός. Διευρύναμε και εμπλουτίσαμε την τουριστική μας προσφορά με νέα θεματικά προϊόντα. Πετύχαμε επιτέλους αυτή την επιμήκυνση της τουριστικής περιόδου που ήταν ζητούμενο ετών και εμείς το κάναμε πράξη. Πραγματοποιήσαμε νέα ανοίγματα στις παραδοσιακές αλλά και στις νέες αγορές, όπου αυξήσαμε τις τουριστικές ροές των επισκεπτών υψηλής αγοραστικής δύναμης. Με τη στρατηγική μας επανατοποθετήσαμε την Ελλάδα στον παγκόσμιο χάρτη ως κορυφαίο παγκόσμιο τουριστικό προορισμό τριακόσιες εξήντα πέντε ημέρες τον χρόνο και παρά τις αντίξοες συνθήκες, τη γεωπολιτική αστάθεια, την προσφυγική κρίση, το ασταθές περιβάλλον και όλα αυτά που αντιμετώπισε σε θέματα ασφάλειας ολόκληρη η Ευρώπη, εμείς πετύχαμε τις υψηλότερες επιδόσεις στην ιστορία του ελληνικού τουρισμού σε διεθνείς αφίξεις και στα έσοδα σε όλα τα τουριστικά μεγέθη. Λέτε «Δεν υπήρχε τουρισμός πριν;». Βεβαίως και υπήρχε. Το 2014 κλείσαμε με είκοσι τέσσερα εκατομμύρια. Η Ελλάδα είχε αύξηση μικρότερη του μέσου όρου της αύξησης του παγκόσμιου τουρισμού. Εμείς από το 2015 και μετά φέραμε μέχρι το 2018 αύξηση στον εισερχόμενο τουρισμό 35% και σε απόλυτα νούμερα περίπου εννέα εκατομμύρια, διπλάσια ανάπτυξη από τον μέσο όρο του παγκόσμιου τουρισμού. Αυτή είναι και η επιτυχία μας. Το 2018, λοιπόν, είναι η τέταρτη χρονιά ρεκόρ, είναι η χρυσή χρονιά του ελληνικού τουρισμού, με νέο ρεκόρ αφίξεων που θα αγγίξει τα τριάντα τρία εκατομμύρια επισκέπτες. Επίσης, τα έσοδα έχουν κρατήσει την οικονομία μας και την έχουν στηρίξει τα μέγιστα και ήταν και καθοριστικά. Το 2018 θα έχουμε πάνω από 2 δισεκατομμύρια έσοδα σε σχέση με το 2017. Κάποιοι συνάδελφοι προσπάθησαν να απαξιώσουν τις επενδύσεις που γίνονται τα τελευταία τέσσερα χρόνια. Να σας θυμίσω ότι στον τουριστικό τομέα το 2015, που παραλάβαμε το Υπουργείο Τουρισμού, υπήρχαν μόνο δώδεκα αιτήσεις για ολόκληρη την Ελλάδα για επενδυτικά σχέδια. Εμείς την τελευταία τετραετία έχουμε σχεδόν τετρακόσια επενδυτικά σχέδια, τετράστερα, πεντάστερα ξενοδοχεία resort σε ολόκληρη την Ελλάδα, σύνθετα τουριστικά καταλύματα, ειδικές τουριστικές υποδομές, που υποβλήθηκαν όχι μόνο στο Υπουργείο Τουρισμού αλλά και στον αναπτυξιακό νόμο πολλά από αυτά, και έχουμε για το 2018 είκοσι έξι χιλιάδες νέες κλίνες από την υλοποίηση αυτών των σχεδίων σε ολόκληρη την Ελλάδα. Οι διεθνείς όμιλοι που προσκαλέσαμε έχουν στρέψει το ενδιαφέρον τους στην Ελλάδα ως την πιο ελκυστική ευκαιρία για επιχειρηματικές επενδύσεις και θεωρούν την Ελλάδα έναν πολύ δυναμικά αναπτυσσόμενο τουριστικό προορισμό. Το πρωτόγνωρο τουριστικό άλμα που πετύχαμε αποτυπώνεται όχι μόνο στα αποτελέσματα των επιχειρήσεων του τουριστικού κλάδου που αύξησαν σημαντικά τον κύκλο εργασιών τους και την κερδοφορία τους αλλά και σε μια σειρά άλλων παραγωγικών κλάδων που συνδέονται άμεσα ή έμμεσα με τον τουρισμό, όπως η εστίαση, τα τρόφιμα, οι μεταφορές, το εμπόριο, οι κατασκευές, η αγορά ακινήτων. Μια σειρά από επίσημα στοιχεία που έχουν δημοσιοποιηθεί καταδεικνύουν την καταλυτική αυτή επίδραση του τουρισμού μας στην οικονομία μας. Το καταθέτω στα Πρακτικά. [[Στο σημείο αυτό η Υπουργός κ. Έλενα Κουντουρά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ενδεικτικά μόνο θα σας πω ότι από όλες τις επίσημες πηγές, ΕΛΣΤΑΤ, ΥΠΑ, «FRAPORT», ΔΑΑ, ΕΑΣΠ, Τράπεζα της Ελλάδος, «ΕΡΓΑΝΗ», κατέγραψαν όλα αυτά τα στοιχεία και δείχνουν τη μεγάλη αύξηση που κατέγραψαν οι αφίξεις και τα έσοδα της τάξης πάνω από 10%, όπως επίσης την κατακόρυφη αύξηση πάνω από 18% στις διεθνείς αφίξεις. Όμως, το πιο σημαντικό είναι ότι αεροδρόμια που στηρίξαμε, όπως της Μυτιλήνης, της Αγχίαλου, της Καβάλας είχαν αυξήσεις αντίστοιχα 44%, 40%, 38%. Στο βόρειο Αιγαίο καταφέραμε μέσα σε δύο χρόνια να φέρουμε στα περισσότερα νησιά από 10% έως 30% αύξηση στον τουρισμό. Είναι σημαντικό να πω ότι 15,3% υπήρξε αύξηση στις εισπράξεις μουσείων, αρχαιολογικών χώρων, 25% στα tax free γιατί ανοίξαμε τις ξένες αγορές. Σημείωσε αύξηση 24,4% η παραγωγή στην κατασκευή κτηρίων. Επίσης, πρέπει να πω ότι αναθερμάνθηκαν οι αγοραπωλησίες και τα ακίνητα και υπάρχει τεράστια και κατακόρυφη αύξηση στις οικοδομικές δραστηριότητες. Επίσης, τη μεγαλύτερη αύξηση 16,6% της τελευταίας οκταετίας κατέγραψε ο δείκτης κύκλου εργασιών στις δραστηριότητες των ταξιδιωτικών πρακτορείων, γραφείων κ.λπ.. Κατέγραψε 8,5% αύξηση η μέση τιμή ανά δωμάτιο στα ξενοδοχεία και αύξηση κερδών το 2017 τα ελληνικά ξενοδοχεία, με βάση τους δημοσιευμένους ισολογισμούς 16-11-2018, 51%. Αν, λοιπόν, αυτή δεν είναι αύξηση του τουρισμού, κύριοι συνάδελφοι, τότε πραγματικά δεν ξέρω τι να πω. Η επιτυχία μας αναγνωρίζεται από όλους τους παγκόσμιους φορείς, που έχουν δημοσίως χαρακτηρίσει την τουριστική πολιτική μας ως πρότυπο τουριστικής ανάπτυξης και διαχείρισης κρίσεων προορισμού και ως παράδειγμα καλών πρακτικών προς υιοθέτηση από άλλες χώρες. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Όσον αφορά την εκπαίδευσή μας, θέλω να πω ότι εάν δεν την είχατε απαξιώσει παντελώς, αν δεν είχατε κλείσει τον ΟΤΕΚ, τις ΕΠΑΣ, αν δεν είχατε κλείσει τις σχολές ξεναγών και αν δεν είχατε εγκαταλείψει όλα τα κτήρια που στεγάζονται τα εκπαιδευτήριά μας επί δεκαετίες, βεβαίως θα μπορούσαμε να έχουμε κάνει πολύ πιο σημαντικά πράγματα τα τρία τελευταία χρόνια. Παρ' όλα αυτά, ανοίγουμε τις σχολές ξεναγών. Το 2018 λειτούργησε της Αθήνας. Το 2019 θα λειτουργήσει της Θεσσαλονίκης. Αναβαθμίζουμε τα τουριστικά εκπαιδευτικά προγράμματα. Επίσης, βάλαμε τη μετεκπαίδευση για περίπου ένα τετράμηνο σε δέκα πόλεις της Ελλάδας και για τρία χρόνια και προχωράμε έτσι ώστε η τουριστική ζήτηση στην Ελλάδα να παραμείνει ισχυρή και το 2019 που οι προκρατήσεις έχουν ξεκινήσει με διψήφιο νούμερο. Το παρόν νομοσχέδιο, λοιπόν, αντιμετωπίζει, αν θέλετε, τα νομοθετικά, διοικητικά και λειτουργικά κενά στο δεύτερο μέρος, αλλά το πρώτο μέρος είναι αυτό που αφορά τον θεματικό τουρισμό, τις ειδικές μορφές τουρισμού, ένα αναξιοποίητο κομμάτι στο παρελθόν, που ήταν παντελώς αρρύθμιστο στην εθνική μας νομοθεσία. Έρχεται, λοιπόν, ένα ολοκληρωμένο θεσμικό πλαίσιο συμβατό με παγκόσμια και ευρωπαϊκά πρότυπα για την ανάπτυξη, την οργάνωση και την εποπτεία των επαγγελματικών δραστηριοτήτων και της επιχειρηματικότητας στον θεματικό τουρισμό. Δίνουμε με σαφήνεια ορισμούς, δημιουργούμε νέα πεδία ανάπτυξης τουριστικής επιχειρηματικότητας και νέες επαγγελματικές δραστηριότητες και μεριμνούμε πάντα με γνώμονα την ασφάλεια, την υψηλή ποιότητα, προτάσσουμε τις αυθεντικές εμπειρίες, που είναι η κυρίαρχη τάση στην παγκόσμια ταξιδιωτική αγορά και που η Ελλάδα μπορεί να ξεχωρίσει και να ηγηθεί. Επειδή δεν έχω πολύ χρόνο, θα σας πω ότι όλα όσα κάνουμε σε αυτό το νομοσχέδιο είναι συνέχεια όλων των ρυθμίσεων τις οποίες κάναμε, είτε με νομοθετικές πρωτοβουλίες που μπήκαν σε άλλα νομοσχέδια είτε με τροπολογίες, έτσι ώστε να ικανοποιήσουμε όλα τα αιτήματα του τουριστικού κλάδου και να άρουμε και αδικίες. Εξαλείψαμε, λοιπόν, χρονοβόρες διαδικασίες, αδικαιολόγητη γραφειοκρατία, ασάφειες και πολλές γνωμοδοτήσεις των ίδιων φορέων. Έτσι, φτάσαμε να λέμε σήμερα ότι η τουριστική ανάπτυξη που έχουμε κινητοποιήσει την τελευταία τετραετία σε όλη τη χώρα και παρέχει ίσες ευκαιρίες και οφέλη για όλους για τον κλάδο του τουρισμού αλλά και για όλους τους παραγωγικούς κλάδους, που συνδέονται άμεσα ή έμμεσα με την τουριστική δραστηριότητα, θα είναι πλέον νόμος του κράτους. Αυτό το νομοσχέδιο έχει την ευρεία αποδοχή των φορέων του τουρισμού και αποτελεί μια αναγκαιότητα γι' αυτόν τον εξαιρετικά σημαντικό τομέα που έχει ανυπολόγιστη αξία, τεράστια συμβολή στην εθνική προσπάθεια για την παραγωγική ανασυγκρότηση της χώρας μας. Κυρίες και κύριοι συνάδελφοι, θα κλείσω λέγοντας ότι είμαι βέβαιη πως γνωρίζετε πόσο σημαντικές είναι οι αλλαγές που φέρνουμε, ώστε να εδραιωθεί ένα σύγχρονο και πιο ευέλικτο πλαίσιο που θα στηρίξει την επιχειρηματικότητα και την απασχόληση, θα φέρει νέα σημαντικά έσοδα στην εθνική οικονομία και σε πολλές επαγγελματικές ομάδες, θα δημιουργήσει νέες προοπτικές για τους νέους και τις νέες. Είμαι βέβαιη ότι γνωρίζετε και αναγνωρίζετε την επιτυχία του τουρισμού. Απλώς, πρέπει με κάποιον τρόπο να κάνετε αντιπολίτευση και έρχεστε και τοποθετείστε σε αρμοδιότητες που δεν είναι του δικού μου Υπουργείου. Παρ' όλα αυτά, όμως, θέλω να σας πω ότι η Κυβέρνηση είναι μία. Συνεργαζόμαστε εξαιρετικά. Να ευχαριστήσω απ' αυτό το Βήμα το Υπουργείο Τουρισμού, τον ΕΟΤ, τους συναδέλφους που μοιράζονται μαζί μου τις ανησυχίες τους και έρχονται σε επαφή με τους φορείς, όλους τους παραγωγικούς φορείς του τουρισμού, που φτιάξαμε μαζί αυτό το νομοσχέδιο. Να ευχαριστήσω τους Υπουργούς που με στήριξαν, τη Γενική Γραμματεία της Κυβέρνησης και να πω ότι ο τουρισμός είναι εθνική υπόθεση, αφορά όλους τους Έλληνες και τις Ελληνίδες, είναι άμεσα συνδεδεμένος με την πορεία και το μέλλον της πατρίδας μας και σας καλώ όλους να το υπερψηφίσετε. Ευχαριστώ πάρα πολύ.
Κυρία Πρόεδρε, παρακαλώ τον λόγο.
Κύριε Συντυχάκη, σας είπα ότι δεν υπάρχει δυνατότητα δευτερολογιών. Έχετε όλοι ευθύνη, γιατί έχετε παραβεί τον χρόνο σας, όταν μιλήσατε. Ήδη, ήσασταν δεκαοκτώ λεπτά και πολλοί άλλοι…
Δώστε μου τον λόγο, για να εκφράσω τι θέλω να σας πω επί της διαδικασίας.
Ωραία, να σας ακούσω. Ορίστε, κύριε Συντυχάκη, έχετε τον λόγο.
Κοιτάξτε, εδώ όχι απλώς διαφωνούμε αλλά καταγγέλλουμε δύο πολύ σημαντικά πράγματα. Το πρώτο είναι ότι με εντελώς αντιδημοκρατικό τρόπο κλείνετε μια διαδικασία σ' ένα νομοσχέδιο, ενώ ο Κανονισμός προβλέπει εντελώς διαφορετικά πράγματα απ' αυτά τα οποία κάνετε αυτή τη στιγμή εσείς και ενώ την ίδια στιγμή έρχονται σωρηδόν, κατά ριπάς, τροπολογίες και, μάλιστα, πριν από λίγο μία τροπολογία η οποία περιλαμβάνει επτά άρθρα, δηλαδή πολυτροπολογία, επτά τροπολογίες, μαζί με όλες τις υπόλοιπες έντεκα τροπολογίες, από τις οποίες οι περισσότερες κατατέθηκαν σήμερα και δεν μας δώσατε καν τη δυνατότητα να τοποθετηθούμε! Για πείτε μου, τι είδους διαδικασία είναι αυτή; Από πού προκύπτει; Από ποιο άρθρο του Κανονισμού προκύπτει αυτή η διαδικασία;
Το άρθρο του Κανονισμού, από το οποίο προκύπτει, είναι ότι συμφωνήσατε στη Βουλή εδώ…
Συμφωνήθηκε;
…να περιοριστεί ο χρόνος όλων.
Και να σας πω και κάτι στο κάτω - κάτω; Πέρα από τη δική μου τοποθέτηση…
Δεν σας είπα ότι δεν μπορείτε να μιλήσετε. Τώρα, γιατί μιλάτε και «τρώτε» τον χρόνο, για να πείτε τι;
Ακούστε να σας πω. Πέρα από τη δική μου τοποθέτηση, ως ειδικός αγορητής του ΚΚΕ, δεν μίλησε κανένας άλλος. Άρα τι παραβίαση έχει γίνει από την πλευρά μας;
Είπα εγώ ότι έγινε παραβίαση από τη μεριά σας;
Τι παραβίαση έχει γίνει από την πλευρά μας;
Εσείς, λέω, όλοι έχουμε συνευθύνη για τον χρόνο που διαρκούν οι συνεδριάσεις.
Εν πάση περιπτώσει, όχι απλώς διαφωνούμε, αλλά καταγγέλλουμε όλη αυτή τη διαδικασία που την έχετε μετατρέψει σε επιστήμη! Τι να κάνουμε;
Όλοι παραβιάζετε τον χρόνο, αλλά δυστυχώς μια φορά στις τόσες φαίνεται ότι δεν μπορεί να ανταποκριθεί ο προγραμματισμός που έχει γίνει για τις εργασίες της Βουλής.
Να σας πω κάτι; Η κυρία Υπουργός μίλησε είκοσι λεπτά από τα δεκαπέντε που της δώσατε. Άλλος, για να τοποθετηθεί ως δευτερολογία, απ' ό,τι γνωρίζω, δεν υπάρχει. Είμαι μόνο εγώ που ζήτησα τον λόγο για την τροπολογία…
Έπρεπε ήδη να έχω φύγει πριν από δέκα λεπτά.
…και μου αφαιρείτε και αυτό το δικαίωμα!
Κύριε Συντυχάκη, εγώ έπρεπε να έχω φύγει πριν από δέκα λεπτά.
Αυτό είναι άλλο ζήτημα, δεν αφορά το Σώμα.
Αντί να με ευχαριστήσετε, λοιπόν, που μένω εδώ, να πείτε ό,τι νομίζετε…
Το προσωπικό σας ζήτημα δεν μπορεί να μετατραπεί σε απόφαση του Σώματος.
…και να εξελιχθεί η ψηφοφορία, βγάζετε έναν λόγο, ο οποίος τι θα σας ωφελήσει;
Την προσωπική σας βιασύνη τη μετατρέπετε σε απόφαση του Σώματος.
Όχι, δεν είναι προσωπική βιασύνη, κύριέ μου. Ήρθα 15.00΄ με 17.30΄. Τελείωσα. Τι να κάνουμε, δηλαδή;
Απλώς, για να μη μας πιάνετε κορόιδο, τουλάχιστον εμάς, όχι μόνο διαφωνούμε αλλά καταγγέλλουμε όλη αυτή τη διαδικασία.
Εντάξει, καταγγείλτε με για πραξικόπημα. Δεν με ενδιαφέρει. Ο κ. Κόνσολας έχει τον λόγο.
Κυρία Πρόεδρε, ευχαριστώ πολύ. Δεν ήταν και «έγκλημα» να μιλήσει ο συνάδελφος για λίγα λεπτά, για δευτερολογία, παρ' ότι συμφωνήσαμε, για εκλογίκευση της διαδικασίας, να μην πάρουμε τον λόγο. Ωστόσο, όμως, μετά από την κατάθεση αυτής της τροπολογίας, για την οποία έγινε λόγος και πριν από τον κ. Συντυχάκη, θεωρώ ότι όταν στο τέλος της συζήτησης, ομιλούσης της Υπουργού, κατατίθεται τροπολογία με επτά άρθρα, υπάρχει μια ασυνέπεια και αναντιστοιχία των προθέσεων της Κυβέρνησης. Δεν θα έπαιρνα τον λόγο, εάν η κυρία Υπουργός δεν ομολογούσε ότι η Κυβέρνηση είναι ενιαία. Πρώτον, λοιπόν, καλώ την κυρία Υπουργό να ανακαλέσει την τροπολογία, να την αποσύρει. Σε μια κοινοβουλευτική διαδικασία και σε μια δημοκρατική διαδικασία, που έδειξε την πρόθεσή της η Νέα Δημοκρατία, είναι εντελώς απαράδεκτο, κυρία Υπουργέ, κυρία Πρόεδρε, να κατατίθεται τέτοια τροπολογία τέτοια ώρα. Αυτό είναι το πρώτο. Δεύτερον, επειδή γίνεται πολύς λόγος για την τουριστική εκπαίδευση και κατηγορούμαστε συνέχεια ότι «εσείς τα κάνατε», θέλω να πω ότι εμείς έχουμε δείξει, κυρία Πρόεδρε, ότι μας ενδιαφέρει το μέλλον. Ακούστε, λοιπόν, κυρία Υπουργέ, αφού κληρονομείτε και τη διαδικασία σε ό,τι αφορά τις αποφάσεις της Κυβέρνησης. Η Κυβέρνησή σας, κυρία Υπουργέ, δεν θέλησε να συνεχίσει την τότε θεσμοθετημένη τουριστική εκπαίδευση σε επίπεδο ΑΕΙ με δύο αγγλόφωνα τμήματα και δύο ελληνόφωνα συν το Ινστιτούτο Τουριστικής Πολιτικής. εσείς, λοιπόν, δεν συνεχίσατε την αναβάθμιση αυτής της προοπτικής με τις ξενοδοχειακές επιχειρήσεις. Το Υπουργείο Παιδείας δεν τα θέλησε. Αυτό δεν είναι δική σας ευθύνη. Αφού, όμως, εδώ παρουσιάζεστε ως εκπρόσωπος της Κυβέρνησης, σας τονίζω ότι τότε απορρίψατε την προοπτική ίδρυσης τεσσάρων τμημάτων στην επικράτεια, συν το Ινστιτούτο Τουριστικών Ερευνών. Με δική σας ευθύνη δεν τα προχωρήσατε. Τώρα μας κατηγορείτε ότι εμείς καταργήσαμε τον ΟΤΕΚ. Καταθέτω για τα Πρακτικά και την επιστολή που στείλαμε με υπογραφές από όλα τα κόμματα να συζητηθεί και τις αποφάσεις των τοπικών κοινωνιών και φορέων για να προχωρήσει εκείνη η σύσταση και ίδρυση των τουριστικών σχολών σε επίπεδο ΑΕΙ, κάτι που δεν κάνατε. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή, πράγματι, μιλήσατε για δάφνες στον ελληνικό τουρισμό, έχω να σας καταθέσω και τα στοιχεία της κρουαζιέρας. Δεν είχα την πρόθεση. Κυρία Υπουργέ, μας έχετε στο ίδιο μετερίζι. Τα στοιχεία της κρουαζιέρας όμως δείχνουν κατάρρευση. Δεν είναι όλα ρόδινα. Εμείς εδώ συνεννοούμαστε ομαδικά, προοπτικά, με εθνικό στόχο. Επομένως τώρα, κυρία Πρόεδρε, να αποσυρθεί η τροπολογία αυτή. Καταθέτω για τα Πρακτικά τα στοιχεία για τον ιστορικό του μέλλοντος. [[Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την επόμενη φορά που η Κυβέρνηση θα θελήσει να φέρει ένα νομοσχέδιο, που αφορά την τουριστική πολιτική και ανάπτυξη, να μην έχει τροπολογίες σαν αυτές που έφερε το Υπουργείο Οικονομικών, το Υπουργείο Ανάπτυξης, όπως επίσης και το Υπουργείο Τουρισμού, οι οποίες συνθέτουν προβληματικές καταστάσεις σε ό,τι αφορά την προοπτική με την εφαρμογή τους. Ευχαριστώ.
Ξέρετε ότι κάθε Δεκέμβριο υπάρχει ζήτημα με τις τροπολογίες. Δείτε στατιστικά τι καταθέτει κάθε κυβέρνηση κάθε Δεκέμβριο που υπάρχουν παρατάσεις, που χρειάζονται τροπολογίες για να μην καταργηθούν δικαιώματα κ.λπ.. Παρ' όλα αυτά εγώ κατανοώ ότι δεν έχετε προετοιμαστεί. Είδα ότι αυτή η τροπολογία δεν ήταν μια τροπολογία πρόχειρη, αλλά έχει περάσει και από Ελεγκτικό Συνέδριο. Αυτό σημαίνει ότι δεν ήταν ευθύνη της Υπουργού αν καθυστέρησε. Μεσολαβούν κι άλλες διαδικασίες. Θέλω να πω ότι δεν χρειάζεται τώρα στο τέλος να υψώσουμε τους τόνους για ασήμαντη αφορμή.
Κυρία Πρόεδρε, θα ήθελα τον λόγο.
Δεν έδωσα στον κ. Συντυχάκη τον λόγο, για να παίρνετε τώρα όλοι τον λόγο.
Κυρία Πρόεδρε, δεν θέλω χρόνο για δευτερολογία. Ένα λεπτό χρειάζομαι.
Ο κ. Συντυχάκης τον κατανάλωσε στην καταγγελία. Ορίστε, κύριε Καρρά.
Κυρία Πρόεδρε, θέλω να πω ότι αναφερθήκατε προηγουμένως σε συμφωνία των κομμάτων ότι θα κλείσει η συνεδρίαση στις 17.30΄. Η πρώτη που παραβίασε τη συμφωνία αυτή ήταν η Κυβέρνηση. Στις 16.40΄ φέρνει τροπολογία όταν έχει κλείσει η συζήτηση από πλευράς Βουλευτών. Αυτό το παραβλέπουμε; Δεύτερον και τελειώνω: Όσο κι αν επικαλείστε ότι πρόκειται για τέλος του έτους, για Δεκέμβρη, δεν μπορεί να συνεχιστεί η Διάσκεψη των Προέδρων με την πλειοψηφία της να αποφασίζει νομοσχέδια για συζήτηση σε μία συνεδρίαση, όταν η Κυβέρνηση έχει την πρόθεση να φέρνει δεκάδες τροπολογίες διαφορετικών Υπουργείων και να απαιτεί μετά να συζητούνται σε μία συνεδρίαση.
Αυτό που λέτε σε τι βοηθάει αυτή τη στιγμή, κύριε συνάδελφε;
Απόλυτα, κυρία Πρόεδρε, στον Κανονισμό.
Ελάτε στη Διάσκεψη να τα πείτε.
Θα τα πω.
Εδώ, όμως, δεν βοηθάει να τα λέτε.
Βοηθάει στο εξής: Δεν βοηθάει και το Προεδρείο την ολοκλήρωση του νομοθετικού έργου φυσιολογικά, όπως προβλέπεται. Και αυτή τη στιγμή πιέζετε για να μη μιλήσουμε. Νομίζω ότι πρέπει να αναλογιστείτε και τις ευθύνες σας.
Κυρία Πρόεδρε, θα ήθελα τον λόγο για ένα λεπτό, σας παρακαλώ.
Ορίστε, κύρια Υπουργέ.
Έχει γίνει εκ παραδρομής ένα λάθος που το είδαν στη Γενική Γραμματεία. Το λάθος είναι στο άρθρο 32, στο δεύτερο εδάφιο της παραγράφου 7 που λέει «των θέσεων και των οικίσκων», όχι «οικισμών». Είναι των «οικίσκων», όχι των «οικισμών». Έχει γίνει το λάθος αυτό εκ παραδρομής. Το είδαμε τώρα. Παρακαλώ για τη διόρθωσή του. Ευχαριστώ πολύ.
Τον λόγο έχει ο κ. Δανέλλης.
Ένα λεπτό θέλω, κυρία Πρόεδρε, για την ισότητα των όπλων! Διαμαρτύρομαι για την κατάθεση την τελευταία στιγμή τροπολογιών που θα μπορούσαν να έχουν ενταχθεί στο νομοσχέδιο, αφού είναι και επεξεργασμένες οι προβλέψεις της τροπολογίας αυτής, μισή ώρα μόλις προτού τελειώσει η συζήτηση. Όπως, επίσης, διαμαρτύρομαι και για την κατάθεση των τροπολογιών των άλλων Υπουργείων. Έχουμε μπροστά μας το Υπουργείο Οικονομικών, ας πούμε, που αύριο - μεθαύριο θα έχουμε στην Ολομέλεια δικό του νομοσχέδιο. Γιατί σήμερα κατατίθεται ολόκληρο επιμέρους νομοσχέδιο ως τροπολογία;
Στον προϋπολογισμό θα ψηφίσουμε και τροπολογίες;
Βεβαίως, έχουμε τροπολογίες όπως αυτή με τα καζίνο. Εμείς αδυνατούμε να παρακολουθήσουμε τη διαδικασία αυτή. Πιθανώς θα αδικήσουμε κάποιες διατάξεις. Δεν μπορούμε να δώσουμε ψήφο. Και για τη μία και για την άλλη τροπολογία εμείς θα ψηφίσουμε «παρών», γιατί δεν γίνεται με αυτή τη διαδικασία να αντιμετωπίζουμε σοβαρά ζητήματα όπως αυτά που προβλέπεται να διαχειριστούμε με αυτές τις τροπολογίες.
Η κυρία Υπουργός είχε τριάντα πέντε λεπτά χρόνο να μιλήσει και μίλησε δεκαπέντε. Εάν παρά ταύτα από τα αιτήματα και τις διαμαρτυρίες έχει να δηλώσει κάτι, ας το πει.
Η τελευταία τροπολογία έρχεται βασικά να ρυθμίσει ένα πολύ σοβαρό θέμα, το οποίο αφορά την προσωπική διαφορά των υπαλλήλων του Υπουργείου Τουρισμού, γι' αυτό και καθυστέρησε.
Δεν μπορούσε να έχει ενταχθεί στο νομοσχέδιο;
Δυστυχώς δεν ήταν δική μου η αρμοδιότητα. Καθυστέρησε. Έρχεται λοιπόν, και προβλέπει τη χορήγηση της προσωπικής διαφοράς, για την οποία καταφέραμε ως Υπουργείο Τουρισμού μετά από τρία χρόνια να βρούμε τα κονδύλια, μαζί με τον κ. Τσακαλώτο και τον κ. Χουλιαράκη, για να μπορέσουμε να άρουμε αυτή την αδικία. Έρχεται, επίσης, να ρυθμίσει μία παράταση στα χιονοδρομικά, λόγω προβλημάτων που δεν αφορούν τα χιονοδρομικά ούτε την Κυβέρνηση, γιατί τότε που δημιουργήθηκαν, που ιδρύθηκαν, λειτούργησαν νόμιμα με κάποιες άλλες προϋποθέσεις. Δυστυχώς η προχειρότητα πάλι - και με αναγκάζετε να κάνω αντιπολίτευση, που δεν θέλω - των προηγούμενων κυβερνήσεων τους είχαν σε μία ομηρία παρατάσεων, χωρίς να τους δίνουν τη δυνατότητα να βγάλουν ειδικό σήμα λειτουργίας. Και είναι τόσα πολλά τα προβλήματα, που είναι αξεπέραστα. Παίρνουν, λοιπόν, παράταση γιατί; Τα χιονοδρομικά σήμερα έχουν τις προϋποθέσεις, δεν έχουν όμως παραλάβει τα τυπικά χαρτιά και θα πρέπει να σφραγιστούν. Θέλετε στη χειμερινή περίοδο για κάτι τυπικό να σφραγιστεί; Όχι. Έρχεται, λοιπόν, μία παράταση.
Ούτε αυτό μπορούσε να προβλεφθεί;
Δεν είναι δική μου ευθύνη. Από εκεί και πέρα, τα υπόλοιπα είναι τυπικά. Δηλαδή ήταν τυπικά τα οποία, εφόσον ήρθαν αυτές οι δύο τροπολογίες, μπήκαν και τα άλλα για το Υπουργείο Τουρισμού, για τον τμηματάρχη, για την υποστήριξη του ΕΟΤ κ.λπ.. Λυπάμαι, αλλά πάντα έρχονται τροπολογίες οι οποίες είναι ουσιαστικές, για να μπορέσει να υπάρξει σωστή λειτουργία. Ευχαριστώ.
Θα δώσω τον λόγο και στον κ. Συντυχάκη, αν θέλει τώρα, και στον κ. Ηλιόπουλο, για να κλείσουμε με ειρήνη.
Σε σχέση με την τροπολογία που κατατέθηκε την τελευταία στιγμή, προφανώς θα την καταψηφίσουμε, γιατί δεν υπάρχει ο χρόνος για να μπούμε στη διαδικασία. Αντιλαμβάνομαι ότι κάποιες από αυτές είναι και «λίγο φωτογραφικές», για να μην πω «πολύ φωτογραφικές», εκτός από το θέμα της προσωπικής διαφοράς, που επιφυλασσόμαστε να δούμε μέχρι τελευταία στιγμή τι ακριβώς μπορούμε να κάνουμε. Σε όλα τα υπόλοιπα νομίζω ότι δεν υπάρχει περιθώριο να τοποθετηθώ επί της ουσίας των τροπολογιών. Το μόνο που μπορώ να πω είναι ότι η Κυβέρνηση καταθέτει ορισμένες τροπολογίες που έχουν και λίγο προεκλογικό χαρακτήρα, όπως και αυτή με τις καθαρίστριες για την παράταση συμβάσεων εργασίας ιδιωτικού δικαίου αορίστου χρόνου, που πάει από παράταση σε παράταση, ενώ είναι πάγιες και διαρκείς οι ανάγκες. Έπρεπε να είχαν μετατραπεί σε αορίστου χρόνου. Η Κυβέρνηση το πάει από παράταση σε παράταση, απλώς για να φαίνεται στα μάτια των εργαζομένων ως η καλή, που δίνει παράταση στην εργασία, δηλαδή στην ομηρία. Φυσικά το ίδιο κάνει και με την περίπτωση του επικουρικού προσωπικού στα νοσοκομεία, πλην των γιατρών. Και εδώ αυτή η τροπολογία είναι μία τροπολογία της προηγούμενης αντίστοιχης του 2018. Είναι η τροπολογία της προηγούμενης τροπολογίας, που και αυτή τροποποιούσε προηγούμενη τροπολογία για τον καθορισμό της ολοκλήρωσης της διαγωνιστικής διαδικασίας. Ισχύει αυτό που λέει και ο λαός, ότι όποιος δεν θέλει να ζυμώσει δέκα μέρες κοσκινίζει. Αυτή είναι η Κυβέρνηση και γι' αυτό φέρνει βέβαια και τις τροπολογίες με fast track διαδικασίες μέσα σε χρόνο ρεκόρ, για να μη δοθεί βέβαια και η δυνατότητα να τοποθετηθούν όλοι οι υπόλοιποι για το τι ακριβώς υποκρύπτουν όλες αυτές οι τροπολογίες, ενώ ειδικά για τα εργασιακά ζητήματα, αν πραγματικά λέγατε ότι μπαίναμε στην κανονικότητα, έπρεπε να προχωρήσετε σε μόνιμες σχέσεις εργασίας σε όλους αυτούς τους χώρους που, πράγματι, έχουν ανάγκη, στα νοσοκομεία, στα σχολεία, στην καθαριότητα, σε κάθε τομέα όπου υπάρχει ανάγκη, εν πάση περιπτώσει, από εργατικό δυναμικό. Ευχαριστώ.
Ο κ. Ηλιόπουλος έχει τον λόγο.
Θα ήθελα και εγώ να καταδικάσω αυτή την πρακτική. Δεν μπαίνω καν στην ουσία της τροπολογίας. Αυτή η τροπολογία δεν είναι τόσο επείγουσα. Μετά από οκτώ ώρες που είμαστε εδώ και συζητάμε ένα νομοσχέδιο για τον τουρισμό, θα μπορούσε η κυρία Υπουργός να τη φέρει την ερχόμενη εβδομάδα που έχει τόσο νομοθετικό έργο η Βουλή. Δεν υπάρχει κανένας τέτοιος ορισμός κατεπείγοντος. Έχουμε γίνει γραφικοί καταδικάζοντας, κυρία Πρόεδρε, αυτά που λέγατε εσείς όταν ήσασταν στην αντιπολίτευση για την κακή νομοθέτηση. Έχουμε έρθει εμείς τώρα εδώ πέρα και γινόμαστε γραφικοί, καταδικάζουμε και κάνουμε αντιπολίτευση σε αυτά που εσείς καταδικάζατε. Δηλαδή είναι λίγο τραγική η κατάσταση. Ας το διορθώσουμε όλο αυτό. Δεν λειτουργεί έτσι το Κοινοβούλιο. Δεν μπορεί να νομοθετεί με τροπολογίες της τελευταίας στιγμής. Ουσιαστικά δεν μπορούμε καν να μπούμε στην ουσία της τροπολογίας τώρα που μας την έφεραν. Είχατε οκτώ ώρες και την ερχόμενη εβδομάδα όλη δική σας, κυρία Υπουργέ.
Θέλει και κάποιος από τον ΣΥΡΙΖΑ να μιλήσει; Να μη σας καπελώσω λόγω της ταχύτητας. Ορίστε, κύριε Ουρσουζίδη, έχετε τον λόγο.
Είμαι υποχρεωμένος γι' αυτές τις τρεις τροπολογίες να τοποθετηθώ. Αυτή του κ. Κοντονή, σε ό,τι αφορά την αναστολή μέτρων λόγω του σεισμού, νομίζω ότι είναι αυτονόητο ότι έπρεπε να γίνει αποδεκτή. Επίσης, η τροπολογία των συναδέλφων, σε ό,τι αφορά την κήρυξη, τη μετονομασία των Δήμων Κάσου και Ψαρών ως ηρωικών νήσων, νομίζω ότι είναι αυτονόητο ότι έπρεπε να γίνει αποδεκτή. Παράλληλα, για την τροπολογία για τον εξορθολογισμό του θεματικού τουρισμού, που αφορά στην έδρα των Σχολών Τουριστικής Εκπαίδευσης, νομίζω ότι δεν υπάρχει θέμα. Όσον αφορά την τελευταία, όμως, θα πρέπει να πω ότι είμαστε αναγκασμένοι να την κάνουμε αποδεκτή, αφού λέει τα εξής: «Μέχρι τη δημοσίευση των πινάκων διοριστέων της εν λόγω προκήρυξης η συγκεκριμένη ειδική και εξ αντικειμένου βραχύχρονη παρέκκλιση από τον γενικό κανόνα επιβάλλεται για λόγους δημοσίου συμφέροντος που απορρέουν από τα ανωτέρω». Δηλαδή δεν βλέπω τίποτα το κακό ούτε και τίποτα το καινούργιο. Αυτό είναι για εντελώς ειδικούς λόγους και δεν δημιουργεί δίκαιο. Είναι για απολύτως συγκεκριμένα πράγματα και μόνο για μία περίπτωση. Ευχαριστώ πολύ.
Ευχαριστούμε. Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Τουρισμού: «Θεματικός τουρισμός - ειδικές μορφές τουρισμού - ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - στήριξη τουριστικής επιχειρηματικότητας και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Σας επισημαίνουμε ότι η ψηφοφορία περιλαμβάνει την αρχή του νομοσχεδίου, εβδομήντα έξι άρθρα, έντεκα τροπολογίες, το ακροτελεύτιο άρθρο, καθώς και το σύνολο του νομοσχεδίου στο τέλος. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κυλίσετε την οθόνη αφής. Στο επάνω δεξιό μέρος θα εμφανίζεται κάθε φορά ο αριθμός των άρθρων που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο, εφόσον βεβαίως θέλετε να τα ψηφίσετε. Αφού καταχωρίσετε την ψήφο σας, έχετε τη δυνατότητα να την ελέγξετε και να την αναθεωρήσετε, να τη διορθώσετε, δηλαδή, έως τη λήξη της συνεδρίασης. Για οποιαδήποτε απορία απευθυνθείτε στους αρμοδίους υπαλλήλους εδώ, για να σας βοηθήσουν. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Συνεπώς το σχέδιο νόμου του Υπουργείου Τουρισμού: «Θεματικός Τουρισμός - ειδικές μορφές τουρισμού - ρυθμίσεις για τον εκσυγχρονισμό του θεσμικού πλαισίου στον τομέα του τουρισμού και της τουριστικής εκπαίδευσης - στήριξη τουριστικής επιχειρηματικότητας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Περιφερειών, η Υποεπιτροπή Νησιωτικών και Ορεινών Περιοχών, η Ειδική Μόνιμη Επιτροπή Περιβάλλοντος και η Υποεπιτροπή Υδατικών Πόρων καταθέτουν τις εκθέσεις τους, σύμφωνα με το άρθρο 43Α παράγραφος 5 του Κανονισμού της Βουλής, οι οποίες θα καταχωρισθούν στα Πρακτικά. [[Οι προαναφερθείσες εκθέσεις βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών]] Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή: την 21-9-2018 ποινική δικογραφία που αφορά στον Βουλευτή και Υπουργό Εθνικής Άμυνας κ. Παναγιώτη Καμμένο και την 27-9-2018 ποινική δικογραφία που αφορά στον Βουλευτή και Υπουργό Εθνικής Άμυνας κ. Παναγιώτη Καμμένο. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.05΄ λύεται η συνεδρίαση για αύριο, ημέρα Παρασκευή 7 Δεκεμβρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.